
STUDIU INTRODUCTIV 


Pentru "Țările Române, secolul al XV-lea a fost un secol împovărat cu 
multe _vitregii, aducător de invazii şi războaie, năpăstuit de lupte interne 
stîrnite de niciodată potolita dorință de mărire a urmașilor domnești. 
Invaziile otomane care, încă din epoca precedentă, afectaseră Dobrogea, 
Oltenia și Muntenia, şi-au revărsat acum puterea pustiitoare mai pretutin- 
deni în ţară, fiind întotdeauna însoţite de hoardele tătăreşti a căror poftă 
de distrugere era întrecută doar de neasemuita plăcere de a ucide. Pentru 
apărarea vetrei strămoșești, românii au luptat cu neabătută credință în 
rosturile lor pe acest pămînt, alcătuind la vreme de grea primejdie oastea cea 
mare, oaste de ţărani înarmaţi doar cu propriile lor unelte de muncă, cu furci 
şi cu coase, dar care au știut să înfrunte și să învingă nu puţine armate de 
meseriași ai războiului. Mircea cel Bătrîn, Dan al II-lea cel Viteaz, Iancu de 
Hunedoara, bănăţeanul Pavel „Chinezul“, Vlad "Ţepeş și, mai ales, Ştefan 
cel Mare au condus oastea țării spre răsunătoare biruinţi, reușind să 
păstreze libertatea și fiinţa voievodatelor române, într-o vreme în care regate 
şi imperii de veche strălucire cădeau rînd pe rînd sub stăpînirea otomană. 
Luptînd pentru apărarea propriei patrii, domnii români erau conștienți că 
luptă și pentru apărarea Europei pe care o puneau la adăpost de marele 
pericol al armatelor Semilunii. În acest sens, Ştefan cel Mare, încununat de 
gloria răsunătoarei victorii de la Vaslui (10 ianuarie 1475), se adresa tuturor 
cîrmuitorilor din Europa apuseană, spunîndu-le că țara sa este o poartă 
a creștinătății: „dar dacă această poartă care este țara noastră va fi pierdută 
— Dumnezeu să ne ferească de așa ceva — atunci toată creștinătatea va fi 
în mare primejdie“ 

În pofida neîncetatelor ameninţări și a repetatelor, distrugătoare 
invazii, românii secolului al XV-lea nu și-au pierdut încrederea în propria lor 
menire, nici nu au luat calea bejeniei, ba dimpotrivă au stăruit în a-şi apăra 
pămîntul, în a-l lucra, ridicînd pe el case şi locașuri de cult, fiind toată 
această îndelungă și îndiîrjită luptă cu: adversităţile cea mai bună și mai 
convingătoare mărturisire despre legătura de nezdruncinat cu vatra strămo- 
şească. Lucrările de fortificaţii, începute în secolul precedent de Petru 
Muşat și de Mircea cel Bătrîn, vor fi continuate de-a lungul secolului al XV- 
lea: cetăţile construite de Ştefan cel Mare pentru apărarea fruntariilor 
Moldovei sau numeroasele biserici fortificate din satele săseşti și secuiești 
ale Transilvaniei. În primele decenii de domnie ale lui Ştefan cel Mare, 

întreaga ţară a Moldovei fusese transformată într-un imens şantier menit să 
asigure sistemului defensiv o nezdruncinată coerenţă și eficacitate!. 
Construirea cetăţii noi a Romanului (1466), a cetăţii Orhei (1470), extin- 
derea cetăţii de scaun a Sucevei (cca. 1470), dotarea cetăţii Neamţului cu 
bastioane de artilerie (cca. 1470), ampla dezvoltare a Cetăţii Albe (cca. 
1470—1479), reconstruirea într-o singură campanie de lucru a cetăţii Chilia 
(1479), de asemenea construirea curților fortificate de la Piatra, Hirlău, 
lași, a cetăților de pămînt de le Berheci, Birlad, Valea Albă, Vaslui etc. au 
prilejuit şi favorizat constituirea unor adevărate școli pentru pietrarii şi 
zidarii din Moldova, care, în condiţii de pace, erau chemaţi să înalțe și 
locașurile de pietate ale ctitorilor domnești, boierești sau răzășești. În 
termeni similari se pune problema pentru Transilvania, Crișana şi Banat, 
unde acţiunile defensive se însoțesc cu eforturile pentru terminarea marilor 
biserici de oraș ale comunităţilor săsești şi unde cnezilor români — aceia 
care îl însoțeau pe Iancu de Hunedoara sau pe Pavel „Chinezul““ în glorioa- 
sele campanii antiotomane? le revine meritul de a fi ridicat şi împodobit nu 
puţine ctitorii de sat. În voievodatul Țării Românești, sfişiat şi slăbit de 
luptele dintre Dăneşti și Drăculeşti, construcţiile defensive sînt mai puţin 
numeroase; căci autoapărarea fusese lăsată mai mult pe seama mijloacelor 
diplomatice, dar numărul ctitoriilor este îndestulător de mare pentru a 
invoca și aici aceeaşi rîvnă de continuitate spirituală. 

Din atenta lectură a documentelor sau din descifrarea mesajului de 
cuget şi de simţire conţinut de monumentele și operele de artă ale secolului, 
înţelegem că elementul de legătură al tuturor eforturilor și faptelor din acea 
vreme a fost imperioasa nevoie de fiinţare și totodată de afirmare a propriei 
existenţe în spațiul politic şi cultural al epocii. În acest sens sînt semnifica- 
tive constantele preocupări ale domnilor din Moldova și din Țara Româ- 
nească sau ale cnezilor din Maramureș, Crișana și Hunedoara pentru asigura- 
rea unui cadru organizat Bisericii autohtone ortodoxe, consilier și aliat de 
nădejde în luptele cu numeroșii dușmani care înconjurau de pretutindeni 
țara. Sînt semnificative în acest sens stăruinţele lui Alexandru cel Bun 
pentru a ajunge la înţelegere cu Patriarhia ecumenică de Constantinopol de 
la care, la 26 iulie 1401, obținea recunoașterea Mitropoliei Moldovei și a 
întîiului ei stătător, Iosif Mușat, fostul egumen de la mînăstirea Neamţului. 
Pentru a spori prestigiul Mitropoliei nou înființate, care constituia pentru 
gîndirea diplomatică de atunci un argument suplimentar privind indepen- 
denţa ţării Moldovei, Alexandru cel Bun s-a îngrijit ca în anul 1415 să aducă 
în cetatea de scaun de la Suceava moaştele Sfintului loan cel Nou de la 
Cetatea Albă. 


1. Lucian Chiţescu, Privire asupra fortificațiilor Moldovei în sec. XIV-XV, în 
Muzeul Naţional, |, București, 1974, p. 71—78; Idem, Cu privire la cetățile Moldovei în 
timpul lui Ştefan cel Mare, în Revista de Istorie, 1975, nr. 10,p. 1533—1546, 

2. Ştefan Pascu, Rolul cnezilor din Transilvania în lupta antiotomană a lui lancu 
de Hunedoara, în Studii și Cercetări de Istorie, VIII, nr. 1—4, Cluj, 1957,p. 25—64. 


În anii de mijloc ai secolului, într-o epocă în care se poate vorbi despre o 
autentică eflorescenţă a vieţii artistice românești din sudul Transilvaniei, îl 
aflăm la Hunedoara pe episcopul loan din Caffa Crimeii, pentru ca, nu mult 
după aceea, prin grija lui Ştefan cel Mare, ierarhii români transilvăneni să 
beneficieze de o reşedinţă fermă în Feleacul Clujului, acolo, unde, în anul 
1488, se copia și un Tetraevanghel din porunca arhiepiscopului Daniil. 
Strînsele legături dintre domnie și instituţia bisericească pot fi recunoscute 
și în viaţa voievodatului muntean, aceste legături culminînd în epoca domni- 
torului Vlad Călugărul care a făcut din mînăstirea Glavacioc una dintre 
principalele sale reşedinţe, în cancelaria acestei mînăstiri fiind scrise nu 
puţine dintre actele şi hrisoavele timpului? . 

Din prima treime a secolului s-au păstrat puţine monumente și opere de 
artă, nenumăratele invazii și războaie ce s-au succedat pînă în secolul 
nostru fiind principalele cauze ale risipirii unui patrimoniu cultural odinioară 
incomparabil mai bogat. Cercetarea documentelor — și ele păstrate doar în 
mică măsură — dar mai ales investigaţiile arheologice din ultimii ani au 
contribuit la reconstituirea mai aproape de adevăr a configurației artistice din 
acel zbuciumat secol al XV-lea căruia i-au lipsit liniştea dar nu şi puterea 
creaţiei. În directă legătură cu organizarea și dezvoltarea vieţii monastice în 
Țările Române, avem a explica construirea unui număr important de 
mînăstiri sau împodobirea celor existente prin generoasele danii ale domniei 
sau ale marilor demnitari de ţară. Lui Mircea cel Bătrîn i se datorează bogata 
înzestrare a mînăstirilor de la Cozia și Cotmeana precum şi ctitoria schitului 
Brădet (jud. Argeș), același domnitor fiind prezent cu daniile sale la nordul 
Carpaţilor, la mînăstirea Scorei din Țara Făgărașului, la biserica Sf. Nicolae 
din Șcheii Braşovului” și este probabil că tot el a ajutat la întemeierea și 
construirea mînăstirii de la Mrăcunea, în sudul Banatului, mînăstire ce se 
afla în directă legătură cu Tismana lui Nicodim. Alături de domnitor, 
logofătul Filotei întemeia mînăstirea Buneivestiri din „pădurea cea mare“ de 
la Bolintinu, pe care o înzestra cu numeroase proprietăţi. În legătură cu 
actele de înzestrare, știm despre existenţa mînăstirii Snagov (menţionată 
în anul 1408), a mînăstirii Strugalea (menţionată în anul 1409), aceleași 
perioade de început de veac fiindu-le atribuită prin tradiţie întemeierea 
schiturilor Jghiabu (jud. Vîlcea) și Nămăieşti (jud. Argeș), de asemenea a 


3. Cancelaria de la mînăstirea Glavacioc a fost activă atît în vremea lui Vlad 
Călugărul (cu documente din anii: 1486—1495); cât și în timpul urmașului său, Radu cel 
Mare (cu documente din anii 1496—1499; cf. Documente privind istoria României, 
veacurile XIII, XIV şi XV, Ţara Românească, Bucureşti, 1953, doc. 187, 212, 243, 
253, 278). 

4. În legătură cu vechimea și aspectul ctitoriei de la Şcheii Braşovului sînt reve- 
latoare rezultatele cercetărilor arheologice întreprinse cu ocazia restaurării bisericii Sf. 
Nicolae (Luminiţa Munteanu și Mariana Beldie Dumitrache, Rezultatele cercetănilor 
arheologice la biserica Sf. Nicolae din Șcheii Brașovului — etapa 1975, în Buletinul 
Monumentelor Istorice, 1976, nr. 1,p. 52-56. 

5.1. lonașcu, Minăstirea Bolintinul, București, 1942. 


mînăstirilor Dealu și Căscioarele (jud. Giurgiu), prima oară menţionate în 
anul 1431. 

În Moldova, Alexandru cel Bun manifestă o protectoare grijă pentru 
vechile așezăminte monastice de la Neamţu și Sf. Nicolae din Poiană — 
Probota, domnitorul îngrijindu-se de întemeierea unor noi mînăstiri la 
Moldoviţa (cca. 1402), la Bistriţa (cca. 1407). Nu vom uita faptul că același 
domnitor, care pentru înţelepciunea şi dragostea sa de dreptate şi-a meritat 
supranumele de „cel bun”, a construit (către 1410) biserica romano-catolică 
din Baia și tot el a împodobit cu picturi biserica episcopală din Roman, de 
asemenea vechea biserică episcopală din Rădăuţi, răsplătindu-i pe zugravii 
Nichita și Dobre cu nemaivăzută magnanimitate. Din documente mai aflăm 
despre existenţa mînăstirii armeneşti de la Zamca (1401), despre mînăstirea 
de la Dragomirești (jud. Neamţ 1407)*, despre mînăstirea de la Bohotin 
(jud. Vaslui, 1411), despre mînăstirea de la Vărzărești-Orhei (1420), despre 
mînăstirea de la Vișneavăţ (1429)”, despre mînăstirea Sf. Nicolae „unde a 
fost Huba” (1431)%. Că Moldova lui Alexandru cel Bun era înveşmîntată 
cu o adevărată mantie de biserici, de locașuri de cult, rezultă cu prisosinţă 
din actul de danie emis de domnitor în anul 1428, act prin care mînăstirea 
Bistriţa era înzestrată cu cincizeci de biserici din ţinutul Neamţ: din satele 
Bolojeşti pe Almaș, Horaeţeşti, Dobreni, Lasloveni pe Cracău, Dușeşti, 
Soci, Grieliști, Ștefana, Lupșeşti, Turbateşti, Ilișești, Lincea, Borilești, 
Avereşti, Boţ, Ivănești, Bileşti, Oprişeni pe Chiejdi, Hodor, Piatra, Braşouţi, 
Mituc, Sobolea, Sevca, Zanevici, Borcea, Lisona, Larga, Danila, Negritești, 
Herilco, Sluga lui Stan, Calin, Trebeș, Miclea pe Tazlău, Bărea, Oșmelea, 
Hlapești, Hindov, Șandrea, Praja, Itrinești, Bărbătești, de asemeni biserica 
lui Mihail Dalh, lui popa Coste, lui Petru Bîrgău, lui Porcu, lui Gociman, 
lui Bogdan de la Pîrîul Alb împreună cu două bisețici,pe Cobile”. Ținînd 
seama de cercetările arheologice de la Voroneţ şi Dobrovăț, unde, anterior 
ctitoriilor lui Ştefan cel Mare, despre care va fi vorba, au existat construcții 
de lemn, nu ne îndoim că și bisericile cu care era înzestrată mînăstirea 
Bistriţa erau construite din lemn, acesta fiind principalul material utilizat de 
români încă din vremuri străvechi atît pentru edificarea locuinţelor cît și 
a locașurilor de cult. 

Singura biserică din lemn care s-a păstrat din secolul al XV-lea, dar care 
are o valoare de referință pentru toate monumentele dispărute, este biserica 
mînăstirii din satul Lupșa pe valea Arieșului (jud. Alba)'*. Înălţată în anul 


6. Amintită documentar şi ca „mînăstirea din Dumbravă“. N. Grigoraş și |. 
Caproşu, Biserici și mînăstiri vechi din Moldova pină la mijlocul secolului al XV-lea, 
București, 1968,p. 57-58. 

7. Această mînăstire apare mai tîrziu cu numele de Chipriana (poate de la un 
egumen Chiprian) şi'apoi Căpriana. j 

8. Mînăstirea Sf. Nicolae, unde a fost „Huba', era situată în jud. Neamţ. 

9.***Documente privind istoria României, veac XIV-XV, Moldova, I, Bucureşti, 
1954, doc. 77,p.66-—67. 

10. Marius Porumb, Două ctitorii românești din secolul al XV-lea: biserica 
Sfintul Gheorghe și mînăstirea Lupșa, din Acta Musei Napocensis, XVI, Cluj, 1979, 
p. 626—627. 


1429, biserica mînăstirii din Lupşa este un gingaș edificiu care atrage atenţia 
prin armonia proporţiilor sale și sobrietatea decoraţiei cioplite în lemn. 
De plan dreptunghiular, compartimentată ritual în naos și pronaos, ea este 
prevăzută spre răsărit cu absida altarului de plan patrulater. Construită din 
bîrne lungi, dispuse în cununi orizontale, sistem caracteristic arhitecturii 
românești de lemn în general, biserica minăstirii Lupșa evocă tradiţii care 
coboară în timp pînă în îndepărtata epocă a geto-dacilor, căci nu altfel erau 
construite casele acestora figurate în reliefurile Columnei Traiane. Acelaşi 
sistem constructiv a fost regăsit în săpăturile arheologice de la Voroneţi! și 
Dobrovăţ!? sau de la Bradu!* în Țara Românească, ceea ce atestă o 
perfectă unitate a sistemului constructiv folosit de meșterii populari cărora 
le putem atribui fără nici o îndoială înălțarea acestor edificii. 

Alături de formele tradiţionale ale arhitecturii de lemn, în prima treime 
a secolului al XV-lea şi mai departe în deceniile următoare sînt de urmărit 
rodnicele eforturi de sinteză locală, care, fie că au beneficiat de exemplul 
monumentelor din epoca precedentă la care au fost fructificate modele 
bizantino-balcanice, fie că au pornit de la modelele arhitecturii gotice, au 
reuşit în cele din urmă să realizeze prelucrări locale de certă și inconfun- 
dabilă originalitate. În directă legătură cu noua concepţie a spaţiului de cult 
răspîndită în mediul ortodox de curentul monastic isihast, în Ţara Româ- 
nească şi în Moldova au fost construite mai ales biserici de plan triconc, 
precum acelea aflate în ruină la Vișina (jud. Gorj)!*, la Moldoviţa (jud. 
Suceava)!5, la Humor (jud. Suceava)'€ sau la vechea biserică a mînăstirii 
Bistriţa (jud. Neamţ) pe care recentele cercetări arheologice au reuşit să o 
valorifice prin săpăturile efectuate pe sub pardoselile ctitoriei de mai tîrziu 


11. Cu ocazia lucrărilor de restaurare întreprinse de Direcţia monumentelor 
istorice, în anii 1961—1962, arheologii Radu Heitel şi Nicolae Puşșcașu au descoperit 
sub pardoselile ctitoriei lui Ştefan cel Mare resturile bisericii din lemn care o precedase 
(rapoarte de săpături în arhiva DPCN). 

12. Voica Maria Pușcașu, Biserica Dobrovăț — date istorice, în Mitropolia 
Moldovei şi Sucevei, 1977, nr. 1—2,p. 159-174; 1978, nr. 5—6,p.521,534, 

13. Ion Chicideanu, O așezare din secolul XIV-XV la Bradu, jud. Buzău, în 
Cercetări arheologice, III, Muzeul de istorie al Republicii Socialiste România, București, 
1979, p. 421; Constanţa Modoran şi lon Chicideanu, Cercetări şi rezultate la mînăstirea 
Bradu, în Biserica Ortodoxă Română, 1976, nr. 9—12,p.997—1004. 

14. Ştefan Andreescu, Matei Cazacu, Biserica mînăstirii Vișina, un monument 
din veacul al XIV-lea, în Mitropolia Olteniei, 1969, nr. 1—2,p.61-—65. 

15. Din bogata bibliografie a prestigiosului locaş, reținem numai lucrările mai 
recente: Horia Teodoru, Contribuţii la studiul originii și evoluţiei planului triconc în 
Moldova, în Buletinul Monumentelor Istorice, 1970, nr. 1,p. 31—36; Gh. I. Cantacuzino, 
Vechea minăstire a Moldoviței în lumina cercetărilor arheologice, în Buletinul Monumen- 
telor istorice, 1971, nr. 3, p. 79—84; Ştefan Balș, Cîteva date noi despre minăstirea 
Moldoviţa, în Buletinul monumentelor istorice, 1971, nr. 3,p. 85—86. 

16. Elena Busuioc şi Gh. Cantacuzino, Date arheologice asupra vechii mînăstiri 
a Humorului, în Studii și cercetări de storia artei, seria arta plastică, 1969, nr. 1,p. 67— 
31;H. Teodoru, op. cit., p. 31—36. 

a lui Alexandru Lăpuşneanu!'”. Deși păstrate în stare de ruină, vechile 
biserici de la Humor și Moldoviţa rețin atenţia prin tehnica de construcție 
cu piatră de carieră şi piatră făţuită la colțuri, de asemenea prin folosirea 
chenarelor de piatră profilată, totul vădind procesul de absorbţie a tehnicii 
de construcție gotică, ceea ce anticipează procesul de sinteză arhitectonică 
desăvirșit în epoca lui Ștefan cel Mare. În acelaşi timp trebuie observat 
faptul că, la Bistriţa-Neamţ, vechea biserică ctitorită de Alexandru cel Bun a 
avut de la început un plan dezvoltat în lungime, lîngă naosul de plan triconc 
aflîndu-se o încăpere destinată mormintelor. Interpunerea acestei încăperi 
între naos şi pronaos este o soluție nemaiîntilnită în alte arhitecturi,ceea ce 
demonstrează că încă din primul deceniu al secolului al XV-lea, în Moldova 
erau elaborate şi puse în aplicare programe funcţionale profund originale. 
Aceeași biserică avusese fațadele împodobite cu discuri de ceramică 
smălțuită, procedeu ornamental care fusese inaugurat în Moldova la biserica 
Sfinta Treime din Siret, ctitoria domnitorului Petru Mușat. Acelaşi sistem 
decorativ a fost atestat, ca urmare a cercetărilor arheologice, la biserica din 
Vorniceni (jud. Suceava) fostă paraclis al curților vornicului Oană, înteme- 
ietorul mînăstirii Humor! 8. 

Singura biserică de plan triconc păstrată de la începutul secolului al 
XV-lea este ctitoria lui Mircea cel Bătrîn de la fostul schit Brădet (jud. 
Argeş)'7. Construită din piatră brută și cărămidă în registre alternate, 
biserica de la Brădet prezintă o interpretare simplificată a bisericii mari de 
la Cozia, respectiv un triconc cu turlă pe naos, iar pe latura de vest are un 
pridvor de lemn care a putut exista de la origine, constituind deci un element 
de legătură între arhitectura prispelor ţărăneşti şi cea a locaşurilor de cult. 

În Transilvania, tipul de plan dreptunghiular familiar bisericilor de lemn 
s-a conjugat cu formele similare ale arhitecturii gotice, fapt confirmat de 
ctitoriile cneziale românești datînd din primele decenii ale secolului al 
XV-lea. Dacă pentru bisericile de lemn avem în vedere biserica Sf. Nicolae 
din Şcheii Brașovului descoperită prin cercetare arheologică și atribuită 
pe baza materialului găsit in situ epocii lui Mircea cel Bătrîn sau biserica 
păstrată a mînăstirii Lupșa (jud. Alba, 1429), pentru bisericile de zid se cer 
considerate ctitoriile cneziale din Ribiţa (jud. Hunedoara, 1417)*%, Lupşa 


17. Cercetări încă nepublicate efectuate de Lia și Adrian Bătrîna, cu prilejul 
restaurării bisericii mînăstirești de la Bistriţa-Neamţ (raport de cercetare în arhiva 
DPCN); vezi şi Cronica săpăturilor arheologice efectuate de DPCN — 1975, în Monumen- 
te istorice și de artă, 1975, nr. 2,p. 94. 

18. Mircea D. Matei, Emil loan Emandi, Biserica și necropola din secolele 
XIV-XV de la Vornicenii Mari, jud. Suceava, comunicare la cea de a XVlI-a sesiune 
anuală de rapoarte arheologice, Vaslui, 26 martie 1982. 

19. Nu există nici un document scris și nici o pisanie originală care să ateste 
calitatea de ctitor a domnitorului Mircea cel Bătrîn la Brădet; totuși tabloul votiv îl 
reprezintă pe acesta cu macheta bisericii în mînă, dovadă fără echivoc a daniei sale. 

20. Silviu Dragomir, Vechile biserici din Zarand și ctitorii lor, în Anuarul 
Comisiunii Monumentelor Istorice, secția pentru Transilvania, Cluj, 1930-1931; Vasile 
Drăguţ, Vechi monumente hunedorene, Bucureşti, 1968; Virgil Vătășianu, Vechile 


(jud. Alba, 1421)*, Zlatna (jud. Alba, 1424)*?, de asemenea biserica din 
Roșcani (jud. Hunedoara)?*. În general este vorba despre construcții care 
prezintă o navă dreptunghiulară tăvănită prevăzută spre răsărit cu un 
sanctuar dreptunghiular la Ribiţa și Zlatna, poligonal la Lupșa, pe latura de 
vest aflîndu-se un turn clopotniță. Asemănătoare vor fi fost bisericile 
pomenite documentar de la Rîu-Bărbat (jud. Hunedoara, 1411), Almașul 
Mare (jud. Alba, 1418) sau Mînăștur-Copalnic (jud. Maramureș, existentă în 
1424). 

Alături de arhitectură, principala formă de manifestare a artei vechi 
românești a fost pictura murală. Pentru primele decenii ale secolului al 
XV-lea, cercetările arheologice au dat la iveală importante fragmente de 
pictură de la biserica mînăstirii Sf. Nicolae din Poiană, de asemenea la 
Moldoviţa, Bistriţa, Humor şi la Vorniceni. Deşi de dimensiuni modeste, 
aceste fragmente fac posibilă pe de o parte considerarea unei excelente 
tehnici de frescă cu folosirea unor pigmenţi de calitate?*, pe de altă parte 
permit recunoașterea unor calităţi de desen și armonie cromatică mai ales 
în cazul dispărutului ansamblu de la Sf. Nicolae din Poiană sau în cazul 
picturilor de la Humor. Că pictura murală ocupa un loc important în peisajul 
artistic al Moldovei lui Alexandru cel Bun, aceasta mai rezultă şi din conside- 
rarea faptului că pivniţa casei domnești de la mînăstirea Bistriţa era ea 
însăşi decorată în frescă?5. Poate și mai semnificativ este documentul din 
1415 prin care același generos domnitor înzestra pe zugravii Nichita şi 
Dobre, dăruindu-le satele Creinicești și Lecușeşti, pentru a zugrăvi două 
biserici „una din Tirgu de Jos și alta care va fi voia noastră, afară de 
bisericile de la Rădăuţi sau o casă, sau un pridvor“2€. Zece ani mai tîrziu 
domnitorul Moldovei îl răsplătea pe Ştefan Zugrav pentru „dreaptă și 
credincioasă slujbă“* cu patru sate pe rîul Miletin, anume: Berchișeştii, 
Eremieştii, Popeșştii și satul „unde a fost jude Paşco'27. Se poate lesne 
înţelege din lectura acestor documente că Alexandru cel Bun acorda o 
deosebită atenţie împodobirii locașurilor sale, pentru aceasta neprecupeţind 
daniile către cei care trudeau pe schele pentru a înnobila cu mantia culorilor 
zidirile domnești. Datînd din aceeaşi epocă picturile murale ale bisericii 


biserici româneşti de piatră din județul Hunedoara, Cluj, 1929; Idem, Istoria artei feudale 
în țările române, L, Bucureşti, 1959. 

21. Marius Porumb, op. cit., p. 623—625. 

22. V. Vătăşianu, Raport cu privire la arhitectura şi pictura bisericii din Zlatna, 
Cluj, 1938; Vasile Drăguţ, Vechi monumente hunedorene, Bucureşti, 1968. 

23. C. Petranu, Un vechi monument istoric: biserica din Roșcani, Sibiu, 1940. 

24. Ion Istudor, Consideraţii privind tehnica picturilor murale din România 
(pînă la 1450), studiu prezentat în şedinţa de comunicări ştiinţifice a Institutului de 
Istoria Artei (28 ianuarie 1982), în curs de publicare în cadrul Repertoriului picturilor 
murale medievale din România. 

25. Lia și Adrian Bătrîna, O locuință domnească din vremea lui Alexandru cel 
Bun, în Monumente istorice și de artă, 1975, nr. 2,p. 72—80. 

26. *** Documente privind istoria României, veac XIV-XV, Moldova, 1, Bucureşti, 
1954, doc. 41,p. 35-36. 

27. Ibidem, doc. 60,p.51-—52. 

Sf. Nicolae din Lugoj”* sau cele ale bisericii din Șeghiște??, vechi scaun 
protopopesc din părțile Bihorului, au dispărut între timp; în schimb ne sînt 
cunoscute picturile de la Streisingeorgiu, Ribiţa, Remetea, Sîntă Mărie Orlea 
şi Sînpetru, preţioase mărturii ale şcolii picturale românești din Crișana și 
Transilvania. Datînd din anul 1409, picturile de la Streisîngeorgiu (jud. 
Hunedoara) sînt dania cneazului Cîndreş și a soţiei sale Nistora, ele venind 
să se adauge mai vechilor picturi realizate, în aceeași biserică, în anii 1313— 
1314. Deși afectat de refaceri tirzii, tabloul votiv este un preţios document 
de epocă, revelatorie fiind mai ales figura jupîniţei Nistora înveşmîntată 
într-un port asemănător cu cel existent și astăzi în satele hunedorene. La 
Ribiţa picturile au fost dăruite de voievodul Vladislav şi de fratele său 
Miclăuș, curînd după construcţia bisericii din 1417. Desenul ferm și 
coloritul armonios dar mai ales tipologia de o sesizantă nobleţe a figurilor 
conferă acestor picturi o autentică valoare artistică, nu mai puţin importan- 
tă fiind compoziţia iconografică în care se recunosc teme de veche și 
neabătută tradiţie bizantină precum Schimbarea la față sau reprezentarea 
Jertfei divine — lisus prunc în potir — din absida altarului. La biserica din 
Remetea (jud. Bihor), de o maiestuoasă frumuseţe este figura Maicii 
Domnului situată în tindă, deasupra intrării, alături de care se cer a fi 
amintite figurile celor patru evangheliști reprezentaţi în momentul redactării 
povestirii biblice într-o interpretare liberă eliberată de scheme în al cărei stil 
grafic și colorit simplificat recunoaştem tradiţiile școlii de pictură 
românească de la nordul Carpaţilor*? . 

În aceleași decenii în care se înălțau din temelii ctitoriile domnești, 
boierești sau cneziale despre care a fost vorba pînă aici, în marile oraşe ale 
Transilvaniei se continuau cu susținute eforturi lucrările de construcţie ale 
marilor biserici parohiale romano-catolice. La Brașov și la Cluj fusese 
adoptat tipul de biserică-hală cu trei nave, moda bisericii hală impunînd pe 
parcurs refacerea şi înălţarea navei sudice a bisericii din Sibiu, iniţial 
concepută în spiritul tipului bazilical tradiţional, cu nava centrală mai 
înaltă decît colateralele. Alături de moda bisericilor-hală își făcea apariţia 
încă din primul deceniu al veacului al XV-lea tipul de biserică-sală de mari 
dimensiuni, forma aceasta, cu avantajul unui spaţiu interior perfect unitar, 
fiind preferată de bisericile mînăstirilor franciscane, primul edificiu cunoscut 


28. Ștefan Meteș, Istoria bisericii și a vieţii religioase a românilor din Transilvania 

Ștefănescu, La peinture religieuse en Valachie et en Transylvanie depuis les origines 
jusqu'au XIX siecle, Paris, 1932; Virgil Vătăşianu, Istoria artei feudale în ţările române, 

aparținînd mînăstirii din Tîrgu Mureş?! . La toate aceste edificii tehnica de 
construcție şi formele decorative sînt caracteristice pentru arhitectura de 
stil gotic: bolți pe nervuri, deschideri în arc frînt, traforuri, fleuroane etc. 
Un important edificiu catolic pe pămîntul Moldovei era înălțat de Alexandru 
cel Bun la Baia (jud. Suceava) în preajma anului 1410, mijloacele de realizare 
fiind întru totul caracteristice arhitecturii gotice atît în plan cît și în elevaţie. 
Valorificată printr-o recentă restaurare, biserica din Baia păstrează la 
exterior pe latura sudică a turnului clopotniță fragmente dintr-o pictură 
murală avînd ca temă imaginea de mari dimensiuni a Sfîntului Cristofor. 
Vorbind despre pictura de ambianţă catolică, nu vom uita pentru primele 
decenii ale secolului al XV-lea frumoasele ansambluri murale păstrate în 
bisericile de la Dirjiu (jud. Harghita, 1419), Mediaş (1420), de asemenea 
altarul poliptic pictat de Toma din Cluj în anul 1427. 

Dintre celelalte arte care au înflorit în primele decenii ale secolului al 
XV-lea, un loc de excepţie este ocupat de broderie. În mod deosebit se cer 
amintite: somptuosul epitrahil de sărbători decorat cu 16 medalioane, în 
cîmpul cărora erau ilustrate marile sărbători ale Noului Testament începînd 
cu Bunavestire și care avea pe poale portretele lui Alexandru cel Bun și ale 
doamnei sale Marina, apoi (aerul) procovăţul de la Putna, (aerul) procovăţul 
de la Rădăuţi, epitaful mitropolitului Macarie (1428) şi mai ales epitaful 
executat în anul 1437, danie a egumenului Siluan de la mînăstirea Neamţu. 
Păstrat astăzi în Muzeul de Artă al R.S. România, epitaful de la Neamţu 
impresionează prin armonia cromatică de un rar rafinament și mai ales prin 
calitatea de ansamblu a compoziţiei care exaltă tema Plîngerea lui Iisus, 
înconjurat de Maica Domnului, Maria Magdalena și îngeri îngenuncheaţi. 

Dacă Tetraevanghelul lui Nicodim, scris în anul 1404, pare mai degrabă 
o continuare a creaţiei artistice din secolul precedent, manuscrisele copiate și 
împodobite de Gavriil Uric pun o dată mai mult în evidenţă caracterul 
dinamic și creator al epocii lui Alexandru cel Bun. Într-adevăr, acest caligraf 
crescut și format în ambianța scriptoriului mînăstiresc de la Neamţu este 
autorul mai multor capodopere de caligrafie şi în primul rînd al admirabilului 
Tetraevanghel din anul 1429, executat la cererea doamnei Marina. Păstrat în 
prezent la Biblioteca Bodleiana a Universităţii din Oxford, acest Tetraevan- 
ghel reține atenţia prin concepţia monumentală a organizării textului, prin 
somptuozitatea frontispiciilor, prin scrierea de o mare eleganţă cu trăsături 
expresive pentru fiecare literă și mai ales prin frumuseţea celor patru 
miniaturi în plină pagină, în cîmpul cărora evangheliștii sînt reprezentaţi cu 
firescul atitudinii unor autori cufundaţi în munca lor de redactare a textelor 
sfinte, fără acea rigiditate hieratizantă caracteristic bizantină. O anume 
căldură umană se degajă din aceste imagini, anticipînd procesul apropierii 
de realitate care va caracteriza pictura din Moldova în deceniile următoare. 


31. V. Vătăşianu, op. cit., p. 247—248; Vasile Drăguţ, Arta gotică în România, 
Bucureşti, 1979,p. 64-67. 

Mai bine cunoscută în Transilvania ale cărei centre meșteșugărești 
străbăteau în această vreme o impetuoasă dezvoltare, arta metalelor este 
ilustrată deopotrivă de piese turnate în bronz — clopote, cristelniţe — dar 
mai ales de argintăria de cult, precum potirele de la Prejmer (jud. Brașov), 
Bunești (jud. Brașov), Dupușş (jud. Sibiu) și altele, piese care vădesc o 
admirabilă putere de sinteză locală, compoziţiile de expresie gotică bene- 
ficiind în cazul operelor transilvănene de o particulară invenţie în planul 
decoraţiei. Remarcabilă este și ferecătura Tetraevanghelului lui Nicodim, 
lucrare datînd din anul 1405. Feţele ferecăturii sînt modelate în tehnica 
ciocănirii, pe placa din față fiind excepţional reprezentată Răstignirea 
încadrată de heruvimi, profeţi, apostoli, iar pe placa din spate se află 
Pogorirea la iad. Unui meşter transilvănean îi este atribuită verosimil 
ferecătura ce îmbracă Tetraevanghelul scris în 1436 de Gavriil Uric de la 
Neamţu, ferecătură dăruită de cneazul Laţcu Cîndea refugiat din Țara 
Hațegului în Moldova unde a dobîndit rangul de pîrcălab. Dar capodopera 
argintăriei româneşti din această vreme este neîndoielnic racla de argint a Sf. 
loan cel Nou aflată în biserica Sf. Gheorghe din Suceava. Executată în 
preajma anilor 1414-1415, cînd moaștele Sfîntului martir au fost aduse la 
Suceava, racla este decorată cu imagini din viaţa și patimile Sfintului 
martirizat de tătari la Cetatea Albă. Executate prin ciocănire şi gravare, 
plăcile ce compun racla sînt opera unui meşter abil dar sobru care a rezervat 
elementului ornamental un rol de discretă agrementare pentru a pune în 
evidență compoziţiile figurative care aveau să devină prototip pentru 
reprezentările vieţii Sfîntului în picturile murale din secolul următor. 

Continuind tradiţia inaugurată de biserica Sfinta Treime din Siret, 
bisericile din Moldova au fost deseori decorate cu ceramică monumentală, 
în legătură cu care cunoștințele noastre au sporit substanţial în ultimii ani 
datorită cercetărilor arheologice. Ştim astăzi că decorul ceramic cu discuri 
smălţuite era prezent la biserica minăstirii Sf. Nicolae din Poiană, la Bistriţa 
lui Alexandru cel Bun, la ctitoria din Vorniceni. 

A doua treime a secolului al XV-lea se caracterizează în toate Ţările 
Române prin încrîncenarea tensiunilor interne și deopotrivă prin creşterea 
necruțătoare a pericolului otoman. Nefericitele lupte între Dăneşti şi 
Drăculești în Ţara Românească, luptele pentru succesiunea la tron a fiilor 
lui Alexandru cel Bun, prigoanele sociale şi naţionale din Transilvania care 
aveau să declanșeze marea răscoală de la Bobilna, ca și desele incursiuni 
turceşti au creat un cadru neprielnic activității constructive și de creaţie 
artistică. Totuşi, nu trebuie să se cadă în greșeala vechii noastre istoriografii 
de a crede că această perioadă a fost lipsită de iniţiative ctitoricești. În fapt, 
una dintre trăsăturile fundamentale ale istoriei poporului nostru este 
înfruntarea curajoasă a adversităţilor și dăruita strădanie de a făuri întru 
frumos chiar și atunci cînd pericolele erau prezente pretutindeni. Desigur, 
tocmai datorită adversităţilor, puţine dintre monumentele acestei epoci au 
ajuns pînă în zilele noastre, dar cu ajutorul investigaţiilor de arhivă şi al 
cercetărilor arheologice este posibilă alcătuirea unei impresionante liste de 


mînăstiri și biserici înălțate sau refăcute în aceste grele decenii, simpla lor 
menționare fiind în măsură să demonstreze atit efortul de continuitate 
ctitoricească cît şi faptul că, în pofida vitregiilor, ctitorii şi meșterii osteneau 
în făurirea unor noi forme artistice, pregătind astfel, fie și fără ştiinţă sau 
intenţie, înflorirea din epoca imediat următoare, cînd, mai ales în Moldova, 
luminata domnie a lui Ştefan cel Mare avea să reverse asupra pămîntului 
românesc incomparabila sa zestre de frumuseți. 

Domnitorului Vlad Dracul i se datorează prima ctitorie a mînăstirii din 
Curtea de Argeș şi a mînăstirii Glavacioc, tot el intervenind ca nou ctitor la 
mînăstirea Govora. În timpul său, poate cu ajutor domnesc, a fost ridicată 
vechea biserică de la Tirgșor și de asemenea mînăstirea de la Licura de lingă 
Rîmnicu Vilcea. Un mare iubitor de artă pare să fi fost Vladislav al II-lea, 
căruia i se datorează ctitorirea mînăstirii Butoiu și a paraclisului mînăstirii 
Snagov de la care se păstrează o capodoperă de sculptură: ușile de lemn, 
piesă unică în arta noastră veche prin abundența şi frumuseţea decoraţiei în 
relief cu caracter figurativ. Epocii lui Vladislav al II-lea îi este atribuită de 
asemenea prima ctitorie a schitului Iezer din judeţul Vilcea, dar singurul 
monument păstrat este biserica Sf. Vineri din Tîrgovişte, pe care o recentă 
restaurare a reușit s-o readucă la frumuseţea dintii. De plan triconc cu 
turlă pe naos, biserica Sf. Vineri din Tîrgovişte, cunoscută și sub denumirea 
de „Domneasca Mică“, se înscrie în tradiţia arhitectonică a Coziei, caracte- 
rizîndu-se totodată prin prezenţa pe latura vestică a unui pridvor cu arcade 
deschise pe trei laturi, pridvor ce avusese probabil deasupra sa un turn 
clopotniță. Fațadele de cărămidă aparentă sînt decorate cu arcaturi înalte, 
arhivoltele acestora fiind puse în evidenţă de discuri din ceramică smălțuită, 
ca odinioară la biserica mînăstirii Cotmeana. Lui Vlad Ţepeş îi sînt atribuite 
noi intervenţii la miînăstirea Snagov, de asemenea ctitorirea mînăstirii 
Comana care va fi făcut parte din sistemul defensiv al Bucureştiului, devenit 
în timpul său reşedinţă domnească, curtea voievodală fiind neîndoielnic 
înzestrată şi cu o biserică paraclis. Din vremea lui Vlad Ţepeş pare să dateze 
biserica din satul Dragomirești (jud. Dimboviţa)?? şi probabil că furtuna- 
ticilor săi ani de domnie îi aparţine și biserica din Lerești-Muscel ale cărei 
ruine au fost puse în valoare prin recente cercetări arheologice?* . 

În Moldova, neîncetatele lupte dintre urmașii legitimi sau nu ai lui 
Alexandru cel Bun nu au reușit să stăvilească pe de-a-ntregul rîvna ctitoriceas- 
că, în legătură cu care pot fi explicate destul de numeroasele referiri documen- 
tare. Rînd pe rînd, documentele ne vorbesc de mînăstirea de la Horodnic 

34. Fl. Mîrţu, Un tezaur al istoriei şi culturii locale: biserica necunoscută din 

(1439), despre chilia lui Macarie (1443), despre mînăstirea popii Drăghia 
(1444), despre mînăstirea Boiştea (jud. Neamţ, 1446), despre schitul lui 
losif care avea să devină mînăstirea Bisericani (jud. Neamţ), despre biserica 
din Lujeni (existentă în anul 1453), despre mînăstirea lui laţco de lîngă 
Suceava (1453), despre mînăstirea Hangu și despre mînăstirea lui Andrieş 
Slujăscul (ambele menţionate în 1458), despre mînăstirea de lîngă satul 
Voinești (menţiune în 1460), despre biserica din tîrgul Sucevei care s-a 
aprins de tunet în anul 1461, mai la vale de o altă biserică, din acelaşi tîrg al 
Sucevei, care avea hramul Sf. Atanasie3* . Dintre toate aceste edificii a căror 
evocare este necesară pentru a reface, fie şi mental, fireasca evoluţie de la 
epoca lui Alexandru cel Bun la aceea a lui Ştefan cel Mare, singurul care s-a 
păstrat este mica biserică din Lujeni, ctitoria jupanului Vitold, după nume 
un lituanian stabilit în părţile de nord ale Bucovinei. De mici dimensiuni, cu 
aspect de navă boltită în semicilindru dar compartimentată ritual în naos și 
pronaos, biserica din Lujeni este prevăzută spre răsărit cu un altar poligonal 
întărit cu contraforturi ceea ce lasă să se întrevadă contaminarea cu 
arhitectura gotică, pe atunci răspîndită deopotrivă în Transilvania dar și în 
țara vecină de la nord, în Polonia, cu care Moldova acelor vremuri întreținea 
atîtea legături artistice. În fapt, biserica din Lujeni poate fi lesne considerată 
în acea familie de mici ctitorii din Moldova sau din Transilvania, ea fiind 
asemănătoare cu biserica din Cicău*“ (jud. Alba) construită către jumătatea 
veacului al XV-lea, de asemenea cu biserica Sf. Nicolae din Hunedoara, 
ridicată cu învoire regească în anul 1458*7şi cu biserica cnezială din Cinciş 
(jud. Hunedoara). Forme asemănătoare prezenta dispăruta biserică 
ortodoxă din Roteni (jud. Mureş) și prezintă încă, în ciuda transformărilor, 
biserica din Fîntînele** (jud. Mureş). Pentru Transilvania deceniilor de 
mijloc ale secolului al XV-lea se mai cuvin a fi menționate biserica de la 
Lancrăm (jud. Alba, ştire din 1439), bisericile de lemn de pe Someș, din 
satele Maier, Sîngeorz și Năsăud, amintite într-un document din 1450, 
biserica de lemn din Deda (ştire din 1451). În anii de mijloc ai secolului 
al XV-lea este amintită și aşezarea monastică de la Mînăstire, cu probabi- 
litate o fundaţie pioasă a lui Gheorghe Brancovici refugiat în Banat, aceleiași 
perioade aparţinîndu-i refacerea mînăstirii Partoş şi construcţia bisericii, ce 


35. În legătură cu locașurile amintite la acest paragraf, vezi Documente privind 
istoria României, veac XIV-X"” Moldova, | Bucureşti, 1954, doc. 196, 236, 241, 242, 
261, 312, 360, 379. 

36. Marius Porumb, C veche ctitorie românească — biserica din Cicău (jud. 
Alba), în Acta Musei Napocensis, VIII, Cluj-Napoca, 1976, p. 285—290. 

37. La 30 noiembrie 1458, regele Matei Corvin acorda gărzii sîrbești („rasciani'“) şi 
valahilor din Hunedoara dreptul să construiască o biserică — „unam capellam aedificare“* 
(N. Iorga, Studii și documente, vol. XII, p. 278; V. Vătăşianu, Vechile biserici de piatră 
românești din județul Hunedoara, Cluj, 1930, p. 65 şi urm., 138—139, V. Drăguţ, Vechi 
monumente hunedorene, Bucureşti, 1968,p. 59-60). 

38. Biserica ortodoxă din Roteni (jud. Mureș) a fost distrusă în timpul războiului 
mondial (1940—1944); biserica din Fîntînele aparţine în prezent cultului reformat, 
dar sub tencuieli păstrează pictură ortodoxă (Benko K., Marosszek ismertetese, Cluj, 
1868—1869,p. 223). 


avea să aibă curînd rosturi de catedrală episcopală, de la Lipova. Dacă în 
cazul bisericilor de la Hunedoara şi Cicău planul dreptunghiular cu absidă 
poligonală se înscrie în tradiţia arhitecturii transilvănene, la minăstirea 
Săraca (jud. Timiș), reconstruită în anul 1443 prin strădania călugărului 
Macarie venit de la Tismana??, a fost folosită o dipoziţie planimetrică în 
cruce cu abside aplatizate și cu o turlă pe naos, similară dar la proporţii 
monumentale fiind şi vechea biserică din Lipova, din nefericire păstrată doar 
parţial ca urmare a incisivelor transformări intervenite în secolele XVIII—XX. 

Cele mai vechi picturi aparţinînd perioadei de care ne ocupăm se 
păstrează în biserica din Densuș (jud. Hunedoara) și au fost realizate în anul 
1443 de zugravul Ştefan împreună cu o echipă de meșteri“. Numărîndu-se 
printre cei mai vechi artişti români cunoscuţi, Ștefan de la Densuș pare să se 
fi format în ambianța picturii din Țara Românească; în orice caz el era 
purtătorul stilului aflat la modă în Orientul ortodox, stil cunoscut îndeobşte 
sub denumirea de bizantin-paleolog. Figurile sale, de o nobilă monumentali- 
tate, sînt desenate cu grijă iar gama cromatică relativ bogată este ţinută 
în acorduri liniștite, de o nedisimulată tandreţe. Vom remarca iconografia 
altarului cu reprezentarea pruncului Iisus în potir, cu scena marilor ierarhi 
și cu imaginea (din păcate abia descifrabilă) a Maicii Domnului tronînd, pe 
boltă. Picturile naosului au fost realizate de Ștefan şi de ajutoarele sale, 
notabil fiind mai ales autorul imaginilor ce decorează stilpii. Este vorba 
despre un meșter de ambianţă populară, imaginile create de el constituind o 
admirabilă atestare a existenţei unei picturi de tradiţie locală ce va fi fost 
răspîndită în mai toate satele românești ardelene. Meșterului Ştefan îi poate 
fi atribuită şi frumoasa icoană de hram cu chipul Maicii Domnului Îndrumă- 
toarea de la Biserica din Ostrovul Mare (jud. Hunedoara). Picturi de un real 
interes artistic şi iconografic decoraseră biserica Cetăţii Colţului”! (jud. 
Hunedoara), altele mai pot fi văzute fragmentar la biserica din Lipova sau la 
biserica din Fîntînele (jud. Mureș), cele de la Roteni, cunoscute din descrieri 
mai vechi, dispărînd odată cu biserica în perioada ocupaţiei hortiste. 

Neîndoielnic, cel mai important ansamblu de pictură al acestor decenii 
de tranziție se păstrează în biserica din Lujeni din Bucovina de nord“?. 
Desenul decantat, armoniile cromatice de o sesizantă muzicalitate, tipologia 
variată și nobilă sînt calităţi care situează picturile de la Lujeni în rîndul 
reușşitelor artistice ale epocii, prin ele stabilindu-se o firească legătură între 
arta picturală a epocii lui Alexandru cel Bun şi aceea a meșterilor lui Ştefan 
cel Mare. 

39. Viorel Gh. Țigu, Longin 1. Oprișa, Minăstirea Săraca, București, 1971, 

lil 

A 40. V. Drăguţ, Pictura murală din Transilvania, Bucureşti, 1970, p. 48—54. 

41. Ibidem, p. 54-57. 

42.1. D. Ştefănescu, L Yvolution de la peinture religieuse en Bucovine et en 
Moldavie depuis les origines jusqu au XIX-e siecle, Paris, 1928, p. 90—91; Idem, L 'eglise 
de Lujeni. Les peintures murales, în Analecta, III, Bucureşti, 1946, p. 10 şi urm.; Paul 


Henry, Les eglises de la Moldavie du nord des origines ă la fin du X Vl-e sidcle, Paris, 1930, 
p. 175—176; ***Istoria artelor plastice în România, 1, București, 1968, p. 349. 

Contemporane, în ambianța catolică merită să fie amintite picturile, 
avînd în compoziţia centrală imaginea monumentală a Răstigmrii, ce 
decorează biserica Sf. Maria din Sibiu, autor fiind Johannes din Rosenau 
(1445)*?. În Țara Birsei picturile murale din capela funerară a bisericii 
fortificate din Hărman (1460—1470)** atrag atenţia prin bogata iconografie 
a Judecăţii de apoi, după cum altarul poliptic al bisericii din Prejmer merită 
să fie reţinut pentru expresia sa sobră şi compoziţiile simple în care 
recunoaștem cu uşurinţă persistenţa tradițiilor gotice. 

Urcarea în scaun a lui Ştefan cel Mare, întîmplată în anul 1457, a 
deschis o epocă de glorie pentru istoria tuturor românilor, răsunătoarele 
sale biruinţe încununînd eforturile de apărare care reuniseră atîtea energii și 
atiția comandanţi destoinici ca Vlad Țepeș, lancu de Hunedoara sau Pavel 
„„Chinezul“* din Banat. Apărînd în primul rînd ţara Moldovei, Ştefan cel 
Mare a vegheat şi asupra celorlalte ţări româneşti, lui datorîndu-i-se nu 
numai intervențiile militare în Ţara Românească sau în Transilvania, dar și 
ridicarea unor importante ctitorii. Într-adevăr, printre cele mai timpurii 
realizări ale sale se numără şi înălțarea bisericii Sf. Parascheva din Rîmnicu 
Sărat*$  (1473—1481), biserica Arhiepiscopiei românești din Feleac 
(anterioară anului 1488)", alături de care se cer a fi amintite biserica din 
Tîrgovişte (de curînd descoperită prin cercetări arheologice)“”, de asemenea 
bisericile de la Ciceu-Corabia şi Ciceu-Mihăieşti“* , amîndouă aflate în feuda 
ardeleană a Ciceului, ca şi biserica mînăstirii Vadului ce avea să devină nu 
peste multă vreme reședință episcopală“? . 

Dacă rivna ctitoricească a lui Ştefan cel Mare, asupra căreia vom reveni, 
este în general bine cunoscută, prea puţină atenţie s-a acordat pînă în 
prezent epocii corespunzătoare din Țara Românească despre care nu o dată 
s-a spus că a fost un adevărat vid în activitatea constructivăs”. Recurgînd 


43. V. Vătăşianu, Istoria artei feudale în ţările române, 1, Bucureşti, 1959, 
p.430—434; V. Drăguţ, Arta gotică în România, Bucureşti, 1979,p.239—240, 242—243. 

44. V. Drăguţ, op. cit., p. 244—245. 

45. Al. Lepădatu, O biserică a lui Ștefan cel Mare în Țara Românească, în 
Buletinul Comisiunii Monumentelor Istorice, III, 1910,p. 107—109. 

46. Marius Porumb, Bisericile din Feleac și Vad. Două ctitorii moldovenești 
din Transilvania, Bucureşti, 1968,p. 10. 

47. Corneliu Ionescu, Un aspect necunoscut al relaţiilor moldo-muntene. Ctitorii 
din timpul domniei lui Ștefan cel Mare la Tîrgovişte, în Valachica, 9, Tîrgovişte, 1977, 
p. 345—351. 

48, V. Vătăşianu, Istoria artei feudale în țările române, 1, Bucureşti, 1959, 
p. 569. 

49. Ca şi în cazul ctitoriilor de la Ciceu, s-ar putea ca prima construcţie de la Vad să 
fi fost realizată din lemn, actualul edificiu de zid părînd a data din epoca lui Petru Rareș. 
Marius Porumb (Bisericile din Feleac și Vad, Bucureşti, 1968, p. 21) nu exclude 
posibilitatea ca însăși biserica de zid de la Vad să dateze, potrivit tradiţiei, din vremea lui 
Ștefan cel Mare. 

50. În volumul I din Istoria artelor plastice în România, Bucureşti, 1968, p. 162, 
Emil Lăzărescu afirmă: „aproape întregul secol al XV-lea reprezintă un adevărat „hiatus*“ 
în cunoștințele noastre asupra dezvoltării arhitecturii în Țara Românească“'. Explicaţia 
acestui „hiatus*“ trebuie căutată în graba cu care s-a trecut pe lingă monumentele care 
s-au păstrat şi în prea sumara considerare a ştirilor documentare. 


din nou la cercetările de arhivă şi la însumarea datelor de ordin arheologic, 
constatăm că imaginea ce s-a format în legătură cu iniţiativele ctitoriceşti, 
din Ţara Românească este departe de adevăr și că, în realitate, nu puţine 
au fost locașurile ce s-au construit, în pofida condiţiilor interne instabile şi 
a neîncetatei ameninţări otomane. În anii 1462—1474, voievodul Radu cel 
Frumos construia la Tînganus! „lîngă Bucureşti, o mînăstire a cărei biserică, 
pusă în evidenţă de arheologi, prezenta un plan derivat din cel al Coziei, cu 
abside laterale flancate de stilpi de zidărie. Şi se cuvine a fi reținut faptul că 
adîncimea absidelor era foarte mică, această caracteristică de plan fiind de 
explicat printr-o contaminare cu modelele din Moldova. În anul 1485 aflăm 
despre existenţa mînăstirii Mihoveni (jud. Argeş), iar în anul 1486 despre 
mînăstirea Mărgineni (jud. Prahova), în acelaşi an fiind atestată şi mînăstirea 
Glavacioc, care avea să devină reşedinţa favorită a lui Vlad Călugărul, care 
de aici a emis mai multe hrisoave, dovadă că în incinta mînăstirii funcţiona 
şi un scriptoriu. Sondajele arheologice au arătat că vechea biserică a mînăsti- 
rii Glavacioc, în care este înmormîntată și mama lui Neagoe Basarab, avea un 
plan triconc și un pronaos dezvoltat în lărgime, anticipînd astfel tipul de 
plan adoptat la măreaţa biserică episcopală din Curtea de ArgeşS?. Merită 
să fie consemnate în continuare mînăstirile de la Coşuștea—Crivelnic (jud. 
Mehedinţi, menţiune 1493), Babele (jud. Ilfov, 1493), Pociovalişte (jud. 
Gorj, menţiune 1494), Bistriţa (jud. Vilcea, menţiune 1494). În legătură cu 
acest ultim locaș trebuie subliniat faptul că el era o ctitorie a boierilor Craio- 
veşti și avea să devină curînd unul dintre importantele centre de cultură 
ale Țării Româneşti, odoarele ce se păstrează de la Bistriţa numărîndu-se 
printre cele mai prețioase mărturii ale gustului pentru frumos din acele 
vremuris?. Către anul 1496, domnitorul Vlad Călugărul şi fiul său asociat 
la domnie, Radu cel Mare, reconstruiau Govora şi tot lor le este atribuită 
ctitorirea mînăstirii Tutana (jud. Argeş, ante 1497). Înainte de sfirșitul 
veacului era refăcută biserica Sf. Nicolae din Tîrgşor, veche ctitorie a lui 
Vladislav al II-lea; în anul 1498 aflăm despre existenţa mînăstirii Rîncăciov 
(jud. Dîmboviţa), iar către 1500 se situează construirea sau refacerea schitului 
Ostrov (jud. Vilcea), a mînăstirii Nucet (jud. Dîmboviţa), a bisericilor Sf. 
Dumitru-Poștă şi Sf. Gheorghe-Nou din Bucureşti şi a bisericii mari din Tîrgul 
de Flocis*. Situată în plină zonă de cîmpie, pe malul Dunării, această din 
urmă ctitorie reţine atenţia prin tehnica de construcție foarte îngrijită cu 


51. Panait |. Panait, Mioara Turcu, lulia Constantinescu, Paul I. Cernovo- 
deanu, Complexul medieval Tînganu. Cercetări arheologice, numismatice şi istorice, 
în Cercetări arheologice în București, II, Bucureşti, 1965,p. 239—295. 

52. Cercetări arheologice — încă inedite — efectuate de colectivul de specialitate 
de la Muzeul judeţean Argeș. 

53. Pentru uriașa bibliografie a mînăstirii Bistriţa-Vilcea, N. Stoicescu, op. cit., |, 
p.71—75. 

54. L. Chiţescu, A. Păunescu şi V. Rădulescu, Șantierul arheologic de la 
Tîrgul de Floci, comunicare la cea de a XIl-a sesiune anuală de rapoarte privind rezultate- 
le cercetărilor arheologice din anul 1977, Bucureşti, 1978. 

folosirea alternării de cărămidă şi piatră tăiată în blocuri regulate, tehnică 
specifică Orientului bizantin. Dacă pentru cărămidă se poate imagina o 
prelucrare pe loc, piatra fusese adusă cu plutele pe Dunăre, vădindu-se prin 
aceasta nu numai un anumit grad dezvoltat din punct de vedere economic al 
așezării, dar şi existenţa unei ambianţe artistice pretenţioase. În Transilvania, 
alături de monumentele mai sus amintite în legătură cu daniile lui Ştefan 
cel Mare, se cer amintite mînăstirea din Strimba Fizeșului (jud. Maramureş, 
menţionată în 1470) şi biserica din Săliște (jud. Sibiu, exitentă în 1470), de 
asemenea a bisericii din Abrud care avea să fie distrusă în secolul trecut 
odată cu picturile ce o decoraseră. 

Este un fapt știut, că tradiţia atribuie lui Ştefan cel Mare un 
impresionant număr de ctitorii — cîte una după fiecare bătălie. În secolul 
nostru acribia științifică, aplicată numai monumentelor păstrate sau consi- 
derate certe, a redus substanţial numărul ctitoriilor lui Ștefan cel Mare, la 
numai 2255. Înainte de a încerca o analiză formală a monumentelor 
păstrate, considerăm că este util, în spiritul metodei utilizate și anterior, de 
a insera știrile cu privire la așezămintele religioase din Moldova gloriosului 
domnitor, pe această cale devenind posibilă nu numai o reabilitare a tradiţiei 
cronicăreşti, dar şi o mai marcantă evidenţiere a unui adevăr impresionant 
prin semnificaţiile sale: confruntată cu permanentul pericol otoman, angaja- 
tă în grele lupte cu imensele armate trimise de Sublima Poartă, cu hoardele 
tătărești, cu șleahticii polonezi sau cu oștile ambiţiosului Matei Corvin, 
confruntată cu imensele eforturi materiale reclamate de construirea unui 
redutabil sistem defensiv, Moldova a găsit totuşi îndestulătoare resurse 
morale și materiale pentru a înălța din temelie sau pentru a înnoi și înfrumu- 
seţa o multitudine de locașuri care, toate laolaltă, se adaugă strălucitorului 
patrimoniu de cultură din vremea lui Ștefan cel Mare. 

Cel mai vechi document al timpului din care aflăm despre interesul 
purtat de oamenii de curte așezămintelor bisericești datează din anul 1462 
şi ne aduce la cunoștință că marele vistier luga dăruia mînăstirii Moldoviţa 
trei perdele de damasc roşu cusute cu aur, un aer-procovăţ, rucaviţe de 
camhă și o candelă de argint aurită, în afară de un cal şi 25 zloți ungu- 
reștis“. Anterior anului 1465, Ştefan cel Mare înălța prima sa ctitorie 
importantă, noua biserică a mînăstirii Probota destinată a fi loc de îngropă- 
ciune pentru răposatul său tată Bogdan și apoi pentru mama sa Oltea*”. 
În anul 1466 sînt pomenite mînăstirea „unde a fost Marta“ și mînăstirea de 


55. *** Repertoriul monumentelor și obiectelor de artă din timpul lui Ștefan cel 
Mare, Bucureşti, 1959,p. 49—191. 

56. *** Documente privind istoria României, Moldova, veac XIV-XV, I, București 
1954, doc. 381,p. 316—317. 

57. Lia și Adrian Bătrîna, Date noi cu privire la prima ctitorie datorată lui 
Ștefan cel Mare: miînăstirea Probota, în Mitropolia Moldovei și a Sucevei, 1977, nr. 7—9, 
p. 586-599. 


la Bîrzotas* . În acelaşi an începea lucrările de construcţie pentru mînăstirea 
de la Putna destinată de la început a fi principala necropolă domnească, 
asupra acestor complexe funcțiuni ale ilustrului locaș urmînd a reveni 
ulterior. Potrivit tradiţiei,în anul 1467 avea să fie începută biserica Albă din 
Baia, poate în amintirea victoriei dobîndită aici împotriva armatelor 
agresoare conduse de Matei Corvin, care va părăsi locul de bătălie rănit și 
rușinat. În anul 1470 este pomenită mînăstirea Căpriana, iar în anul 1472 
aflăm despre existenţa unei mînăstiri la Voroneţ, desigur din lemn, cum 
aveau să ateste cercetările arheologice, vechiul locaș fiind înlocuit mai tirziu 
cu unul de piatră. În anul 1473 este pomenită mînăstirea din Poiana-Muncel, 
iar în anul 1475 mînăstirea de la Durnești. În 1481 exista mînăstirea de la 
Tazlău care avea să fie refăcută de Ştefan cel Mare. 

În anul 1487, odată cu construirea bisericilor de la Milișăuți şi Pătrăuți, 
Ștefan cel Mare inaugura o nouă epocă în activitatea sa ctitoricească, epocă 
în care magnanimitatea domnească se conjugă admirabil cu strădaniile 
constructorilor, pictorilor și decoratorilor de tot felul, astfel că în cei 17 ani 
de domnie ce vor urma, peisajul artistic al Moldovei a dobîndit o strălucire 
fără pereche în secolele evului de mijloc românesc. În anul 1490, Ștefan 
cel Mare înălța din temelie biserica Sf. loan, paraclis al curților domneşti 
din orașul Vaslui. Tot din acel an, 1490, mai aflăm, prin intermediul docu- 
mentelor, despre existența unei mînăstiri la „gura Dieneţului“, a altei 
mînăstiri în satul Voitinul, a lui Hărman şi laţco, a altei mînăstiri în satul 
Măcicăuţi spre Suceava, despre 44 de biserici din ţinutul Sucevei şi despre 
alte 6 din ţinutul Cernăuţiului pe care măritul domn le dăruia episcopiei de 
la Rădăuţi, reconfirmînd un mai vechi hrisov de la „bunicul nostru 
Alexandru Voievod“5?. Acele biserici erau în satele Lucavăţ, Jadăuţi, 
Stăncăuţi, Storojineţ, Bălineşti pe Siret, Secară pe Siret, Hluboca, Birlinţi, 
Teterna, Cerepcăuţi, Volcineţ, biserica lui Cudrea Oprişe, bisericile de la 
Bainţi, Lelebecinţi, Brânză, Sinăuţi, Dîrsca, Vlădăuţi, Rugășești, Slăvăuţi, 
Călinești, Dobrinăuţi, Zamostea, Băsinţi, Bălilăuţi, Grama, Calafendeşti, 
Roman, Crăinicești, Bădeuți, Ivancicăuţi, biserica lui luga cel Prost, biseri- 
cile de la Dolhești, Ilişiuţi, Vîlhoveţ, o altă biserică pe rîul Vilhoveţ, biserica 
lui Vlad Negrul de pe Soloneţ, biserica din jos de Vlad Negrul, biserica de la 
Gura Soloneţului, biserica de la Gura Solcăi, biserica de la Gura Costinei, 
cea de la Bălăceanca, cea de la Costina a lui Dragomir Joratu, două biserici 
din tîrg la Cernăuţi, trei biserici din Cuciur, o biserică din Mihalcea, bisericile 
din Vicșani, Frătăuţi, Balasinești, Vicovul de Sus, Măcicătești, Vicovul de 
Jos, Mîneuţi, Voitin, Tîrnauca, Bălcăuţi, Greci, Cosmin, Crișcăuţi, Ostriţa. 

În anul 1491 aflăm de existenţa mînăstirii din Mînești, pentru ca, în 
același an, Alexandru, fiu şi asociat la domnie al domnitorului să construias- 


58. *** Documente privind istoria României, Moldova, veac XIV-XV, |, Bucureşti 
1954, doc. 415, 421. 

59. *** Documente privind istoria României, Moldova, veac XV, Bucureşti, 1954, 
doc. 123, 124, 125, 128, 129. 

că biserica Precista ca paraclis al curților sale din Bacău, în timp ce Ștefan 
cel Mare începea construcţia bisericii Sf. Nicolae din lași ce avea să fie 
terminată un an mai tîrziu. În anul 1492, Ştefan cel Mare construia biserica 
Sf. Gheorghe în incinta curților sale de la Hîrlău. În anul 1493 este menţio- 
nată mînăstirea din Oidești, în părţile Vasluiului, și tot din acel an pare să 
dateze vechea biserică din Cotnari, edificiu ce avea să fie afectat de unele 
transformări ulterioare aparţinînd verosimil lui Petru Rareș. În anii 1493— 
1494, Ştefan cel Mare înălța biserica Sf. Gheorghe din Borzești, localitate în 
care, potrivit tradiţiei, și-ar fi petrecut o parte a copilăriei. În anul 1495, era 
construită biserica Sf. Nicolae din Dorohoi și biserica Sf. apostoli Petru şi 
Pavel din Huși ca paraclis al curților domnești din această localitate. În anul 
1496, se construiau bisericile Sf. Nicolae din Botoșani și Sf. Arhanghel Mihail 
din Războieni, ultima în amintirea sîngeroasei bătălii ce avusese loc aici 
cu două decenii înainte. Tot cam din acea vreme par să dateze cele două 
biserici descoperite prin cercetări arheologice la Suceava, pe platoul din 
faţa cetăţii, şi la Şipote“". Începută în anul 1497, dar terminată un an mai 
tîrziu, biserica Naşterea Maicii Domnului a mînăstirii Tazlău înlocuia un mai 
vechi locaş de lemn pomenit anterior. Tot din anul 1497 avem ştire despre 
existenţa mînăstirii Urzici din părţile Neamţului, ţinut în care se afla şi 
mînăstirea Neamţu, veche ctitorie a lui Petru Mușat care dobîndise între 
timp calitatea unui puternic centru de cultură și de artă a scrisului. În anul 
1497, Ştefan cel Mare înzestra prestigiosul locaș monastic cu monumentala 
biserică a Înălţării Domnului, monument care încununează eforturile de 
pînă atunci ale constructorilor moldoveni, oferind cea mai desăvirșită 
împerechere de forme arhitectonice şi decorative, în spiritul acelui stil de 
epocă ce avea să fie cunoscut sub numele de stilul epocii lui Ștefan cel Mare. 
Tot în anul 1497, domnitorul începea construcţia bisericii Sf. loan Boteză- 
torul din vecinătatea reședinței sale de la Piatra, pe care avea s-o termine un 
an mai târziu, cînd va construi pentru mînăstirea Bistriţa turnul clopotniță 
cu paraclis închinat Sf. loan cel Nou. În anul 1499 aflăm despre existența 
mai multor schituri în preajma satului Dobrovăț și tot în acel an marele 
logofăt loan Tăutu așeza pisania pe faţada sudică a ctitoriei sale de la 
Bălinești, vestind astfel încheierea tuturor lucrărilor de înfrumusețare. 
Nu vom încheia această enumerare fără să pomenim acele monumente care 
sînt consemnate documentar chiar în ultimii ani ai secolului al XV-lea sau 
care, printr-o statornică .adiţie, sînt atribuite lui Ștefan cel Mare. Este 
vorba de: bisericile din Siaveni, Birlad şi Scînteia, paraclisul cetăţii Hotin, 
mînăstirea Trestiana (jud. Vaslui), schitul Rafailă din satul Todirești (jud. 
Vaslui), schitul Bogoslovul sau Bogdănești de lingă Baia, biserica din 
Ștefănești (jud. Botoşani). La cumpăna dintre veacuri, biserica din satul 
Volovăţ începută în anul 1500 avea să fie terminată doi ani mai tîrziu, 
transmiţind astfel mesajul unei roditoare epoci constructive secolului 


60. 1. Barnea, Monumente de artă creștină descoperite pe teritoriul RPR, în Studii 
Teologice, 1958, nr. 3—4,p. 306—308. 


următor care va beneficia din plin de întreaga experienţă a meșterilor lui 
Ștefan cel Mare. 

La capătul acestei lungi, dar credem utile, enumerări se pune desigur 
întrebarea: în ce anume constă originalitatea și valoarea edificiilor ctitorite 
în epoca lui Ştefan cel Mare fie direct de către domnitor, fie de către 
vreunul din înalții săi demnitari? Așa cum s-a observat şi în alte lucrări, 
în primii 30 de ani de domnie ai lui Ștefan cel Mare, din 1457 pînă în 1487, 
energicul voievod abia dacă a avut răgaz să se ocupe de ctitorirea mînăstirii 
Probota şi a mînăstirii Putna, aceasta, pentru că în acea vreme, o întreagă 
oaste de pietrari și zidari trudeau pentru refacerea și amplificarea cetăţii 
de scaun de la Suceava, a cetăților Neamţ, Alba, Chilia precum și pentru 
construirea noilor cetăţi de la Roman și Orhei. Familiarizaţi cu formele arhi- 
tecturii militare şi civile, meșterii de atunci ai Moldovei vor transfera o parte 
din experienţa acumulată la construcțiile bisericeşti, realizînd astfel o origi- 
nală sinteză între programul spaţial reclamat de cultul ortodox şi procedeele 
tehnice de realizare, procedee de largă circulație în ambianța arhitecturii 
gotice. În fapt, așa cum s-a observat mai sus, procesul de sinteză dintre 
arhitectura de tradiție bizantină şi arhitectura de expresie gotică începuse 
încă de pe vremea lui Alexandru cel Bun,la Humor și la Moldoviţa, el fiind 
continuat chiar și în cazul unor ctitorii mai modeste-precum biserica 
cneazului Vitold de la Lujeni. Cercetările arheologice permit recunoașterea 
acestui proces de confluență bizantino-gotică și la primele ctitorii ale lui 
Ștefan cel Mare, la Probota și la Putna. 

Planul triconc introdus în Ţara Românească, pare-se sub influenţa 
nemijlocită a isihasmului, şi absorbit de tradiţia locală sub autoritatea călu- ” 
gărului Nicodim de la Tismana, a fost folosit cu precădere pentru bisericile 
mînăstirești, în Moldova fiind realizat într-o tehnică de zidărie specifică 
goticului, cu piatră de carieră neregulată și piatră profilată pentru zonele 
de finisaj ale muchiilor. Atît la Probota cît și la Putna, cercetările arheologice 
au dat la iveală fragmente de discuri smălţuite, prezenţa acestora fiind 
explicabilă în perspectiva experienţelor decorative anterioare de la biserica 
Sf. Treime din Siret şi mai apoi de la Vorniceni sau de la mînăstirea Bistriţa, 
ctitoria lui Alexandru cel Bun. 

Așa cum s-a arătat, în anul 1487 au fost construite simultan două 
biserici: Sf. Cruce din Pătrăuți și Sf. Procopie din Milişăuţi. Distrusă de 
armatele austriece în timpul primului război mondial, biserica din Milișăuți 
nu ne este cunoscută decît prin intermediul fotografiilor și releveelor vechi; 
în schimb, biserica din Pătrăuți se păstrează intactă şi permite precizarea 
opţiunilor de ordin tehnic şi formal care de aici încolo vor putea fi 
recunoscute în ansamblul monumentelor ctitorite de Ştefan cel Mare. De 
plan triconc, cu turlă pe naos, biserica din Pătrăuți este zidită din piatră 
de carieră, doar muchiile fiind realizate cu blocuri regularizate. Sistemul de 
boltire al naosului, deosebit de original, are numeroase implicaţii atît pentru 
structura de rezistenţă a edificiului cît și pentru expresivitatea siluetei 
exterioare, de asemenea pentru ritmica spaţiului interior. Pornindu-se de la 

sistemul tradiţional bizantin al celor patru arce mari, deasupra cărora, prin 
intermediul a patru pandantivi, se trece la deschiderea circulară a turlei, 
meşterii moldoveni au imaginat un sistem îmbunătățit, introducînd în 
interiorul părții inferioare a tamburului încă patru arce dispuse diagonal, 
deasupra cărora, cu ajutorul altor patru pandantivi, se realizează suportul 
necesar pentru o turlă cu diametrul mai mic, deci mai uşoară și mai puțin 
angajată pentru rezistenţa edificiului. Odată cu îmbunătăţirea de ordin 
structiv se obţine o elansare pe verticală a întregului edificiu care cîştigă 
astfel în eleganţă, iar în interior etajarea de planuri favorizează efectul de 
înălțare, punînd în evidenţă programul iconografic pictat. Trebuie subliniat 
faptul că sistemul arcelor etajate — în formula prezentată mai sus — este o 
invenţie proprie constructorilor din Moldova lui Ştefan cel Mare şi 
constituie o contribuţie pe cît de originală pe atît de valoroasă din punct de 
vedere structiv şi plastic a arhitecturii vechi românești la patrimoniul arhitec- 
turii universale“! . Pronaosul de la Pătrăuți este boltit cu o calotă semisferică 
sprijinită pe patru arce suspendate în consolă, în general consola fiind 
preferată de către meşterii din Moldova, întrucît oferă avantajul de a degaja 


mai bine spaţiul interior. Decorul fațadelor constă din înalte arcaturi oarbe 


61. În legătură cu sistemul de boltire moldovenesc, cu folosirea arcelor piezişe 
etajate, s-a constituit o bogată literatură. G. Balș (Sur une particularite des voutes 
moldaves, în Bulletin de la section historique de l' Academie Roumaine, II, 1924; Idem, 
Bisericile lui Ștefan cel Mare, Bucureşti, 1926,p. 14, 188-189; Idem, Grinda şi arcul, în 
Buletinul Comisiunii Monumentelor istorice, 1931) şi Grigore Ionescu (Istoria arhitecturii 
în România, |, Bucureşti, 1963,p.239—242) consideră că sistemul de boltire caracteris- 
tic bisericilor moldovenești din epoca lui Ștefan cel Mare, reluat apoi în secolele XVI— 
XVII, este original și ar putea fi explicat printr-o contaminare cu soluții asemănătoare 
existente în Caucaz. Dimpotrivă, 7. Strzygowski (Die bildende Kunst des Ostens, Leipzig, 
1916, p. 46) și V. Vătăşianu,(Bolțile moldovenești, originea şi evoluția lor istorică, în 
Anuarul Institutului de istorie naţională, V, Cluj, 1929; Idem, Istoria artei feudale în 
țările române, I, București, 1959, p. 641-646) susțin derivarea din arhitectura 
ucraineană de lemn. Cu privire la prima ipoteză trebuie să remarcăm faptul că monu- 
mentele caucaziene luate în discuţie sînt foarte distanţate în spaţiu și sînt cu cîteva secole 
mai vechi decît cele din Moldova, deci nicicum nu poate fi demonstrată existenţa unei 
legături cauzale. Pe de altă parte, se știe că la ctitoriile lui Ștefan cel Mare pietrăria este 
de inspiraţie gotică, nu caucaziană. Cea de a doua ipoteză este infirmată în primul rînd 
de împrejurarea că în arhitectura românească de lemn nu se recunoaşte nici cea mai 
mică influență a arhitecturii de lemn ucrainene. Cu atît mai greu ar fi de explicat o 
influență asupra arhitecturii de id, mai ales că, așa cum s-a subliniat, formele monumen- 
telor din timpul lui Ștefan cei Mare sînt savant elaborate, vădind prezenţa unor meșteri 
foarte experimentați care în n.ci un caz nu se aflau în situaţia să improvizeze un sistem 
de boltire prin adaptarea unor soluţii constructive proprii lemnului. Aceasta cu atît mai 
mult cu cît între grindă și arc sînt diferenţe esenţiale de concepţie și expresie (vezi C. 
Balş, Grinda și arcul). Convingerea noastră este că sistemul de boltire conceput de 
meșterii lui Ștefan cel Mare este o creaţie originală, autohtonă, care ar putea avea — pe 
lîngă explicaţia de ordin funcţional — și o explicaţie de ordin simbolic, întrucît se obţine 
în spaţiu un efect de stea cu opt colţuri, simbol al luminii increate (în acest sens, 
Constantin M. Marinescu, The byzantine concept of Divine Light as reflected in rumanian 
post byzantine Ari and Architecture, comunicare la cel de al XVI-lea Congres de studii 
bizantine, Viena, 1981). 


care îmbracă pereţii turlei și pereţii celor trei abside. Deasupra acestei 
arcaturi se află o friză alcătuită din plăci pătrate de ceramică cu nuanţe de 
violet și verde. Ancadramentele de piatră ale ferestrelor sînt dreptunghiulare 
cu baghete încrucişate. Observind că acest tip de ancadrament nu se 
întîlneşte niciodată în arhitectura religioasă gotică ci numai la monumentele 
civile şi militare, devine evidentă preluarea de la monumentele anterior 
construite în Moldova lui Ştefan cel Mare, cetăţi şi curți de reședință. 
Portalul vestic este în arc frînt cu profile în retragere, în timp ce portalul 
dintre pronaos şi naos este de tip dreptunghiular cu baghete încrucișate. 
Acoperișul, deosebit de important pentru expresia arhitectonică a edificiului 
este compartimentat, fiecare parte a clădirii avînd propria sa învelitoare. 
Originar, tot din arhitectura civilă şi militară a goticului, acoperișul de la 
Pătrăuți îşi găsește corespondenţă la toate monumentele epocii, el fiind 
confirmat fără echivoc de reprezentările de biserici din tablourile votive 
pictate. Întru totul asemănătoare cu biserica din Pătrăuți fusese și biserica 
din Milișăuți, același model fiind preluat în anul următor, la biserica Sf. Ilie 
din satul cu același nume de lîngă Suceava și la biserica Sf. Gheorghe a 
fostului schit Voroneţ. Dincolo de unele mici diferenţe formale, la aceste 
din urmă monumente este de remarcat dezvoltarea sistemului ornamental cu 
discuri de ceramică smălțuită care alcătuiesc frize largi imediat sub 
înălțimea cornișei. Modelate în relief cu teme heraldice şi colorate în verde, 
în ocru sau în brun, discurile de ceramică smălțuită introduc în compoziţia 
fațadelor un preţios element decorativ*? . 

Spre deosebire de grupul primelor patru biserici construite de Ștefan 
cel Mare în anii 1487—1488, și care alcătuiesc un grup tipologic omogen, 
în anii următori pot fi urmărite mai multe variante planimetrice şi spaţiale. 
Astfel, la mai multe biserici de oraș, la Vaslui, Bacău, laşi, Dorohoi şi 
Botoşani, este de observat faptul că pronaosul se particularizează prin 
supradimensionarea în lărgime, soluţie care în aceeaşi vreme apărea şi în 
Țara Românească la ctitoria lui Vlad Călugărul de la Glavacioc. Ştiind că 
această soluție planimetrică nu se mai întilneşte în nici o altă arhitectură 
a sud-estului european, fiind pe de-a-ntregul o inovaţie autohtonă, avem 
dreptul să o invocăm ca pe un element de unitate între școlile de arhitectură 
românească din Moldova şi din Muntenia. Dacă edificiile citate pînă aici 
au ca trăsătură comună planul triconc al naosului, la biserica Sf. Gheorghe 
din Borzeşti sau la biserica Sf. Arhanghel Mihail din Războieni, naosul este 
dreptunghiular, iar sistemul de boltire prezintă o suită de cupole semisferice, 
două în pronaos și una în naos, toate situate pe axul vest-est. La biserica din 
Războieni mai trebuie amintit şi faptul că sub naos și altar se află groapa 
comună a celor căzuţi în crîncena bătălie din anul 1476, bătălie evocată 
de pisania săpată în piatră, impresionant document de sinceritate și de tărie 


62. Corina Nicolescu, Decorul mînăstirii Neamţ în legătură cu ceramica monu- 
mentală din Moldova în secolul al XV-lea, în Studii și cercetări de istoria artei, IL, 1955, 
nr. 1—2, p. 115-137; Vasile Drăguţ, Ceramica monumentală din Moldova, operă de 
inspirată sinteză, în Monumente istorice și de artă, 1976, nr. 1,p.33—38. 

morală, căci gloriosul domnitor recunoaște tristul adevăr: „și cu voia lui 
Dumnezeu au fost înfrînţi creştinii de păgini“. Dar, așa cum a arătat cu 
măiestrită putere de evocare cronicarul Grigore Ureche, Ștefan cel Mare a 
ştiut să se ridice deasupra înfrîngerii, reușind să păstreze libertatea țării 
Moldovei, scutind-o de trista soartă a altor țări care au căzut sub puterea 
Semilunei, fiind transformate în pașalicuri. 

De plan triconc, cu turlă pe naos și cu pronaos ușor alungit, biserica Sf. 
Gheorghe din Hîrlău este admirabil împodobită cu pietrărie gotică, ferestre 
cu traforuri, portale, soclu, nervuri, abundent fiind și decorul ceramic cu 
discuri smălţuite. Comparabilă prin calitatea pietrăriei profilate şi a 
ornamentării cu discuri ceramice este biserica Sf. Nicolae din Bălinești, 
mindru locaș, datorat logofătului loan Tăutu, dar care prezintă un plan 
mononavat, boltit în semicilindru pe dublouri. Acest monument se mai 
individualizează prin traseul poligonal al laturii occidentale a pronaosului și 
prin faptul că în dreptul intrării, pe latura sudică, se află un turn clopotniţă 
al cărui parter, cu arcade deschise, face oficiul de pridvor. 

Anul 1497 a fost încununat de două realizări care pot fi considerate 
momente de virf ale epocii lui Ştefan cel Mare, amîndouă devenind modele 
cu autoritate pentru constructorii din deceniile care au urmat. În acel an, la 
mînăstirea Neamţu, așezămînt de prestigiu datînd din vremea lui Petru 
Mușat, era construită biserica Înălţării, edificiu de proporţii monumentale 
la care erau fructificate toate experienţele anterioare ale arhitecturii din 
Moldova. Naosului, de plan triconc cu turla înălțată deasupra sistemului de 
arce etajate, îi este alăturată pe latura de vest o cameră a mormintelor, 
pronaosul este boltit cu două calote semisferice preluînd astfel compoziţia 
volumetrică de la Borzești, iar către apus edificiul este încheiat de un pridvor 
închis prevăzut cu uși de acces pe laturile de sud și de nord. Apărută încă 
din vremea lui Alexandru cel Bun la Bistriţa și reluată apoi la Probota și la 
Putna, camera mormintelor sau gropniţa interpusă între pronaos și naos este 
o inovaţie specifică arhitecturii moldovenenști, care, de aici încolo prin 
intermediul exemplului de la Neamţu, va fi păstrată la principalele biserici 
mînăstirești din Moldova, iradiind sporadic și în Țara Românească“? . Ideea 
pridvorului de pe latura vestică va fi și ea reluată la monumentele ulterioare, 
încît se poate spune că biserica Înălţării de la mînăstirea Neamţu a devenit 
pentru mai bine de o sută de ani prototipul principalelor ctitorii ce vor fi 
înălțate pe pămîntul Moldovei. În formă originară, plastica arhitectonică a 
măreţului edificiu era realizată cu participarea mai multor elemente: pietră- 
ria cu profile gotice, discurile de ceramică smălțuită care formează o friză 
decorativă imediat sub cornișe şi care împodobesc arhivoltele ancadramen- 
telor, tencuieli subţiri cu imitaţia unui apareiaj regulat, figuri de sfinţi 


63. Este vorba despre biserica schitului Dobruşa (jud. Vilcea), datînd din anii de 

același secol (Vasile Drăguţ, O biserică cu gropniță în Oltenia, sec. X VI. Biserica schitului 
Dobruşa, în Monumente şi muzee, I, București, 1958, p. 175-183; 1. Barnea, Monu- 
mente de artă creștină descoperite pe teritoriul RPR, în Studii Teologice, 1965, nr. 3—4, 

pictate în firidele de sub cornișe. Mai trebuie observat că, pentru a compensa 
optic alungirea clădirii, faţada este ritmată cu largi benzi verticale de 
cărămidă smălțuită. La abside intervine o savantă etajare de firide şi ocniţe, 
sistem întîlnit şi pînă acum la monumentele lui Ştefan cel Mare, dar care la 
Neamţu capătă o interpretare desăvirşită. Pe ansamblu, decorul fațadelor 
bisericii Înălţării se impune prin varietatea și bogăţia mijloacelor, dar mai 
ales prin ingenioasa lor organizare, astfel că, nici un moment nu lasă impresia 
de excesivă încărcare, dimpotrivă, de echilibrat şi armonios. 

Tot în anul 1497, pe lîngă curtea domnească din Piatra Neamţ, se 
construia biserica paraclis închinată Sf. loan Botezătorul. Avînd în aparenţă 
un plan dreptunghiular, boltită cu calote semisferice dispuse de-a lungul axei 
longitudinale, biserica din Piatra Neamţ aduce ca element de noutate 
adincirea în pereţii laterali ai naosului a unor mici abside cărora spre exterior 
le corespunde o îngroşare a zidului între doi contraforți, îngroșare de tip 
rezalit. Se năștea astfel planul mixt pe care constructorii din Moldova l-au 
folosit în repetate rînduri, în primă etapă la ctitoria pîrcălabului Luca din 
satul Arbore (1502) şi la ctitoriile lui Ştefan cel Mare de la Reuseni şi 
Dobrovăț (1503-1504). La aceste edificii, rezaliturile lipsesc încît nimic nu 
lasă să se întrevadă la exterior existenţa absidelor laterale adîncite în 
grosimea zidurilor. 

Datorită repetatelor transformări intervenite de-a lungul secolelor ce au 
urmat, nici un ansamblu mînăstiresc nu s-a păstrat întreg din epoca lui 
Ştefan cel Mare, singurele date mai concludente fiind oferite de cercetările 
arheologice întreprinse în ultimul deceniu la mînăstirea Putna. Interiorul 
incintei fortificate găzduia o casă domnească pe latura de sud, corpurile de 
chilii se aflau pe latura de nord, iar pe latura vestică se afla cu probabilitate 
casa egumenească. Zidurile de incintă, care descriau un plan patrulater, erau 
întărite la colţuri cu turnuri de apărare, iar pe latura de vest se afla un turn 
de refugiu care servea și ca adăpost al tezaurului“* . Principial asemănătoare 
trebuie să fi fost organizate şi alte incinte mînăstireşti la Tazlău, la Neamţu, 
mai apoi la Dobrovăț. De un deosebit interes arhitectonic sînt cele trei 
tumuri clopotniţă care se păstrează la Botoşani (1496 ?), la mînăstirea 
Bistriţa (1498) şi la Piatra Neamţ (1499). La Botoşani turnul are parterul 
pătrat, etajul intermediar octogonal, pentru ca ultimul nivel destinat camerei 
de sunet să fie din nou pătrat, această modificare de forme conferind 
întregului tum o siluetă foarte expresivă. La Piatra Neamţ partea inferioară 
este de asemenea pătrată, iar partea superioară este octogonală, în timp ce 
la Bistriţa întregul turn are aspectul unei prisme pătrate. La acest din urmă 
turn merită să fie reţinută ideea amenajării etajului intermediar ca paraclis, 
soluţie ce va fi preluată apoi la numeroase alte monumente din secolele 
următoare. 


64. Un raport general asupra cercetărilor arheologice întreprinse la Putna în ultimele 
două decenii încă nu a fost publicat. O încercare de reconstituire a incintei fortificate și 
a distribuţiei clădirilor, așa cum se prezenta situaţia la sfîrşitul secolului XVI, la Cr. 
Moisescu, M. A. Musicescu, A. Șirli, Putna, 1982,p.6—26. 

În deceniile în care în Moldova se împlineau frumuseţile arhitectonice 
ale domniei lui Ştefan cel Mare, în Transilvania comunităţile catolice din 
marile orașe reuşeau să termine construirea bisericilor parohiale ce fuseseră 
începute cu un veac înainte“. La biserica Neagră din Braşov, la biserica Sf. 
Mihail din Cluj sau la biserica „din deal“ Sighișoara, fusese adoptată — așa 
cum s-a arătat — compoziţia volumetrică cu trei nave de egală înălțime, 
sistem cunoscut îndeobște sub denumirea de biserică hală. În directă legătu- 
ră cu marele șantier al bisericii Sf. Elisabeta din Kosice, constructorii transil- 
văneni adoptaseră formele goticului de epocă flamboyantă, cu o abundentă 
decorație de fleuroane, cu portale bogat articulate. 

Sculptura figurativă este în general modestă atît cantitativ cît și calitativ, 
fiind alcătuită mai ales din reliefuri mărunte integrate capitelelor, consolelor 
şi avînd caracter de ambianţă decorativă. Excepţie fac biserica Neagră din 
Braşov şi biserica evanghelică din Sebeş (jud. Alba), aceste două edificii 
fiind înzestrate la exterior cu un număr destul de important de statui de 
sfinţi, unele constituind în ansamblul lor adevărate compoziţii pe o temă 
dată, ca de exemplu Închinarea magilor. Către sfîrşitul secolului al XV-lea 
a fost terminată şi biserica Sf. Maria din Sibiu amplificată spre vest cu o 
anexă monumentală denumită ferula. Notabile sînt, de asemenea, bisericile 
de la Turda, Aiud și Moșna, aceasta din urmă operă a meșterului pietrar 
sibian Andreas. În paralel cu bisericile parohiale, se construiau biserici 
mînăstireşti, în special pentru ordinele de predicatori, franciscani sau domini- 
cani, care au preferat spaţiul unic al unei nave de mari proporţii. Continuînd 
exemplul bisericii franciscane din Tîrgu Mureș a fost construită la Cluj 
biserica fostei mînăstiri franciscane — azi reformată — operă a călugărului 
arhitect Johannes (1490—1497). Tipul de biserică gotică cu o singură navă 
a cunoscut o destul de largă răspîndire în mediul rural$$, din aceeași 
categorie făcînd parte și puţinele biserici catolice construite în Țara 
Românească, la Tîrgovişte, la Cîmpulung și la Rimnicu Vîlcea” . 

Atunci cînd se vorbește despre pictura celei de a doua jumătăţi a 
secolului al XV-lea, în mod special trebuie pusă în evidenţă valoarea şi 
importanţa ansamblurilor murale realizate în Moldova lui Ştefan cel Mare. 
Într-adevăr, din Țara Românească nu ni se păstrează nici un ansamblu ci 
doar cîteva mărturii arheologice, la Tînganu și la Tîrgu de Floci, iar în 
Transilvania pictura murală de ambianţă catolică a intrat în declin, fiind 
reprezentată doar de compoziţii de secundă categorie artistică, precum 
acelea de la Hărman şi Sighişoara. În compensație pentru declinul picturii 
murale a avut loc o creștere de interes pentru altarele poliptice, dintre care 
o menţiune cu totul deosebită se cuvine acelui păstrat în biserica evanghelică 
din Mediaş. În Moldova, arta picturii a fost favorizată în primul rind de 


65. Grigore Ionescu, Arhitectura pe teritoriul României de-a lungul veacurilor, 
Bucureşti, 1982, p. 185—187; V. Drăguţ, Arta gotică în România, București, 1979, 
p. 46-72; V. Vătășianu, Istoria artei feudale în țările române, 1, București, 1959, 
p. 520-531. 

66. Corina Popa, Biserici sală gotice din nordul Transilvaniei, în Pagini de veche 
artă românească, IV, 1981,p. 7-83. 

generoasa împodobire a numeroaselor ctitorii domnești. În același timp, se 
cere a fi considerată pregătirea cartoanelor pentru broderiile liturgice care, 
la rîndul lor, veneau să sporească zestrea de frumuseţe a acelorași ctitorii. 
Nu trebuie uitată nici împodobirea numeroaselor manuscrise ce se copiau de 
către _caligrafii din scriptoriile de la curtea domnească sau de la marile 
minăstiri, arta miniaturii avînd nu puţine legături cu pictura. 

Din primele ansambluri de pictură murală realizate în vremea lui 
Ștefan cel Mare — la Probota și la Putna — nu se mai păstrează decît 
fragmente recuperate parţial prin cercetările arheologice, dar ele sînt îndestu- 
lătoare pentru a permite invocarea unei excelente tehnici a preparaţiei de 
frescă, o gamă cromatică bogată și, în cazul Putnei, o abundentă prezenţă a 
poleielilor aurite. La Probota, unde fragmentele de frescă descoperite sînt de 
dimensiuni mai mari, pot fi în plus considerate calităţile de desen și de 
tipologie, totul lăsînd să se întrevadă o pictură de elevată și rafinată ţinută 
artistică. Dar poate cea mai importantă constatare prilejuită de investigaţiile 
arheologice de la Probota priveşte existenţa decorului pictat pe faţade (o 
figură de sfint aproape întreagă mai stăruie la exteriorul absidei sudice)*? . 
Aceasta demonstrează, alături de fragmentele mai vechi datînd din epoca lui 
Alexandru cel Bun, că în Moldova deprinderea împodobirii fațadelor cu 
picturi murale intrase în tradiţie, ceea ce explică, fie şi parţial, marile reușite 
artistice dobîndite o jumătate de veac mai tirziu, în anii lui Petru Rareş. 
În anii 1479—1481, cu ocazia transformării bisericii episcopale din Rădăuţi 
în necropolă domnească“? , pare să fi fost executat şi decorul mural a cărui 
cercetare deocamdată este îngreunată de repictările tirzii. De o aleasă 
frumuseţe sînt imaginile din absida altarului (Spălarea picioarelor, Cina cea 
de Taină, Împărtăşania apostolilor), remarcabile prin calităţile de compozi- 
ție şi desen, prin noblețea tipologică şi sobrietatea cromatică, calităţi ce 
încă se lasă descifrate în pofida retușurilor. Din aceeași vreme datează şi 
picturile ce decorează nișa de sud-vest din pronaosul bisericii din Dolheşti 
(jud. Suceava), dania lui Șendrea, portarul Sucevei, cel căzut în bătălia de la 
Rîmnic (1481). Pe suprafaţa restrinsă a nişei și a intradosurilor arcului 
respectiv a fost sintetizat programul iconografic al unei întregi biserici fără 
să fie uitat tabloul votiv în care se află donatorul și familia sa“? 915. O dată 
mai mult se cer considerate calităţile limbajului artistic, desenul ferm și 
coloritul sobru dar modelat cu căldură. 

Chiar dacă multe opere au dispărut, este de la sine înţeles că în anul 
1487, atunci cînd Ştefan cel Mare începea marea sa campanie de construcții 
bisericești, Moldova dispunea de un număr notabil de meșteri, că procesul 
maturizării şcolii locale de pictură se încheiase. Cea mai bună dovadă în 
acest sens este faptul că cele patru biserici ctitorite în anii 1487—1488, la 
Milișăuți, Pătrăuți, Voroneţ şi Sf. Ilie, prezintă programe iconografice vădit 


68. Lia și Adrian Bătrîna, Date noi cu privire la prima ctitorie datorată lui 
Ștefan cel Mare: mînăstirea Probota, în Mitropolia Moldovei și Sucevei, 1977, nr. 7-9, 


„596. 
i 69. Avem în vedere faptul că, în anii 1479—1480, Ştefan cel Mare a împodobit 


cu pietre funerare șase dintre mormintele înaintașilor săi domnești: Roman I, Bogdan, 
Bogdan I, Laţcu, Bogdan, Ştefan I, autor al decorului sculptat fiind meșterul Jan, care 
a semnat lespedea lui Bogdan 1. 


69 bis Sorin Ulea, în Istoria artelor plastice în România, 1, București, 1968, 

asemănătoare, cu o perfectă adaptare a distribuţiei scenelor la formele 
spaţiale rezultate din aplicarea sistemului de boltire moldovenesc. Totodată 
se cere subliniată constatarea că în elaborarea programului iconografic al 
celor patru monumente au fost evitate variantele locale ale picturii bizantino- 
balcanice, fiind preferate doar temele fundamentale de înaltă valoare simbo- 
lică şi uşor de recunoscut pretutindeni în largul Orientului ortodox. În 
consens cu această constatare, trebuie reţinută şi observaţia că deşi moște- 
nirea stilistică a picturii bizantin-paleologe este încă foarte puternică, școala 
de pictură moldovenească s-a individualizat prin renunțarea aproape totală 
la hieratism, în folosul umanizării personajelor şi a exaltării sensului 
monumental ca purtător al ideii de demnitate. 

Potrivit canoanelor iconografice statuate de erminiile bizantine, turla a 
fost rezervată reprezentării bisericii cereşti avînd pe boltă imaginea lui lisus 
Pantocrator, iar pe pereţii tamburului, în registre inelare, serafimii, îngerii, 
profeţii şi apostolii. În pandantivii mici au fost înfăţișaţi evangheliştii prin 
a căror „lucrare“* scrisă se face legătura între biserica cerească și cea 
pămiîntească. În cele patru lunete dintre pandantivii mici şi în pandantivii 
mari au fost înfăţişate marile sărbători ale Noului Testament: Nașterea, 
Aducerea la templu, Botezul, Schimbarea la faţă etc. Pereţii şi bolta altaru- 
lui cuprind temele lisus prunc în potir, ca simbol al jertfei, Spălarea 
picioarelor, ca simbol al umilinţei, Cina cea de Taină şi Împărtășirea sub 
ambele forme, ca simbol al comuniunii și al jertfei euharistice. Cortegiul 
sfinţilor ierarhi şi diaconi completează iconografia pereţilor altarului, iar pe 
boltă este înfăţişată Maica Domnului pe tron cu lisus pe genunchi, imagine 
esenţială pentru înţelegerea investirii divine pentru naşterea fără prihană şi 
pentru lucrarea Fiului pe pămînt. Naosul cuprinde scene din viaţa şi patimile 
Mîntuitorului lisus Hristos, ca motivare a Noului Testament, iar în partea 
inferioară se află sfinţii militari, reprezentare simbolică a Bisericii luptă- 
toare. În mod semnificativ, în acelaşi registru, a fost cuprins şi tabloul votiv 
reprezentînd familia domnitorului şi pe Ştefan cel Mare pe care sfintul 
patron al bisericii îl recomandă divinității. De remarcat că tabloul votiv face 
pandant cu tabloul Sfinţilor Împărați Constantin şi Elena, relaţie simbolică, 
lesne de descifrat pentru omul Evului mediu, care înţelegea astfel că Ştefan 
cel Mare este asemănător împăratului Constantin, un luptător pentru 
biruinţa Crucii împotriva duşmanilor, care, în acea vreme, se identificau 
chiar cu dușmanii Moldovei, respectiv cu turcii. În pronaos, pe boltă, se 
întîlneşte de obicei imaginea Fectoare:, iar pe pereţi sînt imagini din viaţa 
sfîntului patron al bisericii, registrul inferior fiind rezervat unui cortegiu de 
sfinţi în picioare. 

La Voroneţ, din epoca lui Ştefan cel Mare datează numai picturile din 
naos şi din altar, impresionante prin claritatea şi vigoarea desfășurării icono- 
grafice, prin forţa de expresie a compozițiilor în care grupurile compacte de 
personaje se decupează pe fundaluri sobre, fără recuzită de prisos. Vigoarea 
expresivă a picturilor de la Voroneţ rezultă din desenul ferm, din gama 
cromatică gravă,din ţinuta monumentală a personajelor cu figuri interio- 
rizate, figuri a căror tipologie de indubitabilă inspiraţie autohtonă justifică 
ipoteza că autorul ansamblului mural era un localnic. Spre deosebire de 
picturile de la Voroneţ, cu a lor sobră măreție, ansamblul mural al bisericii 
Sf. Cruce din Pătrăuți îl întîmpină pe vizitator cu o vibraţie caldă și 


luminoasă de ocru auriu, cu ritmurile largi melodioase pe care le descriu 
contururile siluetelor. Mișcările sînt aici mai elegante și mai unduitoare, iar 
modelajul de tip formă-culoare păstrează o rafinată discreţie. Tabloul votiv 
are aici calităţile unui autentic tablou princiar, fidel la redarea fizionomiilor 
şi a detaliilor de ceremonial vestimentar, sugerînd o dată mai mult existenţa 
unui elevat mediu artistic de curte. 

Dincolo de imaginile curente în iconografia ortodoxă, biserica de la 
Pătrăuți cuprinde o reprezentare puţin obișnuită, care constituie centrul de 
idei al întregului ansamblu pictural. Este vorba despre ,„Cavalcada Sfinte: 
Cruci“, scenă ce decorează peretele vestic al pronaosului, deasupra ușii de 
intrare. În fruntea cortegiului simbolic alcătuit din principalii sfinţi militari, 
împăratul Constantin călăuzit de arhanghelul Mihail se îndreaptă spre 
biruința proorocită de semnul crucii apărut [e cer. Mișcarea grupului de 
sfinţi cavaleri este liniștită, ca în pas de defilare, iminenţa victonei finale 
fiind implicată parcă în siguranţa netulburată a acţiunii şi în expresiile 
tinerești și senine ale luptătorilor. Comentînd această scenă, bizantinologul 
Andre Grabar a demonstrat, încă din anul 1930, că este vorba aici despre 
transpunerea în limbajul propriu a unei imagini religioase, a mesajului de 
luptă antiotoman pe care Ştefan cel Mare l-a adresat în repetate rînduri ţării 
sale şi întregii creştinătăţi pe sensul unei adevărate cruciade”. Așadar, 
Cavalcada Sfinţilor Militari de la Pătrăuți oglindește o acută realitate 
istorică, dovedind totodată strînsa relaţie pe care gloriosul domnitor o făcea 
între rosturile artei religioase și nevoia de apărare a Moldovei în faţa celui 
mai primejdios dușman al său. 

De notabilă frumuseţe, ansamblul mural al bisericii Sf. Ilie din satul cu 
același nume de lîngă Suceava a rezultat din conlucrarea mai multor meșteri, 
care au știut să păstreze ca numitor comun al reprezentărilor forţa expresivă 
a desenului, claritatea compoziţională și blinda modulare a armoniilor 
cromatice. 

O descoperire norocoasă a scos din anonimat pe autorul principal al 
picturilor ansamblului mural ce decorează biserica din Bălinești, ctitoria 
logofătului Tăutu”! . leromonahul Gavriil, căci despre el este vorba, poate fi 
considerat printre cei mai mari artiști români din secolele evului de mijloc, 
opera sa așezîndu-se cu cinste în rîndul realizărilor de frunte din întregul 
Orient ortodox. Spre deosebire de monumentele anterior prezentate, toate 
de plan triconc cu turlă,deci oferind suprafeţe interioare bogat articulate, 
biserica din Bălinești are un plan mononavat cu boltă în semicilindru, ceea 
ce asigură interiorului o amplitudine monumentală și suprafeţe mai unitare. 
Profitînd cu abilitate de avantajele arhitecturii, Gavriil leromonah a procedat 
la reorganizarea programului iconografic, adaptîndu-l suprafeţelor generoase 
ce i se ofereau. În naos au fost înmulţite episoadele din ciclul Patimilor şi, 
pentru a se asigura fluența naraţiunii în folosul unităţii compoziționale, 
episoadele au fost dispuse în friză. De o extremă cursivitate, desenul contu- 
rează figuri prelungi, cu mişcări elegante, care se grupează în imagini cu o 

mare putere de evocare. Mai mult decît oricare dintre contemporanii săi, 
Gavriil leromonah recurge la efecte de adîncime, utilizind fundaluri arhi- 
tectonice sau naturale, chiar dacă păstrează procedee bizantine de abstrac- 
tizare a cadrului compozițional. Cina cea de tamă, Rugăciunea de pe 
muntele Măslinilor sau scenele din viaţa Sfintului Nicolae sînt de o memo- 
rabilă frumuseţe, notabile prin subtila interpretare formală a prototipurilor 
iconografice de epocă paleologă. În pronaos este semnificativă reapariţia 
compoziţiei ,„Cavalcada Sfintei Cruci“ şi totodată reprezentarea celor șapte 
Sinoade Ecumenice, temă iconografică preluată probabil din Țara Româ- 
nească unde ea apăruse încă din secolul al XIV-lea, la Cozia. În directă 
legătură cu eleganța formală a picturilor de la Bălinești, se cer a fi conside- 
rate și picturile ce decorează nava bisericii din Hălmagiu, monument situat 
pe cealaltă parte a ţării, pe valea Crișului Alb (jud. Arad), în zona centrală a 
munţilor Apuseni. Nobila tipologie a personajelor, rafinamentul grafic și 
preţiozitatea cromatică sînt calităţi care definesc picturile bisericii din 
Hălmagiu, cu particularități de expresie vădit asemănătoare celor de la 
Bălinești. În stadiul actual al cercetărilor este imposibil de demonstrat 
prezenţa lui Gavriil leromonah în părțile de apus ale ţării”?, dar credem a 
nu greşi invocînd strînse relaţii artistice şi o anume unitate de şcoală, fapt 
lesne explicabil, cunoscută fiind autoritatea exercitată de Ștefan cel Mare în 
spaţiul României intracarpatice. 

Dar benefica influență exercitată de opera lui Gavriil leromonah poate 
fi mai lesne recunoscută la marile ansambluri murale ce s-au executat în 
Moldova ulterior decorării bisericii Sf. Nicolae din Bălinești. Astfel, la biseri- 
cile Sf. Nicolae „Popăuţi“ din Botoșani și Înălţării de la Neamţu a fost 
adoptat sistemul desfășurării în friză a scenelor din ciclul hristologic, fiind 
însuşită totodată preocuparea pentru înscrierea grupurilor compoziționale 
într-un cadru peisagistic mai generos. Afectate de intervenţiile ulterioare, 
picturile de la Botoșani sînt opera unui meșter cu o deosebită vervă narativă, 
care, deși se menţine în limitele generale ale canoanelor iconografice, 
propune numeroase inovaţii de compoziţie, cu o neașteptată atenţie pentru 
figurile şi grupurile auxiliare. Atras de efectele decorative şi chiar de 
somptuos, meșterul de la Botoşani se îngrijește de redarea veșmintelor, o 
atenţie deosebită fiind acordată ostașilor ale căror reprezentări prilejuiesc 
minuţioase descrieri de costum. Mai bine păstrate, picturile din altar şi naos 
rețin atenţia cu cîteva scene de iscusită expresivitate, ca Cina cea de taină, 
Purtarea Crucii, Plingerea lui lisus, Pogorirea la iad. Desenul subtil, armoniile 
cromatice, cu accente de rotundă sonoritate, inventivitatea compoziţională 
şi varietatea tipologică sî- semne ale unei arte mature, de savantă bogăţie 
care anunţă o nouă tendinţă în pictura murală din Moldova, tendinţă ce 
avea să fie fructificată în epoca imediat următoare sub domnia lui Petru 
Rareș. Afectat de repictări în secolul trecut, ansamblul mural al bisericii de 

la mînăstirca Neamţu păstrează intactă organizarea compoziţională, ceea ce 
permite considerarea sa în rîndul realizărilor de prestigiu ale epocii lui Ştefan 
cel Mare. În locurile unde s-au efectuat curăţiri, s-a putut constata că 
picturile de la Neamţu se individualizează prin diversificarea efectelor 
cromatice și printr-un modelaj mai rotund al formelor, caracteristici ce vor fi 
mereu prezente la picturile secolului al XVI-lea, cu deosebire în epoca lui 
Petru Rareș. 

În spaţiul României intracarpatice, în Maramureș, Ardeal și Crișana 
sînt lesne de imaginat ecouri ale prestigioasei școli de pictură din Moldova, 
aşa cum s-a amintit deja, în legătură cu ansamblul mural de la Hălmagiu. 
În paralel continua să fie cultivată tradiția meșterilor locali cu amintiri 
goticizante și preferința pentru forme simple, viguros exprimate. În acest 
spirit au fost realizate tot la Hălmagiu, în absida altarului, picturi de o 
frustă robusteţe, remarcabilă fiind și redactarea programului iconografic 
a cărui simplitate înlesneşte lectura. Pe bolta în semicilindru este înfățișat 
lisus Pantocrator încadrat de reprezentările celor patru evangheliști așezați 
la pupitru şi redactînd Evangheliile, însoţiţi fiind de simbolurile lor tradițio- 
nale. Peretele de răsărit este rezervat compoziţiei de impresionantă 
încărcătură simbolică: Iisus prunc în potir încadrat de îngeri care cădelni- 
țează, binecuvîntînd. De-a lungul pereţilor de nord și de sud sînt reprezen- 
taţi sfinţi ierarhi ţinînd în mînă filactere. Între aceştia de remarcat apariţia 
Sfîntului Nicolae care binecuvintează un potir din care iese pruncul Iisus, 
imagine pe cât de simplă și naivă pe atît de evocatoare a Tainei Sf. Euharistii. 
Pe peretele nordic se mai cere observată apariţia Sfîntului apostol Bartolo- 
meu ducîndu-și pielea pe băț. Această imagine se regăsește în pictura de la 
Densuş datînd din anul 1443 și pare să se fi bucurat de o reală popularitate 
în ambianța medievală a Europei de centru-răsărit”* . Din a doua jumătate a 
secolului al XV-lea par să dateze şi picturile care decorează biserica 
ortodoxă din Zlatna, cu frumoasa reprezentare a Răstignirii, de asemenea 
fragmentele ce stăruie pe faţada nordică a bisericii din Crișcior, aici fiind de 
consemnat cea mai veche reprezentare cunoscută a Judecății de apoi pe 
fațada unei biserici ortodoxe românești. 

În directă legătură cu înflorirea școlii de pictură murală din Moldova, 
avem a explica şi frumuseţea broderiilor dăruite de Ştefan cel Mare 
numeroaselor sale ctitorii”*. Se știe că o piesă de broderie înainte de a fi 
cusută cu acul pe un suport textil are nevoie de un proiect — carton — 
executat de un pictor. De impresionantă monumentalitate, admirabile prin 
calităţile de desen şi culoare, broderiile epocii lui Ştefan cel Mare lasă să se 
întrevadă existenţa unei rodnice conlucrări între pictori și brodeuri, în 
condiţiile acestei rodnice conlucrări putîndu-se explica frumuseţea suverană 
a broderiilor liturgice ce se păstrează în muzeul mînăstirii Putna, colecția de 


„73. Remarcăm, de exemplu, răspîndirea acestei imagini în pictura murală slovacă, 
la Cerin, Chmelovec, Kvatany, Râkos, etc. (Vlasta Dvotăkova, J]. Krasa, K. Stejskal, 
Stredoveka nâstenna malbâna Slovensku, Praga, Bratislava, 1978, p. 86,96, 112, 134 etc). 

74,*** Repertoriul monumentelor şi obiectelor de artă din timpul lui Ştefan cel 
Mare, Bucureşti, 1958, p. 279—334; Maria Ana Musicescu, Broderia medievală romă- 
nească, Bucureşti, 1969,p.9-—11,30—35. 

aici fiind considerată una dintre cele mai bogate și mai reprezentative pentru 
întreaga Europă medievală. Se cer a fi considerate piesele destinate împodo- 
birii interiorului bisericesc, precum dverele, piesele cerute de ceremonialul 
liturgic, precum aerele, (procoveţele), epitafele, epitrahilele, mînecuţele și 
bederniţele. În mod deosebit se cer a fi amintite pentru solemna lor 
frumuseţe dvera Înălţării (1484), dvera Adormirii Maicii Domnului (1485) 
sau dvera Răstignirii (1500); compoziţiile sînt esenţializate ca mod de 
organizare, fără accesorii de prisos, desenul este viguros și expresiv, acordu- 
rile cromatice sînt sobre şi sugestive. Portretele votive inserate în colțurile 
dverei Răstignirii beneficiază de aceeaşi viziune aulică prezentă în marile 
tablouri votive murale de la Voroneţ sau Pătrăuți. 

Alături de broderie, arta împodobirii manuscriselor a beneficiat de 
înflorirea picturii dar a ştiut să fructifice și propriile sale mijloace legate de 
efectele specifice caligrafiei: scrierea propriu-zisă de la litera de rînd pînă la 
iniţiale, frontispicii, viniete și ornamentele finale. Spre deosebire de 
miniaturile occidentale a căror fascinantă varietate este efectul firesc al 
corelării artei cărţii cu viața de curte, în Ţările Române miniatura și 
împodobirea manuscriselor s-au aflat în statomică legătură cu exigenţele 
mediului monastic teological, evoluînd sub semnul unei evidente austerităţi. 
Din vremea lui Ștefan cel Mare s-au păstrat numeroase manuscrise provenind 
din principalele scriptorii domnești sau mînăstirești pînă în prezent fiind 
cunoscute peste douăzeci de nume de caligrafi și miniaturişti”* . Trebuie 
observat că atît concepţia clară și elegantă de punere în pagină cît și tipul de 
iniţiale decorative, de frontispicii și de viniete sînt calități cunoscute încă 
din manuscrisele lui Gavriil Uric, ele fiind preluate și reinterpretate de 
urmașii săi, ceea ce asigură o evidentă unitate de stil tuturor manuscriselor 
din această vreme. Tetraevanghelul copiat de ieromonahul Nicodim de la 
Putna și dăruit de Ştefan cel Mare mînăstirii de la Humor (1473) este prima 
operă importantă care demonstrează puterea tradiţiei instituită de operele 
lui Gavriil Uric ca și procesul de formare a unei puternice şcoli locale de 
caligrafi miniaturiști. Dacă atît pentru frontispicii, iniţiale și pentru repre- 
zentarea celor patru evangheliști Nicodim s-a inspirat îndeaproape din 
Tetraevanghelul lui Gavriil Uric, el a făcut adevărată operă de creaţie 
originală în imaginea tabloului votiv, reunind într-o singură compoziţie 
datele unei reprezentări religioase cu un autentic tablou de curte. În faţa 
Maicii Domnului, așezată pe tron cu Pruncul pe genunchi, este înfățișat 
Ștefan cel Mare în veșminte princiare, cu coroană pe cap, redarea trăsături- 
lor fizionomice şi a detaliilor omamentale demonstrînd o ascuţită putere de 
observare. Cel mai însemnat reprezentant al miniaturisticii în acea vreme a 
fost Teodor Mărișescu. Fidel urmaș al lui Gavriil Uric, el este autorul a cinci 
Evangheliare, de o nobilă frumuseţe fiind acela scris în anul 1493, din 


75. *** Repertoriul. . „, p. 361—445; Emil Lăzărescu, Trei manuscrise moldo- 
venești de la Muzeul de Artă al RPR; M. Berza, Trei tetraevanghele ale lui Teodor 
Mărișescul în Muzeul istoric de la Moscova, ambele studii publicate în volumul Cultura 
moldovenească în timpul lui Ștefan cel Mare, București, 1964, p. 541—588 şi respectiv 
p. 589-639; G. Popescu-Viîlcea, Miniatura românească, București, 1981, p. 17—20, 
86—89. 

76, *** Repertoriul. . .„ p. 337-357, Corina Nicolescu, Arta metalelor preţioase 
în România, București, 1973,p. 15. 


porunca lui Ștefan cel Mare, pentru biserica cetăţii Hotin. Se mai cuvin 
amintite frumoasele manuscrise: Psaltirea de la Neamţu, scrisă de Casian 
(1470), Vechiul Testament scris de Ghervasie de la Putna (1475), Evangheli- 
arul copiat de caligraful Palade pentru minăstirea Putna (1489) sau Evanghe- 
liarul de la Voroneţ scris de călugărul Pahomie (1490). Şcoala de caligrafi și 
miniaturiști din Moldova a exercitat o benefică influenţă în Transilvania și 
în Ţara Românească. Liturghierul (1481) şi Evangheliarul (1488) de la 
Feleac, Liturghierul de la Alba Iulia scris de Ghervasie de la Putna sau, 
cîteva decenii mai tîrziu, Tetraevanghelul postelnicului Marcea (1519) sînt 
cu toate marcate de influența moldovenească, atît în ceea ce privește 
compoziţia generală a paginii cît și în morfologia decorativă, frontispiciile, 
inițialele și vinietele. Așadar, sub autoritatea școlii de caligrafie şi miniatură 
din Moldova se ajunsese la o relativă unitate stilistică pe plan naţional. 

Alături de celelalte arte, arta metalelor — turnatul în bronz şi prelucra- 
rea aurului sau argintului — au străbătut în a doua jumătate a secolului al 
XV-lea o perioadă de prosperitate, un loc deosebit în producţia operelor de 
excepţie revenind atelierelor din marile orașe ale Transilvaniei. Beneficiind 
de exploatările locale de minereu preţios ca şi de extinderea legăturilor 
comerciale cu diferite ţări ale Europei, centrele meșteşugărești din Transil- 
vania au făcut din arta metalelor o importantă pîrghie economică, dar și 
social politică, pentru că nu o dată meşterii aurari şi argintari au ajuns în 
poziţii fruntașe din ierarhia voievodatului. Printre principalii comanditari 
ai argintarilor din Transilvania s-au aflat mereu domnitorii români ale căror 
solicitări au privit deopotrivă podoabele vestimentare, vasele de ospăț ca şi 
obiectele liturgice care trebuiau să respecte canoanele formale și iconografia 
de obiîrşie bizantină. Mai adăugăm împrejurarea că importante ateliere de 
argintari funcționau la Suceava, la Tîrgovişte şi în alte oraşe din Moldova sau 
din Țara Românească pentru a înţelege că în cursul secolului al XV-lea 
configuraţia stilistică a argintăriei din Ţările Române a fost destul de 
complexă, alături de formele gotice frecvente în Transilvania întîlnindu-se 
forme de obîrșie bizantino-balcanică, prelucrările locale și sintezele stilistice 
conducînd la realizări de inconfundabilă originalitate. Principalele piese de 
argintărie destinate cultului catolic în Transilvania au fost potirele de tip 
gotic, cu tălpi polilobate, picioarele faţetate și împodobite cu noduri ample, 
deasupra piciorului înălțţîndu-se cupa alungită pe verticală. Folosind tehnici 
combinate — ciocănire, gravare, turnare, email — argintarii transilvăneni au 
recurs la o morfologie decorativă tot mai complexă, cu motive vegetale, 
zoomorfe sau antropomorfe, în acest din urmă caz referirile la temele 
biblice fiind frecvente. Spre deosebire de epoca precedentă cînd redactarea 
decorativă era destul de reţinută, chiar sobră, acum aparatul ornamental 
se complică și tinde să se înalțe pe cupă cuprinzînd-o progresiv pînă mai sus 
de jumătate. Sînt reprezentative pentru această fază stilistică potirele de la 
Rupea, Saschiz, Băgaciu, Slimnic, alături de care, pentru argintăria catolică 
din Transilvania mai pot fi amintite hrismatoriile, crucifixele, monstranţele, 
comună fiind tendința de complicare a decorului în consens cu întreaga 
evoluţie a goticului tîrziu. Provenind din atelierele transilvănene și purtînd 
în consecinţă o evidentă marcă de stil gotic sînt şi cădelniţele de la 
mînăstirile Putna şi Bistriţa (jud. Vilcea). Dăruită de Ştefan cel Mare, în 
1470, cădelniţa de la Putna are focarul tratat asemănător unui potir, iar 

capacul are forma unui edicul gotic, cu trei rînduri de ferestre suprapuse, 
fiecare rînd fiind abundent decorat cu trafouri și fleuroane. Întru totul 
asemănătoare este cădelniţa dăruită de boierii Craiovești mînăstirii lor de la 
Bistriţa, ceea ce demonstrează circulaţia acelorași forme în Moldova şi în 
Țara Românească. 

Paralel cu argintăria de stil gotic dar interferîndu-se adesea cu ea, în 
Ţara Românească şi în Moldova a existat o producţie cu marcă stilistică 
bizantino-balcanică, destinată locaşurilor de cult ortodoxe. Într-un atelier 
de argintărie de la mînăstirea Humor a fost executată ferecătura din 1487, 
dăruită de Ștefan cel Mare, avînd pe faţă Pogorirea la tad și pe verso 
Adormirea Maicii Domnului. Cele două scoarţe ale ferecăturii au chenare 
formate din vrejuri vegetale şi din inscripţia dedicatorie, în plus pe faţă 
intervin patru caboșoane din pietre semiprețioase, iar pe verso patru bobi 
striați. Tot unui atelier din Moldova îi poate fi atribuită ferecătura Evanghe- 
liarului pe care vistiernicul Isac îl dăruia în anul 1498 Mitropoliei de la 
Feleac. Pe faţă este reprezentată tema Rugăciune cu lisus încadrat de 
Fecioara Maria şi Sf. loan Botezătorul, iar în medalioane apar figurile celor 
patru evangheliști. De o fastuoasă frumuseţe sînt așa-zisele evantaie liturgice 
sau ripide păstrate la mînăstirea Putna (1497), un alt evantai liturgic dăruit 
de Ștefan cel Mare miînăstirii athonite Zografos (1488), aflindu-se astăzi în 
insula Patmos. Interpretînd cu abilitate forma unor patrulobi gotici, ripidele 
de la Putna sînt decorate cu figuri de serafimi și cu un abundent decor floral 
executat în tehnica traforului. Ţinînd seama de motivele decorative și de 
tehnica de execuţie, se poate crede că aceste evantaie liturgice au fost 
executate în atelierul de argintărie de la mînăstirea Neamţu. 

* 
aa * 


Din cele arătate pînă aici, rezultă cu evidență adevărul că pentru 
Ţările Române secolul al XV-lea a fost un secol apăsător, împovărat de 
primejdii, de marele număr al războaielor, invaziilor şi distrugerilor de tot 
felul, însîngerat de luptele interne dintre partidele rivale, dar, dincolo de 
toate acestea, datorită vitejiei în luptă și operei de generos patronat cultural, 
artele au putut înflori, reușind să se împlinească, nu o dată, în realizări de 
referinţă pentru întreaga noastră istorie. Dacă în prima parte a secolului, 
domniile paralele ale lui Mircea cel Bătrîn și Alexandru cel Bun s-au investit 
cu noblețea mai multor ctitorii de seamă cunoscute fie și numai pe cale 
documentară, cea de a doua jumătate a secolului este puternic marcată de 
personalitatea lui Ştefan cel Mare. Vajnic apărător al libertăţii ţării sale, 
Ștefan cel Mare a desfășurat o uriașă activitate în folosul culturii și artelor, 
ctitoriile sale atît de numeroase şi atît de bogat înzestrate făcînd posibilă 
progresiva închegare a unui stil propriu arhitecturii din Moldova, stimulînd 
maturizarea unei școli de pictură, impresionante fiind deopotrivă realizările 
în domeniul broderiei, manuscriselor miniate şi artei metalelor. Se poate deci 
afirma că prin realizările secolului al XV-lea a fost pregătită etapa următoare 
din evoluţia artei românești, şi că, în Moldova, în Ţara Românească sau în 
Transilvania, tradiţia constituită avea să exercite o benefică influenţă asupra 
creatorilor din generaţiile care au urmat. 

PLANȘA 1 


Biserica schitului Brădet, jud. Argeş 


Înălţat într-o poiană de pe valea Vîlsanului, jud. Argeș, schitul Brădet 
este un mic, dar frumos locaș închinat Înălţării Domnului. Lipsa pisaniei 
originale și a documentelor de întemeiere este parțial compensată de vechiul 
pomelnic, de tabloul votiv şi de inscripţia pictată de zugravii Mihai, Radu și 
Iordache, cărora li se datorează împodobirea interiorului și a fațadei vestice: 
„Această sf(în)tă mă(năsti)re Brădet ce s(ă) prăznuieşt(e) Înălţare(a) lui 
H(risto)s este făcută de Io Mircea Voievod, leat 1546 (sic !) și au rămas 
nezugrăvită pîn(ă) acum, leat 1761, iar acum aducînd Dumnezeu pe Nichifor 
arhimandrit igumen la s(fîn)ta mă(năst)ire Argeș şi puind igumen aici la 
Brădet pe Ghenadie l-au îndemnat de au zugrăvit această s(fîn)tă mă(năst)ire 
cu toată cheltuiala s(fin)ţii sale în zilele lui Domnului n(ost)ru lo Constantin 
Nicolae Voevod“ . 

Deși data din inscripţia pictată pare a face referire la Mircea Ciobanu, 
este neîndoielnic că adevăratul ctitor a fost Mircea cel Bătrîn, către această 
concluzie conducînd cercetările arheologice? precum și pomelnicul Brădetu- 
lui care așează numele lui Mircea înainte de Vladislav al II-lea, de Radu cel 
Mare şi de Neagoe Basarab? . De altfel în anul 1481 primea un tetraevanghel 
și 1000 de aspri în schimbul proprietăţii sale de pe muntele Prislop*.. 

Materialele de construcție sînt piatra spartă de carieră și bolovanii de 
rîu ce formează straturi alternate cu fișii alcătuite din patru rînduri de 
cărămidă, totul fiind legat de un mortar trainic, cu rosturi largi. Dispoziţia 
planimetrică şi spaţială prezintă o variantă simplificată a tipului Cozia: 
naos triconc cu turlă ale cărei arce de susținere se descarcă pe patru pile 
de zidărie care flanchează absidele laterale. Acestea au cîte cinci laturi spre 
exterior, iar la interior sînt semicirculare, cu o fereastră în ax în timp ce 
absida altarului — principal asemănătoare — este străpunsă de trei ferestre. 
Turla scundă, dar armonios proporţionată, este octogonală la exterior, cu 
ferestre pe fiecare latură, și circulară la interior, tamburul său fiind așezat pe 
o bază pătrată. Pronaosul de tip pătrat (4,5 x 4,5m) este acoperit cu o boltă 
semicilindrică dispusă axial. Pe latura de vest se află un pridvor cu pălimar 
de piatră şi stîlpi de lemn. În forma actuală, pridvorul este o realizare târzie 
(sec. XVIII), dar el a putut exista de la origine, pridvoarele de zid şi de lemn 
fiind de timpuriu atestate în arhitectura Ţării Românești. Ctitorită cu 
probabilitate în ultimii ani ai domniei lui Mircea cel Bătrîn (deci ante 1418), 
biserica schitului Brădet vădește procesul de asimilare în mediul meșterilor 
de ţară .a modelului de la Cozia, de aici încolo planul triconc urmind a fi 
predominant în arhitectura religioasă autohtonă. Cornișa, cu cărămizi 
așezate pe colţ, indică o refacere după mijlocul secolului al XVI-lea. 


Din zestrea de artă a venerabilului locaş se cer amintite cele două 
splendide icoane împărătești — Înălțarea Domnului și Pantocratorul — 
pictate în 1615 de meşterul Stoica din Tîrgoviște€ . 


1. Virgil Drăghiceanu şi P. Demetrescu, Schitul Brădetul, Argeş, în B.C.M.I., 
1924,p.71 

2. Gh. 1. Cantacuzino, Cercetările arheologice de la biserica din Brădet-Argeș şi 
problema datării monumentului, în B.M.I., 1970, nr. 2, p. 57. Se afirmă: „materialul 
arheologic dovedește clar existenţa bisericii la mijlocul secolului al XV-lea“. 

3. V. Brătulescu, Pomelnicul schitului Brădet de pe valea Vilsanului, în Mitropolia 
Olteniei, 1959, nr. 5—6,p. 364—369. 

4, *** Documente privind Istoria României, Ţara Românească, sec. XVI, vol. |, 
București, 1951, doc. 39,p. 43. 

5. Grigore Ionescu, Istoria arhitecturii, vol. L, p. 146. 

6. Pentru bibliografia monumentului, N. Stoicescu, Țara Românească, 1,p. 84—85. 

PLANȘA 2 


Tetraevanghelul lui Nicodim 


Copiat, potrivit însemnării autografe, în anul 6913 (1404-—1405) şi 
ferecat curînd după aceea, Tetraevanghelul călugărului cărturar Nicodim 
este o operă de artă complexă, valoroasă atît prin frumuseţea scrierii și 
ornamentaţiei miniate, cât şi prin legătura de argint. 

Scrierea este de o remarcabilă cursivitate şi eleganţă, fiecare literă fiind 
trasată cu precizie de maestru. Punerea în pagină este aerată, cu vădită 
preocupare pentru evitarea îmbicselii, iar ornamentica se menţine în limitele 
sobrietăţii. Frontispiciile şi inițialele — singurele elemente mai bogate — sînt 
înviorate de vrejuri şi motive florale, de asemenea de păsări cu siluete 
prelungi. Rigoarea geometrizantă a paginaţiei şi a compoziţiei ornamentale 
este compensată de strălucirea aurului și de vioiciunea cromatică în care se 
poate recunoaşte o timidă aspirație spre somptuos. Știind că Nicodim a 
ucenicit la mînăstirea atonită a Hilandarului, nu va surprinde dacă arta sa 
de caligraf și miniaturist se prevalează de modele bizantino-balcanice! . 

Ferecătura Tetraevanghelului, executată din tablă de argint prelucrat 
prin ciocănire şi suflat cu aur, este — judecînd unele stîngăcii — opera unui 
meșter de formaţie modestă, dar nu lipsit de curaj şi chiar de dibăcie în 
rezolvarea unui program iconografic dificil. Pe față excepţional este repre- 
zentată Răstignirea, cu lisus Hristos pe Cruce încadrat de Maica Domnului 
și Sf. loan Evanghelistul, deasupra Crucii doi îngeri în zbor. Chenarul este 
împărţit în mici suprafeţe autonome, cu arcade treflate sub care apar figuri 


de arhangheli, de serafimi, de profeţi și de apostoli. Pe spate a fost reprezen- 
tată Pogorirea la iad. Chenarul acestei scene este alcătuit din vrejuri împletite 
şi bumbi, soluţie de largă circulaţie în arta decorativă a Orientului ortodox. 
Principala calitate artistică a acestei ferecături este perfecta unitate de 
expresie a ansamblului, în spiritul unei corecte înţelegeri a echilibrului 
decorativ? . 


1. V. Vătăşianu, Istoria artei feudale în ţările române, vol. I, București, 1959, 
p. 462; ** Istoria artelor plastice în România, vol. L, București, 1968,p. 169—170. 
2. V. Vătășianu, op. cit., p. 456—457; ***Istoria artelor. . ., p. 173. 

PLANȘA 3 


Biserica Sfintul Nicolae din Ribiţa, jud. Hunedoara 


Biserica Sf. Nicolae din Ribiţa (jud. Hunedoara) este una dintre cele 
mai reprezentative ctitorii româneşti transilvănene din secolul al XV-lea. 
Inscripţia pictată la tabloul votiv, parţial acoperită de un stilp de zidărie, 
cu ocazia construirii bolților de cărămidă, are totuşi un conţinut lămuritor: 
„Cu vrerea Tatălui şi cu ajutorul Fiului şi cu săvârșirea . . . jupînul Vladislav 
şi cu jupîniţa lui Stana și cu fiul .. . şi cu fratele său jupînul Măclăuș şi 
cu jupîniţa lui Sora. . . Împăratului ceresc s-a zidit şi s-a zugrăvit mînăstirea 
Sfîntului Nicolae . . . a lui şi a neamului său pînă în veci, în ziua straşnicei 
Judecăţi a lui Hristos. În zilele lui Jicmund. . . ca să fie de uric fiilor lui. . . 
isprăvit în sîmbăta a şasea a Postului. ... Stana... . să isprăvească.. . iar ei cu 
binecuvîntarea Sfîntului Duh au isprăvit. . . popa Dragoșin, în anul 6925 
(1417) în luna iulie 15, s-a isprăvit şi s-a zugrăvit cu mîna. .-!. 

Avînd înfăţişarea modestă dar armonioasă a unei cuminţi ctitorii de 
țară, biserica din Ribiţa este alcătuită dintr-o navă dreptunghiulară, 
încheiată spre răsărit de absida altarului de plan pătrat; o mică nișă adîncită 
în peretele nordic ţine loc de proscomidiar. Altarul este boltit în semicilindru 
(uşor frînt) dispus axial; nava a fost iniţial tăvănită, ulterior (probabil în 
secolul al XIX-lea) a fost acoperită cu trei bolți de tipul cu dublă curbură 
(„a vela““) separate cu arce dublou care se descarcă pe pile plate de cărămidă 
adosate pereţilor. Odată cu construirea bolților de cărămidă au fost lărgite 
și ferestrele care la origine au avut ancadramente de piatră profilată. În 
prezent singurul ancadrament original este păstrat de mica fereastră circulară 
de pe latura sudică a altarului; avînd o profilatură tipic gotică, el este 
prevăzut cu o cruce centrală alcătuită din două baghete de piatră care se 
intersectează lăsînd la mijloc o deschidere circulară. Tîmpla de zid, cu trei 
deschideri a fost construită mai tîrziu, de presupus că odată cu boltirea navei. 
Pe latura de vest se înalță turnul-clopotniţă, o prismă pătrată cu trei nivele: 
parterul-boltit în semicilindru dispus axial; etajul I este tăvănit și are două 
deschideri către navă, asemenea unei galerii; etajul II, care se deschide către 
căprioreala acoperişului, are pe fiecare latură cîte o largă fereastră de sunet, 
cu arc semicircular. Portalul de intrare, situat pe latura vestică a turnului- 
clopotniţă, este din piatră cu profilatură de tip gotic: cîte trei rînduri pe 
montanți şi cîte două pe arcul de acoladă. Materialul de construcţie este 
piatra brută, la muchiile zidurilor fiind folosite și blocuri de piatră făţuită 
pentru regularizare. 

Considerată în ansamblu, biserica Sf. Nicolae din Ribiţa este strîns 
înrudită cu multe ctitorii româneşti din Transilvania, prototipurile de autori- 
tate părînd a fi bisericile de la Sîntă-Mărie-Orlea şi Strei, ambele datînd din 
ultimul sfert al secolului al XIII-lea. Mai apropiate cronologic de locașul 
ribițean sînt bisericile din Leșnic, Crișcior şi Hălmagiu înălțate către 
sfîrşitul secolului al XIV-lea. În toate cazurile se regăsește nava dreptunghiu- 
lară, altarul patrulater şi turnul-clopotniţă. 

Un desen din secolul trecut înfăţişează pe latura vestică a turnului- 
clopotniţă un mic pridvor cu cosoroabe şi stîlpi de lemn, la vremea respecti- 
vă întregul edificiu fiind acoperit cu şindrilă. În secolul nostru pridvorul 
de lemn a fost înlocuit cu o tindă de zid. 


1. Silviu Dragomir, Vechile biserici din Zarand și ctitorii lor, în „Anuarul 
Comisiunii Monumentelor Istorice, secţia pentru Transilvania“, Cluj, 1929, p. 254. Vezi 
şi V. Vătășşianu, Vechile biserici de piatră româneşti din județul Hunedoara, în „,Anua- 
rul Comisiunii Monumentelor Istorice, secţia pentru Transilvania “, Cluj, 1930,p. 18-19; 
Vasile Drăguţ, Vechi monumente hunedorene, Bucureşti, 1968, p. 48—49. 

PLANŞA 4 


Biserica Sfintul Nicolae din Ribiţa; înger diacon (pictură din altar) 


Datînd din anul 1417, frescele care decorează biserica Sf. Nicolae din 
Ribiţa alcătuiesc unul dintre cele mai importante ansambluri murale ce se 
păstrează în ţara noastră din prima jumătate a secolului al XV-lea. Parţial 
distruse cu prilejul construirii bolților din navă, parţial acoperite cu var de 
către meşteri nepricepuţi, frescele de la Ribiţa — prin compoziţiile care s-au 
păstrat — fac dovada procesului de maturizare a școlii locale de pictură, în 
condiţiile unei originale sinteze dintre programul iconografic și mijloacele 
de expresie de tradiție bizantină, pe de o parte, și modalităţi de limbaj de 
obîrşie gotică, pe de altă parte. 

Format în ambianța meșterilor români care în cea de a doua jumătate 
a secolului al XIV-lea împodobeau mai multe ctitorii cneziale din sudul 
Transilvaniei — la Rîmeţ, la Leșnic, — autorul picturilor de la Ribiţa era un 
bun desenator și un subtil colorist, figurile reprezentate reţinînd atenţia prin 
eleganța gesturilor și noblețea conținută a fizionomiilor. 

Asemănările pînă la identitate cu picturile de la Crișcior, justifică 
ipoteza că picturile de la Ribiţa au fost realizate de același meșter care, în 
1411, împodobise ctitoria cneazului Bălea. 

În altar, pe peretele de răsărit, de o parte și de alta a ferestrei axiale, 
se află doi îngeri diaconi (figuri parţial acoperite cu var) lăsînd să se 
presupună că deasupra ferestrei sau poate în glaful acesteia a fost reprezentat 
lisus prunc în potir, ca simbol al jertfei euharistice. Capul îngerului reprodus 


alături oferă un admirabil exemplu de interpretare originală a modelelor 
bizantine de epocă: ovalul pur al feţei, nasul prelung, ochii mari și adumbriţi 


de tristeţe, pieptănătura elenistică. Desenul este deopotrivă ferm și sensibil, 
iar modelul cromatic, care urmărește cu o fidelă tandreţe formele, vădește 
o îndelungă experienţă a picturii. Cu ani în urmă, l. D. Ştefănescu vedea în 
altarul de la Ribiţa mai multe figuri de ierarhi (Vasile cel Mare, Nicolae și 
alţii), arhidiaconul Ștefan, un arhanghel!. O atentă restaurare va putea 
recupera aceste picturi a căror prezenţă sub var a fost de curînd identificată 
prin sondaj. 


1.1. D. Ştefănescu, L art byzantin et lart lombard en Transylvanie. Peintures 
murales de Valachie et de Moldavie, Paris, 1938, p. 163. Pentru bibliografia picturilor de 
la Ribiţa, a se vedea și Silviu Dragomir, Vechile biserici din Zarand şi ctitorii lor, în 
ACMIT, 1929, p. 254; V. Vătăşianu, Istoria artei feudale în țările române, vol. l, 
București, 1959, p. 403—404; Vasile Drăguţ, Pictura murală din Transilvania, 
București, 1970, p. 34—36; Marius Porumb, Pictura românească din Transilvania, vol. 
I, Cluj-Napoca, 1981, p. 26—28. 

PLANŞA 5 


Biserica Sfîntul Nicolae din Ribiţa; 
sfint rege (pictură din navă) 


În nava bisericii, pe peretele nordic se păstrează un fragment din 
compoziţia Sf. Gheorghe în luptă cu balaurul și figurile sfinților regi unguri 
Ștefan şi Emeric (Ladislau a fost acoperit de pila de cărămidă care susține 
bolta). Reprezentarea Sfîntului Gheorghe călare, în naosul bisericii constituie 
un arhaism iconografic de obîrşie cappadociană. În pictura românească din 
Transilvania, sfinţii militari călări apăruseră adesea la loc de cinste, faptul 
putînd fi explicat în contextul legăturilor cu comunităţile de călugări 
basilieni din sudul Italiei, călugări refugiaţi din Asia Mică. Grupul sfinţilor 
regi maghiari Ștefan, Emeric (și Ladislau) îşi justifică prezenţa aici, într-o 
biserică ortodoxă, ca un omagiu adus de cneazul ctitor suzeranului său. 

Pe peretele sudic al naosului, lîngă altar, se află tabloul votiv, compozi- 
ție de mare frumuseţe și destul de bine păstrată. Decupate pe un fond ocru, 
figurile care alcătuiesc ansamblul tabloului votiv sînt următoarele: Sfîntul 
Nicolae în veşminte de înalt ierarh primește modelul bisericii de la cneazul 
Vladislav, lîngă care se află fratele său Miclăuș. Din imaginile publicate s-ar 
părea că figurile celor doi ctitori au fost reprezentate pînă la genunchi; 
în realitate — aşa cum au demonstrat sondajele efectuate — ei stau în 
genunchi, întreaga compoziţie avind o respirație monumentală. Tabloul 
votiv este însoţit de o lungă inscripţie pictată (vezi planşa 3). 

Pe același perete, în extremitatea vestică, a fost degajată de sub var o 
frumoasă figură de sfint, detaliu din compoziţia iconografică Schimbarea 
la faţă. Din relatările bătrînilor satului, pînă către 1930 biserica avea şi 
unele picturi exterioare. 

PLANȘA 6 


Biserica Sfintul Gheorghe din Lupșa, jud. Alba 


Biserica Sf. Gheorghe din Lupșa este o frumoasă ctitorie din zid, 
înălțată din temelie la anul 1421, după cum se poate afla din inscripţia 
pictată în proscomidiar, cu prilejul zugrăvirii naosului, în 1750: „La ani 
1421/fiind cu îndemn de/la Dumnezeu zidită/ (această) sf(întă) biserică/ 
(de)oarecare boieri anume /Stanislav/. ..! Ştiind că în primul sfert al secolu- 
lui al XV-lea cnezatul Lupșa de pe valea Arieșului se afla în posesia familiei 
Cîndea, în frunte cu Vladislav, avem drept să credem că la aceasta face 
trimitere inscripţia de mai sus, forma Stanislav fiind rezultatul unei transcrieri 
incorecte? . 

În formă originară, biserica din Lupșa era alcătuită dintr-o navă 
tăvănită, avînd spre răsărit o absidă poligonală destinată altarului. Dintru 
început, nava a avut două portale: unul pe sud, care a rămas la locul său, și 
un altul pe vest care a fost ulterior deplasat pe latura sudică a pronaosului 
ce s-a adăugat în secolul al XVIII-lea. Portalele sînt de tip gotic, în arc frînt, 
dar cu profile simplificate. Canaturile de lemn ale ușilor sînt originale, de o 
remarcabilă frumuseţe fiind decorul din fier bătut — exemplu rar de 
feronerie artizanală păstrată din acea vreme. Spre deosebire de portale, a 
căror opţiune stilistică în contemporaneitatea epocii este clară, ferestrele 
navei (s-au mai păstrat două nemodificate pe latura nordică) sînt mici și 
înguste, ilustrînd nu o simplă remanenţă romanică, cum s-ar putea crede, 
ci o concepţie tipic ortodoxă despre misterul spaţiului liturgic. 

Absida altarului, cu al său traseu poligonal și cu cei patru contraforți 
de colț, face evident momentul gotic al arhitecturii medievale, adaptarea la 
exigenţele cultului ortodox fiind exprimată de nișa proscomidiarului 
practicată în peretele nordic. În consens stilistic cu formele arhitectonice, 
bolțile originale vor fi fost cu nervuri profilate, dar ele au fost înlocuite, - 
către sfîrșitul secolului al XVIII-lea, cu actualele boltiri în felii. Tot atunci 
arcul triumfal (iniţial frînt) a fost înlocuit cu altul semicircular; s-a construit 
tîmpla de zid, pe latura de vest și a fost adăugat un pronaos supraînălțat 
de o expresivă clopotniţă de lemn, iar în faţa intrării în naos s-a construit 
un mic pridvor. 

Biserica Sf. Gheorghe din Lupșa a fost pictată curînd după zidire, 
fragmente din decorul mural original fiind vizibile pe peretele nordic al 
naosului. În 1750 a fost executată o nouă pictură cu înriuriri stilistice 
brâncovenești, iar în 1810 o alta. Locașul păstrează mai multe icoane și cărţi 
vechi, de asemenea strane ce datează din secolele XVIII-XIX. 


1. N. lorga, Scrieri și inscripții ardelene și maramureșene, vol. II, București, 1906, 
p. 129; Marius Porumb, Două ctitorii româneşti din secolul al X V-lea: biserica Sfintul 
Gheorghe și mînăstirea Lupșa, în A.M.N., XVI, 1979,p. 622. 

2. 1. Minea, Din istoria unui cnezat ardelean, în Cercetări istorice, X—XII, 1934— 
1936, laşi, p. 45. 

PLANȘA 7 


Biserica Sfintului Nicolae din Zlatna, jud. Alba 


Monument de un remarcabil interes istoric și artistic, dar insuficient 
cercetat, vechea biserică ortodoxă din Zlatna! a fost construită — potrivit 
unei pisanii târzii? — de către jupînul Stanislav Hraboru și soţia sa Anica, 
în anul 1424. Deşi a fost afectat de unele transformări şi adăugiri ulterioare? , 
edificiul păstrează îndestulătoare elemente din faza iniţială pentru a fi clasat 
printre cele mai reprezentative ctitorii românești din Transilvania secolului 
al XV-lea. În esenţă este vorba despre o navă, în prezent boltită în semicilin- 
dru cu penetraţii, dar care la origine avusese două travee, fiecare acoperită 
de bolți în cruce pe ogive de piatră*. Altarul, uşor decroșat, este de plan 
patrulater și păstrează bolțile în cruce pe ogive masive de piatră. Ferestrele 
laterale ale altarului, cu frumoase traforuri și profile gotice, ca și contrafor- 
turile treptate din colţurile altarului, indică prezenţa unei echipe de pietrari 
transilvăneni familiarizați cu arhitectura gotică. 

Către sfîrșitul secolului al XV-lea, biserica din Zlatna a suferit o primă 
modificare, în partea de vest a navei fiind înglobat un turn-clopotniţă ale 
cărui portaluri, în arc frînt, cu profile gotice, contribuie la situarea în epocă 
a monumentului. 

Tot în secolul al XV-lea, cel puţin o parte din interiorul lăcașului a fost 
împodobită cu picturi murale, după cum atestă martorii existenţi. 


1.V. Vătășşianu, Istoria artelor feudale în țările române, vol. 1, Bucureşti, 1959, 
p. 256; V. Drăguţ, Vechi monumente hunedorene, Bucureşti, 1968,p.57-—58. 

2. Pisania pictată datează din anul 1697, și se referă atît la întemeierea lăcașului 
cît şi la completările efectuate de Dobra Anghel și Iacob Ioanăș care au terminat turnul- 
clopotniță. 

3. În anul 1744, cu banii lăsați de lon Roșca, biserica a fost zugrăvită. În anul 
1858, ea a fost reparată, iar turnul-clopotniță a fost supraînălțat, fațadele primind 
o decorație neogotică. Ulterior acestei date, a fost construit un nou altar și au fost 
amenajate două capele laterale, asemenea unui transept. Semnificativ, pentru recunoaște- 
rea fazei ulterioare, este faptul că aceste ultime adăugiri sînt lipsite de decorul neogotic. 

4. Ca martori ai acestei boltiri au rămas consolele de piatră și segmentele de ogive 
conservate „in situ”. 

PLANȘA 8 


Biserica Sfintul Nicolae din Lupșa, jud. Alba 


Biserica Sf. Nicolae a fostei mînăstiri din Lupşa este singurul locaș din 
lemn care s-a păstrat din secolul al XV-lea, toate celelalte fiind mereu 
refăcute de-a lungul veacurilor, evenimentele potrivnice şi slaba rezistenţă 
a materialului de construcție fiind cauzele curente ale înnoirilor. Avînd o 
dispoziţie planimetrică asemănătoare cu cea a multor biserici de lemn din 
țară — respectiv o navă compartimentată în naos și pronaos, spre răsărit 
aflindu-se absida poligonală a altarului — biserica mînăstirii din Lupșa se 
individualizează prin înălțimea neobișnuită a pereţilor. Recunoaștem în 
această particularitate o legătură nemijlocită cu biserica de zid Sf. Gheorghe, 
a cărei siluetă este imitată, și totodată un argument de vechime, în consens 
cu ştirea din Ș$ematismul de Blaj care spune că acest locaș datează din anul 
14291. 

În anul 1694, vechile bolți din naos și altar au fost înlocuite cu un 
plafon casetat şi pictat cu ornamente vegetale stilizate — potrivit stilului 
Renașterii, pe atunci încă la modă în Transilvania. Acoperișul de șiță are 
pante repezi, sporind cu înălțimea sa efectul de verticalitate al siluetei 
edificiului. Un mic turn-clopotniţă, cu foișor şi coii, se ridică deasupra 
pronaosului. 

Documentele nu fac nici o referire la întemeietorii mînăstirii din Lupșa, 
dar, ştiind că încă din secolul al XIV-lea, întregul ţinut se afla în posesia 
familiei cneziale Cîndea?, este firesc să se atribuie acestei familii actul de 
ctitorie. 

Interiorul nu păstrează nici o urmă din vechiul decor mural, în schimb 
se cuvin a fi admirate icoanele împărăteşti şi praznicarele iconostasului pe 
drept atribuite unui meșter venit din Țara Românească în vremea domniei 
lui Matei Basarab. 


1. Sematismul, Blaj, 1900, p. 518; Ştefan Mateș, Mînăstirile româneşti din Transil- 
vanta şi Ungaria, Sibiu, 1936,p. 152. 

2. 1. Minea, Din istoria unui cnezat ardelean, în Cercetări istorice, X—XII, 1934— 
1936, Iaşi, p. 45 şi urm.; Tuliu Racotă, Cnezti Cîndea de Lupșa, Bucureşti, 1941,p.7 şi 
urm. 

3. Marius Porumb, Două ctitorii românești din secolul al X V-lea: biserica Sfintul 
Gheorghe și mînăstirea Lupșa, în A.M.N., XVI, Cluj, 1979, p. 629—630. A se vedea și 
Atanasie Popa, Bisericile vechi din Lupșa, în A.M.N., XIII, Cluj, 1976. 

PLANŞA 9 


Ruinele bisericii romano-catolice din Baia, jud. Suceava 


Destoinic gospodar al ţării sale, Alexandru cel Bun a lăsat Moldovei o 
impresionantă operă ctitoricească; lui i se datorează organizarea oficială a 
Mitropoliei Moldovei, a cărei recunoaștere a obținut-o de la Patriarhia 
Ecumenică; lui i se datorează ridicarea unui mare număr de biserici și 
mînăstiri pe care s-a îngrijit să le împodobească cu picturi și odoare de 
preţ şi tot lui îi revine meritul de a fi încurajat dezvoltarea scriptoriilor 
mînăstireşti care au devenit pepiniere de artişti mari, precum Gavril Uric de 
la Neamţu. Dar stăruitoarea rivnă pentru strămoșeasca lege ortodoxă nu l-a 
împiedicat pe luminatul domnitor să se preocupe şi de înălțarea unor biserici 
catolice, prin aceasta vădindu-se în mod programatic spiritul de bună înţele- 
gere pe care poporul român a manifestat-o faţă de neamurile conlocuitoare. 

Astfel, în vechiul oraș de scaun al voievodului Dragoș, la Baia, Alexan- 
dru cel Bun a pus să se construiască o biserică dedicată Sfintei Fecioare, în 
amintirea soţiei sale catolice, Margareta, înmormiîntată aici!. Data 
construcției, 1410, ne este cunoscută prin intermediul unei inscripţii pe care 
o mai putuse citi un călător străin din secolul al XVII-lea?. Plănuită ca o 
bazilică cu trei nave, edificiul a suportat chiar pe parcursul înălțării sale o 
modificare de plan, căpătînd aspectul unei biserici-sală prevăzută cu un 
puternic turn-clopotniţă pe latura vestică și avind pe fiecare latură cîte o 
mică anexă, în fapt ceea ce apucase să se realizeze din plănuitele nave 
laterale. Tehnica de construcţie, cu utilizarea pietrei brute şi a pietrei făţuite 
în combinaţie cu mortarul de legătură așezat în straturi subţiri, este specific 
gotică, de stil gotic fiind şi ancadramentele în arc frînt, din piatră profilată. 
Martorii de console și nervuri demonstrează că boltirea fusese în cruce pe 
ogive. Toate aceste elemente se regăsesc în ambianța stilistică a epocii și 
concură la confirmarea datării monumentului” . 


1. V. Vătășianu, Istoria artei feudale în ţările române, vol. |, Bucureşti, 1959, 
p. 311-312 şi V. Drăguţ, Arta gotică în România, p. 149-151. Tot în vremea domni- 
torului Alexandru cel Bun a fost construită și biserica romano-catolică din Bacău. 

2. Inscripţia amintită se afla chiar pe mormîntul doamnei Margareta şi a fost 
consemnată de Petru Bogdan Baksic (Călători străini despre ţările române, vol. V, 
București, 1973, p. 240). 

3. Ruinele bisericii catolice din Baia au fost consolidate de către fosta Direcţie a 
Monumentelor Istorice în anii 1975—1976. 

PLANȘA 10 


Biserica reformată din Remetea, jud. Bihor; 
Sfintul evanghelist loan 


Actuala biserică reformată din Remetea, sat situat în depresiunea 
Beiuşului de străveche şi statomică viață românească, este un monument 
cu istorie încîlcită a cărui întemeiere pare a se așeza la cumpăna dintre 
secolele XIII-XIV! , fiind probabil ctitoria unui cneaz localnic? . 

În primul sfert al secolului al XV- lea, în acea epocă de eflorescență 
din cnezatele şi voievodatele româneşti din Transilvania, Banat și Crișana, 
cînd se pictau bisericile de la Strei-Singiorgiu, Crişcior şi Ribiţa, biserica 
din Remetea a primit şi ea podoaba picturilor murale, podoabă păstrată 
fragmentar pînă în zilele noastre. 

La parterul turnului-clopotniţă, pe pereţi și pe boltă există un original 
ansamblu iconografic, unic ca mod de redactare în pictura medievală 
românească. Pe boltă, acoperită în cea mai mare parte cu var, se află imaginea 
Pantocratorului, iar pe peretele estic, deasupra intrării în naos, se află o 
foarte frumoasă reprezentare a Maicii Domnului cu pruncul. Peretele de sud, 
împărţit în două panouri, are în centru o figură de serafim, în dreapta pe 
evanghelistul loan (imagine reprodusă alăturat), iar în stînga pe evanghelistul 
Matei. Identic organizat „peretele nordic îi înfățișează pe evangheliștii Marcu 
şi Luca. Inscripţii pictate, cu caractere chirilice, permit nu numai identifi- 
carea figurilor, dar și a mediului artistic din care făceau parte zugravii 
anonimi. Pe peretele vestic, deasupra ușii, se văd două personaje cu aureolă 
care par a duce ceva în braţe; lingă ele se văd resturi dintr-o inscripție 
pictată cu caractere chirilice pe un fond gri. 

Dintre figurile celor patru evangheliști, mai bine păstrată este aceea a 
lui loan. Reprezentat într-un moment de inspiraţie, el ţine în mîna stingă 
un caiet, iar în mîna dreaptă un condei; călimara este improvizată dintr-un 
corn agăţat de o cracă alăturată. Evanghelistul este tînăr, imberb, cu fața 
rotundă și plete bogate, pieptănate cu grijă, după o modă de veche tradiţie 
elenistică. Poartă un chiton galben modelat cu blicuri albe și ocru, iar pe 
deasupra un larg himation roșu închis, decorat cu perle dispuse în rozetă. 
Evanghelistul Marcu este un bătrîn cu barbă albă, cu o expresie de nobilă 
fermitate; asemenea lui loan, el poartă un chiton galben şi un himation 
roșu, în timp ce evanghelistul Matei are un chiton roșu şi un himation verde 
cu blicuri albe. 

Figurile celor patru evangheliști de la Remetea sînt reprezentative 
pentru ceea ce putem numi pictura românească nord-carpatică, pictură de 
sinteză între formele bizantine și cele gotice și caracterizată printr-o foarte 
expresivă simplificare a compozițiilor, prin desenul ferm și coloritul sobru. 

Mai apropiată de canoanele iconografice bizantine, Maica Domnului 
cu pruncul aparţine tipului Glykophilousa — Iubitoarea? . Figura gravă şi 
impunătoare a Maicii Domnului, căreia maforionul roșu îi subliniază 
frumuseţea austeră, este conturată cu fermitate, iar coloritul — palidat, 
desigur de varul sub care a stat vreme de secole — este modelat cu tandreţe. 
Mişcarea pruncului care se apropie drăgăstos de obrazul mamei este foarte 
vie, mlădioasă, înscriindu-se în ritmul larg și generos al compoziţiei. 


1. Pentru problemele arhitecturii acestui monument a se vedea Virgil Vătăşianu, 
Istoria artei feudale în ţările române, vol. 1, Bucureşti, 1959, p. 124. Amintim doar că 
biserica este de tip navă tăvănită, cu turn-clopotniță pe latura vestică și absidă pe 
latura răsăriteană. Faptul că absida este poligonală la exterior și semicirculară la interior 
constituie (alături de picturile murale din tum) un argument că lăcașul a fost iniţial 
ortodox. 

2. În secolul al XV-lea, documentele atestă ca stăpînitori ai satului Remetea pe 
voievozii români Ştefan și Nicolae (cf. Şt. Mănciulea, Așezările românești din Ungaria 
și Transilvania în secolele XIV-XV, Blaj, 1941,p. 110). 

3. Această imagine este, încă, parţial acoperită cu var. 


În absida bisericii din Remetea se păstrează și alte picturi datînd tot 
din primul sfert al secolului al XV-lea, dar aparținînd unui meșter de 
formaţie apuseană. Este vorba despre figurile Apostolilor Petru cu cheia, 
Pavel cu spada, Bartolomeu cu cuțitul, de asemenea despre figurile sfinților 
regi Ştefan, Emeric și Ladislau, reprezentarea acestora din urmă consti- 
tuind un omagiu adus curții suzerane” . 


4. Reprezentarea omagială a sfinţilor regi se regăseşte la bisericile din Crișcior și 
Ribiţa. Pentru picturile de la Remetea a se vedea și 1. D. Ştefănescu, L art byzantin et 
l'art lombard en Transylvanie, Paris, 1938, p. 11; V. Drăguţ, Pictura murală din Transil- 
vania, Bucureşti, 1970, p. 37—40; Marius Porumb, Pictura românească din Transilvania, 
Cluj-Napoca, 1981, p. 29. 

PLANȘA Ii 


Biserica Neagră din Braşov, jud. Brașov; vedere interioară 


Aşa cum s-a putut vedea în volumul precedent a! acestei lucrări, biserica 
Neagră din Brașov a început a fi construită în ani! 1383 1365, un ro. 
important revenind, în prima etapă a lucrărilor, plebanului Thomas! . 

După construirea părţii răsăritene a bisericii — corul și absida — 
lucrările au fost întrerupte o vreme, fiind reluate abia în anu] 1423. in cursul 
secolului al XV-lea eforturile constructorilor s-au concentrat asupra marelui 
corp bazilical alcătuit din trei nave și desfășurat în lungime pe şase travee, 
la care se adaugă, pe latura vestică, două turnuri care încadrează un vestibul 
monumental. Urmînd exemplul bisericii din Sebeș-Alba: , edificiul brașovean 
a adaptat sistemul de hală, cu alte cuvinte cele trei nave ale corpului baziiical 
sînt de egală înălțime. Această compoziţie spaţială — răspîndită în zona 
central europeană datorită, în primul rînd, șantierelor faimoasei familii de 
pietrari Parler — s-a bucurat de o particulară popularitate în Transiivania, 
fiind adoptată pentru mai multe biserici reprezentative: Sebeș-Aiba, Ciuj, 
Sighișoara, Brașov, Moșna, Biertan, etc. La Braşov, deasupra naveior iaterale 
au fost construite tribune. 

Decorația sculptată a interiorului, atîta cât s-a mai păstrat în urma 
catastrofalului incendiu din 1689, indică o fază evoiuată a stiiuiui gotic. 

Cele două turnuri vestice ale bisericii nu au fost terminate; ce! de nord- 
vest abia a ajuns la nivelul comișei, iar cei ae'sud-vest a [osi înălţat puţin 
mai sus decît coama acoperișului. Despre ritmul lent a: lucrărilor de 
construcţie stă mărturie un document din 1472 care precizează că ia acea 
dată biserica încă nu era terminată. 

Biserica Neagră din Brașov păstrează un valoros tezaur artistic, din 
secolul al XV-lea datînd o cristelniță de bronz decorată cu reliefuri: Răstig- 
nirea, evangheliști etc.*.. Din același secol provin şi câteva piese de argintărie. 


1. Arta creștină în România, vol. III, București, 1983,p. 138 (text de Corina Popa) 
Din bibliografia acestui edificiu, deosebit de bogată, cităm: E. Kuhlbrandt, Die ev. 
Stadtpfarrkirche A.B. in Kronstadt, Braşov, 1927; V. Vătăşianu, Istoria artei feudale în 
țările române, vol. I, Bucureşti, 1959, indice; Grigore lonescu, Istoria arhitecturii în 
România, vol. 1, București, 1963, indice; Victor Adrian, Biserica Neagră, Bucureşti, 
1968; Vasile Drăguţ, Arta gotică în România, București, 1979, indice. 

2. Este vorba despre biserica parohială evanghelică. 

3. Ca urmare a incendiului din 1689, bolțile edificiului au fost refăcute. 

4, Cristelniţa a fost executată în anul 1472 la comanda plebanului Iohannes Rewdel. 


PLANȘA 12 
Biserica Neagră din Brașov; portalul vestic 


Impunătoare prin dimensiunile sale — este cel mai mare locaș de cult 
construit în Transilvania medievală — biserica Neagră din Brașov se impune 
atenţiei și prin numărul neobișnuit de portale abundent decorate cu profile 
caracteristice stilului gotic și elemente ornamentale diverse. 

Pe latura de nord se află Poarta de Aur (către răsărit) şi Poarta Sfintei 
Jertfe (către apus). Poarta de Aur este precedată de un mic pridvor cu arc 
semicircular de piatră bogat profilat și prevăzut pe extrados cu un decor de 
frunziș. Portalul propriu-zis este în arc frînt, cu multe profile în retragere, 
dar fără tradiționala cezură a capitelelor! . Sub arcul principal care acţionea- 
ză şi ca arc de descărcare, se află un arc polilobat pe care odinioară îl 
încununa o statuetă, azi dispărută. Alte două statuete așezate pe console și 
protejate de baldachine decorau la origine flancurile portalului. Urme de 
poleială explică denumirea acestui portal. 

Mai simplă, Poarta Sfintei Jertfe prezintă un portal cu arc polilobat 
înscris într-un alt arc cu deschidere semicirculară. Ambele portale de pe 
latura nordică au fost executate în cea de a doua jumătate.a secolului al 
XV-lea. 

Pe latura de sud se află alte două portale. Cel apusean este o copie 
simplificată a portalului principal în timp ce acela răsăritean prezintă o 
compoziţie ceva mai complicată, caracteristică goticului tîrziu. În cîmpul 
unui pinion treptat, cu puternice profile tăiate în piatră, se înscrie un arc 
trilobat încheiat în acoladă, al cărui timpan a fost ulterior decorat cu o 
pictură murală. Sub nivelul timpanului se află intrarea în biserică, alcătuită 
din două mici portale dreptunghiulare cu baghete, separate printr-un stilp, 
între cele două portale, la nivelul lintelelor, fiind sculptat un crucifix în 
relief înalt. În faţa portalului a fost construit un pridvor închis cu boltă pe 
ogive. La rîndul său pridvorul este prevăzut către exterior cu un portal 
monumental: un arc în acoladă decorat cu frunziș gotic menajează în zona 
sa superioară două ferestre bipartite şi o rozetă — toate cu obișnuitele 
traforuri gotice — iar în partea inferioară două portale gemene cu baghete. 
O inscripţie săpată pe ușa din stînga: A(n)no M(illes:m)o CCCC LXXVII 
pare a indica chiar data terminării portalului: 14777. 

Dar cel mai important portal al bisericii Negre, podoabă reprezentativă 
a întregului edificiu, este portalul de pe latura de vest. Vrînd parcă să facă o 
demonstraţie de ingeniozitate și de măiestrie, pietrarul anonim a îmbinat 
elemente foarte variate într-o compoziţie pe cît de curioasă pe atît de 
surprinzătoare. Partea inferioară — cu deschiderea uşii — prezintă o profi- 
latură bogată care se încheie pe un traseu trapezoidal. Această formă 
particulară se mai regăsește la biserica Sf. Mihail din Cluj-Napoca și la 
biserica sighișoreană „Din Deal“, ea fiind un martor al derivării din marele 
șantier gotic al bisericii Sf. Elisabeta din Kosice (Slovacia), ceea ce permite și 
o datare către anii de mijloc ai secolului XV. Deasupra arcului de trecere, se 
află un arc polilobat încheiat în acoladă; extradosul acestuia este împodobit 
cu un abundent frunziș şi încununat de o fială cu fleuron. În continuare, 
închizînd compoziţia, se află o galerie oarbă cu deschideri dreptunghiulare 
separate de menouri sprintene cu o profilatură sensibil trasată. Adevărată 
marcă de identitate a bisericii Negre, portalul apusean este capodopera 
portalelor gotice transilvănene. 


1. Forma semicirculară a arcului, ca şi absenţa capitelelor, indică faza tîrzie a 
stilului gotic. 

2. Există și presupunerea că ușile de lemn provin de la portalul interior (V. Adrian, 
Biserica Neagră, Bucureşti, 1968, p. 22). 


| i ie: aa, 
ME iii | 
W| a Mae | 


i 


62 


PLANȘA 13 


Biserica Neagră din Brașov; 
Maica Domnului cu pruncul, între Sfintele Ecaterina și Barbara 


Cîndva, în vremea regelui Matei Corvin — între anii 1477—1490! — 
luneta portalului de sud-est al bisericii Negre a fost decorată cu o pictură 
murală de reală valoare artistică?. 

Aşezată pe un tron cu arhitectură simplă, Maica Domnului ţine pe 
genunchiul stîng pe pruncul Iisus, în timp ce cu mîna dreaptă răsfoieşte o 
carte. Deasupra tronului, zburînd în cerul senin, doi îngeri aşează pe capul 
Mariei o coroană. Figura tinerei mame este liniștită şi luminoasă exprimînd 
o tandră armonie. Strălucirea chipului, încadrat de părul blond ce cade pe 
umeri, este sporită, prin contrast, de veșmintul albastru-închis ale cărui 
falduri ample și grele construiesc forme cu calități sculpturale. 

În partea dreaptă a Maicii Domnului se află Sfînta Ecaterina din 
Alexandria, lesne de recunoscut prin atributele sale: sabia, roata cu colţi, 
o carte. Înfăţişată cu veşminte și coroană de prinţesă, Sfînta are genunchii 
înclinați, iar mîinile sînt strînse în semn de rugă, privirile fiindu-i aţintite 
către pruncul Iisus. În partea stîngă, Sfînta Barbara, cu atributul turnului, 
întinde pruncului un mic buchet de trandafiri către care acesta se întoarce 
cu o mișcare sprintenă. 

Grupul personajelor sfinte se proiectează pe fundalul unui amplu peisaj, 
element care, prin modul de reprezentare, cu accente realiste, demonstrează 
fără echivoc că autorul picturii era un exponent al noului val artistic 
reprezentat de Renașterea italiană. Dar pictorul de la Brașov nu era un 
simplu emisar al fermecătoarei lumi artistice din cetăţile Peninsulei: peisajul 
pictat de el, cu dealuri molcome și arbori rotaţi, cu sate răspîndite și biserici 
fortificate este tipic transilvănean, sugerînd că avem de-a face cu un localnic. 
Pe de altă parte tipologia personajelor şi datele de ordin stilistic indică o 
formaţie eclectică, probabil în legătură cu mediul artistic din Franconia 
caracterizat în cea de a doua jumătate a secolului al XV-lea prin simbioza 
italo-germană. Desenul ferm, dar condus cu eleganță, monumentalitatea 
figurilor şi modelajul rotund sînt calităţi ce definesc un meşter cu resurse, 
beneficiar al unei solide formaţii artistice. 

Compoziţia Maica Domnului între sfinte de la biserica Neagră din 
Brașov poate fi considerată drept o capodoperă de tip renascentist din 
Transilvania, ilustrînd epoca acelui luminat dinast şi sprijinitor al artelor: 
Matei Corvin. 


1. Prezenţa stemei lui Matei Corvin în colţul picturii braşovene permite datarea în 
timpul domniei acestui rege (1458—1490), dar după anul 1477, cînd a fost terminat 
portalul. 

2. Ca urmare a incendiului din 1689, pictura Maica Domnului între Sfinte a fost 
grav avariată. Restaurarea ei a fost făcută în anul 1971 de un grup de specialitate 
organizat de Instituto Centrale del Restauro din Roma. 

PLANȘA 14 


Biserica Neagră din Brașov: lisus Mintuitorul lumii 


În prima jumătate a secolului al XV-lea, în paralel cu lucrările de 
construcţie care erau departe de momentul încheierii lor, la Biserica Neagră 
din Braşov a fost pregătit şi parţial realizat decorul de sculpturi care trebuia 
să înfrumuseţeze atît exteriorul cît și interiorul edificiului. Cum era şi firesc, 
programul omamental a privit cu precădere corul și absida bisericii, în 
secundar fiind considerată latura nordică, poate datorită faptului că este mai 
lesne de perceput din piaţa principală a orașului. Cel mai mare grup de statui 
decorează contraforturile, fiind aşezate pe console profilate şi protejate de 
baldachine de piatră cu arcade, traforuri şi fleuroane de stil gotic. 

Printre cele mai vechi statui care împodobesc binecunoscutul monu- 
ment brașovean se află Sf. Ioan Botezătorul, hsus Mintuitorul lumii, Maica 
Domnului cu pruncul, Sf. Petru. Realizate eşalonat în primele trei decenii ale 
secolului al XV-lea, toate aceste statui se caracterizează prin proporțiile 
îndesate, prin drapajele bogate și grele dar, mai ales, prin moliciunea expresii- 
lor, indiciu concludent pentru aşa-numita fază „molatică “ a stilului gotic. 

Către mijlocul secolului al XV-lea au fost realizate şi alte statui pentru 
decorarea contraforturilor, notabile fiind statuile sfinţilor Iacob, Nicolae, 
Luca, Sebastian, ca şi statuia zisă a „preotului Thomas“. Datorită faptului 
că la realizarea lor au participat mai mulți meșteri, statuile amintite sînt 
inegale ca execuţie şi expresivitate, comun fiind, totuși, modul agitat și 
unghiulos de tratare a faldurilor. Asupra provenienţei meșterilor pietrari, 
cercetătorii nu s-au pus de acord, dar pare probabil că proveneau din centre 
diferite sub influenţa marilor şantiere de la Praga, Viena şi în ultima 
perioadă, Kosice! . 


LV Vătăşianu, Istoria artei feudale în ţările române, vol. I, Bucureşti, 1959, 
p. 322-325; V. Drăguţ, Arta gotică în România, București, 1979, p. 286. 

PLANȘA 15 


Biserica evanghelică din Sebeș, jud. Alba; 
figură de sfint rege 


Cel mai bogat și variat ansamblu de sculptură gotică din Transilvania 
împodobeşte frumosul cor al bisericii evanghelice din Sebeș-Alba! . Realizat 
în mai multe etape, începînd din a doua jumătate a secolului al XIV-lea, cînd 
se realiza construcţia corului, decorul sculptat se datorează cu precădere 
primei jumătăţi a secolului al XV-lea. La exterior, etajindu-se pe consolele 
contraforturilor, sub protecţia unor mici baldachine de piatră, se află 
numeroase statui aparent izolate, dar care uneori participă la închegarea unei 
teme iconografice precise. Separate sînt statuile Fecioarei Maria și arhanghe- 
lului Gavriil care compun scena Buneivestiri, după cum Închinarea magilor 
este alcătuită din patru statui — Maica Domnului cu pruncul și cei trei 
magi — așezate fiecare pe alt contrafort. 

Unele statui au fost executate de meșteri de bună formaţie (Sf. 
Cristofor cu pruncul pe umăr), altele sînt mai stîngace fiind opera unor 
pietrari provinciali. 


1.V. Vătășianu, Istoria artei feudale în ţările române, vol. I, Bucureşti, 1959, 
p. 320—321; V. Drăguţ, Arta gotică în România, Bucureşti, 1979,p. 278—279, 282. 

PLANȘA 16 


Biserica unitariană din Diîrjiu, jud. Harghita; 
Convertirea Sfîntului Pavel (detaliu); pictură murală din navă 


Construită în secolul al XIV-lea, biserica unitariană din Dirjiu! este un 
mic edificiu mononavat, de tip sală, cu cor şi absidă poligonală; în secolul al 
XVI-lea a fost fortificată, deasupra bolților fiind amenajat un drum de strajă 
scos în consolă, cu ferestre de tragere şi mașiculiuri. Simultan cu fortificarea 
bisericii, în jurul ei a fost construită o cetate de plan poligonal, cu ziduri 
înalte și puternice turnuri de colţ. 

În interiorul bisericii se păstrează fragmente dintr-un valoros ansamblu 
de pictură murală, a cărui iconografie nu mai poate fi decît parțial 
reconstruită”. Atrag atenţia imaginile care ilustrează Legenda regelui 
Ladislau (Urmărirea cumanului, Lupta corp la corp, Înfringerea şi uciderea 
cumanului, Odihna lui Ladislau), de asemenea Arhanghelul Mihail cîntărind 
sufletele, Martiriul celor 10.000, întregul ansamblu fiind caracterizat prin 
elemente de limbaj proprii stilului gotic, în varianta artei de curte la modă 
către anul 1400. 

Pe peretele sudic se află o remarcabilă reprezentare a Drumului către 
Damasc, mai exact a momentului miraculoasei convertiri a Apostolului Pavel. 
Sfîntul este surprins chiar în clipa căderii de pe cal, în urma sa fiind înfățișat 
un grup de călăreţi. Pe steagul unuia dintre călăreţi este pictată o inscripţie 
care lămurește că picturile de la Diîrjiu au fost executate, în anul 1419, de 
către Paul, fiul lui Ştefan din Ung. 


1. Pentru arhitectura şi pictura bisericii unitariene din Dirjiu, V. Vătășianu, Istoria 
artei feudale în ţările române, Bucureşti, 1959, indice; V. Drăguţ, Arta gotică în 
România, Bucureşti, 1979, indice. 

2. Avarierea picturilor a fost provocată către sfîrşitul secolului al XV-lea de 
construirea bolților gotice în reţea. 


în 

PLANȘA 17 


Biserica evanghelică Sfînta Margareta din Mediaș, jud. Sibiu; 
Arborele lui Lesei (pictură murală din nava centrală) 


Construită în etape, cu numeroase modificări de plan și elevaţie în 
secolele XIV-XV, biserica evanghelică din Mediaș este unul dintre cele mai 
reprezentative monumente de arhitectură gotică din Transilvania! . Plănuită 
iniţial ca o bazilică cu trei nave, în cea de a doua jumătate a secolului al 
XV-lea — sub influenţa bisericii evanghelice din Sibiu — nava sudică a fost 
supraînălțată, realizîndu-se astfel o trecere către forma de hală. 

Interiorul edificiului păstrează mai multe fragmente de pictură murală, 
cele mai multe situate în nava de nord, de asemenea pe peretele nordic al 
navei centrale, acestea din urmă datînd din anul 14202. Alături de scene din 
ciclul hristologic (Nașterea, Închinarea magilor, Rugăciunea din grădina 
Ghetsimani, Prinderea lui Isus, Biciuirea la stiîlp, Încoronarea cu spini, 
Purtarea Crucii, Necredinţa lui Toma)? , se cer remarcate scenele din viața 
Sf. Nicolae, Martiriul celor 10.000, Judecata de apoi. 

De un particular interes iconografic este ilustrarea la proporții 
monumentale a temei Arborele lui Iesei. De veche tradiţie şi de largă 
răspîndire în arta creştină, atît în Orientul ortodox cît şi în Occidentul 
catolic, această reprezentare simbolică a genealogiei lui lisus Hristos a 
cunoscut mai multe interpretări. În esenţă este vorba despre înfăţişarea lui 
lesei, strămoș al regilor Iudeii, culcat pe pămînt, din coasta sa desprinzîn- 
du-se corzile unei viţe de acant (mai rar de vie) care descriu medalioane de 
diferite mărimi în interiorul cărora apar figurile principalilor descendenți, 
profeţi, scene din istoria biblică. 

Necunoscut pînă de curînd în iconografia medievală a Transilvaniei, 
Arborele lui lesei de la Mediaş se constituie în cea mai veche reprezentare a 
acestei teme în pictura din ţara noastră, devansînd cu mai bine de un secol 
ilustrarea sa în cadrul picturilor murale exterioare din Moldova. Deşi a 
beneficiat de o reală popularitate în ţările germanice unde, începînd din 
secolul al XII-lea, devenise un simbol al purității Maicii Domnului, nicăieri 
arta gotică nu a produs o operă atît de monumentală ca aceea de la Mediaș. 
Zona centrală a fost distrusă, încă din secolul al XV-lea, prin adosarea unui 
pilastru poligonal care contribuie la susținerea bolţii pe nervuri. De o parte și 
de alta a pilastrului, viţele de acant descriu largi volute în cîmpul cărora se 
află figuri de profeţi cu filactere. Desenul este nervos și incisiv, amintind 
modelele grafice ale acestei teme pe care pictorul o va fi cules din manuscri- 
sele miniate aflate pe atunci în bibliotecile mînăstireşti. 


1. V. Vătăşianu, Istoria artei feudale în ţările române, vol. I, București, 1959, 
indice. 

2. V. Drăguţ, Picturile murale de la Mediaș: o importantă recuperare pentru 
istoria artei transilvănene, în Monumente istorice şi de artă, 1976, nr. 2; Idem, Arta 
gotică în România, Bucureşti, 1979, indice. 

3. De remarcat neorînduiala distribuţiei iconografice, scenele din ciclul hristologic 
fiind așezate fără o legătură logică între ele. 

PLANȘA 18 


Pictorul Toma din Cluj: Învierea 


Una dintre cele mai importante realizări ale picturii transilvănene din 
secolul al XV-lea este altarul poliptic realizat de meșterul Toma din Cluj 
în anul 1427, la comanda canonicului Nicolae, pentru mînăstirea benedictină 
din Hronsky Svaty Benadik (Slovacia)'. Pe faţă cînd este deschis, altarul 
prezintă o ilustrare condensată a marilor evenimente neotestamentare: 
Rugăciunea din grădina Ghetsimani şi Purtarea Crucii (canatul stîng), 
Răstignirea (panoul central), Învierea şi Înălțarea (canatul drept). Pe restul 
canaturilor sînt pictate următoarele scene: Sfintul Benedict în peșteră şi 
Sfintul Nicolae salvînd orașul Myra de foamete (stînga), Sfintul Egidiu și 
căprioara (dreapta)? . 

Format în ambianța şcolii de pictură din Boemia, meșterul Toma este 
un admirabil desenator și colorist, arta sa impunîndu-se prin eclectismul 
rafinat şi prin distinciţia interpretărilor. Spre deosebire de austera — deși 
dens populată cu personaje — reprezentare a Răstigniru, celelalte scene se 
caractenzează prin plăcerea narativă a detaliilor, într-o tratare care 
amintește îndeaproape miniaturile „frumosului stil gotic de curte“. Figurile 
sînt desenate cu îngrijire de caligraf, iar peisajele sînt minuţios mobilate cu 
pomi, cu stînci sau cu case, învăluirea spaţiului avînd un caracter de 
intimitate. 

Imaginea Învierii reprodusă în planşa alăturată reţine atenţia în primul 
rînd prin concepţia iconografică, dezvăluind o bună cunoaştere a textului 
biblic. Înconjurat de o puternică lumină aurie, lisus Hristos trece prin 
lespedea de piatră și se ridică deasupra mormîntului pecetluit, fiind 
întîmpinat de îngeri cu năframe albe, oferite ca însemne ale purității. În 
primul plan un ostaş încă doarme, ghemuit pe genunchi (admirabilă redare a 
figurii văzută în racursi), în timp ce un altul își ridică viziera coifului, uluit 
de miracolul la care este martor. Reprezentind mormîntul pecetluit, pictorul 
a urmat îndeaproape Evanghelia după Matei, cea în care istorisirea Înmor- 
mîntării și Învierii lui lisus Hristos este mai bogată în amănunte și mai 
exactă în sensul conţinutului semnificant al faptelor relatate. Învăluită în 
misterul nemaivăzutului, imaginea pictată de meșterul "Toma din Cluj 
impresionează prin noblețea expresiei și prin claritatea organizării compozi- 
ționale, totul concurînd la sugerarea stării de gravă sfinţenie a dumneze- 
iescului eveniment. 


1. V. Vătăşianu, Istoria artei feudale în țările române, vol. I, Bucureşti, 1959, 
p. 427-429; V. Drăguţ, Arta gotică în România, București, 1979, p. 237-239. În 
prezent altarul se păstrează în Muzeul de artă creştină al Arhiepiscopiei din Esztergom. 

2. Al patrulea tablou s-a pierdut; s-a pierdut de asemenea, predela cu inscripţie, 
distrusă de un incendiu în anul 1905. 

PLANȘA 19 


Biserica romano-catolică Sfîntul Mihail din Cluj-Napoca, jud. Cluj 


Începută în preajma anului 1350, biserica romano-catolică Sf. Mihail 
din Cluj-Napoca a fost construită în mai multe faze succesive, înfăţişarea 
actuală fiind datorată în principal lucrărilor care s-au desfășurat pînă către 
sfîrșitul secolului al XV-lea'. Conceput ca o bazilică cu trei nave de egală 
înălţime — așa-numitul tip de biserică-hală — locașul clujean fusese prevăzut 
să aibă pe latura de vest două turnuri-clopotniţă a căror realizare, în pofida 
eforturilor deseori pomenite în documente, nu s-a înfăptuit decît parţial. 
Corpul principal are cinci travee, partea răsăriteană fiind racordată la corul 
construit încă din secolul al XIV-lea? . Stilpii de piatră dintre nave sînt înalţi 
şi svelţi, caracteristică fiind clara lor articulare cu colonete care se înalță 
sprinten și se continuă, fără cezura capitelelor, în nervurile bolţii. 
Recunoaştem aici un însemn al goticului tîrziu, fază proprie și sistemului de 
boltire cu nervuri formînd stele în patru colțun, aceasta fiind cea dintii boltă 
gotică stelară din Transilvania. Portalele monumentale de pe laturile de nord, 
sud şi vest sînt martori elocvenţi ai succesiunii etapelor de construcţie, 
profilatura și elementele lor de decor ilustrînd procesul de complicare, în 
spirit flamboyant, al ornamenticii gotice. Portalul apusean, cel mai bogat, 
prezintă în partea superioară o etajare de curbe, conturul său fiind desenat 
de mai multe profile de piatră retrase în adîncime; circulaţia este asigurată 
de două deschideri geminate separate printr-un stîlp median. În timpanul 
portalului, care fusese decorat cu însemnele imperiale ale lui Sigismund de 
Luxemburg ceea ce permite o datare către 1437, a fost instalată figura 
arhanghelului Mihail sculptată în basorelief, operă executată în anul 1444. 

Prin strădaniile preotului Gregorovius Schleynig, în anii 1450—1481 
lucrările de construcţie au fost continuate, din această ultimă fază datînd 
bolta în plasă a capelei de sud-vest, precum și friza decorativă sculptată în 
piatră de la înălţimea cornişei. Terminată în anul 1487, biserica romano- 
catolică Sf. Mihail din Cluj-Napoca este cel mai de seamă reprezentant al 


tipului de biserică-hală din Transilvania? . 


1. Pentru bibliografia acestui monument, V. Vătășianu, Istoria artei feudale în 
țările române, vol. I, Bucureşti, 1959, p. 223—227, 520-522; Viorica Marica, Biserica 
Sf. Mihail din Cluj, București, 1967; Vasile Drăguţ, Ar/«. votică în România, București, 
1979,p. 46—48. 

2, Despre această parte a bisericii clujene, a se vedea Arta creștină în România, 
vol. 3, Bucureşti, 1983,p. 134-137. 

3. V. Vătășianu, op. cit., p. 227. 

PLANȘA 20 


Biserica romano-catolică Sfintul Mihail din Cluj-Napoca; 
Răstignirea (detaliu) 


Una dintre principalele realizări artistice menite să împodobească 
interiorul (încă neterminat în acel moment) bisericii Sf. Mihail din Cluj- 
Napoca, a fost pictarea capelei de sud-est. Pe peretele nordic în registrul 
median, se păstrează următoarele imagini care fac parte din ciclul Patimilor: 
Judecata la Carafa, Încoronarea cu spini, Biciuirea la stilb; deasupra, în 
lunetă, se află Răstignirea, iar dedesubt fragmente indescifrabile și cruci de 
sfințire! . Tratarea compozițiilor este inegală, unele par prea înghesuite, 
altele sînt prea aerate, dar pe ansamblu se poate vorbi despre o certă abilitate 
în distribuţia grupurilor și evidenţierea stărilor de tensiune. În mod special 
atrage atenţia imaginea Răstignirni: în spaţiul căreia figurile Maicii Domnului 
îndurerate și a Evanghelistului Ioan intervin ca elemente majore, de prim 
plan, în timp ce crucifixul rămîne în planul secund, într-o izolare cu caracter 
de simbol. Gama cromatică, destul de variată este dominată de roșurile de 
pămînt în raport cu care accentele albastre ale veșmintelor din prim plan 
dobîndesc o neobișnuită intensitate. Trebuie observat că în pictura secolului 
al XV-lea transilvănean tema Răstignirii a fost reprezentată în compoziţii de 
notabilă complexitate, atît în pictura de altare (altarul pictat de Toma din 
Cluj, 1427; altarul din Mediaș, cca 1480), cît şi în pictura murală (biserica 
evanghelică din Sibiu, 1445). Din punct de vedere stilistic pictura din capela 
clujeană constituie un ecou întirziat al goticului de curte, moment a cărui 
principală realizare în Transilvania este marele ansamblu iconografic de la 
biserica evanghelică din Mălîncrav (către 1400). La capela din Cluj hotări- 
toare sînt interpretarea convenţională și acumularea eclectică de forme, în 
spiritul confluenţelor cu pictura tiroleză și sud-germană. Ţinînd seama de 
tipologia locală a unor personaje — ca, de exemplu, fizionomiile maghiare ale 
ostașilor care îl escortează pe lisus — și considerînd consonanţele de stil și 
atitudine cu opere transilvănene din primele decenii ale secolului al XV-lea, 
putem crede că picturile din capela clujeană au fost executate de un meșter 
autohton, în preajma anului 1430. 


1. V. Vătășianu, Istoria artei feudale din ţările române, vol. I, București, 1959, 
p. 421; V. Drăguţ, Arta gotică în România, Bucureşti, 1979,p. 236. 

PLANȘA 21 
Epitaful egumenului Siluan de la Neamţu 


Epoca de vrednică amintire a domniei lui Alexandru cel Bun (1400-— 
1432) a fost, din nefericire, urmată de ani grei, luptele pentru succesiunea la 
tron fiind vinovate pentru pierderile multor opere de artă despre care doar 
unele ştiri documentare mai stau mărturie. Din marea cantitate de odoare cu 
care luminatul domn şi dregătorii săi înzestraseră ctitoriile vremii, numai 
cîteva au reușit să ajungă pînă în secolul nostru, dar bogăţia şi rafinamentul 
lor artistic constituie temeinice repere pentru înţelegerea, fie și parțială, a 
resurselor și exigenţelor culturale din primele decenii ale secolului al XV-lea 
moldovenesc. În domeniul broderiei, sînt de luat în considerare fragmentele 
de veşminte brodate, descoperite în mormintele domneşti din biserica 
mînăstirii Bistriţa-Neamţu! , procovăţul (aerul) de la Rădăuţi? , așa-numitul 
epitrahil de sărbători? și epitaful mitropolitului Macarie“. Dar mai mult 
decît aceste opere, dintre care unele au dispărut în împrejurările tulburi ale 
celor două războaie mondiale, cea mai concludentă probă despre arta 
înaltă la care ajunsese broderia din Moldova în vremea lui Alexandru cel Bun 
este oferită postum de epitaful de la Neamţu; . 

Executat în anul 1436, în atelierele mînăstirii nemţene, din porunca 
egumenului Siluan, epitaful reprodus în planșa alăturată este o lucrare de 
mari dimensiuni (1,55 x 2,05 m). Pe suportul din pînză de in, a fost aplicată 
o pînză din mătase roșu-vișiniu care constituie fondul cromatic general 
pentru întreaga broderie. Compoziţia este simplă și clară: chenarul este 
alcătuit din inscripţia dedicatorie redactată în slavona medievală, cu elegante 
caractere chirilice; colțurile sînt ocupate de simbolurile celor patru 
evangheliști. În centrul imaginii se află trupul lui lisus întins pe piatră roşie 
de Efes; la căpătii, este așezată pe un scaun, Maica Domnului care întinde 
mîinile spre fiul răposat; la picioare, Maria Magdalena îndurerată îşi smulge 
părul. Sus, doi îngeri cu ripide, iar jos alţi trei îngeri în genunchi, toţi cu 
expresii de profundă durere, în cîmpul fondului, cruci înscrise în cercuri 
introduc un demonstrativ accent simbolic€ . 

Executată din fire de mătase colorată, din fire de argint și de aur, 
cu şiruri de perle pentru conturele mai importante, broderia epitafului lui 
Siluan impresionează prin sensul monumental al compoziţiei, prin caldele 
armonii cromatice, prin desenul riguros și expresiv, totul fiind subordonat 
conţinutului teologic și denselor implicaţii simbolice. Pornind de la modelele 
bizantine de largă circulaţie în Orientul ortodox, autorul cartonului și 
meșterii brodeuri au realizat o operă de nobilă frumuseţe, definitorii fiind 
echilibrul între valorile semnificative și tensiunile dramatice de esenţă 
omenească. Perfecţiunea execuţiei tehnice și calităţile de ordin formal 
situează epitaful de la Niumţu printre capodoperele broderiei medievale 
românești şi europene. 


1. Este vorba de mormintele lui Alexandru cel Bun și al doamnei sale Ana. 

2. Aer (procovăț) păstrat azi în muzeul mînăstirii Suceviţa. 

3. Păstrat o vreme la mînăstirea Staraia Ladoga, apoi la Muzeul Ermitaj din 
Leningrad, acest epitrahil, datînd din anii 1427-1431, a dispărut în anii primului război 
mondial. 

4. Datînd din 1428, epitaful mitropolitului Macarie a fost jefuit de polonezii lui 
loan Sobieski, în 1686, ajungînd la Muzeul din Lwow de unde a dispărut în timpul celui 
de al doilea război mondial. 

5.G. Millet, Broderies religieuses de style byzantin, Paris, 1939, p. 105-106; 
Maria Ana Musicescu, Broderia medievală românească, București, 1969, p. 9—30,P. 
Johnstone, The Byzantine Tradition în Church Embroidery, Londra, 1967, p. 39—83. 
În prezent epitaful lui Siluan este păstrat la Muzeul de artă al R. S. România, galeria de 
artă veche românească. 

6. De remarcat că aceste cruci prezintă în extremități flori de crin stilizate, 
simbolul jertfei dobîndind astfel și valența purității. 

PLANȘA 22 


Ferecătură de Tetraevanghel (1436) 


O emoţionantă mărturie privind relaţiile spirituale dintre românii din 
Transilvania şi cei din Moldova este oferită de acest Tetraevanghel, păstrat în 
prezent la Muzeul de Artă al R. S. România! . Copiat în scriptoriul mînăstirii 
Neamţu, de către vestitul caligraf Gavriil Uric, a cărui lucrare se încheia, 
potrivit inscripţiei, în anul 1436, Tetraevanghelul în discuţie a fost ferecat de 
către pîrcălabul de Haţeg, Laţcu Cîndea. Refugiat din Transilvania, datorită 
conflictelor cu suzeranii, Laţcu Cîndea a fost bine primit în Moldova şi drept 
recunoștință, a făcut danii la mînăstirea Neamţu ferecînd şi Tetraevanghelul 
copiat de Gavriil Uric. 

Pe faţă, ferecătura înfățișează Pogorirea la ad încadrată în colţuri de 
figurile celor patru evangheliști. Compoziţia scenei centrale se înscrie într-un 
cerc şi prezintă o clară desfăşurare: în mijloc se află Iisus Hristos, într-o 
mandorlă de lumină, călcînd pe porţile sfărîmate ale infernului și eliberînd 
pe Adam și Eva, cărora le întinde cu bunăvoință miîinile pentru a-i ridica din 
morminte. La momentul solemn participă un grup de profeţi, în frunte cu 
David și Solomon, de asemenea un grup de apostoli. Motive vegetale şi 
chenare de tip gotic, ajurate, întregesc ansamblul decorativ al scoarţei, în 
partea inferioară inscripţia: „Cînd(e)a Laţcu, pîrcălab de Haţeg, a ferecat 
cartea aceasta“. 


Scoarța din spate are ca temă Înălţarea, colţurile fiind împodobite cu 
patru caboşoane din cristal de stincă?.. 

Executată din tablă de argint ciocănit, cizelat şi aurit, cu chenare 
turnate şi aplicate, ferecătura lui Laţcu Cîndea a fost considerată un model 
pentru ferecăturile de evangheliare din Moldova? . 


1.V. Vătăşianu, Istoria artei feudale în ţările române, vol. |, Bucureşti, 1959, 
p. 460; Corina Nicolescu, Argintăria laică și religioasă în țările române (sec. XIV-—XIX), 
București, 1968,p. 272. 

2. Sînt de observat unele diferenţe de factură între cele două scoarţe, ceea ce nu 
obligă totuşi să se creadă că aparţin unor meşteri şi unor epoci diferite (cum credea 
C. Nicolescu, op. cit.). 

3. V. Vătăşianu, op. cit. 

PLANȘA 23 


Biserica Sf. Gheorghe a vechii mitropolii din Suceava; 
Racla Sfintului loan cel Nou (detalii) 


Se ştie că, în anul 1415, prin grija lui Alexandru cel Bun — „bărbat 
împodobit cu multe virtuţi, dar şi iubitor de mucenici”! au fost aduse de la 
Cetatea Albă la Suceava moaștele Sfintului loan cel Nou. Potrivit Sbornicu- 
lui din 1439, copiat de Gavriil Uric, evlaviosul domnitor a întîmpinat cu mult 
alai racla Sfîntului pe care l-a proclamat „păzitor al ţării sale“ și l-a așezat 
cu cinste în preasfînta mitropolie, în luminata cetate Suceava, scaunul său? . 

Nu știm cum va fi arătat racla în care moaştele au făcut lungul drum de 
la țărmul Mării Negre pînă la Suceava, dar, cu siguranţă că, prin voia lui 
Alexandru cel Bun, a fost confecționată o raclă demnă să păstreze sfintele 
rămăşiţe ale celui ce fusese recunoscut ca „păzitor al ţăni“. Din racla de 
argint făcută atunci se păstrează, din fericire,partea cea mai importantă: 
placa din faţă cu ilustrarea a 12 episoade din viaţa Sfîntului martir” . Dispuse 
în două registre şi separate între ele prin benzi decorative, cele 12 scene se 
succed, asemenea unei scrieri, de la stînga la dreapta: Chemarea lui Ioan în 
fața iparhului, Dezbrăcarea Sfîntului, Poruncă pentru aducerea toiegelor, 
Baterea cu toiege, Aruncarea în temniță, Readucerea Sfintului la judecată, 
A doua batere a Sfîntului, Mucenicia (Sfîntul este tîrît prin cetate legat de 
coada unui cal; tăierea capului), Înger: veniţi la locul martiriului și împie- 
trirea necredinciosului, Aducerea necredinciosului împietrit în fața iparhului, 
Îngroparea mucenicului, Încercarea „frîncului“ de a fura moaștele. 

Executate cu multă dibăcie, în tehnicile obișnuite pentru prelucrarea 
metalelor preţioase (ciocănire, gravare, cizelare) scenele care compun 
ferecătura de argint impresionează prin claritatea compoziţională, prin forța 
expresivă a grupajelor și prin indicarea fără echivoc a costumelor de epocă“. 
Potrivit concepţiei bizantine, cadrul arhitectonic al episoadelor ilustrate este 
sugerat cu mijloace convenţionale, prin edicule şi forme fanteziste. Pe 
ansamblu, ferecătura raclei Sfîntului loan cel Nou trebuie considerată în 
rîndul capodoperelor de argintărie din Moldova epocii lui Alexandru cel Bun, 
cu atît mai prețioasă cu cît datele de ordin stilistic concură în a demonstra 
că ea a fost executată într-un atelier autohton, probabil la Suceava. 


1. Din Sbornicul cuprinzînd vieţi de sfinţi şi cuvinte de laudă copiat de Gavriil 
Uric în anul 1439,cf. Literatura română veche (1402-1647), Bucureşti, 1969, p. 24. 

2. Idem, 25. 

3. Din bibliografia relativ bogată a acestei opere, reținem studiul publicat de 
Teodora Voinescu, Cea mai veche operă de argintărie medievală din Moldova, în SCIA, 
1964, nr. 2, p. 265-289. 

4, Concludente sînt în acest sens analizele Teodorei Voinescu (op. cit., p. 285, 288). 

PLANȘA 24 


Gavriil Uric: Evanghelistul Matei; 
miniatură din Tetraevanghelul Doamnei Marina (1429) 


Considerat drept cel mai mare caligraf și miniaturist al Moldovei din 
secolul al XV-lea, Gavriil-călugărul de la mînăstirea Neamţu, era fiul lui 
Uric, cunoscut el însuşi ca vrednic scriitor în cancelaria domnească, tuns la 
bătrîneţe întru monahism, sub numele de Paisie!. Desfășurată în prima 
jumătate a secolului — ultima sa lucrare, precis datată, aparține anului 
1449 — activitatea lui Gavriil Uric s-a concretizat cu precădere în domeniul 
caligrafiei, numărul manuscriselor pe care le-a copiat și ajunse pînă la noi 
situîndu-se în jur de 152. 

De o remarcabilă frumuseţe, scrierea lui Gavriil Uric impresionează prin 
eleganța și siguranța ductului, compoziţia plastică a fiecărei litere luate în 
parte fiind desăvirşită. În același timp, se cere amintită generoasa punere în 
pagină a textului, savanta relaţie dintre cîmpul scrierii și spaţiile albe din jur, 
pretutindeni fiind evidentă sensibilitatea artistică a caligrafului. La efectul 
artistic al manuscriselor lui Gavriil Uric contribuie aparatul ornamental 
alcătuit din frontispicii, iniţiale și vignete. 

Capodopera de caligraf şi miniaturist a marelui călugăr cărturar este, 
desigur, 'Tetraevanghelul copiat şi împodobit în anul 1429, după cum 
lămurește epilogul: „Cu bunăvoința Tatălui și cu ajutorul Fiului și cu 
săvîrşirea Sfintului Duh, s-a lucrat acest Tetraevanghel în zilele piosului și de 
Hristos iubitorului Domn lo Alexandru Voievod, Domnul întregii Ţări a 
Moldovlahiei și a pioasei sale doamne Marina care, arzînd de dorinţă, fiind 
iubitoare de dragostea cuvintelor lui Hristos, cu rîvnă a dat și s-a scris 
aceasta, în anul 6937 (1429) şi s-a sfîrșit în luna martie în 13 zile, cu rîvna 
lui Gavriil Monahul, fiul lui Uric, care a scris în mînăstirea Neamţu'“. 

Fiecare evanghelie este precedată de cîte o miniatură în plină pagină 
cu reprezentarea evangheliștilor în momentul redactării sacrelor texte. 
Considerate individual, cele patru miniaturi au calitatea unor veritabile 
icoane, depășind prin concepţie şi monumentalitate obișnuitul canon 
ornamental al miniaturilor. Chenarele late, cu decor consistent caracterizat 
prin libera interpretare a motivului palmetei, sînt poleite cu aur și divers 
colorate, vădind o reală capacitate de invenţie. 

În planșa alăturată, evanghelistul Matei este înfățișat la lucru, așezat 
pe un scaun curbat în faţa pupitrului pe care se află rotulusul şi călimara; 
el tocmai își ascute pana cu acea atentă grijă a caligrafului pe care însuși 
Gavriil Uric o cunoștea foarte bine. Mişcarea este firească și, chiar dacă 
fundalul arhitectonic este convenţional, se poate vorbi aici despre o singură 
preocupare pentru cunoașterea și înțelegerea gestului omenesc. 


1. Din bogata bibliografie privitoare la viaţa şi mai ales la opera lui Gavriil Uric 
reținem: D.P. Bogdan, Caracterul limbii textelor slavo-române, București, 1904; S. Ulea, 
Gavriil Uric, primul artist român cunoscut, în Studii și cercetări de Istoria Artei, seria 
Arta plastică, București, 1964, nr. 2,p. 235-263; lon Radu Mircea, Contribution ă la vie 
et ă l'oeuvre de Gavriil Uric, în Revue des etudes Sud-Est Europeennes, București, 1968, 
VI, nr. 4; S. Ulea, Gavriil Uric. Studiu paleografic, în Studii și cercetări de istoria artei, 
seria Arta plastică, 1981, p. 35-62; A. Mihăilă, Studii de lingvistică și filologie, 
Timişoara, 1981,p.48—58. 

2. Asupra numărului manuscriselor atribuite lui Gavriil Uric, cercetătorii de 
specialitate încă nu s-au pus de acord. Asupra acestei chestiuni, S. Ulea dă referințe 
amănunțite în al său studiu paleografic, citat mai sus, p. 37. Sigure sînt sbornicele din 
1424, 1437, 1439, 1441 și 1447, tetraevanghelele din 1429 şi 1439, Măregăritarul din 
1443, Cuvîntările Sfintului Vasile cel Mare din 1444, mineiele din 1445, 1447 şi 1449, 
Scara Sfintului loan Sinaitul din 1446. 

3. În prezent, Tetraevanghelul doamnei Marina se păstrează la biblioteca Bodleiana 
de la Oxford (Cod. Can. Graeci 122), unde a ajuns în urma achiziţionării sale, în secolul 
al XIX-lea, de la anticarul Giovanni Pericinotti din Veneţia; cum a ajuns în orașul de pe 
lagună nu se ştie. 

PLANȘA 25 


Gavriil Uric: Evanghelistul Luca; 
miniatură din Tetraevanghelul doamnei Marina (1429) 


În comentariul la planșa precedentă s-a vorbit despre calităţile de 
caligraf ale lui Gavriil Unc, fiind consemnată pe scurt şi originalitatea sa ca 
autor de miniaturi. Cu privire la această latură a operei artistice a ilustrului 
călugăr nemţean, este locul să se scoată în evidenţă faptul că deși din 
creaţia sa nu se cunosc decît patru reprezentări de evangheliști, acestea sînt 
îndestulătoare pentru a defini o personalitate complexă şi viguroasă, 
asigurîndu-i un loc de prestigiu în istoria artelor din țara noastră. 

Se ştie că ideia ilustrării evangheliilor cu figurile celor patru apostoli 
care le-au redactat a apărut de timpuriu în lumea Orientului creștin, 
numeroase manuscrise astfel împodobite aflindu-se în păstrarea miînăstirilor 
și a reşedinţelor nobiliare. Neîndoielnic că în perioada sa de formaţie — şi 
mai tîrziu — Gavriil Uric a avut ocazia să cunoască mai multe evangheliare 
miniate sau caiete cu modele din acelea care se aflau la îndemîna pictorilor și 
copiștilor caligrafi. Dar, comparînd imaginile create de el cu tot ceea ce 
poate oferi pînă în prezent literatura de specialitate ca material informativ, 
rezultă că miniaturistul român nu a copiat niciun model bizantin, bulgar sau 
sîrb, el reuşind să creeze compoziţii profund originale atît prin concepţia 
ornamentală a ansamblului și a detaliilor, cît și, mai ales, prin modul de 
interpretare a figurilor umane. Călăuzit — nici nu se putea altfel — de 
canoanele iconografice stabilite prin erminii, Gavriil Uric nu s-a mulţumit cu 
o ilustrare rece și abstractizată a evangheliștilor, miniaturile sale aducînd 
noutatea unor mişcări mai degajate, expresii mai firești și cu sentiment de 
caldă prezenţă omenească. Mai grafic în reprezentarea evangheliștilor Marcu 
şi Matei, Gavriil Uric face o remarcabilă demonstrație de modelaj cromatic 
combinat cu efecte de umbre, atunci cînd îi reprezintă pe evangheliştii Luca 
şi loan. Subtilitatea desenului cu numeroase valenţe expresive de la linia 
tăioasă și rigidă pînă la aceea fluentă și tandră, coloritul bogat ca paletă și 
armonizat cu discretă muzicalitate conferă miniaturilor lui Gavriil Uric o 
nobilă frumuseţe, o frumuseţe căreia rigoarea compoziţională îi asigură un 
inconfundabil sens de clasicitate. 

Bucurindu-se de un înalt prestigiu în societatea culturală din Moldova, 
opera de caligraf şi miniaturist a lui Gavriil Uric nu putea rămîne fără 
consecinţe benefice pentru generaţiile următoare. Într-adevăr, pe exemplul 
său avea să se constituie o puternică şcoală de meșteri ai manuscriselor de 
artă, o şcoală care avea să înflorească cu generozitate în epoca lui Ștefan cel 
Mare. leromonahul Nicodim, Teodor Mărișescul, monahul Filip, ieromona- 
hul Spiridon sînt doar cîţiva dintre reprezentanţii acestei şcoli, lucrările lor 
contnbuind la afirmarea pe plan european a culturii din Moldova secolului al 
XV-lea! . 


1.$. Ulea, Gavril Uric, primul artist român cunoscut, în Studii și cercetări de 
istoria artei, seria Arta plastică, București, 1964, nr. 2, p. 235-263; G. Popescu-Vilcea, 
Mintatura românească, Bucureşti, 1981,p.11—19. 


—. Pe 

PLANŞA 26 


Potirele bisericilor evanghelice din Prejmer și Bunești, jud. Brașov 


În cursul secolului al XV-lea, arta metalelor a cunoscut o remarcabilă 
înflorire în Transilvania, la aceasta contribuind extracţiile de argint și aur din 
munții Apuseni, precum și existenţa unor puternice centre meșteșugărești la 
Sibiu, Brașov, Cluj şi în alte orașe la a căror prosperitate concurau comenzile 
locale și cele venite din Țara Românească sau din Moldova. 

Categoria foarte numeroasă a obiectelor de cult este ilustrată în primul 
rînd de potire,apoi de hrismatorii, cădelniţe, monstranţe etc. În primele 
decenii ale secolului al XV-lea, arta potirelor transilvănene se resimte de 
influenţele nord-italiene și tiroleze, principalele caracteristici formale fiind 
următoarele: tălpi polilobate, picioare cu fațete care repetă compoziţia 
lobată a tălpilor, noduri bogate, uneori cu aspect de tor striat (ca la potirul 
bisericii evanghelice din Prejmer) alteori cu butoni (ca la potirul bisericii 
evanghelice din Buneşti), iar cupa are o siluetă zveltă, cu tendinţe de vertica- 
lizare! . Decorul relativ bogat, dar tratat cu discreţie, este realizat mai ales 
prin ciocănire și gravare și mai rar prin elemente aplicate și smălţuite. Cele 
două potire reproduse în planșa alăturată se numără printre reuşitele 
genului. 


1. Pentru arta metalelor în Transilvania, lucrările cele mai recente și accesibile sînt: 
V. Vătășianu, Istoria artei feudale în ţările române, vol. I, București, 1959, indice; 
V. Drăguţ, Arta gotică în România, Bucureşti, 1979, p. 305—322. 


12 — Arta Creştină 4 — 

PLANȘA 27 


Biserica evanghelică din Sibiu, jud. Sibiu; vedere exterioară 


Începută cu puţin înainte de mijlocul secolului al XIV-lea, biserica 
evanghelică din Sibiu este un edificiu de mari dimensiuni şi cu o compoziţie 
arhitectonică mai puţin obişnuită, ceea ce explică numeroasele eforturi care 
au fost necesare pentru terminarea sa, abia la sfîrșitul secolului următor! . 
Plănuită ca o bazilică cu trei nave, transept şi turn-clopotniță pe latura 
vestică, biserica sibiană avusese ca model îndepărtat biserica mînăstirii 
cisterciene de la Cîrţa, dar în prima etapă de lucru, pînă către 1400, nu au 
fost construite decît corul şi transeptul? . 

Reluate în 1424, lucrările de construcţie s-au continuat în ritm alert 
pînă către 1431, data la care corpul bazilical fusese terminat, într-o variantă 
amplificată față de intenţia iniţială, cu nava centrală mai înaltă şi navele 
laterale mai largi. Bolţile sînt încă de tip tradiţional, fiecare travee fiind 
boltită în sistemul crucilor de ogive, dar lipsa de capitele şi de console 
produce acea curgere a profilelor caracteristică goticului tîrziu. În 1457 a 
fost construit pridvorul sudic al cărui parter este prevăzut cu o frumoasă 
boltă în reţea. După ce, în 1471, fusese amplificată sacristia, în anul 1474 a 
fost întreprinsă o incisivă transformare a corpului bazilical prin construirea 
deasupra colateralului sudic a unei tribune. Făcînd parte dintr-un program 
realizat numai parţial, de modificare a structurii bazilicale într-o hală, 
această lucrare a constat din îndepărtarea zidurilor dintre stilpii navei 
centrale și din înălţarea zidului exterior sudic al cărui coronament a fost 
înzestrat cu pinioane triunghiulare, a căror prezență conferă fațadei o 
înfățișare unică în peisajul transilvănean. Deasupra tribunei au fost executa- 
te bolți stelate. 

Curînd după această importantă lucrare, pe latura de vest, încorporînd 
şi turnul-clopotniță, a fost construit un amplu nartex, aşa numita ferula, 
încăpere destinată adunărilor patriciatului sibian, folosită și ca necropolă. 
Supraînălțarea turnului clopotniță (1494) și prelungirea braţului nordic al 
transeptului (1502), construirea pridvorului nordic (1509) și a turnulețului 
cu scară de pe latura sudică a ferulei sînt ultimele lucrări care au contribuit 
la închegarea siluetei arhitectonice a monumentului sibian a cărui valoare 
este sporită de importanta zestre de artă pe care o adăpostește. 


1. V.Vătăşianu, Istoria artei feudale în ţările române, vol. 1, Bucureşti, 1959, 
p. 213-216, 227—228, 527-530, 986; I. Dancu, D. Dancu, Biserica evanghelică din 
Sibiu, Bucureşti, 1968; V. Drăguţ, Arta gotică în România, Bucureşti, 1979,p.41 şi urm. 

2. În legătură cu prima etapă de construcţie a bisericii sibiene a se vedea Arta 
creştină în România, vol. 3, București, 1983,p. 130. 

PLANȘA 28 


Biserica evanghelică din Sibiu; vedere interioară 


Interiorul bisericii evanghelice din Sibiu impresionează prin armonia 
grâvă a proporțiilor, prin sobra decorație arhitectonică, în ale cărei variaţii 
de forme se recunosc cu ușurință fazele de construcţie, şi, nu în ultimul rînd, 
prin valorile artistice pe care le cuprinde. Bolţile navei centrale, deşi 
construite în secolul al XV-lea, au păstrat sistemul crucilor de ogive, stabilind 
astfel o relativă unitate de concepţie cu bolțile corului, realizate în secolul 
precedent. Tot în cruce de ogive sînt boltite și navele laterale ale căror 
chei de boltă decorate cu reliefuri provin de la etapa anterioară, cînd la 
Sibiu a lucrat un pietrar format pe şantierul catedralei Sf. Vit din Praga. 
Bolţile tribunei sudice — perceptibile şi din nava centrală — exprimă cel mai 
bine momentul stilistic al goticului tîrziu din Transilvania secolului al XV-lea, 
în acest sens fiind grăitoare compoziţia lor decorativă în reţea. 

Pe peretele nordic al corului, în anul 1445, pictorul Johannes de 
Rosenau (Rîșnov ?)a realizat o amplă compoziţie avind ca temă Răstignirea. 
De mari dimensiuni cu multe personaje, imaginea surprinde atenţia prin 
abilitatea distribuţiei grupurilor compoziționale, într-o viziune cu caracter 
spectacular, ca într-un teatru religios. Avînd ca model îndepărtat Răstignirea 
lui Altichiero, pictorul Johannes de Rosenau s-a folosit şi de sugestiile 
picturii tiroleze de epocă, fără să neglijeze experienţele goticului burgund şi 
francon, aspectul eciectic al întregii lucrări fiind o concludentă mărturie 
pentru formaţia sa de artist peregrin! . 


1. V. Vătășianu, /storia artei feudale în România, vol. 1, Bucureşti, 1959, indice; 
V. Drăguţ, Arta gotică în România, București, 1979, indice. 

PLANŞA 29 


Biserica evanghelică „Din deal“ — Sighişoara, jud. Mureș 


Începută încă înainte de 1345, construcţia bisericii — pe atunci catolică 
cu hramul Sf. Nicolae — a străbătut mai multe etape, întreaga lucrare fiind 
terminată abia în anul 1525! . Din secolul al XIV-lea datează corul cu două 
travee şi absida. După 1429 șantierul a fost reactivat, fiind adoptată — sub 
influenţa bisericilor ce se construiau la Cluj și la Brașov — compoziţia de 
hală cu trei nave de egală înălțime. Răspîndit în întreaga Europă centrală 
datorită activităţii și iradierilor atelierului familiei de pietrari Parler din 
Schwăbische-Gmiind (Peter Parler fusese autorul principal al domului Sf. 
Vitus din Praga), tipul de biserică-hală pătrunsese pentru prima oară în 
Transilvania la corul bisericii din Sebeș-Alba (cca 1361—1382). Ulterior, 
meșteri pietrari veniţi din Kosice (Slovacia) l-au utilizat atît la construcţia 
bisericii Sf. Mihail din Cluj-Napoca cît și la Biserica Neagră din Braşov. Spre 
deosebire de tipul basilical tradiţional, la care navele laterale sînt mai scunde 
decît nava centrală, tipul hală ridică navele la aceeași înălțime, realizind un 
spaţiu interior mai unitar. 

La biserica signișoreană „Din deal“, lucrările au avansat greu, ele fiind 
terminate abia către 1480. Susţinute de stilpi octogonali, bolțile au o 
compoziţie decorativă în reţea, cu nervuri subțiri. 

În interiorul bisericii se păstrează mai multe fragmente de picturi 
murale dintr-un ansamblu odinioară bogat?. În cor mai pot fi văzute figuri 
de sfinţi şi de sfinte, în nava nordică se află scena Judecata de apo: și 
„legenda** Sfîntului Gheorghe, în nava sudică sînt scene din ciclul Patimilor 
și din martiriul Sfîntului Erasmus, iar la parterul turnului sînt scene din viaţa 
Sfîntului Francisc pictate de către Jacobus Kendlinger de Sanktus Wolfgang, 
în anul 1488. Realizate de meșteri diferiţi, în ultimele două decenii ale 
secolului al XV-lea picturile bisericii sighișorene aparţin stilistic goticului 
tîrziu provincial, dar lasă să se întrevadă și ecourile Renașterii italiene. 

Pe contraforţii de sud și sud-est ai corului și absidei, în zona superioară, 
biserica „Din deal“ prezintă un grup de patru statui aparent izolate dar care 
împreună alcătuiesc compoziţia Închinarea magilor. Sculptate cu relativă 
libertate, grupul Mariei cu pruncul și figurile celor trei magi trădează 
preocuparea artistului pentru redarea mișcării și pentru sugerarea anato- 
micului, deopotrivă cu modelajul robust al faldurilor. Datînd din anii 1430-— 
1459 aceste sculpturi fac parte dintr-o familie mai largă de monumente 
transilvănene, alături de cele de la Bistriţa şi Brașov? . 


1. V. Vătăşianu, /storia artei feudale în ţările române, vol. I, Bucureşti, 1959, 
p. 535-536; V. Drăguţ, Cetatea Sighișoara, Bucureşti, 1968,p. 37—44. 

2. Resturi de pictură murală se văd și la exterior, pe latura de N-E a absidei. 

3. V. Vătăşianu, op. cit., p. 330. A 

PLANŞA 30 


Mînăstirea Săraca — com. Șemlacul Mic, jud. Timiş 


Situată în sud-vestul județului Timiș, într-o zonă de cîmpie cu tandre 
modulaţii colinare care lasă privirile să cuprindă un larg orizont, mînăstirea 
Săraca se numără printre cele mai vechi așezăminte monastice din ţara 
noastră, începuturile sale situindu-se anterior anilor 1270—1271, cînd este 
prima oară menţionată documentar! . În secolul al XV-lea, în împrejurări 
necunoscute, mînăstirea a fost reconstruită, ceea ce trebuie înţeles ca o 
înlocuire a clădirilor din lemn cu altele de zid. După unele izvoare, 
reconstrucţia s-a produs în două etape: în anul 1404? și în anul 1443, prin 
strădania călugărului Macarie de la Fismana?. 

Zidită din piatră spartă de carieră și cărămidă, biserica minăstirii 
Săraca se prezintă ca un edificiu de proporţii modeste, dar armonioase, cu 
fațadele sobre și strălucitoare sub albul veșmînt al tencuielilor de var. Din 
punct de vedere planimetric şi spaţial, se cer consemnate mai multe caracte- 
ristici care asigură venerabilului monument bănăţean un loc de excepţie 
în ansamblul arhitecturii medievale românești. Naosul este prevăzut cu două 
abside dreptunghiulare“ , care împreună cu corpul pronaosului și cu absida 
altarului, descriu în plan și în spaţiu o cruce, în centrul căreia se înalță o 
turlă octogonală străpunsă de ferestre pe fiecare latură. Înrudit cu planul 
triconc care, în secolele XIV—XV, a devenit precumpănitor în arhitectura 
bisericilor mînăstirești din Ţările Române, planul bisericii de la Săraca se 
cere explicat și prin relaţie cu structura planimetrică a bisericilor cu transept 
apariţia acestei compoziţii arhitectonice cu caracter de sinteză fiind o conse- 
cinţă a remanenţelor şi ecourilor romanico-dalmatine. 

Pronaosul, de mici dimensiuni, are pe latura de nord o scară îngropată 
în grosimea zidurilor, ceea ce permite să se creadă că deasupra se afla un 
tum-clopotniță sau poate numai o tainiță pentru odoarele mînăstirești. 
Pridvorul de pe latura vestică a fost adăugat în secolul al XIX-lea. 

În părțile Banatului, un plan asemănător cu biserica mînăstirii Săraca 
a avut și biserica Adormirea Maicii Domnului din Lipova (jud. Arad), 
pentru o vreme catedrală a episcopiei ortodoxe româneşti. 


1.lon B. Mureşianu, Minăstiri din Banat, Timişoara, 1976, p. 87. Mînăstirea 
Săraca apare documentar și sub denumirile de Şemlac, Şumig, Şemliug, Șimluc. Pentru 
bibliografia, destul de bogată, N. Stoicescu, Bibliografia localităților şi monumentelor 
medievale din Banat, Timişoara, 1973,p. 133-134. 

2. F. Milleker, Kurze Geschichte des Banats, Vîrşeţ, 1921,p. 13. 

3. Viorel Gh. Ţigu şi Longin 1. Oprişa, Mînăstirea Săraca, Bucureşti, 1971, 
p. Il. Din cercetările arheologice efectuate în 1973 a rezultat că actuala biserică a 
mînăstirii Săraca este prima construcție de zid pe amplasamentul său şi că ea datează din 
secolul al XV-lea (cf. Gh. Cantacuzino, Date arheologice privind trecutul unei mînăstiri 
bănăţene: mînăstirea Săraca din Şemlacul mic, în Mitropolia Banatului, Timişoara, 
1974, nr. 4—6,p. 308. 

4. Forma dreptunghiulară a absidelor se întîlneşte la monumente din Serbia, în sec. 
XIII (Morata, 1252) şi în sec. XIV (biserica Sf. Atanasie din Lesak, 1307—1315), fiind 
reluată apoi la biserici din Muntenegru (Dobrilovina, Kablar, Tronose — toate din sec. 
XVI). 

5. În forma actuală, biserica din Lipova este rezultatul mai multor transformări 
succesive ale nucleului original care datează din secolul al XV-lea. (Eugenia Greceanu, Un 
tip singular al arhitecturii feudale româneşti: biserica Adormirii Maicii Domnului din 
Lipova, jud. Arad, în Muzeul Naţional, UL, 1976,p. 279-288). 


13 — Arta Creştină 4 — 

PLANȘA 31 


Biserica din Densuș, jud. Hunedoara; 
— Sfînt taumaturg 
— Semnătura pictorului Ștefan 


Construită în anii de mijloc ai secolului al XIII-lea, biserica din Densuș! 
a fost înfrumuseţată cu picturi murale două secole mai tîrziu, după cum 
dovedeşte inscripţia pictată pe stilpul de N-V al naosului: „La anul 6952 
(1443) luna octombrie 23 s-a pictat hramul Sfîntului Nicolae. ..“?.. Donatorii 
picturilor, cu probabilitate cnezi din familia Mănjina, pe atunci stăpînitoare 
a satului Densuș, s-au adresat unui grup de zugravi, în fruntea cărora s-a aflat 
Ștefan, meșter a cărui semnătură se află în absida altarului (planşa 31). 

Meşterului principal îi poate fi atribuită icoana de hram, picturile din 
registrele superioare ale naosului și pictura din altar. Icoana de hram — aflată 
într-o stare precară de conservare — este foarte importantă ca document 
privind istoria monumentului căci ea cuprinde imaginea Maicii Domnului cu 
pruncul şi figura Sfîntului Nicolae. Deducem de aici că odată cu pictarea 
bisericii, hramului existent i-a mai fost adăugat un altul, situaţie care lasă să 
se întrevadă vechimea locașului. 

În naos, colţul de N-E este dominat de figurile monumentale ale 
„sfinţilor doctori fără arginţi““, între care Pantelimon. Reprezentaţi de față, 
pînă la şold, ţinînd în mîlini însemnele îndeletnicirii lor — linguriţă și cutiuță 
sau potir cu medicamente — sfinţii doctori de la Densuș oferă frumoase 
exemple de pictură, în spiritul canoanelor stilistice bizantine de epocă 
paleologă. Desenul este îngrijit, cu duct ferm dar subtil, adaptat ca expresie 
vîrstei și tipologiei personajelor reprezentate, construcția formelor este clară, 
iar coloritul, cu paletă bogată, este modulat în tonuri transparente. De 
remarcat că faldurile aplatizate ale mantiilor sînt armonios grupate, efectul 
lor fiind mai degrabă decorativ datorită accentelor luminoase care nu ţin 
seama de rotundul volumelor. 

Alături de meşterul principal, în naos a lucrat un alt zugrav care a 
decorat registrele inferioare cu figuri bust de sfinţi şi de sfinte într-o grupare 
mai puţin obișnuită, dar încadrîndu-se în ambianța stilistică a picturii 
bizantine? . Pe stîlpii centrali ai bisericii se păstrează picturi cu un pronunţat 
caracter popular: Sfînta Treime, Sfînta Marina lovind diavolul cu un ciocan, 
Sf. Bartolomeu. Naivitatea mijloacelor plastice este compensată de vigoarea 
expresiei, autorul acestor picturi înscriindu-se în tradiția meşterilor ardeleni 


din preajma anului 1400, de la Leșnic, Crişcior şi Ribiţa. 


1. Din bogata bibliografie privind arhitectura bisericii din Densuș reținem: V. 
Vătăşianu, Istoria artei feudale în țările române, vol. 1, București, 1959, p. 89—94; Gr. 
Ionescu, Istoria arhitecturii în România, vol. 1, Bucureşti, 1963, p. 60—64; V. Drăguţ, 
Vechi monumente hunedorene, Bucureşti, 1968,p. 13—20. 

2. Pentru pictura murală a bisericii din Densuş: I.D.Ștefănescu, La peinture 
religieuse en Valachie et en Transylvanie depuis les origines jusqu au XIX-e sicle, Paris, 
1932, p. 255—257, 363, 369, 432—433; V. Vătăşianu, op. cit., p. 756-758; V. Drăguţ, 
Un zugrav din Transilvania secolului al XV-lea: Ştefan de la Densuș, în Studii și cercetări 
de Istoria Artei, seria Arta plastică, 1962, nr. 2, p. 233—243; Idem, Pictura murală din 
Transilvania, Bucureşti, 1970, p. 48—54; Ecaterina Cincheza-Buculei, Le programme 
iconographique des absides des eglises a Riu de Mori et Densuș, în Revue roumaine 
d'histoire de l'art, serie Beaux-arts, XIII, 1976,p.91—100. 

3. Alături de sfinţii militari, apar sfinţii ierarhi și sfinte cuvioase, de asemenea 
arhangheli. 

PLANȘA 32 


Biserica din Densuș; 
— Sfîntul ierarh Atanasie 
— Sfînta Treime 


Din pictura altarului bisericii din Densuș, registrul inferior s-a păstrat 
mai bine şi permite o lectură integrală. Rezervat, ca de obicei, teoriei marilor 
ierarhi și diaconilor, compoziţia iconografică a registrului este următoarea 
(de la nord spre sud): Sf. ierarh (nenumit), Sf. Nicolae, un diacon (Ştefan?), 
lisus în mormînt!, Sf. Arsenie, Sf. Atanasie, lisus prunc aşezat pe disc sub 
un baldachin, încadrat de doi îngeri diaconi cu cădelniţe, diaconul Prohor, 
Sf. Grigorie, Sf. ierarh (Vasile ?), diaconul Ștefan, Sf. ierarh (loan Gură de 
Aur ?). Cortegiul sfinţilor ierarhi de tipul Melismos este o temă cu caracter 
euharistic larg răspîndită în pictura bizantină de epocă paleologă. La 
Densuş, trebuie consemnată viziunea monumentală, desenul viguros, lipsit 
de artificii, coloritul bogat dar liniştit. Veşmintele ierarhilor sînt alcătuite, 
potrivit ritualului liturgic, din stihare, epitrahile, feloane-polistavrion şi — 
ca însemn special al calităţii de arhiereu — bederniţe. Numărul mare de perle 
care decorează veșmintele constituie o particularitate a picturilor bizantine 
din sud-estul european al cărui cunoscător trebuie să fi fost zugravul Ştefan 
a cărui semnătură (Crean) se află sub fereastra sudică, în faţa diaconului 
Prohor. în legătură cu inscripţiile pictate, ale căror calităţi caligrafice 
vădesc un bun diac, cu aleasă ştiinţă de carte, se impune observaţia că 
numele ierarhilor prezintă neabătut forme românești, permiţînd identifica- 
rea lui Ștefan ca meșter român. Faptul nu surprinde, dacă avem în vedere 
lunga şi rodnica activitate a meșterilor zugravi români din Transilvania, ca 
Teofil (1313), Grozie (cca 1370), Mihul de la Crişul Alb (1376). 

Pe fața vestică a stilpului de N-E din naos ne întîmpină imaginea de 
expresie naiv-populară a Sfintei Treimi. Dumnezeu Tatăl este înfățișat ca un 
bătrîn patriarh cu plete şi barba albe; pe creștetul său se află Sf. Duh în 
chip de porumbel, iar în faţă stă pruncul lisus înveşmîntat într-o cămașă 
albă ornamentată cu altiţe. Puțin obişnuită în iconografia prescrisă de 
erminii, care a preferat redactări cu un pronunţat caracter simbolic, imaginea 
Sfintei Treimi de la Densuș exprimă un mod mai simplu de înţelegere a 
dogmelor, fiind totodată un preţios martor de pictură populară românească 
din cel de al XV-lea secol?. Alături de pictura savantă şi grijuliu elaborată 
a meșterului Ștefan, pictura datorată meșterului anonim al Sfintei Treimi 
lasă să se întrevadă felul în care erau împodobite bisericile de sat transilvă- 
nene din acea epocă și, totodată, permite identificarea unei tradiţii 
constituite în mediul autohton, pe linia, lesne de recunoscut, de la Leşnic, 
Crișcior, Remetea. 


1. Situată în zona proscomidiarului care la Densuș lipseşte — imaginea lui lisus în 
mormînt este caracteristică pentru această anexă a Altarului. Pictînd-o în acest loc, 
meșterul Ștefan se dovedeşte un bun cunoscător al iconografiei ortodoxe prescrisă de 
erminii. Deşi degradată în cea mai mare parte, imaginea poate fi recunoscută datorită 
resturilor superioare şi a inscripţiei IC. XC. 

2. Despre imagini asemănătoare, V. Drăguţ, Pictura murală din Transilvania, p. 51. 


ŢI 

PLANȘA 33 


Biserica ortodoxă din Ostrovul Mare, jud. Hunedoara; 
Maica Domnului „Îndrumătoarea“* 


Deşi afectată de numeroase transformări şi incendii! biserica Pogorirea 
Duhului Sfînt din Ostrovul Mare, sat situat în țara Hațegului, la poalele 
munților Retezat, păstrează o bogată încărcătură istorică și cîteva mărturii 
de artă vrednice de atenţie. Timpuria importanţă a aşezării poate fi descifra- 
tă din împrejurarea că, la 1 iunie 1360, protopopul Petru din Ostrovul Mare 
făcea parte din sfatul de judecată al cetăţii Hațegului. Desigur la acea dată 
satul avea o biserică de zid? pe care o bănuim a fi fost asemănătoare cu 
aceea din satul învecinat Sînpetru? . 

Pe peretele vestic al navei, în firida de deasupra portalului, se află o 
foarte frumoasă reprezentare a Maicii Domnului cu pruncul în varianta 
iconografică denumită „Îndrumătoarea'“. Maica Domnului își susţine 
pruncul cu mîna stîngă iar cu mîna dreaptă arată spre el ca la viitorul 
mâîntuitor al omenirii. Pruncul ţine în mîna stîngă un rotulus — noua lege — 
iar cu mîna dreaptă binecuvîntează. Desenul precis, de o mare nobleţe, şi 
armoniile cromatice sonore, dar rotunde, sînt calități definitorii pentru un 
meșter de aleasă formaţie, stăpîn pe limbajul pictural de epocă bizantin- 
paleologă. Decupat pe un fond albastru-ceruleum, grupul Mariei cu pruncul 
impune prin monumentalitatea arhitecturală a compoziției, prin transfigu- 
rarea în abstract a fiecărui detaliu: ovalul feţelor, conturul mîinilor, faldurile 
aplatizate etc. Decorul perimetral, cu panglică răsucită și cu palmate, face 
parte din repertoriul de tradiţie al picturii bizantine, evocînd — împreună cu 
toate celelalte caracteristici formale — posibila legătură cu picturile bisericii 
domnești Sf. Nicolae din Curtea de Argeș, dar și cu picturile bisericii 
haţegane de la Densuș, meșterul Ștefan putînd fi implicat ca posibil autor și 
la Ostrovul Mare“. Singurul fragment păstrat dintr-un ansamblu pe care îl 
bănuim a fi fost bogat la origine, icoana de la Ostrovul Mare este un martor 
deosebit de important al artei româneşti din Transilvania secolului al XV-lea, 
vădind nivelul înalt al mediului cultural autohton și puterea lui de a genera 
opere de durată. 


1. Cronica bisericii consemnează mari incendii în anii 1883, 1905, 1906 și 1907. 

?. În prezent biserica este alcătuită dintr-o navă (12,30 x 4,60 m) încheiată spre 
răsărit cu absida altarului (nedecroșată, semicirculară la interior și la exterior). Partea 
vestică a zidului pare a fi originală, cu blocuri mari de piatră, unele provenind din ruine 
romane, ca și uriașele blocuri (cîteva cu inscripţii) care alcătuiesc zidul de incintă. 
Turnul-clopotniţă a fost construit ulterior bisericii, fiind evidentă adosarea sa la zidul 
vestic al acesteia. Portalul în arc frînt al portalului de la parter, ca şi fereastra răsăriteană 
de la etaj (în arc frînt cu profil interior trilobat), face posibilă datarea turnului în secolul 
al XV-lea, stabilind astfel un reper de datare ante guem pentru biserică, Partea răsăritea- 
nă, cu absida, este opera unei refaceri tîrzii. 

3. Biserica din satul Sînpetru este alcătuită dintr-o navă tăvănită și un altar 
patrulater boltit în cruce. 

4. Pentru pictura de la Ostrovul Mare, V. Vătăşianu, Istoria artei feudale în ţările 
române, vol. I, Bucureşti, 1959, p. 402—403; V. Drăguţ, Pictura murală din Transilvania, 
București, 1970, p. 47—48. 

PLANȘA 34 


Biserica Sfintul Nicolae din Hunedoara, jud. Hunedoara 


Monument de remarcabilă însemnătate istorică, biserica Sf. Nicolae din 
Hunedoara deschide — prin actul său de fundaţie — o fereastră către epoca 
întemeierii sale, făcînd posibilă o mai bună înţelegere a condiţiilor de viață 
din țara Hațegului în cel de al XV-lea veac. La 30 noiembrie 1458, regele 
Matei Corvin emitea un act de cancelarie potrivit căruia „rascianii““ și 
românii din Hunedoara dobîndeau dreptul să-și construiască o biserică! . 
Denumirea de „rasciani“ privește pe mercenarii sîrbi din garda castelului 
hunedorean, care fiind ortodocși, ca și românii, vor fi uzat de calitatea lor 
pentru a obţine un locaș de închinăciune în perimetrul localităţii. Se știe că 
în contextul prigoanei la care erau supuși românii ortodocși — considerați 
schismatici — ei nu aveau voie să ridice biserici de zid decît numai pe baza 
unor privilegii speciale? . Biserica din Hunedoara este o temeinică dovadă în 
acest sens, căci zidirea ei s-a făcut în temeiul unei aprobări regale. 

Din prima etapă de construcţie datează naosul și altarul. Iniţial biserica 
se prezenta ca o navă tăvănită, prevăzută spre răsărit cu o absidă în patru 
laturi (cu unghi în ax) acoperită cu o stîngace boltă de tip gotic cu nervuri. 
Tot din faza iniţială pare să dateze tîmpla de zid, cu trei uşi”. La această 
biserică va fi slujit preotul Petru amintit într-un document din 1507%. 

În anul 1654 biserica a fost mărită, adăugîndu-se un pronaos, și tot 
atunci naosul a fost înzestrat cu un sistem de boltire dispusă în cruce, și 
susţinut pe patru stîlpi; în centrul bolților se ridică o mică turlă“. După 
amplificarea din 1654, consemnată de o lungă inscripţie pictată€ , biserica a 
fost înzestrată cu picturi murale, icoane și candele. Mai tîrziu, în 1827, pe 
latura de vest a fost adăugat un turn clopotniţă cu foișor, care întregește 
silueta întregului edificiu. 


1. N. lorga, Studii și documente, vol. XII, p. 278. 

2. În legătură cu prigonirea românilor transilvăneni, în calitatea lor de „schisma- 
tici“*, a se vedea Şt. Meteş, Emigrări românești din Transilvania în secolele XIII—XX, ed. 
II, Bucureşti, 1977,p. 15 şi urm. 

3. Construite din piatră brută legată cu mortar, zidurile bisericii au grosimi care 
variază între 75—80 cm. 

4.V. Vătășianu, Vechile biserici de piatră românești din județul Hunedoara, 
Cluj, 1930,p. 70, nota 1. 

5. De observat că bolțile sînt construite din cărămidă, Potrivit opiniei lui V. 
Vătăşianu, (Istoria artei feudale în țările române, vol. I, Bucureşti, 1959, p. 564-—564) 
sistemul de boltire care imită o cruce greacă înscrisă ar data chiar din sec. XV. Aceeași 
interpretare este reluată de Gr. Ionescu, Istoria arhitecturii în România, vol. I, Bucureşti, 
1963,p.312—313. 

6. N. Iorga, Stuaii și documente, vol. XIII, p. 117-118. 

PLANȘA 35 


Biserica Cetăţii Colţului, sat Suseni, com. Rîu de Mori, jud. Hunedoara: 
Sfinta Mahramă (pictură pe intradosul arcului triumfal) 


Pe valea Riuşorului, la intrarea în lumea de piatră a munților Retezat, 
într-un cadru natural de impresionantă frumuseţe, se află un ansamblu de 
vestigii arhitectonice, cu toate amintind vremea de glorie a familiei cneziale 
Cînde. Menţionaţi deseori în documentele secolelor XIV-XV, în rîndul 
celor mai de seamă familii româneşti haţegane, Cîndeșştii erau originari din 
satul Rîu de Mori, în vecinătatea căruia şi-au construit, încă din secolul al 
XIV-lea, o curte de reşedinţă, cu turn de refugiu pe un ţanc stîncos, și o 
biserică a cărei clopotniţă, prevăzută cu elemente de fortificare, constituia 
şi un loc de adăpost la vreme de primejdie. În cursul secolului al XV-lea, 
odată cu ascensiunea familiei, turnul de refugiu a fost înconjurat de curtine 
înalte, străjuite de turnuri, luînd ființă așa-zisa Cetate a Colţului. Tot în 
secolul al XV-lea, mai probabil în preajma anului 1450, biserica-paraclis a 
curților cneziale a fost împodobită cu picturi murale. Deşi aflate în stare de 
avansată ruină, aceste picturi reclamă atenţie pentru că ele demonstrează 
atit prin complexitatea savantă a programului iconografic cât și prin calită- 
țile artistice, resursele și deschiderea culturală ale mediului autohton. 

În absida altarului mai pot fi identificate: Împărtășirea Apostolilor 
încadrată de arhangheli și heruvimi (registrul superior), Iisus prunc în potir şi 
cortegiul marilor ierarhi și diaconi (registrul inferior), de asemenea Viziunea 
Sf. Petru din Alexandra" . Pe intradosul arcului tnumfal, la cheie, se află 
Sfinta Mahramă (Năframa Veronicăi), Vindecarea orbului, Vindecarea 
ologului, (spre nord), Pescuitul miraculos şi Ospeţia lui Avraam (spre sud). 
Pe pereţii navei au rămas doar resturi. 

Deși profanată, imaginea Sfintei Mahrame este memorabilă prin 
calităţile de desen și culoare, prin modelul foarte subtil, cu utilizarea umbrei 
verzi de smaragd. 


1. V. Drăguţ, Pictura murală din Transilvania, Bucureşti, 1970, p. 54-58. 

PLANȘA 36 


Ușile de la minăstirea Snagov 


Datînd din anul 1453, ușile de la Snagov! aruncă o neașteptată lumină 
asupra vieţii artistice din Ţara Românească pentru că, aşa cum observa 
însuşi descoperitorul lor, Alexandru Odobescu, în acel mic giuvaer de 
erudiție intitulat Cîteva ore la Snagov, în vremea în care Constantinopolul 
cădea sub puterea Semilunii și Imperiul bizantin dispărea pentru totdeauna, 
domnitorul Vladislav al II-lea îşi îngăduia să vegheze la realizarea unei 
asemenea opere de excepţie?. 

Alcătuite din două canaturi, aceste uși au aparţinut paraclisului 
Buneivestiri, între timp dispărut, dar a cărui existenţă a fost confirmată de 
cercetările arheologice. Confecţionate din lemn de stejar şi sculptate în relief 
cele două canaturi au o compoziţie perfect unitară, chiar dacă fiecare canat 
este mărginit de un chenar format din inscripţii religioase în limba slavonă. 
Compoziţia iconografică este organizată în trei registre. Registrul superior 
conţine scena Buneivestiri, încadrată de profeţii regi David și Solomon. 
Proiectată pe un fundal peisagistic abia schițat, cu edicule și arbuști, scena 
are o desfăşurare clară, siluetele, de acuzată eleganță ale personajelor 
fiind puse în valoare de drapajul caligrafiat cu vioiciune. În registrul median 
separat de cel superior printr-o pauză decorativă cu vrejuri vegetale — au fost 
figuraţi patru mari ierarhi (doi cîte doi), văzuţi din faţă, sub arcade semi- 
circulare decorate cu inscripţii. Înveşmîntaţi în odăjdii, ei au evanghelii în 
mîna stîngă, iar cu dreapta fac semnul binecuvîntării. În registrul inferior — 
separat de precedentul cu o pauză decorativă şi avînd arcade cu inscripţii — 
sînt prezentaţi călare sfinţii militari Gheorghe (ucigînd balaurul) și Dumitru 
(2). Amintind, prin avintata mișcare a cailor și abila fluturare a mantiilor, 
de modele bizantine de largă răspîndire în epoca Paleologilor, figurile 
sfinţilor călări fac evidentă, o dată mai mult, arta meşterului anonim, ușile 
de la Snagov constituind un monument de excepţie pentru întreaga lume a 
Orientului creștin. 

Pe arcadele registrelor inferioare, o inscripţie cu faimoase caractere 
chirilice, glăsuieşte: 

„S-a făcut acest hram în zilele preacuviosului și de Hristos iubitorului 
Io Vladislav voievod și domn a toată Țara Ungrovlahiei, în anul 6961 
(=1453)*. 

Neîndoielnic, la origine, ușile de la Snagov au fost poleite și policroma- 
te, urme de preparaţie fiind încă vizibile? . 


1. Al. Odobescu, Citeva ore la Snagov, în Opere, II, Bucureşti, 1967,p. 205—207; 
V. Vătășianu, Istoria artei feudale în țările române, vol. |, Bucureşti, 1959,p. 862—864. 

2. Al. Odobescu, op. cit., p. 205. 

3, În prezent, ușile de la Snagov se păstrează la Muzeul de Artă al R.S. România. 

PLANȘA 37 


Ușile de la mînăstirea Snagov; detaliu: Sf. Gheorghe 


S-a observat mai de mult că ușile de la Snagov nu au rămas fără ecou 
în arta Ţării Românești, cîteva soluţii compoziționale şi de interpretare pe 
care ele le conţin fiind reluate în cadrul unor opere de răsunet din deceniile 
următoare. Cel mai semnificativ în acest sens este rolul de model exemplar 
oferit de reprezentările sfinţilor militari. Într-adevăr, figura ecvestră a 
Sfintului Gheorghe, cu mantia bogată fluturînd în bătaia vîntului, a fost 
reluată în cursul secolului al XVI-lea pentru frumoasele efigii de pe pietrele 
funerare ale domnitorului Radu de la Afumaţi și, respectiv, Albu Golescu! . 

În același timp, trebuie remarcat faptul că reliefurile cu figurile 
Fecioarei Maria și arhanghelului Gavriil, din scena Bunesestiri, au fost 
reluate, în interpretări plastice asemănătoare, pentru a decora ușile de la 
Cotmeana sau cele de la Stoenești-Vilcea?. 


1. Piatra funerară a lui Radu de la Afumaţi se află în biserica mînăstirii de la Curtea 
de Argeș, iar piatra lui Albu Golescu în biserica fostei mînăstiri Vieroși, jud. Argeș. 

2. Uşile de la Stoenești-Viîlcea, de curînd descoperite de către cercetătorul 
Laurenţiu Ene, ar putea proveni de la Biserica mînăstirii Bistriţa-Vilcea. 

PLANȘA 38 


Biserica Sf. Vineri din Tîrgovişte, jud. Dimboviţa 


Cunoscută şi sub numele de „domneasca mică“, biserica Sf. Vineri 
din Tîrgovişte! este una dintre cele mai spectaculoase recuperări știinţifico- 
istorice prilejuite de lucrările de restaurare“ . Considerat multă vreme ca fiind 
un monument tîrziu, rezultat al refacerilor succesive din secolele XVII-XIX? , 
acest vechi locaș de închinăciune și-a redobîndit nu numai înfățișarea 
originală, dar şi calitatea de martor de seamă al arhitecturii din Ţara 
Românească din anii de mijloc ai secolului al XV-lea? . 

De plan triconc, cu turlă pe naos, biserica Sf. Vineri prezintă mai multe 
particularităţi care o individualizează în raport cu alte monumente de epocă. 
Spaţiul altarului este foarte amplu, între absida răsăriteană și careul naosului 
intervenind o travee largă. Naosul este dezvoltat lateral cu două abside 
adînci; turla Pantocratorului este susținută, la fel ca la Cozia, prin sistemul 
arcurilor mari care se descarcă pe patru pile de zidărie dispuse de o parte şi 
de alta a absidelor laterale. Spre vest naosul este alungit cu o travee îngustă 
prevăzută pe nord şi sud cu portale de acces, situaţie mai puţin obișnuită 
dar nu inexplicabilă în cazul unei biserici de curte. Portalul sudic, cu 
montanţi și lintel de piatră, prezintă o compoziţie de stil gotic; inscripţia 
săpată pe lintel lămureșşte că este vorba despre o danie a clucerului Manea 
Perșeanu și a jupînesei sale Viădaia, din anul 15175. Despărţit de naos prin 
zid plin străpuns de o ușă, pronaosul este îngust, boltit în semicilindru axial. 
Pe latura de vest se află un pridvor deschis pe fiecare latură cu câte o arcadă 
largă. Zidăria masivă a pridvorului, ca și înălțarea acestei zidării deasupra 
nivelului de comişă a bisericii demonstrează că la origine aici a existat un 
turn-clopotniţă, soluţie de mai veche tradiţie în arhitectura bizantino- 
balcanică dar care în arhitectura românească s-a bucurat de o notabilă 
răspîndire, cu forme deosebit de originale atît în Muntenia cît şi în Moldova 
secolelor XVI—XVIII. 

O altă importantă particularitate a bisericii Sf. Vineri din Tîrgovişte 
dezvăluită și pusă în evidenţă prin lucrările de restaurare constă în 
decorația fațadelor. Urmînd exemplul bisericii Cotmeana, fațadele locașului 
tîrgoviștean sînt decorate cu arcaturi înalte ale căror arhivolte sînt conturate 
cu mici discuri ceramice smălțuite. Prin soluţia de restaurare a fost preferat 
paramentul de cărămidă aparentă, dar la origine biserica fusese tencuită cu 
un mortar subţire de frescă, pe a cărui suprafaţă fusese imitat — la fel ca la 
Cotmeana — apareiajul materialelor de construcţie. 


1. Menţionată documentar și sub denumirile Cuvioasa Parascheva sau Sf. Petca. 

2. Biserica Sf. Vineri din Tîrgovişte a fost restaurată de Direcţia Monumentelor 
Istorice în anii 1967-1973, şef de proiect fiind arh. Rodica Mănciulescu. 

3. Asupra vechimii monumentului și a avatarurilor sale succesive, a se vedea: 
N. Stoicescu, Bibhografia localităţilor şi monumentelor feudale din România. Țara 
Românească, vol. II, Craiova, 197v, p. 647—648; Ştefan Balş şi Rodica Mănciulescu, 
Un tip neobișnuit de pridvor în arhitectura veche din Muntenia, în B.M.I., 1971, nr. 3, 
p. 75-78; Nicolae Stoicescu şi Cristian Moisescu, Tîrgoviștea şi monumentele sale, 
Bucureşti, 1976,p. 70—77. 

4. Datarea monumentului la mijlocul secolului al XV-lea a fost demonstrată prin 
cercetările arheologice efectuate de Gh. I. Cantacuzino (Aspecte ale evoluției unui vechi 
monument din Tirgoviște: biserica Sf. Vineri, în „Valachica“, I, Tîrgovişte, 1969, 
p. 61—70). 

5. V. Brătulescu, Inscripții de curind descoperite, în BCMI, 1940,p. 5—6. 

PLANȘA 39 
Biserica parohială din Lujeni, jud. Cernăuţi, azi URSS 


Numărîndu-se printre cele mai vechi biserici de zid care s-au păstrat în 
Moldova, biserica parohială din satul Lujeni! datează verosimil din anii de 
mijloc ai secolului al XV-lea, ctitorul său părînd a fi boierul Teodor Vitold 
pomenit ca proprietar al satului în anul 14532. 

Construită din piatră și din cărămidă, cu ziduri groase de peste un 
metru, biserica din Lujeni este un mic edificiu al cărui plan permite evocarea 
unor vechi tradiţii. Alcătuită dintr-o singură navă compartimentată ritual în 
naos şi pronaos, biserica din Lujeni este încheiată spre răsărit cu absida 
altarului. Între absida propriu-zisă şi corpul navei se interpune o scurtă 
secțiune menită să alungească spaţiul sanctuarului, limita către naos fiind 
marcată de un arc dublou, susținut pe console, care face şi oficiul de arc 
triumfal. Clar decroşată prin retragerea zidăriei şi micşorarea deschiderii 
interioare, absida altarului este semicirculară la interior şi hexagonală la 
exterior, numărul egal de laturi determinînd prezenţa unui unghi în ax, 
particularitate mai des întîlnită la bisericile româneşti din Transilvania? . 
Absida este boltită în sfert de sferă, iar partea vestică a sanctuarului este 
boltită în semicilindru. Luminat de o singură fereastră situată pe latura 
E-N-E a absidei, sanctuarul bisericii din Lujeni are pastoforiile (proscomidia 
şi diaconiconul) amenajate în două nișe adîncite în grosimea zidurilor. 

Naosul (5,50 x 5,20 m) este boltit în semicilindru dispus axial, la 
mijloc aflîndu-se un arc dublou pe console. Luminat de două ferestre situate 
simetric pe laturile de nord și de sud, naosul are pardoseala mai joasă decît în 
altar şi în pronaos, dispoziţie care se mai întîlnește la bisericile de la Dolhești 
(sec. XV) și Volovăţ (1500—1502), ambele din judeţul Suceava. Între naos 
și pronaos se află un perete despărțitor, a cărui trecere, probabil la origine 
cu portal de piatră, a fost mult lărgită în epoca modernă. Pronaosul (3,25 x 
5,20 m) este boltit în semicilindru dispus axial și luminat prin două ferestre 
dispuse pe laturile de nord şi de sud. Vechiul portal de intrare în biserică, 
situat pe latura vestică a pronaosului a dispărut, cu ocazia adăugirii unei 
tinde închise, cînd trecerea a fost lărgită sub forma unei arcade. Fațadele 
sînt simple, fără efecte decorative de modenatură, fără soclu şi ancadramen- 
te la micile ferestre dreptunghiulare; întreaga suprafaţă a pereţilor fiind 
acoperită cu tencuieli albe. La o epocă necunoscută, biserica a fost 
consolidată cu patru contraforți greoi de zidărie. Acoperişul de tablă, 
încununat de trei false turle de scînduri și tablă este opera secolului XIX. 

În pofida înfățișării sale modeste, biserica din Lujeni este deosebit de 
importantă pentru cunoașterea arhitecturii româneşti medievale. Planul 
mononavat, cu împărţirea rituală în naos și pronaos, ca şi altarul semicircu- 
lar la interior şi poligonal la exterior, este de largă răspîndire în lumea 
Orientului ortodox şi atestă aici o veche tradiţie, anterioară pătrunderii în 
Moldova a influențelor stilului gotic. 


1. Dimitrie Dan, Lujeni. Biserica, proprietarii moșiei și locuitorii lui, Cernăuţi, 
1893; Gh. Balş, Biserica din Lujeni, în Analele Academiei Române, Memoriile secţiei 
istorice, seria Il-a, tom. IX (1930), p. 35 şi urm.; N. Grigoraș și I. Caproșu, Biserici și 
miînăstiri vechi din Moldova pînă la mijlocul secolului al X V-lea, București, 1968, p. 25— 
28; pentru bibliografie în general, N. Stoicescu, Repertoriul bibliografic al localităţilor și 
monumentelor medievale din Moldova, București, 1974,p. 541—542. 

2. În anul 1453, Teodor Vitold cumpăra satul Lujeni de la Costea Vranici, plătind 
o sumă considerabilă pentru acea vreme, 400 zloți turceşti (Documente privind istoria 
României, seria A, Moldova, veac XIV-XV, vol. I, Bucureşti, 1954,p. 266—267). 

3. Avem în vedere bisericile din Cinciş, Bîrsău, Rîu de Mori, toate în jud. 
Hunedoara și datînd din secolul XV; de asemenea biserica din Comăna de sus, jud. 
Braşov, datînd din același secol. 

PLANŞA 40 


Biserica din Lujeni; figură de sfânt 


În pofida înfățișării sale modeste, biserica din Lujeni păstrează cel mai 
vechi ansamblu de pictură murală din Moldova, înaltele sale calităţi artistice 
fiind semnificative pentru resursele și exigenţele mediului cultural autohton! . 
Importanţa lor este cu atît mai mare cu cit ele vin să compenseze, fie şi 
parţial, dispariţia ansamblurilor de pictură din epoca lui Alexandru cel Bun 
despre care există referiri documentare — la Rădăuţi și Roman — sau asupra 
cărora cercetările arheologice au proiectat preţioase lumini — la Bistriţa, 
Moldoviţa, Humor, Probota, Vornicenii Mari. 

Executate pe un suport cu mortar de var amestecat cu fibre de in, 
picturile de la Lujeni surprind privirile prin coloritul vioi și luminos, prin 
armoniile cromatice sonore sau discrete, prin noblețea figurilor care compun 
ansamblul iconografic. Desenul cu curgere sprintenă definește cu exactitate 
personajele sfinte, preferința pentru siluetele înalte și zvelte, pentru tipologia 
şi pieptănăturile de tradiţie elenistică indicînd mîna abilă a unui meşter 
format în ambianța picturii de modă bizantin-paleologă, pictură care, sub 
variate forme, se răspîndise, încă din secolul al XIV-lea, în întregul Orient 
ortodox. Ceea ce uimeşte la Lujeni nu este atît poziţia stilistică a picturilor, 
cît preţioasa lor calitate artistică, rafinamentul deloc provincial, concordanța 
cu opere de prestigiu ale epocii. 

În absida altarului se păstrează parţial teoria marilor ierarhi înveșmîn- 
taţi în sacose albe cu mari cruci negre, în extremităţile cortegiului aflîndu-se 
diaconi, cel de la nord ţinînd în mîini un chivot şi o cădelniţă. În proscomi- 
diar mai poate fi identificată imaginea lui lisus în mormînt, iar pe registrul 
superior al absidei se poate bănui existența iniţială a compozițiilor tradiţio- 
nale pentru acel loc: Spălarea picioarelor şi Cina cea de taină. Pe peretele 
occidental al naosului se mai păstrează fragmente dintr-un presupus tablou 
votiv. Pronaosul prezintă pe peretele sudic busturile a șase mucenici și 
regele David cîntînd din alăută înconjurat de îngeri. Pe peretele nordic mai 
puteau fi văzute cîteva figuri de sfinţi şi sfinte, de asemenea scene din viaţa 
Sfîntului Nicolae?, aceasta fiind cea mai veche reprezentare a minunilor 
marelui ierarh în pictura murală din Moldova. În colţul de nord-est al 
pronaosului se află un cavaler înarmat cu suliță şi purtînd scut, călare pe un 
cal alb cu harnașament roșu. O inscripţie pictată glăsuiește: „Eu pan Teodor 
numit Vitold, robul lui Hristos Dumnezeu și al Preacuratei de Dumnezeu 
Născătoare și ctitor al acestui sfint hram“. Așadar este vorba chiar despre 
reprezentarea ctitorului, poate inspirată de aceea existentă în capela 
castelului din Lublin, unde regele Wladislaw Jagello fusese înfățișat călare 
pe cal alb, în anul 1418. 


1.1]. D. Ștefănescu, L €gkise de Lujeni. Les peintures murales, în Analecta, III, 
1945, p. 10—16; V. Vătășianu, /storia artei feudale în ţările române, vol. I, Bucureşti, 
1959,p. 802—804. 

2. Singura scenă bine păstrată reprezintă salvarea celor trei strategi. 

3. V. Vătăşianu, op. cit., p. 804. 

PLANȘA 41 


Minăstirea Putna, jud. Suceava (vedere dinspre n.e.; plan de situaţie 
în secolul al XV-lea) 


Potrivit cronicii lui Grigore Ureche şi a altor izvoare scrise, mînăstirea 
Putna a fost întemeiată de către Ştefan cel Mare în anul 1466, în semn de 
mulţumire pentru biruinţa dobîndită la cetatea Chiliei în 25 ianuarie 1465!. 
Dincolo de aspectele legendare privind întemeierea acestui sfînt locaș care 
avea să devină reşedinţă și necropolă domnească, pepinieră de caligrafi și 
școală de muzică, trebuie spus că cercetările arheologice recente au 
demonstrat că la Putna viaţa mînăstirească are începuturi mai vechi şi că, 
în prima parte a secolului al XV-lea, fuseseră construite aici chilii și case de 
locuit? . 

Terminată în 1469, biserica mînăstirii, cu hramul Adormirea Maicii 
Domnului, a fost sfințită la 3 septembrie 1470 de mitropolitul Teoctist, 
cu participarea episcopului Tarasie şi a 64 arhierei, preoţi și diaconi, în 
prezenţa tuturor dregătorilor mari ai ţării. În anul 1481, era terminat zidul 
de incintă al mînăstirii, cu turnul de poartă și turnul tezaurului, singurul 
element arhitectonic care s-a păstrat intact din marele ansamblu de odinioară. 
La data terminării lucrărilor de construcţie, mînăstirea Putna avea următoa- 
rea alcătuire: o incintă patrulateră protejată de ziduri înalte cu drum de 
straje, un tur de poartă pe latura răsăriteană, turnul tezaurului pe latura 
de vest; în mijlocul incintei se afla biserica, pe latura de sud se înălța casa 
domnească iar pe laturile de nord și răsărit existau corpuri de chilii. Deşi 
afectată de numeroase stricăciuni şi refaceri, dintre care cele mai grave au 
fost dărîmarea și rezidirea bisericii în vremea domnitorilor Vasile Lupu, 
Gheorghe Ştefan și Eustatie Dabija? ,, iar, în secolul al XIX-lea, dărimarea 
casei domnești, mînăstirea Putna își păstrează intactă valoarea și semnifica- 
ţia istorică, cunoaşterea sa fiind înlesnită de cercetările recente și de 
lucrările de restaurare? . 

Desigur, cel mai important monument al ansamblului mînăstiresc era 
biserica despre care tradiţia, consemnată de cronicarul lon Neculce, spune că 
era „frumoasă, tot cu aur poleită, zugrăveala mai mult poleială și pre 
dinăuntru și pre dinafară şi acoperită cu plumb “. Cercetările arheologice au 
arătat că biserica lui Ştefan cel Mare era un locaș de mari proporţii, cu naos 
triconc supraînălțat de o turlă, cu gropniță, pronaos alungit alcătuit din 
două travee și un pridvors. Recunoaştem aici dispoziţia planimetrică și 
spaţială caracteristică bisericilor mînăstirești din Moldova, cel mai vechi 
exemplar păstrat fiind tot o ctitorie a lui Ștefan cel Mare şi anume biserica 
Înălţării de la mînăstirea Neamţu (1497). Se poate spune că reluarea în 
forme interpretate a compoziţiei arhitectonice de la Putna la cele mai multe 
biserici de mînăstire construite de-a lungul secolului al XVI-lea şi chiar mai 
tîrziu se datorează prestigiului fără egal de care se bucura sfînta necropolă 
a lui Ștefan cel Mare. 


1. Bibliografia Putnei este foarte bogată, vezi N. Stoicescu, Repertoriul bibliografic 
al localităţilor şi monumentelor medievale din Moldova, Bucureşti, 1974, p. 671—683. 
Cea mai recentă monografie cu valoare de referință pentru stadiul actual al cercetării 
este: C. Moisescu, M.A. Musicescu, A. Șirli, Putna, Bucureşti, 1982. 

2. Cercetări efectuate de un colectiv de arheologi coordonat de Mircea Matei și 
încă nepublicate. 

3. Dărîmarea s-a produs în anul 1653, iar lucrările de refacere s-au încheiat în 1662. 

4. Lucrările de restaurare au fost începute de Direcţia Monumentelor Istorice în 
anul 1969 şi au continuat pînă în 1977, cu terminarea turnului tezaur, a bisericii, 
corpului nordic de chilii, a turnurilor și a clădirii muzeu. Din 1978 lucrările de restaurare 
au fost preluate de către Mitropolia Moldovei și a Sucevei. 

5. S-ar părea că pridvorul a fost construit ulterior anului 1469, în orice caz înainte 
de 1484. 


Fațadele bisericii fuseseră decorate cu discuri de ceramică smălțuită 
divers colorată, la efectul decorativ contribuind ancadramentele de piatră 
cu profilatură de stil gotic. Interiorul fusese pictat în frescă și avem dreptul 
să credem, judecînd fragmentele păstrate, că nivelul artistic al picturilor era 
dintre cele mai înalte. 

Casele domnești, de curînd restauratef , sînt alcătuite din pivnițe boltite 
deasupra cărora se înalță o sală de recepţie și camere de locuit. Celelalte 
construcții, în forma actuală sînt opera unor refaceri mai tîrzii. 


6. Restaurarea caselor domnești s-a bazat pe datele furnizate de cercetările 
arheologice și pe releveele descoperite în arhivă cu indicarea situaţiei anterioare demolării 


din 1854-1856. 

PLANȘA 42 


Mînăstirea Putna; turnul tezaurului 


Singurul martor păstrat din vechiul ansamblu monastic al Putnei este 
tumul tezaurului pe care pisania săpată în piatră și încastrată în faţada de 
est îl prezintă astfel: „„Binecinstitorul domn a toată ţara Moldovei, lo 
Ştefan voievod, fiul lui Bogdan voievod, a zidit şi a făcut turnul acesta și 
zidul din jurul mînăstirii în anul 6989 (=1481) luna mai“! . 

Construit din piatră brută și din piatră făţuită pentru muchii, turnul 
se prezintă ca un robust edificiu, cu ziduri groase de doi metri, pregătit să 
înfrunte primejdiile și trecerea timpului. Desfăşurat pe patru nivele, el are un 
parter de plan pătrat (8,60 x 8,60 m), deasupra căruia se ridică un corp 
prismatic de secţiune octogonală, care găzduiește la etajele unu şi doi largi 
încăperi cu bolți umbrelare, iar la ultimul nivel este amenajat un drum de 
strajă cu parapet crenelat, totul aflîndu-se sub protecția unui acoperiș 
piramidal cu pante repezi. Pe laturile corespunzătoare direcțiilor cardinale, 
turnul este întărit cu contraforturi puternice, contrafortul răsăritean fiind 
tratat ca un turnuleț cu scară interioară care asigură circulația între etaje. 
Ferestrele încăperilor de la etaje au ancadramente dreptunghiulare de piatră 
cu decor cioplit sub forma binecunoscută a baghetelor încrucișate. 


1. Repertoriul monumentelor și obiectelor de artă din timpul lui Ștefan cel Mare, 
Bucureşti, 1958,p. 55. 


16 — Arta Creștină 4 — 

PLANŞA 43 


Tetraevanghelul de la mînăstirea Humor, jud. Suceava 


Scris și împodobit de către ieromonahul Nicodim, care l-a sfîrșit la 
7 iunie 1473, Tetraevanghelul de la Humor' este una dintre capodoperele 
de caligrafie și miniatură medievală românească, ilustrind marele interes 
pentru cultură şi artă al domnitorului Ştefan cel Mare din a cărui poruncă 
s-a realizat şi această lucrare. 

Făcînd parte din scriptoriul mînăstirii Putna, unde copia un minei în 
anul 1467, ieromonahul Nicodim se numără printre cei mai iluștri caligrafi 
şi miniaturişti români, opera sa aşezîndu-se cu cinste alături de aceea a 
înaintașului său Gavriil Uric — al cărui model l-a urmat — şi de acelea ale 
contemporanilor săi, Teodor Mărişescu şi Spiridon de la Putna. 

Scris cu multă îngrijire, textul biblic este împodobit cu iniţiale 
ornamentale desenate cu aur și colorate. Primele file ale Evangheliilor au 
partea superioară omată cu frontispicii | late, cu motivul cercurilor înlăn țuite 
și mici elemente florale, totul realizat în aur, roşu, brun, verde și albastru. 
Fiecare Evanghelie este precedată de miniatura în plină pagină a apostolului 
care a redactat-o. Drapaţi antic, Evangheliștii sînt înfăţișaţi în faţa pupitru- 
lui scriind sau meditînd, figurile lor fiind proiectate pe fundaluri convențio- 
nale de arhitectură. Chenare late, cu motive vegetale, închid cîmpul 
imaginilor. Concepţia iconografică și decorativă este principal îndatorată 
unor mai vechi modele bizantine, de largă circulaţie în lumea ortodoxă. 
Dar, asemenea înaintașului său Gavriil Uric, ieromonahul Nicodim reuşeşte 
să imprime figurilor de evangheliști o expresie mai blindă, mai umană, 
integrîndu-le unei viziuni artistice autohtonizate, ca și în cazul picturilor de 
la Voroneţ. Îndepărtarea de principiile hieratizante ale miniaturii bizantine 
şi apropierea de realitate, se recunoaște mai ales în miniatura votivă, în 
cadrul căreia reprezentarea lui Ștefan cel Mare prilejuieşte un adevărat 
portret de aparat (planșa alăturată). 


1, %** Repertoriul monumentelor şi obiectelor de artă din timpul lui Ștefan cel 
Mare, Bucureşti, 1958, p. 379—388; G. Popescu-Vîlcea, Miniatura românească, Bucureşti, 
1981,p. 17-18, 86—87. 

PLANȘA 44 


Ferecătura Tetraevanghelului de la mînăstirea Humor 


Un capitol important al argintăriei vechi românești este constituit de 
ferecăturile de cărţi, în special de Evangheliare. Printre cele mai valoroase 
lucrări de acest fel se numără ferecătura Tetraevanghelului de la Humor, 
dăruită de Ștefan cel Mare în anul 1487'. Filele de pergament ale 
preţiosului Tetraevanghel, copiat în anul 1473 şi împodobit cu miniaturi de 
către călugărul caligraf Nicodim (a se vedea și planșa 43), sînt strînse între 
două scoarțe de lemn îmbrăcate în tablă de argint aurit și decorat prin 
ciocănire. Pe faţă a fost reprezentată scena Pogoririi la lad înscrisă într-un 
chenar ovoidal, la rîndul său încadrat de un chenar dreptunghiular cu vrejuri 
vegetale. În colțuri patru caboșoane de ametist. Ansamblul decorativ al feţei 
este completat de o inscripţie dedicatorie, îngrijit caligrafiată, cu litere 
excizate: 

„lo Ştefan voievod, din mila lui Dumnezeu domn al Țării Moldovei, 
fiul lui Bogdan voievod, a ferecat această evanghelie în mînăstirea de la 
Humor, în anul 6995 (=1487), noiembrie 20“. 

Spatele ferecăturii înfățișează Adormirea Maicii Domnului, într-un 
chenar lat cu ornamente vegetale, în colțuri cu patru butoni striaţi. Pe cotor, 
legătură din împletituri de inele. Ferecătura Tetraevanghelului de la Humor 
a fost executată cu probabilitate la Suceava, oraș în care documentele 
atestă existenţa unor meșteri originari argintari în epoca lui Ștefan cel Mare. 


]. *** Repertoriul monumentelor şi obiectelor de artă din timpul lui Ștefan cel 
Mare, Bucureşti, 1958, p. 340—344. Ajuns în posesia mînăstirii Putna, Tetraevanghelul 
de la Humor este expus în prezent la Muzeul Naţional de Istorie, București. 

PLANȘŞA 45 


Biserica Cuvioasa Parascheva din Dolheștii Mari, jud. Suceava; 
pictura interioară (vedere generală; figură de profet). 


Biserica din Dolheştii Mari,a cărei dată de construcție este necunoscu- 
tă, păstrează în nişa vestică a peretelui sudic un mic ansamblu de picturi 
ile, printre cele mai vechi din epoca lui Ștefan cel Mare?. Intradosul 
arcadei care desenează nişa este decorat cu zece medalioane cu figuri de 
profeţi, la cheie fiind un medalion cu Tronul Pregătiri: (Etimasiei). Peretele 
nișei este străpuns de o fereastră în al cărei glaf a fost înfățișat pruncul 
lisus întins pe disc și doi îngeri diaconi. Decorația peretelui este organizată 
în cinci registre. În timpan, separate printr-un chenar, se află reprezentările 
Celui vechi de zile şi Pantocratorului. Urmează trei registre cu figuri de 
evangheliști, ierarhi și martiri. În registrul inferior se află tabloul votiv: 
hatmanul Şendrea, împreună cu soţia Maria și copiii, un băiat şi o fetiţă, 
îşi îndreaptă ruga către lisus Hristos care stă pe tron, fiind încadrat de 
Sf. Nicolae ca patron al bisericii şi Maica Domnului. Știind că hatmanul 
Şendrea a căzut în bătălia de la Rîmnic, la 8 iulie 1481, rezultă că picturile 
de la Dolheștii Mari sînt anterioare acestei date”. Gama cromatică sobră, 
dar armonizată cu discreţie, ca şi desenul concentrat, cu trăsături energice, 
concură la frumuseţea acestor picturi care, din punct de vedere stilistic 
evocă subitilităţile de expresie din Bizanțul ultimilor Paleologi. 


1. În general atribuită hatmanului Şendrea (ante 1481) biserica din Dolheştii Mari 
pare a fi fost construită la începutul secolului al XV-lea, după cum propune N. Grigoraș, 
Date și observaţii asupra unui vechi monument de arhitectură din Moldova, în Buletinul 
monumentelor istorice, 1972, nr. 1, p. 40—44. Hramul iniţial al bisericii a fost Sf. 
Nicolae, ulterior schimbat cu cel al Cuvioasei Parascheva. 

2. Petru Comarnescu, Îndreptar artistic al monumentelor din nordul Moldovei, 
Suceava, 1961, p. 215—216, 321—322; *** Istoria artelor plastice în România, vol. ], 
București, 1968, p. 348—349. 

3. Faptul că, în tabloul votiv, reprezentarea Pantocratorului apare într-o compoziţie 
de tip Rugăciune (Deisis), avînd ca intercesori pe Maica Domnului şi pe Sf. Nicolae, 
sugerează posibilitatea ca picturile bisericii din Dolheştii Mari să fi fost executate imediat 
după moartea hatmanului Șendrea, în directă legătură cu înmormîntarea sa în biserica 
familiei, chiar în faţa nişei pictate. În cronica lui Grigore Ureche se precizează că pe 
„Şendrea hatmanul l-au adus de l-au îngropat în Dolhești, lîngă tată-său“. Este semnifica- 
tiv şi faptul că Șendrea nu duce în mîini macheta bisericii. 

PLANŞA 46 
Biserica Sfînta Cruce din Pătrăuți, jud. Suceava 


Vreme de trei decenii, din 1457 pînă în 1487, domnia lui Ştefan cel 
Mare a fost ilustrată de eforturile supraomeneșşti și eroice pentru păstrarea 
libertăţii Moldovei, care era, „poarta creştinătăţii“ şi care, dacă ar fi fost 
pierdută, toată creștinătatea s-ar fi aflat în mare primejdie, după cum însuși 
gloriosul domn spunea în vestita sa scrisoare-circulară trimisă tuturor 
monarhilor creștini din Europa, la 25 ianuarie 1475. În tot acest lung 
interval, au fost construite sau reconstruite numeroase cetăţi și curţi forti- 
ficate cu rostul de a crea o adevărată centură defensivă și totodată pentru a 
asigura rezistenţa interioară a primejduitei ţări. Ca locașuri de cult, abia 
dacă au fost zidite biserica de la Rîmnicu Sărat și mînăstirea Putna; de 
asemenea a fost refăcută biserica mînăstirii Probota. 

În anul 1487 începe o nouă etapă din activitatea constructivă a lui 
Ştefan cel Mare, de aici încolo principalele eforturi fiind îndreptate în 
direcţia edificării de biserici şi mînăstiri, strălucitele ctitorii domneşti 
ajungînd să acopere pămîntul Moldovei cu o adevărată mantie de pioşenie şi 
frumuseţe. Primele două ctitorii înălțate în acest an, 1487, sînt biserica Sf. 
Procopie din Milișăuți! și biserica Sf. Cruce din satul Pătrăuţi?. Distrugerea 
în împrejurări nefericite a celor mai vechi ctitorii durate prin gîndul și fapta 
lui Ștefan cel Mare face ca biserica din Pătrăuți să aibă valoarea unei pietre 
angulare, de la ea putînd fi urmărită evoluţia arhitecturii moldovenești 
din ultima parte a secolului al XV-lea. 

Construită din piatră brută şi piatră făţuită la muchii, biserica din 
Pătrăuți este un mic edificiu de plan triconc, cu turlă pe naos. În elevaţie, 
caracteristic este faptul că tamburul turlei nu se ridică, așa cum se întîmplă 
în arhitectura bizantină, direct deasupra celor patru pandantivi care fac 
trecerea de la planul pătrat descris de arcele mari, la cel circular. Constructo- 
rii de la Pătrăuți au introdus în interiorul primului inel de tambur patru arce 
dispuse diagonal în raport cu arcele mari, pentru ca apoi, cu ajutorul unor 
mici pandantivi să asigure trecerea către forma circulară a unui tambur cu 
diametru redus față de primul. Prin aplicarea acestui procedeu se obține o 
structură de rezistență mai stabilă, dar și o elegantă înălțare pe verticală, 
turla fiind mai zveltă şi mai sprintenă ca desfășurare în spaţiu. Dincolo de 
numeroasele controverse iscate în literatura de specialitate? , este sigur că 
procedeul arcelor diagonale etajate a fost elaborat în Moldova și nu este 
exclusă posibilitatea ca el să fi avut dintru început şi o funcţie simbolică. 

Absidele laterale, ca și absida altarului, sînt boltite în sfert de sferă, 
iar pronaosul, de plan patrulater, are o boltă semisferică susţinută de patru 
arce rezemate pe console de piatră. Între pronaos și naos se află un zid plin, 
străpuns de o trecere cu portal de piatră profilată. 

Tamburul circular al turlei, care se înalță pe o bază pătrată, este 
decorat în zona superioară cu o friză de ocniţe, apoi de un șir de plăci 
ceramice smălţuite, de culoare verde, de asemenea, de un rînd de 12 arcade 
oarbe care contribuie la efectul de zveltă înălţare a turlei. Același decor 
împodobeşte cele trei abside. În prezent fațadele sînt acoperite cu o 
tencuială uniformă, dar din analiza machetei bisericii din tabloul votiv 
rezultă că la origine existau tencuieli ornamentale care imitau un apareiaj 
regulat” . 


1. Biserica din Milișăuți a fost distrusă de austrieci în timpul primului război 
mondial. 

2.G. Balş, Bisericile lui Ștefan cel Mare, Bucureşti, 1926, p. 21-23; Grigore 
Ionescu, Istoria arhitecturii în România, vol. 1, 1963,p. 232—233. 

3. Sinteza acestor controverse la Gr. Ionescu, op. cit., p. 239—242. 

4. În secolul al XVI-lea biserica din Pătrăuți a fost pictată şi la exterior; fragmente 
din Judecata de apoi se văd pe faţada vestică. 

La decorația fațadelor contribuie soclul cu profil simplu, de asemenea 
ancadramente dreptunghiulare de piatră ale ferestrelor, ancadramente de 
stil gotic prevăzute cu baghete încrucișate. Portalul vestic este în arc frînt, 
cu trei profile în retrageri succesive. Deasupra portalului se află pisania de 
piatră, cu frumoase litere excizate: „lo Ştefan voievod, domnitor al Țării 
Moldovei, fiul lui Bogdan Vodă, a început să clădească acest hram în numele 
Sfintei Cruci, în anul 6995 (1487) luna iunie ziua 13“. 

Hramul Sfintei Cruci, extrem de rar în lumea ortodoxă se explică, aici 
la Pătrăuți, prin vrednica luptă pe care Ștefan cel Mare o dădea, în numele 
Crucii, pentru apărarea Moldovei de puterea otomană. 

PLANȘA 47 


Biserica Sfînta Cruce din Pătrăuți; tabloul votiv 


Construită în anul 1487, biserica din Pătrăuți a fost pictată în interva- 
lul de timp, ianuarie 1497 — 23 noiembrie 1499, fapt care poate fi dedus 
din analiza tabloului votiv, amplă și solemnă compoziţie care constituie ea 
singură una dintre cele mai strălucite mărturii despre arta picturii în 
Moldova epocii lui Ştefan cel Mare! . Pe peretele sudic al naosului, pictorul 
a înfăţişat familia domnitorului care se îndreaptă, sub protecţia Sfîntului 
împărat Constantin, pentru a oferi Pantocratorului ctitoria sub forma unei 
machete. 

În fruntea solemnului cortegiu se află Ştefan cel Mare; el poartă 
coroana de aur bătută cu nestemate şi este înveşmîntat într-o granaţă 
imperială din brocart de aur, însemn de înalt ceremonial în care se poate 
recunoaşte gîndul îndrăzneţ al domnitorului, conștient de faptul că îi revine 
misiunea grea de a fi succesor al Bizanțului căzut sub turci. Îi urmează 
Bogdan, fiu asociat la domnie în primele luni ale anului 1497, ceea ce explică 
poziţia în tabloul votiv, făcînd posibilă stabilirea unei limite cronologice 
pentru datarea picturii. Bogdan este înveșmîntat asemenea tatălui său, dar 
pictorul a ştiut să redea cu exactitate diferența de vîrstă. Ștefan cel Mare 
este înfățișat ca un bărbat matur, cu fața rotundă încadrată de plete blonde 
şi are o mică mustață. Asemănător la chip cu tatăl său, Bogdan este vădit 
mai tînăr, expresia sa trădînd chiar o notă de naivitate. În continuare, se 
vede o domniţă pe capul căreia se așează tandră mîna doamnei Maria 
Voichiţa, căreia îi urmează încă o domniţă. Deşi nenumite, cele două 
domniţe nu pot fi decît Maria şi Ana. Știind că Ana a răposat la 23 
noiembrie 1499, se obține a doua limită cronologică pentru încadrarea în 
timp a picturilor de la Pătrăuți. 

Portretul Mariei Voichiţa impresionează prin frumuseţea ca și prin 
exacta descriere picturală a costumului de ceremonial. În fapt, prin calităţile 
și caracteristicile sale, tabloul votiv de la Pătrăuți lasă să se întrevadă 
existenţa unei picturi laice de aparat la curtea domnească, pictură pe care 
vitregia vremurilor a risipit-o iremediabil. 


1. În legătură cu datarea picturilor de la Pătrăuți, M. A. Musicescu, Consideraţii 
asupra picturii din altarul şi naosul Voroneţului, în volumul Cultura moldovenească în 
timpul lui Ștefan cel Mare, Bucureşti, 1964, p. 368. Pentru o descriere mai amănunțită 
a ansamblului iconografic și pentru bibliografia selectivă a monumentului, V. Drăguţ, 
Pictura murală din Moldova, Bucureşti, 1982,p. 14—16,55. 

PLANŞA 48 


Biserica Sfînta Cruce din Pătrăuți; 
Sf. Constantin (detaliu din tabloul votiv) 


De o gravă şi nobilă frumuseţe, figura Sfintului împărat Constantin 
apare în cadrul tabloului votiv de la Pătrăuți în legătură cu ideea că autorul 
edictului din Milan a fost un luptător pentru Cruce. Așa cum odinioară 
Constantin, călăuzit de Cruce, dobîndise victoria împotriva lui Maxenţiu în 
bătălia de la podul Milvius, tot astfel Ştefan cel Mare se dorea învingător al 
turcilor luptind sub același semn protector. Sensul simbolic al hramului 
bisericii de la Pătrăuți este dezvăluit de ampla compoziţie pictată în 
pronaos, pe peretele vestic, Cavalcada Sfinților Mihtari. Călăuziţi de Arhan- 
ghelul Mihail, sfinţii militari, în fruntea cărora se află împăratul Constantin, 
se îndreaptă spre victoria promisă de semnul Crucii care apare pe cer. Pe 
bună dreptate, Cavalcada de la Pătrăuți a fost interpretată ca o ilustrare a 
ideii de cruciadă antiotomană care străbătea ca un fir roşu politica lui 
Ştefan cel Mare! . 

Împăratul Constantin, așa cum apare în tabloul votiv de la Pătrăuți, 
vădeşte fenomenul de continuitate a limbajului pictural întîlnit în epoca 
bizantin-paleologă şi totodată calităţile de bun desenator şi subtil colorist 
ale autorului anonim, desigur unul dintre principalii exponenţi ai mediului 
artistic din Moldova lui Ştefan cel Mare. 


1. Andre Grabar, Les croisades de l'Europe orientale dans lart, în Melanges 
offerts â Charles Diehl, II, Paris, 1935. 

PLANȘA 49 


Biserica Sfînta Cruce din Pătrăuți; | 
Sfinţii militari Gheorghe şi Dumitru (pictură din naos) 


Programul iconografic al bisericii din Pătrăuți este un adevărat model 
de aplicare consecventă a prescripţiilor din cărţile de pictură bizantine — 
aşa-numitele erminii. În naos, registrul inferior este rezervat, ca de obicei, 
sfinților militari, prin ceata lor solemnă şi strălucitoare fiind simbolizată 
permanenţa Bisericii luptătoare. Sfinţii militari Gheorghe și Dumitru 
surprind atenţia prin eleganța siluetelor, prin veșmintele bogat ornamentate 
și, deopotrivă, prin figurile nobile, cu trăsături fine și prelungi. Desenul este 
sigur şi ferm, coloritul este variat şi armonizat cu subtilitate, semnificative 
fiind de asemenea faldurile aplatizate, grupate decorativ, soluţie familiară. 
picturii bizantine târzii. 


a 

PLANŞA 51 


Biserica Sfîntul Ilie — Suceava! 


Deasupra portalului vestic al bisericii, o pisanie de piatră cu litere 
excizate îl avertizează pe vizitator astfel: „lo Ştefan voievod, fiul lui Bogdan 
voievod, domn al Ţării Moldovei, a zidit acest hram întru numele sfintului: 
prooroc llie; s-a început în anul 6996 (=1488), luna mai 1, s-a sfîrşit în 
același an, octombrie 15“. 

Construită un an mai tîrziu decît bisericile de la Pătrăuți şi Milișăuți, 
biserica Sf. Ilie le este asemănătoare îndeaproape, atît prin dimensiuni cât și 
prin compoziţie arhitectonică, fiind, de asemenea, înrudită cu biserica de la 
Voroneţ care se construia în același an, 1488. Naosul dezvoltat cu abside 
laterale este supraînălțat de o turlă al cărui sistem de susținere, tipic 
moldovenesc, se caracterizează prin folosirea arcelor piezişe etajate. Ca o 
particularitate, trebuie consemnată așezarea turlei pe trei baze suprapuse, 
două pătrate (dispuse oblic una faţă de cealaltă), iar cea de a treia stelată 
în opt colțuri, aceasta fiind prima bază stelată din istoria arhitecturii 
autohtone. Absida altarului, boltită în sfert de sferă, este prevăzută cu 
anexele rituale — proscomidiarul și diaconiconul - și este luminată de o 
singură fereastră dispusă în ax. 

Pronaosul, de formă pătrată, este boltit cu o calotă semisferică suspen- 
dată pe arcuri susținute pe console de piatră. 

Construit din piatră brută și piatră făţuită pentru muchii, edificiul 
are o siluetă zveltă, accentul verticalităţii rezultînd atît din înălțimea reală 
cît şi din unele elemente de plastică arhitectonică: soclul, cei patru contra- 
forţi, firidele prelungi care încing absidele și turla. La decorul fațadelor mai 
contribuie friza de ocniţe, plăcile de ceramică smălțuite, de asemenea 
ancadramentele ferestrelor şi portalul vestic. În timp ce ferestrele au chenare 
dreptunghiulare cu obișnuitul decor gotic al baghetelor încrucișate, portalul 
vestic are deschiderea în arc frînt, profilele fiind dispuse în retrageri 
succesive. De observat că portalul interior, la trecerea din pronaos în naos, 
este dreptunghiular cu baghete încrucișate, asocierea celor două tipuri de 
portale fiind frecventă la bisericile din Moldova. 

Pictura interioară aparţine epocii lui Ştefan cel Mare, în timp ce 
fragmentele de frescă de pe faţada sudică a pronaosului datează din secolul 
al XVII-lea. 


1. G. Balş, Bisericile lui Ștefan cel Mare, Bucureşti, 1926,p. 27—31;*** Reperio- 
riul monumentelor și obiectelor de artă din timpul lui Ștefan cel Mare, Bucureşti, 1958, 
p. 67-76. 

PLANȘA 49 


Biserica Sfînta Cruce din Pătrăuți; | 
Sfinţii militari Gheorghe şi Dumitru (pictură din naos) 


Programul iconografic al bisericii din Pătrăuți este un adevărat model 
de aplicare consecventă a prescripţiilor din cărțile de pictură bizantine — 
aşa-numitele erminii. În naos, registrul inferior este rezervat, ca de obicei, 
sfinților militari, prin ceata lor solemnă și strălucitoare fiind simbolizată 
permanenţa Bisericii luptătoare. Sfinţii militari Gheorghe și Dumitru 
surprind atenţia prin eleganța siluetelor, prin veșmintele bogat ornamentate 
și, deopotrivă, prin figurile nobile, cu trăsături fine și prelungi. Desenul este 
sigur şi ferm, coloritul este variat și armonizat cu subtilitate, semnificative 
fiind de asemenea faldurile aplatizate, grupate decorativ, soluţie familiară. 
picturii bizantine târzii. 

PLANȘA 50 


Biserica Sfînta Cruce din Pătrăuți, 
„„Cavalcada Sfinţilor Militari“ (pictură în pronaos) 


Pe peretele vestic al pronaosului, deasupra portalului de intrare, se află 
una dintre cele mai frumoase scene din întreaga pictură veche românească: 
Cavalcada Sfinţilor Militari. Pomind de la un pasaj din De Vita Constantini 
scrisă de Eusebiu din Cesareea, imaginea în discuţie este în fapt o ilustrare 
în ideal a ideii luptei pentru Cruce, ceea ce, în epoca lui Ştefan cel Mare 
echivala cu lupta pentru apărarea ţării, împotriva turcilor. Potrivit istorisirii 
lui Eusebiu, împăratul Constantin ar fi avut o viziune prevestitoare în ajunul 
faimoasei bătălii de la podul Milvius, lînga Roma. Ros de îndoieli, căci 
rivalul său Maxenţiu era foarte puternic, împăratul Constantin a văzut, 
deasupra soarelui în asfinţit, o cruce luminoasă însoţită de cuvintele în hoc 
Signo vinces-,prin acest semn vei învinge“. Se știe că în urma victoriei 
obținute în bătălia de la podul Milvius (312) Maxenţiu a fost înlăturat, iar 
Constantin nu a întîrziat să dea edictul din Milan (313) care a pregătit 
recunoașterea creştinismului ca religie de stat. Toate aceste lucruri vor fi 
fost cunoscute pictorului de la Pătrăuți care a interpretat tema dîndu-i 
un conţinut mai bogat. Împăratul Constantin înaintează călare sub protecţia 
arhanghelului Mihail, conducătorul oștilor îngereşti, iar în urma sa vin sfinţii 
militari Gheorghe, AD aeai ai Teodor Tiron, Teodor Stratilat, Procopie, 
Mercurie, Nestor, Artemie, Eustatie s. a. 

Trebuie observat în primul rînd că reprezentarea viziunii Sfîntului, 
împărat Constantin este extrem de rară în pictura ortodoxă! nefiind 
prescrisă în erminii, iar modul de reprezentare de la Pătrăuți își sporește 
originalitatea prin aceea că nu este o simplă ilustrare a unui fapt, ci ridicarea 
acestuia la valoare de simbol. Este meritul bizantinologului Andre Grabar de 
a fi relevat importanţa imaginii de la Pătrăuți în care poate fi recunoscută 
atitudinea militantă a Moldovei lui Ştefan cel Mare, eroicul său efort pentru 
apărarea libertăţii?. Demnă de atenţie este și reluarea acestei imagini în 
picturile de la Bălinești şi Arbore, dovadă că mesajul implicat aici nu a 
rămas fără ecou în conștiința pictorilor moldoveni. 


1. „Viziunea împăratului Constantin“ se află în pictura bisericii Sf. Constantin și 
Elena din Ohrida (faţada sudică; secolele XIV—XV) cf. Tania Velmans, La peinture 
murale byzantine ă la fin du Moyen Age, Paris, 1977, 1,p. 232. 

2. Andr€ Grabar, Les croisades de l'Europe orientale dans l'art, în Melanges 
offerts ă Charles Diehl, WI, 1936,p. 19-27. 


18 — Arta Creştină 4 — 

PLANȘA 51 


Biserica Sfîntul Ilie — Suceava! 


Deasupra portalului vestic al bisericii, o pisanie de piatră cu litere 
excizate îl avertizează pe vizitator astfel: „lo Ştefan voievod, fiul lui Bogdan 
voievod, domn al Țării Moldovei, a zidit acest hram întru numele sfintului 
prooroc lie; s-a început în anul 6996 (=1488), luna mai 1, s-a sfîrșit în 
același an, octombrie 15“. 

Construită un an mai tîrziu decît bisericile de la Pătrăuți și Milişăuţi, 
biserica Sf. Ilie le este asemănătoare îndeaproape, atît prin dimensiuni cât și 
prin compoziţie arhitectonică, fiind, de asemenea, înrudită cu biserica de la 
Voroneţ care se construia în același an, 1488. Naosul dezvoltat cu abside 
laterale este supraînălțat de o turlă al cărui sistem de susținere, tipic 
moldovenesc, se caracterizează prin folosirea arcelor piezișe etajate. Ca o 
particularitate, trebuie consemnată așezarea turlei pe trei baze suprapuse, 
două pătrate (dispuse oblic una față de cealaltă), iar cea de a treia stelată 
în opt colțuri, aceasta fiind prima bază stelată din istoria arhitecturii 
autohtone. Absida altarului, boltită în sfert de sferă, este prevăzută cu 
anexele rituale — proscomidiarul şi diaconiconul - și este luminată de o 
singură fereastră dispusă în ax. 

Pronaosul, de formă pătrată, este boltit cu o calotă semisferică suspen- 
dată pe arcuri susţinute pe console de piatră. 

Construit din piatră brută și piatră făţuită pentru muchii, edificiul 
are o siluetă zveltă, accentul verticalităţii rezultînd atît din înălțimea reală 
cît şi din unele elemente de plastică arhitectonică: soclul, cei patru contra- 
forţi, firidele prelungi care încing absidele și turla. La decorul fațadelor mai 
contribuie friza de ocniţe, plăcile de ceramică smălţuite, de asemenea 
ancadramentele ferestrelor și portalul vestic. În timp ce ferestrele au chenare 
dreptunghiulare cu obișnuitul decor gotic al baghetelor încrucișate, portalul 
vestic are deschiderea în arc frînt, profilele fiind dispuse în retrageri 
succesive. De observat că portalul interior, la trecerea din pronaos în naos, 
este dreptunghiular cu baghete încrucișate, asocierea celor două tipuri de 
portale fiind frecventă la bisericile din Moldova. 

Pictura interioară aparţine epocii lui Ştefan cel Mare, în timp ce 
fragmentele de frescă de pe faţada sudică a pronaosului datează din secolul 
al XVII-lea. 


1. G. Balş, Bisericile lui Ştefan cel Mare, Bucureşti, 1926,p. 27—31; *** Reperto- 
riul monumentelor şi obiectelor de artă din timpul lui Stefan cel Mare, Bucureşti, 1958, 
p. 67—76. 

PLANȘA 52 


Biserica Sfîntul Ilie — Suceava; tabloul votiv 


Pictată la o dată necunoscută, probabil curînd după anul 1496, biserica 
Sf. Ilie — Suceava păstrează unul dintre cele mai valoroase ansambluri de 
pictură murală realizate în epoca lui Ștefan cel Mare! . Programul iconogra- 
fic al acestor picturi este asemănător cu acela al bisericilor contemporane și 
înrudite ca arhitectură, Pătrăuți, Milişăuţi, Voroneţ. 

Pe peretele de vest al naosului se află tabloul votiv, a cărui compoziţie 
se continuă şi pe peretele sudic în colțul învecinat. Imaginea principală 
(planșa 48) îl reprezintă pe Mîntuitorul aşezat pe tron și binecuvîntînd pe 
Ștefan cel Mare care îi înfăţişează macheta ctitoriei. Domnitorul este 
condus în fața tronului divin de către proorocul Ilie care îl ţine de mînă cu 
un gest de bunăvoință protectoare. Ca şi în alte tablouri votive, Ştefan cel 
Mare este înveşmîntat într-o mantie de tip imperial, așa-numita granaţă, 
piesă destinată ceremonialului de curte şi pe care pictorul a redat-o cu 
minuţie, reuşind să sugereze bogatele brocarturi ţesute din mătase și fir de 
aur, ca şi aplicaţiile de perle. 

Înfăţişat ca un bătrin bărbos, cu o expresie de infinită bunătate, 
proorocul Ilie surprinde atenţia prin gestul larg al mîinilor datorită căruia 
mantia aşezată pe umeri şi încopciată la piept se desfăşoară amplu, faldurile 
mărunte și dese fiind desenate cu exactitate, într-o viziune de discretă 
transfigurare, prin efectele grafice ale blicurilor albe. Mai convențională ca 
mod de reprezentare, imaginea Mîntuitorului impresionează prin gravitatea 
ținutei, prin expresivitatea solemnă a gestului de binecuvîntare. 

Pe peretele sudic, tabloul votiv continuă cu Bogdan, fiu și asociat la 
tron al domnitorului, cu un personaj neidentificat? şi cu figura doamnei 
Maria Voichiţa. 


1. Din bibliografia acestor picturi reținem: Paul Henry, Les €glises de la Moldavie 
du Nord des origines ă la fin du XVl-e siecle, Paris, 1930,p. 203—205; *** Istoria artelor 
plastice în România, vol. |, Bucureşti, 1968,p. 350-351. 

2. Ştiind că primul fiu al lui Ştefan cel Mare, Alexandru, a murit la 26 iulie 1496, 
s-ar putea accepta, ca ipoteză de lucru, că personajul neidentificat — reprezentat în 
veşminte de ceremonial, cu coroană înaltă — îl reprezintă tocmai pe acesta. Dacă această 
ipoteză se confirmă, înseamnă că pictura bisericii Sf. Ilie a fost începută în 1496, 
anterior morții lui Alexandru, şi a fost terminată în anul 1497 cînd Bogdan fusese asociat 
la tron, rang care justifică poziţia sa în tabloul votiv. 

PLANȘŞA 53 


Biserica Sfîntul Ilie — Suceava; scene din viața Sfintului prooroc Ilie 


Potrivit prescripţiilor din erminii, în pronaosul bisericii Sf. Ilie — Suceava, 
programul iconografic este dominat de prezenţa scenelor din viaţa sfîntului 
patron, în cazul acesta din viaţa marelui prooroc tesvitean ale cărui fapte și 
minuni sînt istorisite de Cărţile Regilor din Vechiul Testament. Desfășurat 
în mai multe registre, ciclul narativ este compartimentat în imagini riguros 
delimitate prin chenare roşii mărginite cu alb. Organizarea scenelor este 
simplă și clară, atenţia fiind îndreptată spre o cît mai fidelă ilustrare a 
textului biblic. În general este vorba despre o reprezentare în prim plan, 
cu grupuri mici, bine individualizate, planul al doilea avînd rolul de fundal, 

rin indicarea sumară a unor peisaje de munte sau a unor ziduri de cetate. 
i scena de sus,reprodusă în planșa alăturată este înfățișat proorocul Ilie în 
momentul pregătirii jertfei viţelului pentru a se dovedi neputinţa zeului 
Baal! . În scena de jos este reprezentat momentul venirii la Ilie a căpitanului 
trimis de Ahazia?. 

1.1 Regi, 18, 26. 

2.1 Regi, 1, 15. 

PLANŞA 54 


Biserica Sfîntul Gheroghe a fostei mînăstiri Voroneţ, jud. Suceava; 
vedere dinspre sud-vest 


Făcând parte din grupul celor patru biserici surori alături de Pătrăuți, 
Milișăuți și Sf. Ilie-Suceava — care marchează anii de debut ai campaniei 
ctitoriceşti pe care Ştefan cel Mare o inaugurase în anul 1487 — biserica Sf. 
Gheorghe a fostei mînăstiri Voroneţ! a fost construită la îndemnul pustnicu- 
lui-cărturar Daniil Sihastrul, al cărui mormînt împodobit cu o sobră lespede 
funerară se află în pronaos. DEA 

Pisania săpată în piatră glăsuieşte astfel: „lo Ștefan voievod, din mila 
lui Dumnezeu domn al Țării Moldovei, fiul lui Bogdan voievod, a început să 
zidească acest hram în mânăstirea de la Voroneţ, întru numele sfântului și 
slăvitului și marelui mucenic, purtător de biruință, Gheorghe, în anul 
6996 (= 1488), luna mai 26, în lunea de după Pogorirea Duhului Sfînt, 
și s-a săvîrșit în acelaşi an, luna septembrie It Așezămintul mînăstiresc 
de la Voroneţ este mai vechi decît zidirea bisericii, în acest sens fiind 
lămuritor chiar textul pisaniei; faptul a fost confirmat și prin săpăturile 
arheologice care au pus în evidenţă — sub pardoselile de piatră ale edificiu- 
lui — fundaţiile unei biserici de lemn? . 


În forma iniţială, biserica de la Voroneţ avea un pronaos patrulater 
boltit cu o calotă semisiurică (uşor turtită) susținută de arcuri suspendate 
pe console de piatră. Un perete plin,străpuns de o trecere cu portal de piatră 
separă pronaosul de naos, acesta din urmă fiind de tip triconc cu turlă 
înălţată deasupra sistemului moldovenesc de arce etajate dispuse diagonal. 
Absida altarului, nu prea adîncă, este înzestrată cu anexele rituale, proscomi- 
diarul şi diaconiconul, în dreptul cărora, la exterior, se află contraforțţii. 
Turla de secţiune circulară are o bază stelată și este decorată cu 16 firide 
înalte, deasupra cărora se află o friză de ocniţe, aceeaşi combinaţie de firide 
şi ocniţe regăsindu-se şi pe rotundurile absidelor. Iniţial, la decorația faţade- 
lor contribuiau discuri de ceramică smălțuită aşezate pe trei rînduri, imediat 
sub nivelul comişei“ . De remarcat că la Voroneţ, pentru prima oară discurile 
ceramice smălțuite în galben, verde și castaniu au fost ornamentate şi au 
motive heraldice — sirena cu două cozi, stema Moldovei, cerbul, rozeta — 
de aici încolo sistemul fiind reluat la numeroase monumente. La origine, 
fațadele fuseseră acoperite cu o tencuială de frescă pe a căror suprafaţă era 
imitat jocul ornamental al unui apareiaj regulat. Pentru podoaba fațadelor 
se mai cer consemnate micile ancadramente dreptunghiulare ale ferestrelor 
şi soclul cu profil simplu. Acoperișul, de tip compartimentat, tipic 
moldovenesc, după cum poate fi văzut şi în tabloul votiv, a fost iniţial din 
şindrilă ; în prezent, în scopul protejării fațadelor cu preţioasele lor picturi, 
el este din tablă de zinc, cu streşini foarte largi“ . 

În anul 1547, mitropolitul Grigorie Roșca a prelungit biserica spre vest, 
adăugîndu-i un amplu pridvor cu intrări laterale, tot atunci fiind pictate 
fațadele. 


1. G. Balş, Bisericile lui Ștefan cel Mare, București, 1926,p. 31—36; *** Reperto- 
riul monumentelor și obiectelor de artă din timpul lui Ștefan cel Mare, București, 1958, 
p. 77-81; Petru Comarnescu, Voroneţ, Bucureşti, 1965. 

2. Pisania, se află pe peretele vestic al pronaosului, deasupra portalului. 

3. Cercetarea arheologică, din nefericire rămasă nepublicată, a fost făcută de 
Nicolae Pușcașu, cu prilejul restaurării monumentului în anii 1960—1962. 

4. Asemenea discuri au apărut pe faţada nordică, acolo unde picturile din 1547 
s-au degradat. 

5. Modificarea acoperișului s-a făcut, în anii 1975-1976, de către Direcţia 
Patrimoniului Cultural Naţional. 


19 — Arta Creştină 4 — 


146 


PLANȘA 55 


Biserica Sfîntul Gheorghe a fostei mînăstiri Voroneţ; 
tabloul votiv (detaliu) 


Pictura interioară! a celebrei biserici de la Voroneţ a fost executată în 
mai multe etape: altarul și naosul în vremea lui Ștefan cel Mare, cu probabi- 
litate în toamna anului 14962; pridvorul adăugat prin grija mitropolitului 
Grigore Roşca a fost pictat, împreună cu fațadele, din iniţiativa aceluiași 
ctitor, întreaga lucrare fiind terminată în 1547, iar pronaosul a fost pictat 
în anul 1550,prin dania mitropolitului Teofan. 

Așa cum s-a mai observat, programul iconografic al picturilor murale 
din altarul şi naosul Voroneţului prezintă numeroase asemănări cu acelea 
din bisericile contemporane de la Pătrăuți, Milişăuţi şi Sf. Ilie, notabilă 
fiind concentrarea atenţiei asupra temelor esenţiale. Spre deosebire de 
confratele său care a pictat biserica din Pătrăuți şi care rămăsese mai vizibil 
îndatorat modelelor de rafinată eleganţă bizantină, autorul picturilor de la 
Voroneţ exprimă, prin imaginile sale sobre şi aspre, vigoarea morală a 
Moldovei lui Ștefan cel Mare, sublinierea energică a prezenţelor omenești 
fiind, din acest punct de vedere, semnificativă. 

Pe peretele vestic al nabsului se află, ca de obicei, tabloul votiv care 
cuprinde cortegiul familiei domneşti în momentul în care Ștefan cel Mare, 
asistat de Sfîntul Gheorghe, patronul bisericii, îşi închină ctitoria Mîntuitoru- 
lui. Decupată pe un fond albastru-închis presărat cu stele, compoziţia 
tabloului votiv are un caracter de gravă solemnitate, liniştea gesturilor şi 
veşmintele de ceremonial punînd în evidenţă măreția momentului. Ştefan 
cel Mare este înveșmîntat în granaţa imperială din brocart de mătase verde 
cu mari flori de aur, iar pe cap poartă o coroană de aur bătută cu pietre 
scumpe. Efortul portretistic s-a îndreptat asupra figurii domnitorului al cărui 
obraz rotund este parcă mîngiiat de mişcarea penelului. Pletele blonde care 
cad pe umeri, nasul drept, gura mică şi cărnoasă, mica mustață blondă, dar 
mai ales ochii cu privire meditativă, toate detaliile fizionomice au stat în 
atenţia pictorului de la Voroneţ care a izbutit să împlinească poate cel mai 
frumos portret,din câte ne-au rămas, al marelui domnitor. . 

În tabloul votiv, Ştefan cel Mare este urmat de o fetiță (Maria sau Ana) 
de doamna sa, Maria Voichiţa, şi de fiul său Bogdan-Vlad, viitorul domn. 


1.P. Henry, Les €glises de la Moldavie du nord des origines ă la fin du XVl-e siecle, 
Paris, 1930, p. 165—174; P. Comamescu, Voroneţ, București, 1959; Idem, Îndreptar 
artistic al monumentelor din nordul Moldovei, Suceava, 1961, indice; M. A. Musicescu, 
Consideraţii asupra picturii din altarul şi naosul Voronețului, în volumul Cultura moldo- 
venească în timpul lui Ștefan cel Mare, Bucureşti, 1964,p. 363—417;M. A. Musicescu și 
S. Ulea, Voroneț, București, 1969; V. A pd ea murală din Moldova, Bucureşti, 
1982,p. 16—17. 

2. Încadrarea cronologică a fost costat de M. A. Musicescu, op. cit., p. 
368—370. 

PLANȘA 56 


Biserica Sfîntul Gheorghe a fostei mînăstirii Voroneţ; 
Spălarea picioarelor (pictură din altar) 


Iconografia altarului de la Voroneţ are următoarea organizare: pe boltă 
se află Maica Domnului aşezată pe tron cu Pruncul pe genunchi, între cei 
patru arhangheli; urmează o friză de serafimi; registrul principal cuprinde, 
în zona centrală, Împărtăşirea Apostolilor cu pîine şi cu vin, iar în extremi- 
tăți Spălarea picioarelor şi Cina cea de taină; registrul inferior cuprinde pe 
marii ierarhi și pe diaconi. 

Întreaga pictură din altar, ca de altfel şi aceea din naos, impresionează 
prin tratarea simplă și viguroasă, prin evidenta preocupare de a exprima 
esenţialul, fără recuzită de prisos. Fundalurile nu conţin decît vagi indicaţii 
de peisaj, fără efectele de pitorească scenografie caracteristice picturilor 
bizantine tîrzii, iar grupurile de personaje își desfăşoară mișcarea în prim 
plan, monumentalitatea gravă a gesturilor şi expresiilor invitînd la reculeasă 
descifrare a textului biblic ilustrat. 

Spălarea picioarelor este una dintre semnificativele compoziţii din 
altarul Voroneţului. În stînga imaginii se află lisus Hristos cu veşminte 
arhiereşti — mod de a exprima adevărul că acţiunea care se săvîrşește are 
o valoare simbolică, consfinţind taina umilinţei — cîmpul compozițional 
fiind ocupat aproape în întregime de grupul Apostolilor. Aşezat pe o laviţă, 
Apostolul Petru are piciorul întins spre vasul cu apă, în timp ce cu mîna 
stingă, îndreptată spre frunte, face un gest de uimire și de înţelegere. 
Surprinşi în atitudini diferite, unii desfăcînd curelele de la sandale, ceilalți 
Apostoli exprimă prin fizionomiile lor stări de preocupată cugetare, întreaga 
atmosferă degajind un sens ritualic!. Desenul simplu şi riguros descrie 
contururi largi, vădit monumentale, iar coloritul sobru, cu sonorități 
reţinute, deși paleta este variată, contribuie la sugerarea stării de sfinţenie a 
momentului biblic evocat. 


1. De remarcat totuşi, figura urîtă şi disproporționat de mare pe care o are luda, 
aşezat, nu fără tâlc, în chiar centrul imaginii. 


PLANȘA 57 


Biserica Sfîntul Gheorghe a fostei mînăstiri Voroneţ; 
Spălarea picioarelor (detaliu, pictură din altar) 


Arta meșterului anonim care a pictat altarul şi naosul bisericii de la 
Voroneţ a fost deseori remarcată ca fiind o mărturie elocventă despre 
înălțimea şi vigoarea morală a Moldovei din vremea lui Ştefan cel Mare. 
Figurile de apostoli şi sfinţi care apar în picturile venerabilului locaș sînt 
viguros clădite, iar fizionomiile exprimă o certă dîrzenie de caracter. Pentru 
a-şi defini personajele, pictorul s-a servit de un desen lapidar, apăsat şi fără 
înflorituri, iar coloritul este temperat, armoniile sale grave convenind stărilor 
de interiorizare pe care vrea să le sugereze. În acest sens este semnificativă 
frumoasa figură a Apostolului loan, aşa cum apare în scena Spălâri 
picioarelor (planşa 56). 

PLANȘA 58 


Biserica Sfîntul Gheorghe a fostei mînăstiri Voroneţ, 
Spălarea picioarelor (detaliu, pictură din altar) 


Una dintre cele mai frumoase figuri din marele ansamblu de picturi care 
decorează biserica de la Voroneţ este aceea reprodusă în planșa alăturată; 
ea îl reprezintă pe unul dintre apostolii care participă la momentul de grele 
înţelesuri al Spălării picioarelor. 

Într-o epocă în care pictura de tradiţie bizantină a Orientului ortodox 
aluneca rapid spre forme convenţionale şi manieriste, în Țările Române şi 
cu precădere în Moldova lui Ștefan cel Mare, pictura murală lasă să se 
descifreze efortul de autoapărare, dîrzenia cu care un întreg popor veghea 
la păstrarea libertăţii sale mereu amenințată de numeroșii dușmani. lată de 
ce, aici la Voroneţ, figurile de sfinţi par desprinse din mijlocul țăranilor care 
formau „oastea cea mare“ a ţării, pe chipurile lor fiind înscris un crez de 
hotărire și de devotament. Loviturile de penel sînt de o tăioasă decizie — 
parcă pictorul însuşi ar fi un luptător — puterea de caracterizare a fiecărei 
tușe de culoare fiind impresionantă. Nimic nu lasă să se întrevadă o stare 
de abandon sufletesc, cum deseori se întîmplă în picturile de epocă, 
dimpotrivă este vorba despre oameni încărcaţi de adevărul prezentului pe 
care îl trăiesc cu intensitate. 

Operă de înaltă sinteză, pictura murală de la Voroneţ datînd din 
vremea lui Ştefan cel Mare lasă să se recunoască tradiţia stilistică şi icono- 
grafică a picturii bizantine, dar exprimă un conţinut uman nou, în gîndirea 
ca şi în rostirea sa plastică fiind afirmate cu precădere trăirile sufleteşti ale 
unui popor ameninţat de grele primejdii. Tocmai datorită acestor caracte- 
ristici vechea pictură de la Voroneţ ocupă un loc de excepţie în istoria 
picturii din țara noastră. 


20 — Arta Creștină 4 — 

PLANȘA 59 


Biserica Sfintul Gheorghe a fostei mînăstiri Voroneţ; 
Împărtășirea Apostolilor (detaliu, pictură din altar) 


Zona centrală a registrului median din absida altarului este ocupată, 
potrivit erminiilor, de reprezentarea celor două Impărtășini, cu piine și cu 
vin. Separate prin fereastra răsăriteană, la Voroneţ cele două imagini nu 
fac — așa cum se întîmplă în iconografia tradiţională — un grup unitar, 
organizat simetric, ci sînt tratate ca două episoade separate, în ambele, 
mişcarea apostolilor făcîndu-se de la dreapta la stînga, Ş 

În partea stîngă a compozițiilor a fost figurată sfinta masă pe care se 
află un potir; lîngă masă lisus Hristos, ca mare preot, oficiază Taina Impăr- 
tășaniei asistat de un înger diacon. La Împărtășirea cu pâne, Apostolul Petru 
este cel care primeşte bucata de cuminecătură, iar la Împărtăşirea cu vin, 
Apostolul Pavel soarbe vinul grijaniei din ulciorul întins de Marele Preot. 
În ambele scene, Apostolii care participă la oficierea Sfintei Taine formează 
grupuri compacte, ei îndreptîndu-se nerăbdători, cu mîinile întinse, să fie la 
rîndul lor împărtășiţi!. În ambele scene, fundalurile de arhitectură sînt 
sumar indicate, întreaga atenţie a pictorului fiind îndreptată către oficiul 
solemn a cărui desfăşurare, în prim planul imaginii, are o expresie de 
reculeasă măreție. Mantiile ample, cu drapaje bogate, lasă să se ghicească 
trupurile vînjoase ale Apostolilor, iar figurile, conturate puternic, exprimă 
un bărbătesc devotament. 

Planșa alăturată — detaliu din Împărtășirea cu pîine — îl reprezintă pe 
Apostolul Petru pregătindu-se să primească Sf. Împărtășanie. Se poate 
observa scrierea precisă a desenului, coloritul sobru și, mai ales, nobila 
expresie a Apostolului, copleșit parcă de semnificaţia evenimentului la care 
participă. 


1. În Împărtășirea cu vin, un apostol este întors cu spatele spre Sfînta Masă, 
permițînd identificarea sa cu luda. 

PLANȘA 60 


Biserica Precista (Adormirea Maicii Domnului) din Bacău, jud. Bacău; 
vedere laterală sudică! 


Odinioară paraclis al curților domnești de la Bacău”, biserica Precista 
(Adormirea Maicii Domnului) a fost înălțată de Alexandru, fiul lui Ştefan 
cel Mare și asociatul său la domnie, în anul 1491, după cum lămureşte 
pisania săpată în piatră şi încastrată în peretele vestic, deasupra intrării: 

„Cu voia Tatălui și cu ajutorul Fiului și cu săvârșirea Sfîntului Duh, 
binecuvîntătorul şi de Hristos iubitorul, lo Alexandru voievod, fiul lui 
Ştefan voievod, domn al Țării Moldovei, a zidit această casă întru numele 
Adormirii Preacuratei Născătoare de Dumnezeu și pururea Fecioarei Maria; 
şi s-a sfîrșit în anul 6999 (= 1491) luna ianuarie 1“. | DE 

Aparţinînd categoriei bisericilor de oraș, biserica Precista — alături de 
bisericile lui Ştefan cel Mare de la Vaslui, Iaşi, Dorohoi, Botoșani — face 
parte dintr-un grup tipologic unitar, caracterizat prin planul triconc cu turlă 
pe naos și prin pronaosul lărgit”. Construită din piatră brută şi din piatră 
făţuită, biserica băcăuană a fost inițial tencuită, paramentul aparent actual 
fiind rezultatul restaurărilor din anii 1924—1925*. Armonios proporționată, 
cu expresie viguroasă, biserica are naosul boltit în sistemul moldovenesc al 
arcelor piezișe etajate. Turla octogonală se înalță deasupra unei baze stelate, 
la rîndul ei sprijinită pe o bază pătrată, creșterea în înălțime, cu suprapuneri 
de volume, contribuind la un elegant efect de verticalitate. 

Pronaosul de plan pătrat este mai larg decît naosul, soluţie caracteristi- 
că arhitecturii vechi românești, atît în Moldova cît şi în Ţara Românească$ ; 
bolta sa, o calotă semisferică, se sprijină pe arce suspendate pe console de 
piatră. 

La decorația arhitectonică a fațadelor participă dubla friză de ocniţe 
situată în partea superioară a zidurilor și turlei, firidele înalte de pe rotundul 
absidelor, soclul de piatră cu profile gotice și ancadramentele. Portalul vestic 
în arc frînt cu profile în retragere a fost grav afectat de intervenţiile tîrzii, 
probabil în secolul XIX, cînd întregul edificiu a fost transformat în stil 
neoclasic primind o falsă turlă peste pronaos și un pridvor pe latura de vest, 
toate aceste adaosuri fiind suprimate de restaurarea din 1924—1925, 


1. G. Balș, Bisericile lui Ștefan cel Mare, Bucureşti, 1926, p.61—64; *** Reperto- 
nul monumentelor şi obiectelor de artă din timpul lui Ştefan cel Mare, Bucureşti, 1953, 
p. 90—94. 

2. Ruinele caselor domnești se află în apropiere, pe latura de răsărit a curții. 

3. Pentru analiza tipologică a monumentelor lui Ștefan cel Mare, Gr. lonescu, 
Istoria arhitecturii în România, vol. 1, București, 1963, p. 231—240. 

4. Cu prilejul restaurărilor efectuate de către Comisiunea Monumentelor Istorice 
au fost îndepărtate tencuielile de stil neoclasic, a fost suprimată falsa turlă de pe pronaos, 
iar turla naosului a fost readusă la înfățișarea originară. 


5. Pentru această problemă, V. Drăguţ, Arta românească, vol. I, Bucureşti, 1982, 
p. 160. 


i. 

PLANŞA 61 


Biserica Sfîntul Gheorghe din Hirlău, jud. lași; 
vedere dinspre nord-est! 


Construită în incinta curților domnești de la Hirlău, al căror paraclis 
a fost multă vreme, biserica Sf. Gheorghe are pe faţada vestică două pisanii 
cu următorul cuprins: 

„Binecinstitorul și de Hristos iubitorul, Io Ștefan voievod, din mila lui 
Dumnezeu domn al ţării Moldovei, fiul lui Bogdan voievod a zidit această 
casă întru numele Sfîntului și slăvitului mare mucenic și purtător de biruin- 
ță Gheorghe, care s-a început a se zidi în anul 7000 (= 1492) luna mai 30, 
și s-a sfîrșit în acelaşi an, luna octombrie 28, iar al domniei sale în anul 
treizeci și șaselea curgător“ 

Operă a unor iscusiţi meșteri zidari, biserica Sf. Gheorghe din Hirlău 
este un convingător exemplu despre puterea de sinteză și de creaţie a 
arhitecturii din epoca lui Ştefan cel Mare, frumuseţea sa suverană impunîn- 
du-se cu autoritate, în pofida nefericitelor transformări provocate de falsa 
restaurare a anilor 1906 şi 19312. De plan triconc, cu turlă pe naos, ea se 
particularizează prin câteva trăsături proprii: silueta înaltă, de o rară 
eleganță a proporţiilor, pronaosul alungit, prevăzut cu un savant sistem de 
boltire, abundenta și variata decorație a fațadelor. 

La efectul de acuzată verticalitate contribuie simultan soclul de piatră 
îngrijit profilată, înălțimea reală a zidurilor, turla zveltă de secțiune 
octogonală înălțată deasupra a două baze stelate. Sensul verticalităţii este 
marcat și prin decorul de arcade firide și ocniţe, etajarea acestora avînd o 
evidentă forţă ascensională. Sistemul de boltire al naosului este cel tradiţio- 
nal moldovenesc, cu arce piezișe suprapuse; în schimb pronaosul este 
prevăzut cu o originală boltă care constă din partea inferioară a unei calote 
semisferice al cărei intrados este decorat cu mici arce intersectate ce formea- 
ză o stea în opt colțuri, deasupra acestui nivel cu calităţi structive și decora- 
tive cumulate ridicîndu-se o calotă semisferică. În legătură cu pronaosul, 
mai trebuie observată alungirea sa, de-a lungul axei est-vest, și puternica sa 
luminare prin patru mari ferestre decorate cu traforuri de stil gotic. Zidul 
interior dintre pronaos și naos a fost suprimat în secolul trecut. 

La decorația fațadelor participă elemente de modenatură arhitectonică 
precum soclul, contraforții cu lăcrimarii treptate, etajarea de arcaturi, firide 
ȘI ocniţe, de asemenea ancadramentele de piatră neobișnuit de bogate, 
precum și fastuosul decor ceramic alcătuit din discuri smălţuite. Discurile 
ceramice sînt împodobite cu diverse motive heraldice (stema Moldovei, leul 
rampant, cerbul, sirena cu două cozi etc.) şi divers colorate (brun, verde, 
galben). Ele încununează turla și fațadele, imediat sub nivelul cornișei, 
cu un briîu lat alcătuit din trei șiruri separate prin cărămizi, alte discuri fiind 
risipite pe fațade. 

Biserica Sf. Gheorghe din Hiîrlău a fost pictată atît la interior cât și 
la exterior în vremea lui Petru Rareș (1530); din nefericire picturile de 
pe fațade au fost sacrificate cu prilejul falsei restaurări a monumentului. 


1.G. Balș, Bisericile lui Ștefan cel Mare, București, 1926, p. 47—56, *** 
Repertoriul monumentelor şi obiectelor de artă din timpul lui Ștefan cel Mare, 
București, 1959,p.94—104. 

2. Cu acel prilej au fost îndepărtate picturile exterioare, iar paramentul originar 
de piatră brută a fost înlocuit cu un rece și convenţional parament de piatră făţuită. 
Tot atunci a fost realizată actuala învelitoare de aramă care nu are nimic comun cu 
elegantele acoperișuri articulate din epoca lui Ştefan cel Mare. 

PLANȘŞA 62 


Biserica Sfîntul Gheorghe din Hirlău; fereastră la pronaos 


Prin abundența şi frumuseţea pietrăriei cioplite şi profilate, a anca- 
dramentelor de ferestre şi uşi, biserica Sf. Gheorghe din Hîrlău ocupă un 
loc de frunte în rîndul ctitoriilor lui Ştefan cel Mare. Dacă pînă la zidirea 
acestui lăcaş, podoaba cioplită a bisericilor era mai degrabă săracă, de aici 
încolo se deschide o nouă epocă, notabile fiind ancadramentele de la 
Borzeşti, Războieni, Neamţu și întregul decor sculptat al bisericii de la 
Bălineşti, dar nicăieri nu va fi egalat modelul oferit de paraclisul domnesc 
al curților din Hârlău! . 

Chenarul de piatră din planșa alăturată este o mărturie a asimilării 
în Moldova a decorului de stil gotic, fapt explicabil dacă se au în vedere 
strînsele legături artistice cu Transilvania, voievodat în care stilul gotic se 
bucura de o largă răspîndire. Dacă ne reamintim şi faptul că Ştefan cel 
Mare deţinea în Transilvania întinse feude la Ciceu şi Cetatea de Baltă, 
devine şi mai lesne explicabilă absorbirea în arhitectura religioasă din 


Moldova a elementelor decorative de stil gotic. 


1. Un pertinent studiu privind ancadramentele de stil gotic din Moldova a publicat 
Mira Voitec-Dordea, Reflexe gotice în arhitectura Moldovei, București, 1976. 

PLANȘA 63 


Biserica Adormirii Maicii Domnului din Borzești, jud. Bacău 


Sobră și solemnă ca înfăţişare, înfășurată într-o aură de legendă, 
biserica din Borzești este una dintre cele mai frumoase ctitorii înălțate de 
Ștefan cel Mare! . Pisania săpată în piatră și așezată pe faţada apuseană, 
în dreapta intrării, glăsuiește astfel: 

„lo Ștefan voievod, din mila lui Dumnezeu domn al Ţării Moldovei 
șI cu prea iubitul său fiu Alexandru am zidit acest hram, care este la Borzești 
pe Trotuș, a Adormirii Preasfintei Născătoare de Dumnezeu, întru rugă sieși 
și întru pomenirea răposaţilor și părinţilor lor și care s-a început a se zidi în 
anul 7001 (= 1493), luna iulie 9 și s-a sfîrșit în anul 7002 (=1494), iar al 
domniei lui anul al treizeci și optulea curgător, luna octombrie 12“. 

Construită din piatră brută și din piatră fățuită, biserica din Borzești 
se desfășoară pe un plan dreptunghiular, compartimentat ritual în naos și 
pronaos, spre răsărit aflîndu-se absida altarului. Decurgînd din faptul că 
fiecare încăpere prezintă o formă dreptunghiulară alungită, sistemul de 
boltire a recurs la o soluţie originală. Pronaosul este împărţit în două 
travee printr-un arc dublou descărcat pe pilaștri cu profile de piatră în 
console etajate; fiecare travee este acoperită cu o calotă semisferică 
susţinută lateral de arce paralele etajate care asigură trecerea la planul 
pătrat necesar boltirii. Naosul are o singură calotă semisferică, soluția de 
boltire fiind identică cu aceea din pronaos, între pilaștri şi extremităţile 
naosului existînd înguste travee acoperite cu bolți în semicilindru suspendate 
pe arce laterale etajate?.. Interiorul, lipsit de pictură, este inegal luminat: o 
mică fereastră axială pentru absida altarului, două mici ferestre laterale 
pentru naos, patru mari ferestre (2-2) pentru pronaos. 

Fațadele, la origine tencuite, cu marcarea elementelor ornamentale, 
beneficiază de prezenţa unui soclu de piatră profilată, de înaltele arcaturi 
ale absidei altarului și de frizele perimetrale de firide şi ocniţe a căror 
zonă este potentată decorativ de discurile de ceramică smălțuită. Un rol 
deosebit în expresia decorativă a fațadelor îl au marile ferestre ale pro- 
naosului, ancadramentele lor de stil gotic cu menouri și traforuri fiind, 
alături de cele de la Hirlău, printre cele mai frumoase din Moldova. Portalul 
vestic este, ca de obicei la ctitoriile lui Ştefan cel Mare, în arc frînt, cu 
profile în retragere. 

Actualul acoperiş, unitar peste toată biserica, are pantele mai line 
decît la origine și nici nu prezintă compartimentarea de volume specifică 


epocii lui Ştefan cel Mare? . 


1. A. Balş, Bisericile lui Ștefan cel Mare, București, 1926, p. 81-87; 
** *Monumentele și obiectele de artă din timpul lui Ştefan cel Mare, București, 1958, 
p. 109—113. 

2. Gr. Ionescu, (Istoria arhitecturii în România, vol. 1, Bucureşti, 1958, p. 243) 
clasează biserica din Borzeşti în grupul bisericilor de plan dreptunghiular cu cupole 
dispuse în filă, alături de bisericile lui Ștefan cel Mare din Războieni și Piatra. 

3. Biserica din Borzeşti a fost restaurată de Comisiunea monumentelor istorice 
în anul 1924. 

PLANȘA 64 


Biserica Sfîntul Nicolae din Dorohoi, jud. Botoșani 


Monument cu înfăţişare majestuoasă, biserica din Dorohoi!, își 
mărturiseşte astfel începuturile prin pisania săpată în piatră și aşezată 
pe peretele sudic în dreapta intrării: 

„Binecinstitorul și de Hristos iubitorul, lo Ştefan voievod, din mila 
lui Dumnezeu domn al Ţării Moldovei, fiul lui Bogdan voievod, a zidit 
acest hram întru numele celui între sfinţi părintele nostru, arhierarhul și 
făcătorul de minuni Nicolae; și s-a sfîrșit în anul 7003 (=1495), luna 
octombrie 18, iar al domniei lui anul al treizeci și nouălea curgător“. 

Construită din piatră brută și piatră făţuită, cu decor de cărămidă 
şi ceramică smălțuită, biserica din Dorohoi se înalță deasupra unei plat- 
forme de piatră, compoziţia sa spaţială făcîndu-se remarcată prin vigoarea 
volumelor arhitectonice. Tipologic aparține grupului de biserică de oraș de 
plan triconc şi pronaos lărgit, asemenea ctitonilor ștefaniene de la Vaslui, 
Bacău, Botoșani, laşi. 

Naosul este boltit potrivit sistemului moldovenesc, cu arce piezișe 
etajate deasupra arcelor mari; la exterior turla cilindrică se sprijină pe 
două baze suprapuse, stelată și octogonală. Pronaosul are o amplă cupolă 
semisferică susținută de arce suspendate pe console de piatră. Ferestrele 
sînt mici cu ancadramente sobre, ceea ce conferă monumentului un 
particular aer de austeritate, deși decorația fațadelor este destul de bogată. 
Asemenea altor ctitorii contemporane, biserica din Dorohoi are fațadele 
decorate printr-un savant aranjament de arcaturi (numai la abside) firide și 
ocniţe a căror etajare pune în evidenţă sensul ascensional al compoziţiei 
arhitectonice. De observat că decorul de arcaturi,firide și ocniţe este realizat 
în cărămidă ceea ce, împreună cu un briu de cărămidă situat deasupra 
soclului şi cu un altul la nivelul ferestrelor introduce în configurarea plastică 
a fațadelor dominanta culorii roșcate. În zona superioară a turlei şi zidurilor 
se află o adevărată parură de discuri ceramice a căror strălucire colorată are 
deseori efecte de nestemată. Repertoriul de motive fantastice al discurilor 
ceramice este mai variat decît la alte monumente, vădind nemijlocita inspi- 
raţie din Fiziolog: sirena cu două cozi, grifonul, leul rampant, manticora, 
aspida. Alături de acestea, se află stema Moldovei cu bourul sau ornamente 
geometrice ca rozeta şi panglica răsucită. 

Ancadramentele ferestrelor cu profile gotice sînt destul de simple, 
mai bogat este portalul intrării — care la Dorohoi se află pe latura sudică— 
în arc frînt cu cinci muluri în retrageri succesive. 

Pictura interioară a fost realizată în vremea lui Ştefan cel Tînăr (cca. 


1522-1525). 


1. G. Balş, Bisericile lui Ștefan cel Mare, București, 1926,p. 36—42; ***Reperto- 
riul monumentelor şi obiectelor de artă din timpul lui Ștefan cel Mare, Bucureşti, 1958, 
p. 114=119, 

2. *** Istoria artelor plastice în România, Bucureşti, 1968,p. 360. 


TI 


MA WU sd ip 4 | | 
4 3 44: [i i € 
E (A i: sg ri ŞI Ă |? A 


< AU VA e AUDA NE A 


ere. NP) dtz: pia i 
Ip 1% dai ă i) A |» 


n fu? 


gă hu i: | 


166 


PLANȘA 65 


Biserica Sfintul Nicolae — „Popăuţi““ din Botoșani, jud. Botoșani 


Înrudită prin volumetrie şi soluţii decorative cu ctitoriile anterior 
înălțate de Ștefan cel Mare la Hîrlău și Dorohoi, biserica Sf. Nicolae — 
„Popăuţi“ din Botoşani! a suferit ca şi acestea de pe urma unor necuvenite 
lucrări care i-au denaturat înfățișarea dîndu-i un aspect rece și convenţional? . 

Pisania așezată pe peretele nordic are următorul cuprins: 

„lo Ştefan voievod, din mila lui Dumnezeu domn al Ţării Moldovei, 
fiul lui Bogdan voievod, a zidit acest hram întru numele celui între sfinţi 
părintele nostru arhierarhul și făcătorul de minuni Nicolae, în anul 7004 
(= 1496) iar al domniei sale al patruzecilea curgător, luna septembrie 30“. 

În pofida diverselor transformări intervenite de-a lungul timpului, 
monumentul a rămas în esenţă cel original, fiind capabil să demonstreze 
generoasa înflorire artistică din epoca lui Ștefan cel Mare. De plan triconc, 
biserica este supraînălțată de o foarte semeaţă turlă — dodecagonală la 
exterior și circulară la interior — care se sprijină pe două baze stelate, 
sistemul constructiv fiind cel caracteristic moldovenesc, cu arce diagonale 
suprapuse arcelor mari. Pronaosul este supralărgit, ca la majoritatea 
bisericilor de oraș contemporane. Susţinută de patru arce suspendate pe 
console de piatră, bolta pronaosului este semisferică, intradosul său avînd 
ca element decorativ o stea în patru colţuri intersectată de o cruce, conturele 
acestora fiind realizate din nervuri de ceramică. 

Intrarea originală de pe latura nordică — cu portal de piatră în arc frînt 
și muluri în retragere — a fost dublată de alta pe latura de sud, în secolul al 
XVI-lea și tot atunci au fost mărite ferestrele pronaosului. În anul 1750, în 
jurul bisericii a fost construită o incintă mînăstirească, cu ziduri și chilii, iar 
în anii 1751-1752 a fost înlăturat zidul dintre pronaos şi naos, cu acel 
prilej fiind sacrificat tabloul votiv. 

Decorul fațadelor este asemănător cu acela al bisericii din Dorohoi și 
constă din arcaturi înalte (la abside și turlă) şi din frize de firide şi ocniţe 
(pe ziduri și pe turlă). Sub comișe se află o bandă lată alcătuită din trei 
rînduri de discuri ceramice divers colorate și smălțuite pe suprafaţa cărora 
sînt reprezentate în relief motive heraldice și decorative inspirate de 
Fiziolog: bourul Moldovei, grifonul, sirena cu două cozi, leul, manticora, 
aspida; altele sînt decorate cu rozete şi motive geometrice. 

Pietrăria decorativă de stil gotic se întilneşte la soclul înalt cu profila- 
tură bogată, la ancadramentele ferestrelor și la portal, de asemenea la cele 
două contraforturi care încadrează biserica în partea de răsărit. 

Pictura interioară a fost executată în vremea lui Ștefan cel Mare și 
constituie una dintre cele mai importante realizări ale artei murale din acel 
timp. 


1. G. Balş, Bisericile lui Ștefan cel Mare, Bucureşti, 1926,p. 42—47; *** Reperto- 
riul monumentelor şi obiectelor de artă din timpul lui Ștefan cel Mare, Bucureşti, 1958, 
p. 124-139. 

2. În anul 1911, vechiul parament de piatră brută a fost înlocuit cu un parament de 
piatră făţuită, a fost înnoită toată decorația de cărămidă, iar acoperișul executat din 
aramă a renunțat la forma tradiţională moldovenească. 

PLANȘA 66 


Biserica Sfîntul Nicolae — „Popăuţi“ din Botoșani; 
Purtarea Crucii (pictură din naos) 


Picturile interioare ale ctitoriei lui Ştefan cel Mare din Botoșani au fost 
realizate nu multă vreme după zidirea lăcașului, în orice caz înainte de 
sfîrşitul secolului al XV-lea! . Programul iconografic al acestor picturi este, 
principial, cel prescris de erminii dar, prin efortul de esenţializare, de evitare 
a particularismelor regionale, ca și prin claritatea demonstraţiei, el este 
înrudit îndeaproape cu programele celorlalte picturi contemporane din 
Moldova, lăsînd să se descifreze existenţa unei concepţii unitare, definitorie 
pentru mediul cărturăresc autohton. 

Concepute cu destulă libertate, pe fundalul unor vaste peisaje de munte 
sau de arhitectură, imaginile cu subiect biblic sau hagiografic impresionează 
prin abilitatea și expresivitatea grupajelor compoziționale, prin vioiciunea 
mișcărilor, prin ştiinţa sugerării stărilor sufleteşti. Scriind despre picturile 
de la Botoșani, pe care le văzuse cu puţină vreme după curățirea lor de fum, 
Nicolae lorga aprecia că intensitatea lor cromatică, ca și expresia mai 
degajată, mai variată ca gestică și mai elocvent sentimentală se explică 
printr-o confluență cu arta italiană care ar fi putut fi cunoscută prin 
coloniile de genovezi de la Cetatea Albă și Chilia, oraș în care arhitectul 
italian Provana construia biserica Sf. Nicolae, la anul 14822. În condiţiile 
actuale ale cercetării, ipoteza lui Nicolae Iorga își păstrează valoarea de 
instrument de lucru, pentru că, cu adevărat, picturile din ctitoria botoşă- 
neană aduc un suflu nou, inaugurează un gust al efectelor teatrale (ca în 
Prinderea lui lisus sau în Judecata la Ca:afa) şi dezvoltă interesul pentru 
naraţiune. 

La efectul narativ al ilustrării ciclului Patimilor contribuie în mod 
hotărîtor procedeul legării episoadelor într-o friză continuă, renunțîndu-se 
la împărţirea în scene izolate care impune un oarecare statism. O imagine 
dintre cele mai sugestive este și Purtarea Crucu. 

Pe fundalul unui peisaj de munte pietros, lisus Hristos este condus la 
locul supliciului cu mîinile legate şi escortat de ostași care îl îmbrîncesc. 
Crucea — o cruce uriașă care se înscrie în mijlocul imaginii ca un semn 
emblematic cu putere de simbol — este purtată cu vizibil efort de Simon 
Cireneanul. Desenul este precis şi energic, dar siluetele sînt mai graţioase 
decât în trecut, iar redarea minuțioasă a veșmintelor ostășeșşti alunecă spre 
decorativism. Coloritul variat şi vioi contribuie la exaltarea momentului 
dramatic pe care meșterul anonim de la Botoşani l-a evocat cu atîta 
convingere. 


1.1. D. Ştefănescu, L Evolution de la peinture religieuse en Bucovine et en 
Moldavie depuis les origines jusqu 'au XIX e sitcle, Nouvelles recherches. Etude iconogra- 
phique, Paris, 1929, p. 19—28; *** Istoria artelor plastice în România, Bucureşti, 1968, 
p. 358—359; V. Drăguţ, Pictura murală din Moldova, Bucureşti, 1982,p. 19. i 

2. N. lorga, Rapports italo-orientaux dans l'art du Moyen-Age, în Melanges offerts 
ă Charles Diehl, Ul, Paris, 1930, p. 64—66. 

PLANȘA 67 


Biserica Sfintul Nicolae — ,„Popăuţi““ din Botoșani; 
Pogoriîrea la iad (pictură din naos) 


Așa cum s-a observat şi în legătură cu planșa precedentă, autorul 
anonim al ansamblului mural care împodobește ctitoria lui Ștefan cel Mare 
din Botoșani poate fi considerat drept un înnoitor, experienţele sale artistice 
prefațînd şi anticipînd evoluţia picturii din Moldova secolului al XVI-lea. 
De o nobilă frumuseţe, gîndite în suprafeţe largi care permit o liberă 
desfăşurare a imaginilor, picturile de la Botoșani cumulează calitățile 
desenului şi cele ale coloritului, cu vădită grijă pentru a scoate în evidenţă 
semnificaţia religioasă a temelor evocate. 

Un preţios exemplu în sensul celor afirmate este compoziţia Pogorirea 
la iad. În centrul imaginii se află lisus Hristos în mandorlă de lumină care, 
prin adevărul Învierii, a spart porţile iadului izbăvindu-i pe primii oameni și 
totodată primii păcătoși, Adam și Eva. La acest eveniment nevăzut de ochi 
omenesc asistă un întreg cortegiu de profeţi în frunte cu loan Botezătorul, 
David şi Solomon, de cealaltă parte aflindu-se Apostolii. Caracteristică 
pentru iconografia încărcată cu valori simbolice a Bisericii Ortodoxe, 
Pogorirea la iad are la Botoșani o nobilă frumuseţe, luminozitatea coloritului 
contribuind la clara citire a grupurilor compoziționale, și, mai ales, la 
concentrarea atenţiei pe figura Mîntuitorului care motivează întreaga 
imagine. De observat expresivitatea mișcărilor şi calitatea decorativă a faldu- 
rilor fluturînde. 

PLANŞA 68 


Biserica Sfîntul Nicolae — „Popăuţi” din Botoşani. 
turnul-clopotniță 


Una dintre cele mai originale realizări ale arhitecturii religioase din 
epoca lui Ştefan cel Mare este acest turn-clopotniță, măturie concludentă 
despre ştiinţa și arta de a construi în Moldova secolului al XV-lea! . 

Zidit din piatră brută și din piatră făţuită, cu chenare de piatră pentru 
uşi și ferestre, el se desfășoară pe mai multe nivele, cu surprinzătoare 
modificări de profil. Parterul, de plan pătrat (6,20 m x 6,20 m; ziduri groase 
de 1,50 m) adăpostește o cameră boltită în semicilindru, cu portal în arc 
frînt și fereastră dreptunghiulară. La etajul I care este ușor retras încît 
parterul se comportă în spaţiu ca un soclu, se ajunge pe o scară de lemn 
exterioară. Deasupra etajului I, turnul își schimbă secțiunea de la pătrat la 
octogon, prin teșirea colţurilor. Ultimul nivel, la care se ajunge pe o scară 
interioară de lemn, revine la planul pătrat iniţial. Aici se află camera 
clopotelor, motiv pentru care fiecare latură este străpunsă de o largă 
fereastră de sunet prevăzută cu chenar de piatră în arc frînt. Acoperișul 
are o formă piramidală. 

Viguros ca masă construită, expresiv ca siluetă, turnul-clopotniţă de 
la Botoșani constituie o valoroasă vecinătate a bisericii Sf. Nicolae — 
„Popăuţi”. 


1. G. Balş, Bisericile lui Ștefan cel Mare, Bucureşti, 1926, p. 153—154; *** Reper- 


toriul monumentelor și obiectelor de artă din timpul lui St i i 
e dl tal pul lui Ştefan cel Mare, București, 


174 


PLANŞA 69 


Biserica Sfintul Arhanghel Mihail din Războieni, jud. Neamţ; 
pisania, portalul sudic 


Unul dintre cele mai impresionante monumente de gîndire și de nobleţe 
umană din epoca lui Ștefan cel Mare, este pisania bisericii din Războieni, 
ctitorie înălțată în amintirea cumplitei bătălii din iulie 1476. Așezată pe 
peretele sudic, în dreapta uşii de intrare, pisania săpată în piatră, cu litere 
excizate, glăsuieşte: 

„În zilele binecinstitorului şi de Hristos iubitorului domn, lo Ştefan 
voievod, din mila lui Dumnezeu domn al Ţării Moldovei, fiul lui Bogdan 
voievod, în anul 6984 (= 1476) iar al domniei sale anul 20 curgător, s-a 
ridicat puternicul Mehmet, împăratul turcesc, cu toate puterile sale răsări- 
tene; şi încă şi Basarab voievod poreclit Laiotă a venit cu el, cu toată ţara sa 
băsărăbească. Şi au venit să ia Ţara Moldovei; și au ajuns pînă aici, la locul 
numit Pîrîul Alb. Și noi, Ștefan voievod şi cu fiul nostru, Alexandru, am 
ieșit înaintea lor aici și am făcut mare război cu ei, în luna iulie 26; şi cu 
voia lui Dumnezeu, au fost înfrînţi creştinii de păgîni. Și au căzut acolo 
mulţime mare de ostași ai Moldovei. Atunci și tătarii au lovit Ţara Moldovei 
din partea aceea. 

De aceea, a binevoit Io Ştefan voievod cu buna sa voinţă a zidi această 
biserică în numele arhistrategului Mihail și întru rugă sie-și și doamnei sale 
Maria şi fiilor Alexandru și Bogdan şi pentru amintirea şi întru pomenirea 
tuturor drept credincioşilor creştini care s-au prăpădit aici. În anul 7004 
(= 1496) iar al domniei sale anul 40 curgător, în luna noiembrie 18“. 

Descifrăm în duhul acestei inscripţii prezența stării de spirit fără de 
pereche a lui Ştefan cel Mare, așa cum l-a evocat cronicarul Grigore Ureche: 
„Şi unde biruia alţii, nu perdea nădejdea, că știindu-se căzut jos, să ridica 
deasupra biruitorilor““. Ceea ce impresionează, mai presus de toate, în pisania 
de la Războieni este puterea de a recunoaște adevărul, căci este ușor să spui 
„am învins“, dar cît de greu este să mărturisești „am fost biruit“. La 
douăzeci de ani după însîngerata bătălie, Ştefan cel Mare avea tăria morală 
să deplingă în văzul tuturor pe cei pierduţi și să înalțe pe locul bătăliei o 
biserică-mausoleu. Nimic mai măreț decît acest act de umilință dar şi de 
dîrzenie, sub semnul căruia poate fi înțeles sufletul unei ţări întregi care 
lupta pentru apărarea fiinţei sale. Pecetluită prin propria pisanie, biserica de 
la Războieni este cel mai frumos și mai trainic omagiu pe care vechea 
noastră artă religioasă l-a adus eroilor ţării. 


176 


PLANȘA 70 


Biserica Sfintul arhanghel Mihail din Războieni; 
vedere către intrare 


Vizitatorului care poposeşte azi la Războieni, ctitoria înălțată de 
Ștefan cel Mare, pentru a cinsti memoria eroilor căzuţi în marea bătălie 
cu armatele otomane, i se înfățișează ca un autentic giuvaier arhitectonic, 
strălucitoarea sa frumusețe respirînd un aer de sărbătoare! . 

Înrudită tipologic cu biserica din Borzești? , terminată doar cu doi ani 
înainte, biserica din Războieni este un edificiu de plan mononavat, cu zid 
despărțitor între pronaos şi naos, spre răsărit avînd absida altarului, flancată 
de două contraforturi dispuse pieziş. Pronaosul este boltit,ca la Borzești, 
cu două calote semisferice suspendate pe un sistem de arcuri paralele etajate, 
în timp ce la naos,spre deosebire de Borzești, la sistemul de reazem intervin 
și arcele diagonale, ceea ce micșorează diametrul calotei semisferice. Intrarea, 
bine pusă în valoare de un portal de piatră în arc frînt, cu muluri gotice în 
retragere, este situată pe latura sudică a pronaosului, încăpere luminată de 
trei ferestre, nu prea mari, cu ancadramente de stil gotic, în arc frînt, cu 
menou median și traforuri? . 

Construite din piatră brută și din piatră făţuită, fațadele valorifică 
plastic frumuseţea acestor materiale. La decorația exterioară contribuie 
soclul de piatră profilată, trei registre de cărămidă, obişnuita friză de firide 
și ocniţe (corelată la absidă cu arcaturile înalte), de asemenea discurile 
ceramice care însoțesc aceste elemente de modenatură și formează în zona 
superioară sub comișe, un registru compact alcătuit din două şiruri. 
Acoperișul înalt şi unitar este din aramă bătută în foi înguste dispuse 
orizontal, pentru a sugera efectul plastic al şiţei originare. 

La interior nu există pictură figurativă, dar lucrările de restaurare au 
reușit să pună în evidenţă decorația originală lăsată de constructori: o 
imitație de cărămizi aparente executată pe un strat de tencuială. 

Întreaga frumuseţe arhitectonică a monumentului, pe care lucrările 
de restaurare au ştiut să o recupereze“, dobîndește o sporită semnificaţie 
dacă este judecată în directă legătură cu textul pisaniei (planșa 69). Dar la 
descifrarea solemnei încărcături de semnificații a locașului au contribuit 
cercetările arheologice care au demonstrat că sub pardoselile naosului și 
altarului se află groapa comună a tuturor celor căzuţi în marea bătălie“. 
Este lesne de înţeles că aşezînd groapa-osuar sub Sfînta Masă, Ștefan cel 
Mare i-a aşezat pe eroii Moldovei în rîndul Sfinţilor, prin aceasta ridicînd 
lupta pentru apărarea patriei la o preţuire fără de seamăn. Nimic mai măreț 
decît acest gest prin care biserica de la Războieni a fost transformată într-un 
adevărat mausoleu — primul din istoria ţării noastre, pildă de respect pentru 


suprema jertfă. 


1. G. Balş, Bisericile lui Ștefan cel Mare, Bucureşti, 1926,p. 75—81;*** Reperto- 
riul monumentelor şi obiectelor de artă din timpul lui Ștefan cel Mare, Bucureşti, 1958, 
p. 139—144. Pentru înfăţişarea actuală a monumentului, după efectuarea lucrărilor de 
restaurare din anii 1973-1974, Șt. Balş, Restaurarea bisericii din Războieni, jud. Neamţ 
în Monumente istorice şi de artă, 1975, nr. 2,p.65-—71. 

2. Vezi Borzești, planşa 59, nota 2. 

3. La Borzești, pronaosul este luminat de patru ferestre mari. 

4. Cu ocazia restaurării au fost îndepărtate cele două turle false, s-a revenit la 
paramentul originar, s-au refăcut discurile ceramice, a fost construit noul acoperiş. 

5. Pentru cercetările arheologice, Gh. I. Cantacuzino, Cercetările arheologice de la 
biserica lui Ștefan cel Mare din Războieni, în Monumente istorice şi de artă, 1975, 
nr. 2,p. 63—64. 

PLANȘA 71 


Biserica Sfîntul arhanghel Mihail din Războieni; 
vedere interioară, bolțile pronaosului 


Recuperată prin lucrările de restaurare, decorația originară a interio- 
rului bisericii din Războieni are o importanță mult mai mare decît ar putea 
să pară unei priviri grăbite. În primul rînd este vorba despre o valoare de 
ordin documentar-istoric, fiind singura decorație de acest gen păstrată din 
epoca lui Ştefan cel Mare; în al doilea rînd se relevă aici o anumită atitudine 
față de problemele finisajului, semnificativă pentru a înțelege mai bine 
înflorirea artelor din vremea gloriosului domnitor. Într-adevăr, în momentul 
în care își încheiau lucrările, meșterii zidari nu lăsau pereţii cu paramentul 
brut sau acoperiţi de o tencuială uniformă. Dimpotrivă, ei executau un 
decor provizoriu, cu imitarea jocurilor de cărămidă aparentă, care asigura 
o înfățișare decentă locașului de cult, în așteptarea — care putea fi foarte 
lungă, după cum s-a dovedit — unei picturi cu program iconografic. 
Asemenea tencuieli decorative provizorii, dar trainice, au fost identificate, 
sub straturile de frescă, la mai multe biserici din Moldova secolelor XV-XVI. 

PLANȘA 72 


Biserica Sfîntul Nicolae din Bălinești, jud. Suceava 


Alături de numeroasele ctitorii domneşti, în epoca lui Ştefan cel Mare 
au fost înălțate şi cîteva biserici datorate iniţiativei unor mari dregători, 
precum hatmanul Şendrea, la Dolheşti, pîrcălabul Luca, în satul Arbore, sau 
logofătul Ion Tăutu. Acestuia din urmă îi aparţine frumoasa biserică din 
satul Bălinești, inițial paraclis de curte boierească și necropolă a familieis 
locaș a cărui zidire și împodobire s-a încheiat — potrivit pisaniei — în anul 
1499! 

În comparaţie cu alte monumente contemporane, biserica din Bălinești 
aduce noutatea unei compoziţii arhitectonice mai libere și a unui decor 
sculptat în stil gotic mai bogat. Planul este mononavat, cu obișnuita compar- 
timentare dintre naos şi pronaos, spre răsărit existind un amplu sanctuar cu 
absidă semicirculară la interior și în trei laturi la exterior. Pronaosul se 
particularizează prin aceea că partea vestică în loc să se încheie cu zid drept, 
este tratată ca o absidă cu trei laturi atît la exterior cît și la interior. Bolţile 
navei sînt în semicilindru, întărite de arce-dublou care descarcă pe pilaștri 
fasciculaţi de stil gotic. Altarul este boltit în semicilindru și, respectiv, în 
sfert de sferă pentru partea absidală. Pe latura de sud a pronaosului, în faţa 
intrării pe care o protejează, se află un pridvor deschis pe trei laturi 
supraînălțat de un turn-clopotniţă. 

Construită din piatră brută și din piatră făţuită, precum și din 
cărămidă, pentru bolți şi unele elemente de modenatură, biserica din 
Bălinești "dispune de un abundent decor sculptat în piatră, de stil gotic, 
operă a unui meşter provenind probabil din zona bistriţeană a Transilvaniei 
învecinate, cu care legăturile artistice ale Moldovei erau dintre cele mai 
strînse. Soclul de piatră cu profile deosebit de viguroase, stîlpii și arcadele în 
arc frînt ale pridvorului, balustrada decorată cu lobi gotici în relief, portalele— 
cel exterior în arc frînt, cel interior dreptunghiular cu muluri încrucişate — 
ca și ancadramentele ferestrelor constituie argumente pentru a invoca arta 
acestui pietrar anonim. Unicat în Moldova este mica boltă a pridvorului pe 
intradosul căreia nervuri gotice cioplite în piatră și încopciate prin chei de 
boltă cu rozete descriu o stea în patru colțuri. Recunoaștem încă o dată, 
puterea de absorbţie şi sinteză a mediului artistic din Moldova care a știut să 
folosească cu dezinvoltă libertate elemente tehnic-constructive și decorative 
provenind din arhitectura gotică, integrarea acestor elemente în compoziţiile 
specific ortodoxe ale bisericilor autohtone fiind deplină. 

La decorația fațadelor contribuie frizele etajate de firide și ocniţe, 
de asemenea discurile ceramice care formează un briu lat sub nivelul cornișei 
de piatră. Ca și la alte monumente contemporane, discurile ceramice sînt 
împodobite cu motive variate — precum stema Moldovei, leul, manticora, 
sirena cu două cozi, rozeta — și sînt colorate în verde, brun și galben. 

În secolul al XVI-lea, fațadele bisericii din Bălineşti au fost acoperite cu 
picturi murale ajunse la noi în stare fragmentară. 

Interiorul bisericii păstrează pictura originală (planşele următoare). 


1. G. Balș, Bisericile lui Ștefan cel Mare, Bucureşti, 1926,p. 133—139. *** Reper- 
toriul monumentelor şi obiectelor de artă din timpul lui Ștefan cel Mare, București, 
1958,p. 167-181; Corina Popa, Bălinești, București, 1981. 

PLANŞA 73 


Biserica Sfîntul Nicolae din Bălinești; 
icoana de hram (pictură din pronaos) 


Deşi remarcată în mod elogios de numeroşi cercetători ai artei vechi 
românești, pictura interioară a ctitoriei logofătului Ion Tăutu nu s-a bucurat 
de o cercetare monografică pe măsura calităţilor sale artistice. Abia în 
ultima vreme Sorin Ulea şi Corina Popa au stăruit mai mult asupra acestor 
picturi de excepţie, primul avînd și meritul de a fi identificat pe meșterul 
principal în persoana lui Gavriil ieromonah a cărui semnătură se află pe 
tabloul votiv! . 

Pornind de la faptul că biserica din Bălinești prezintă o arhitectură 
diferită de aceea a monumentelor contemporane pictate, toate de plan 
triconc cu turlă, Gavriil ieromonah a adaptat programul iconografic tradiţio- 
nal suprafeţelor ce i se ofereau, compoziția mai simplă a acestora înlesnin- 
du-i punerea în valoare a ciclurilor narative. 

În pronaos, deasupra portalului de trecere în naos se află o frumoasă 
icoană de hram care îl reprezintă pe marele ierarh Nicolae între Iisus Hristos 
şi Maica Domnului. Desenul de o rafinată cursivitate, tipologia nobilă a 
figurilor şi coloritul cu sonorități blînde asigură o particulară frumuseţe 
acestei icoane care, sub aspectul concepţiei iconografice, rămîne fidelă 
modelelor tradiţionale. În mod firesc, pronaosul conţine un întreg ciclu 
narativ cu 18 scene în care sînt ilustrate viaţa, faptele și minunile Sfîntului 
Nicolae. 

Tot în pronaos au fost ilustrate numeroase episoade din Vechiul 
Testament (Ospeţia lui: Avraam, Faptele Sf. loan Botezătorul, Lupta lui 
lacob cu îngerul etc.). Notabilă este reprezentarea celor șapte Sinoade 
Ecumenice, temă iconografică întîia oară reprezentată la Cozia, în 1394, 
şi care de atunci încolo va fi mereu prezentă în pictura din Moldova, ca un 
memento al Ortodoxiei. În partea inferioară a pronaosului se află un lung 
cortegiu de sfinţi și sfinte, în rîndul cărora se află nu puţine figuri memora- 
bile pentru frumuseţea lor artistică (Sf. Sisoe, Sf. Marina, Sf. Varvara etc.). 


1. S. Ulea, Gavriil ieromonahul, autorul frescelor de la Bălineşti, în Cultura moldo- 
venească în timpul lui Șiefan cel Mare, Bucureşti, 1964, p. 424-461; Corina Popa, 
Bălinești, Bucureşti, 1981. 

PLANȘA 74 


Biserica Sfintul Nicolae din Bălinești; 
Cei trei strategi aduc daruri Sfintului Nicolae 
(detaliu, pictură din pronaos) 


Scenele care ilustrează viaţa, faptele și minunile Sfîntului Nicolae au 
beneficiat la Bălinești de o atenţie deosebită din partea echipei de meșteri 
zugravi în fruntea căreia se afla Gavriil ieromonah. Ocupînd registrul central 
al pereţilor, la nivelul icoanei de hram, cele 18 scene care ilustrează viaţa 
Sfîntului de la Mira Lichiei au dimensiuni mari, iar redactarea lor este foarte 
clară, ceea ce permite o foarte ușoară descifrare. Numeroase episoade sînt 
antologabile pentru frumuseţea lor artistică, precum Potokrea furtunii pe 
mare, Salvarea corăbierilor, Vindecarea fetei demonizate, în fiecare caz, 
atit ansamblul cît și detaliile, atît grupurile de personaje cît şi fiecare 
personaj luat în parte, demonstrează, odată cu ştiinţa compoziţională, grija 
pentru ca nici un element să nu fie neglijat. Pornind de la modele de veche și 
statornică circulaţie în pictura ortodoxă, Gavriil ieromonah și ajutoarele sale 
ne conving că erau la curent cu unele inovaţii de limbaj din mediul picturii 
italo-cretane, revelatoare fiind efectele de perspectivă care apar ici colo, 
unele efecte scenografice, ca și mai marea libertate de mișcare a personajelor. 


24 — Arta Creştină 4 — 

PLANȘA 75 


Biserica Sfîntul Nicolae din Bălinești; 
pictură din pridvor 


Deşi deteriorate, picturile din pridvorul bisericii din Bălinești merită să 
fie examinate cu atenţie nu numai pentru frumuseţea lor reală, ci și pentru 
priceperea cu care au fost adaptate unui decor arhitectonic de stil gotic pe 
care au reușit să-l supună şi să-l integreze unui ansamblu unitar. În planşa 
alăturată este reprodusă o reprezentare mai puţin obişnuită a Rugăciuni: 
medalionul central este ocupat de figura Pantocratorului, încadrat de Maica 
Domnului și Sf. loan Botezătorul; în colţul din stînga se află proorocul 
David; colţul din dreapta — cu pictură distrusă — cuprindea, desigur figura 
proorocului Solomon. 

Sînt lesne observabile calităţile de desen și de culoare, ca și puterea de 
a iradia o lumină lăuntrică, în raport cu care noblețea expresiilor dobîndește 
o profundă semnificație. 

PLANȘA 76 


Biserica Sfîntul Nicolae din Bălinești; 
tabloul votiv (detaliu; pictură din naos) 


Pe peretele vestic al naosului, în dreapta intrării, se află tabloul votiv 
care îl reprezintă pe logofătul lon Tăutu închinîndu-și ctitoria Mîntuitorului. 
EI este însoţit de membrii familiei sale, fiii Pătrașcu și loan, cneaghina Maria 
și fiicele Nastasia și Magda'. Oficiul de intercesor îl face în mod firesc, 
Sfîntul Nicolae, patronul bisericii, care îl prezintă pe ctitor cu un gest de 
bunăvoință. Așezat ca de obicei, pe un tron, Mîntuitorul este înconjurat de 
o sinaxă de îngeri, formulă iconografică mai puţin uzitată dar care sporeşte 
sensul solemn al momentului ceremonial. 

În timp ce lon Tăutu și familia sa sînt precis individualizaţi prin 
particularitățile portretistice și prin veșmintele de epocă descrise cu migală, 
figura Mîntuitorului (în planșa alăturată) impune prin aerul de gravă concen- 
trare și prin noblețea trăsăturilor, aureola în relief, crucigeră, împodobită 
cu flori și poleită, contribuind la punerea în evidenţă a calității divine. 

Realizat, neîndoielnic, de către Gavriil ieromonah care l-a şi semnat, 
tabloul votiv de la Bălinești constituie o capodoperă a picturii vechi 
românești, iar figura Pantocratorului pictată aici este una dintre cele mai 


frumoase din întreaga artă creştină a secolului al XV-lea. 


1. Știind că Magda (Măgdălina) a murit în septembrie 1500, rezultă că picturile de 
la Bălinești au fost realizate anterior acestei date. 

PLANȘA 77 


Biserica Sfîntul Nicolae din Bălinești; 
Punerea în mormint (pictură în naos) 


Potrivit erminiilor, programul iconografic al naosului de la Bălinești, 
priveşte faptele şi patimile lui lisus Hristos, al cărui chip, ca Pantocrator, 
ocupă marele medalion din zona centrală a bolţii! . Desfășurate pe două 
registre suprapuse, scenele din viața Mîntuitorului prezintă două moduri de 
redactare diferite: în registrul superior, care înfățișează evenimente izolate, 
cu valori simbolic-teologale autonome (Înălţarea, Pogorirea Sfintului Duh, 
Schimbarea la față, Adormirea Maicii Domnului), imaginile sînt despărțite 
prin chenare roşii; dimpotrivă, în registrul rezervat ilustrării Patimilor, 
între diferitele episoade care se succed nu există nici o cezură, înlănțuirea 
lor într-o friză continuă favorizind mai buna urmărire a firului narativ. 
Ideea folosirii frizei la ilustrarea ciclului Patimzlor se pare că a apărut pentru 
prima oară în Moldova la ctitoria domnească de la Popăuţi-Botoşani, dar la 
Bălinești se poate vorbi despre o asimilare deplină și este semnificativ că, 
de aici încolo, va fi reluată la toate bisericile pictate. 

Picturile din naosul bisericii din Bălinești, care poartă din plin pecetea 
geniului artistic a lui Gavriil ieromonahul, impresionează prin respirația largă 
a suprafețelor, prin ritmica muzicală a mișcărilor, prin armonioasa împletire 
de eleganță și vigoare, prin suverana nobleţe a expresiilor. Una dintre cele 
mai impresionante compoziţii este Punerea în mormînt (planșa alăturată) 
în care dispunerea figurilor urmăreşte traseul unui S culcat, sugerînd, din 
capul locului, starea de reculegere în fața morții. Un grup numeros de 
apostoli și femei își înclină capetele în faţa Sfîntului Trup înfășurat în 
giulgiu și plins de Maica Domnului care îl îmbrățișează ţinindu-l pe 
genunchi. Gestica reţinută a tuturor personajelor care compun această 
scenă, siluetele lor prelungi și aeriene, coloritul sobru, totul concură pentru 
a evoca taina de împovărată tristeţe a înmormîntării Fiului. Nimic de prisos, 
nimic retoric, pictura de la Bălinești este, în ansamblul său, un exemplu 
de ilustrare sobră și meditativă a textului biblic. 


1. Alte două medalioane de pe boltă sînt ocupate de Tronul Pregătirii și Sf. loan 
Botezătorul. Marile medalioane se decupează pe un cer albastru cu stele de aur, în jurul 
lor, coborînd spre nivelul pereţilor, fiind reprezentaţi serafimi, îngeri și sinaxe de îngeri. 
Sub registrele rezervate Patimilor, se află un registru cu sfinţi militari și sfinți anahoreţi. 

PLANȘA 78 


Biserica Sfîntul loan Botezătorul dîn Piatra Neamţ, jud. Neamţ 


Zidită ca paraclis al curților domneşti din Piatra! , biserica Sf. loan 
Botezătorul este un edificiu care prin armonia formelor arhitectonice, cu 
ingenioase rezolvări de plan și spaţiu interior, prin decorul bogat și totuși 
discret al fațadelor, demonstrează rafinata artă la care ajunseseră 
constructorii lui Ştefan cel Mare către sfîrşitul celui de al XV-lea veac?. 

Văzută de la exterior, biserica nemţeană seamănă cu acelea de la 
Borzești și Războieni lăsînd impresia că este un edificiu mononavat, la 
această impresie contribuind absența turlelor şi acoperișul unitar. La 
interior, vizitatorul constată că asemănarea cu cele două ctitorii anterioare 
se menţine, în sensul că și aici sistemul de boltire folosește cupolele dispuse 
în filă, de-a lungul axei est-vest, dar are surpriza să descopere că naosul este 
prevăzut cu abside laterale. În fapt, aici se realizează, pentru prima oară, 
sinteza dintre planul de tip dreptunghiular și planul triconc, biserica Sf. loan 
inaugurînd în arhitectura Moldovei tipul de plan mixt. Absidele lateraie 
sînt scobite în grosimea zidurilor, spre exterior prezenţa lor fiind marcată de 
rezalite cu copertină de piatră. Trebuie subliniat adevărul că tipul mixt de 
plan aşa cum a fost conceput și realizat în Moldova este fără echivalent în 
arhitectura religioasă, fiind o creaţie originală a mediului artistic autohton. 

Fațadele bisericii Sf. loan din Piatra sînt decorate cu numeroase 
elemente de piatră profilată (la soclu, contraforturi, ancadramente), cu 
arcaturi înalte (la absida altarului) și frize etajate de firide şi ocniţe, de 
asemenea cu discuri și cărămizi smălţuite. Frumosul decor ceramic s-a 
păstrat aici intact, fără nici o intervenţie ulterioară, impresionantă fiind, 
mai ales, absida ale cărei arcaturi sînt construite în întregime cu cărămizi 
smălțuite, divers colorate. 

Intrarea în biserică se află pe latura de nord a pronaosului, fiind 
orientată către vechile curţi domnești. Interiorul nu a fost niciodată pictat, 
iar zidul despărțitor dintre pronaos și naos a fost înlăturat în secolul al XiX- 
lea, înlocuindu-se cu o largă arcadă. 

Despre data zidirii locașului mărturisește pisania săpată în piatră: 
„Bine cinstitorul şi de Hristos iubitorul, lo Ștefan voievod, din mila iui 
Dumnezeu domn al Țări: Moldovei, fiul lui Bogdan voievod, a început a zidi 
şi a sfîrşit biserica aceasta în numele Nașterii cinstitului şi slăvitului prooroc 
înainte mergător loan Botezătorul, întru rugă sie-și și doamnei sale Maria 
și prea iubitului lor fiu, Bogdan, care s-a și început a se zidi în anul 7005 
(= 1497) iulie 15 şi s-a sfîrșit în anul 7006 (= 1498), iar al domniei sale al 
40 şi doi-lea curgător, luna noiembrie, 11 zile“. 

Către nord-vest, în apropierea bisericii se află turnul-clopotniță 
construit în anul 14995. 


1. Ruinele vechilor curţi, cercetate arheologic, se află sub actuala clădire a liceului 
Petru Rareş. 

2. Pentru biserica Sf. Ioan din Piatra, G. Balș, Bisericile lui Ștefan cel Mare, 
București, 1926, p. 87—98; *** Repertoriul monumentelor și obiectelor de artă din 
timpul lui Ștefan cel Mare, Bucureşti, 1958, p. 160-166. 

3. G. Balş, op. cii., p. 151-153; Repertoriul... ., p. 166—167. 

PLANŞA 79 


Minăstirea Bistriţa, jud. Neamţ; 
tumul-clopotniţă 


Deşi mai simplu ca înfățișare decît clopotniţele de la Popăuţi-Botoșani 
și Piatra Neamţ, tumul-clopotniţă înălţat de Ștefan cel Mare, în incinta 
miînăstirii Bistriţa-Neamţ, are o mai bogată încărcătură de semnificaţii. 
Îri primul rînd, el constituie un act de omagiu pe care domnitorul îl aducea 
ctitorului mînăstirii, străbunic şi luminat înaintaș pe tronul Moldovei, 
Alexandru cel Bun. În al doilea rînd, acest tum dovedeşte consolidarea 
cultului Sfîntului loan cel Nou de la Cetatea Albă, devenit între timp un 
adevărat sfînt patron al Moldovei. Despre aceasta dă lămurire pisania săpată 
în piatră: 

„Binecinstitorul și de Hristos iubitorul Io Ștefan voievod, din mila 
lui Dumnezeu domn al Ţării Moldovei, fiul lui Bogdan voievod, a zidit 
această clopotniţă şi biserică în ea a făcut, întru numele Sfîntului mucenic 
loan cel Nou de la Cetatea Albă, întru rugă sieși şi doamnei sale Maria și 
copiilor lor, în anul 7006 (= 1498); în același an s-a și sfîrșit, luna septembrie 
9 gule 

Avînd aspectul unei prisme pătrate cu latura de 7 m, întărit la colţuri 
cu contraforturi dispuse diagonal, turnul de la Bistriţa are la parter o cameră 
tăvănuită, la etajul I un mic paraclis boltit cu o calotă semisferică, iar la 
etajul II camera clopotelor deschisă pe fiecare latură cu mari ferestre de 
sunet, cu un chenar de piatră profilată, în arc frînt. Așadar, turnul înălțat 
de Ştefan cel Mare la minăstirea Bistriţa-Neamţ, nu este o simplă clopotni- 
ță, paraclisul amenajat în interiorul său sporindu-i valenţele funcţionale. 
Observînd că este prima oară în Moldova cînd un turn-clopotniță găzduieşte 
și un paraclis, mai trebuie reţinut și faptul că, tot pentru prima oară, un 
locaș de cult era închinat Sfîntului loan cel Nou, ale cărui moaște fuseseră 
aduse de la Cetatea Albă la Suceava; prin grija lui Alexandru cel Bun, în 
anul 1415. 

În timpul lui Petru Rareș, pe latura vestică a tumului a fost adăugată 
o clădire cu etaj, iar interiorul paraclisului a fost pictat, la loc de cinste fiind 
înfățișate faptele şi pătimirile Sfîntului loan cel Nou. 


1. G. Balş, Bisericile lu: Ștefan cel Mare, Bucureşti, 1926,p. 154-156; *** Reper- 
toriul monumentelor și obiectelor de artă din timpul lui Ștefan cel Mare, Bucureşti, 
1958,p. 155-159. 

PLANȘA 80 


Biserica Înălțarea Domnului a mînăstirii Neamţu, jud. Neamţ; 
vedere laterală sudică 


Cînd, în anul 1497, Ştefan cel Mare se hotăra să înzestreze mînăstirea 
Neamţu cu o nouă biserică, așezămîntul monastic trecuse de mult pragul 
unui secol de existenţă și se bucura de un autoritar prestigiu. La renumele 
său contribuiau întemeierea legendară de către ucenicii Cuviosului Nicodim 
de la Tismana, faptul că de aici se ridicase egumenul Iosif Mușat, întîiul 
mitropolit al Moldovei şi tot aici luase ființă primul mare scriptoriu al ţării, 
căruia bogata activitate a lui Gavriil Uric îi conferise o notorie strălucire. La 
dezvoltarea așezămintului nemţean se alăturaseră de-a lungul timpului 
daniile mai multor domnitori Muşatini, astfel că, prin actul său ctitoricesc, 
Ştefan cel Mare se înscria într-o tradiţie pe care o dorea continuată, cum de 
altfel a dovedit în întreaga sa operă politică și culturală. 

*  Întrecînd prin dimensiuni şi frumuseţe toate celelalte ctitorii 
ştefaniene, biserica Înălțarea Domnului poate fi considerată ca monumentul 
de virf al arhitecturii moldovenești din epoca lui Ștefan cel Mare, poziţie 
explicabilă dacă se ia în considerare faptul că zidirea sa a beneficiat de 
experienţa mai multor decenii de intensă activitate ctitoricească. Pisania de 
piatră, cu chenar de frunze stilizate, aşezată pe fațada sudică, deasupra 
intrării în pridvor glăsuiește astfel: 

„Doamne Hristoase, primește biserica aceasta pe care am zidit-o cu 
ajutorul Tău, întru slava şi cinstea sfintei și slăvitei Tale Înălțări de la 
pămînt la cer; şi Tu Stăpîne, acoperă-ne cu mila Ta de acum și pînă în veac. 
lo Ştefan voievod, din mila lui Dumnezeu domn al Ţări Moldovei, fiul lui 
Bogdan voievod, a binevoit a începe și a zidi biserica aceasta întru rugă sieși 
şi doamnei sale Maria și fiului lor Bogdan și celorlalţi copii ai lor, și au 
sfirşit-o în anul 7005 (= 1497) iar al domniei sale al 40 și unulea curgător, 
luna noiembrie 14“. Textul pisaniei reţine atenţia prin redactarea sa 
neobişnuită, partea introductivă, cu vădite calități de expresie, lăsînd să 
se întrevadă preocupările literare ale pisarilor cancelariei domnești. 

De plan triconc, cu turlă pe naos, biserica Înălţarea Domnului de la 
Neamţu! , prezintă o reluare, la proporţii amplificate, a soluţiilor planime- 
trice întîlnite prima oară la Putna. Definitorie este dezvoltarea planului 
de-a lungul axei est-vest, ca urmare a închiderii unei camere a mormintelor 
între pronaos şi naos, prin alungirea pronaosului alcătuit din două travee, de 
asemenea prin construirea, dintru început? , pe latura de vest, a pridvorului. 

Afectat de numeroase transformări intervenite în timp, monumentul 
îşi datorează ultima înfăţişare restaurărilor efectuate de fosta Direcţie a 


Monumentelor Istorice, în anii 1958—1961?. 


1. G. Balș, Bisericile lui Ștefan cel Mare, Bucureşti, 1926,p.98—111, *** Reper- 
toriul monumentelor și obiectelor de artă din vremea lui Ștefan cel Mare, Bucureşti, 
1958, p. 147-155; Șt. Balș, Corina Nicolescu, Minăstirea Neamţu, Bucureşti, 1958. 

2. La Putna, pridvorul vestic a fost construit la cîțiva ani după terminarea bisericii, 
în timp ce la Neamţu pridvorul a fost construit odată cu întregul lăcaș. 

3. Autor al proiectului de restaurare a fost arh. Ştefan Balş. 

PLANȘA 81 


Biserica Înălțarea Domnului a mînăstirii Neamţu; 
perspectivă axonometrică și plan 


Analiza formei şi decoraţiei arhitectonice a ilustrei ctitorii nemţene 
vine să întărească afirmaţia făcută anterior, în sensul că acest locaș 
încununează activitatea ctitoricească a lui Ştefan cel Mare. 

Conceput la proporţii nemaiîntilnite, planul bisericii se caracterizează 
în primul rînd prin puternica sa dezvoltare în lungime (39 m) la aceasta 
contribuind atît adiţionarea de spaţii, precum camera mormintelor și 
pridvorul, cât şi alungirea spaţiilor tradiționale. Astfel încăperea altarului își 
datorează dimensiunile neobișnuit de mari faptului că absidei (semicirculară 
la interior şi heptagonală la exterior) i s-a adăugat un amplu spaţiu supli- 
mentar boltit cu două secţiuni de semicilindru dispuse etajat către naos, 
ceea ce asigură o gradare a spaţiului și o semnificativă tensionare a acestuia 
spre zona centrală a naosului. Naosul la rindul său este alungit spre vest cu 
un arc lat care dublează arcul mare al turlei, față de care este așezat la un 
nivel inferior. Pronaosul este și el alungit, făcînd necesară secționarea în 
două travee. Camera mormintelor care intervine ca spaţiu suplimentar, este 
așezată între pronaos şi naos, soluţie necunoscută altor arhitecturi, caracte- 
ristică prin excelenţă bisericilor mînăstireşti din Moldova! . Pridvorul vestic 
întregeşte compoziţia planimetrică a bisericii Înălţării, prezenţa sa pe latura 
vestică a locașului oferind un model pe care de aici încolo îl vor imita cele 
mai multe ctitorii mari din Moldova,pînă în secolul al XVII-lea. 

Sistemul de boltire repetă soluţii cunoscute de la alte biserici ștefani- 
ene. Altarul are o boltă în sfert de sferă, iar spre vest două secţiuni de 
semicilindru. Naosul prevăzut cu abside laterale este supraînălțat de o turlă 
a cărei structură de rezistenţă combină sistemul arcelor mari și pandantivi- 
lor, de veche tradiţie bizantină, cu arcuri diagonale etajate, specific moldo- 
venești. Circulară la interior, turla este octogonală la exterior, tamburul său 
sprijinindu-se pe două baze etajate, octogonală și stelată. Celelalte încăperi 
sînt boltite cu calote semisferice susținute, potrivit sistemului moldovenesc, 
cu arce diagonale etajate. Alcătuit fiind din două travee, pronaosul este 
acoperit cu două bolți gemene separate printr-un puternic arc divizor care se 
descarcă pe pilaștri fasciculaţi cu profile de stil gotic. De o nobilă măreție, 
spaţiul interior al bisericii Înălţării este gradat prin succesiva sa comparti- 
mentare cu ziduri pline străpunse de treceri cu portale dreptunghiulare de 
piatră împodobite cu muluri gotice încrucișate. Pictura interioară a fost 
refăcută în 1830, în vremea mitropolitului Veniamin Costachi? . 


1. Cercetările arheologice de la vechea biserică a mînăstirilor Bistriţa și Moldoviţa 
au demonstrat că problema camerei mormintelor, ca spaţiu intermediar între pronaos şi 
naos, se pusese încă din epoca lui Alexandru cel Bun, fiind reluată la primele ctitorii 
miînăstireşti importante din vremea lui Ștefan cel Mare, la Probota şi Putna. 

2. Refacerea n-a afectat vechea pictură ca distribuţie iconografică, dar repictările 
fac dificilă datarea ansamblului mural originar. 

Biserica Înălțarea Domnului a mînăstirii Neamţu; 
faţada vestică 


Dacă din punct de vedere al compoziţiei spaţiale, biserica Înălţării este 
cel mai complex monument care ni s-a păstrat din epoca lui Ştefan cel Mare, 
sub aspectul ornamenticii exterioare oferă, de asemenea, cea mai bogată 
realizare. Principial, ca și la alte monumente contemporane, decorul faţade- 
lor rezultă din arcaturile înalte ale absidelor, din frizele de firide şi ocniţe şi 
din conlucrarea elementelor de piatră profilată — soclu puternic reliefat, 
chenare de ferestre cu traforuri gotice, portale în arc frînt, contraforturi cu 
lăcrimare etajate — și materialul ceramic — cărămidă smălțuită și discuri 
divers colorate. În prezent materialul de construcţie, piatra brută ȘI piatra 
făţuită, este lăsat aparent, deși la origine paramentul era acoperit cu o 
tencuială subțire pe a cărei suprafaţă era imitat un apareiaj de cărămidă 
de culoare roşie și cenușie, cu rosturi albe!. 

Principala deosebire față de celelalte ctitorii ridicate de Ştefan cel Mare 
constă în ponderea şi în efectele decorative obținute cu ajutorul materialului 
ceramic. Discurile ceramice, care aici sînt împodobite numai cu motive 
geometrice — stele și rozete de diferite tipuri — formează o bandă lată, 
alcătuită din trei șiruri, imediat sub cormișe. Alte discuri sînt așezate, 
asemenea unor sprîncene, deasupra ferestrelor pridvorului, efectul ornamen- 
tal fiind foarte preţios. Cărămizile smălţuite sînt utilizate mai generos decît 
oriunde în altă parte. Ele formează benzi late dispuse vertical, ritmînd 
întreaga desfășurare a fațadelor, în concordanţă cu pilaștrii arcaturilor înalte 
care sînt construiți tot din cărămidă smălțuită. De observat că benzile 
verticale de cărămizi smălţuite, împreună cu accentele contraforturilor de 
piatră, creează un efect optic de comprimare, compensînd, fie și parţial, 
neobişnuita alungire a edificiului. Este vorba despre un procedeu de reală 
dibăcie ornamentală în care se poate, încă o dată, recunoaște arta de 
excepţie a meșterilor zidari moldoveni care știau să obţină, chiar din faza 
de construcţie, perfecta unitate de expresie a monumentului?. Cărămizi 
smăltuite formează sprincene la firida icoanei de hram și la ferestrele 
pronaosului camerei mormintelor. Numeroasele elemente de ceramică 
smălțuită prezente pe fațadele bisericii Înălţării conferă întregului edificiu o 
vioiciune cromatică pe care o putem considera drept prefaţă a fațadelor 
pictate din Moldova secolului al XVI-lea. Către o asemenea anticipare 
conduc și figurile de sfinţi pictate în firidele și ocniţele fațadei sudice, figuri 
ce par a fi doar martorii păstraţi dintr-un decor odinioară mai bogat. 

Un ultim element arhitectonic și decorativ totodată este acoperișul 
compartimentat, tipic moldovenesc, care conferă monumentului o înfățișare 
majestuoasă, dar nu lipsită de cordialitate. 


1. Resturi importante din acest apareiaj pictat se află pe faţada vestică. 
2. Trebuie subliniat faptul că decorul era obţinut chiar din faza de construcţie, 
nu prin placarea ulterioară. 


26 — Arta Creştină 4 — 

Cădelniţă de la mînăstirea Putna' (1470) 


Dăruită de Ştefan cel Mare, după cum glăsuiește inscripţia gravată pe 
focar: 

„Această cădelniţă este făcută de Io Ştefan voievod, domn al Ţării 
Moldovei, în anul 6978 (= 1470), aprilie, 12 zile“. 

Focarul, de formă semisferică, este înălțat pe un picior cu talpă hexa- 
lobată, ceea ce conferă părţii inferioare a cădelniţei înfăţişarea unui potir. 
Capacul, foarte înalt, cu aspect de turlă de biserică este din abundență 
împodobit cu motive de stil gotic — ferestre în arc frînt cu traforuri și 
fleuroane, mici figuri sub arcade — compoziţia fiind organizată etajat pe trei 
nivele, cu un acoperiș piramidal încununat de o cruce. 

Executată din argint ciocănit, cizelat și aurit, cu aplicaţii de elemente 
turnate, de asemenea aurite, cădelniţa de la Putna a fost executată, cu 
probabilitate, în orașul Bistriţa, la comandă domnească și constituie o 
atestare a legăturilor artistice care existau între Moldova şi Transilvania. 


].*** Repertoriul monumentelor şi obiectelor de artă din timpul lui Ştefan cel 
Mare, Bucureşti, 1958, p. 340. 

Cădelniţă de la mînăstirea Bistriţa, jud. Vilcea 


Dăruită ctitoriei lor de la Bistriţa de boierii Craiovești, Barbu, Pîrvu, 
Danciu și Radu — după cum atestă inscripţia gravată pe focar -- cădelnița 
reprodusă în planșa alăturată se numără printre capodoperele de argintărie 
din Ţările Române, către sfîrșitul secolului al XV-lea! . 

Executată din argint decorat prin ciocănire, cizelare și aurire, cu 
aplicaţii de elemente turnate, cădelniţa are un focar semisferic care la origine 
a avut și un picior, între timp pierdut. Capacul, de formă conică, este 
împodobit cu un abundent decor de stil gotic, ferestre cu traforuri și 
fleuroane, pinioane și turnulețe etajate pe trei nivele. 

Provenind dintr-un atelier transilvănean, cu probabilitate Sibiu, 
cădelnița de la Bistriţa este îndeaproape înrudită, ca formă şi decor, cu 
cădelniţa de la Putna, dăruită de Ştefan cel Mare, în anul 1470. 


1. În prezent cădelnița de la Bistriţa se păstrează la Muzeul de artă al R.S. România. 
Vezi Corina Nicolescu, Argintăria laică şi religioasă în țările române (sec. XIV-XIX), 
București, 1968,p. 217. 

Panaghiar de la mînăstirea Snagov (1491) 


Adevărat giuvaier de argintărie medievală, panaghiarul de la Snagov a 
fost lucrat din argint aurit, fiind împodobit prin ciocănire, gravare, aplicare 
de elemente turnate și smălțuire parţială! . El este format din două tasuri 
(diam. 13 cm), bombate la mijloc şi cuplate între ele printr-o balama cu cinci 
verigi. 

Tasul principal are pe față un mic medalion în cîmpul căruia se află 
un relief turnat cu bustul lui Hristos, înveșmîntat într-o mantie de tip antic, 
cu mîna dreaptă face semnul binecuvîntării, iar în mîna stîngă ţine un 
rotulus. De jur-împrejur un abundent arabesc din vrejuri încolăcite, în 
ochiurile cărora sînt prinse mici rozete de tip oriental. Un al doilea chenar se 
desfăşoară pe marginea tasului, rezervînd sus și jos, la stînga și la dreapta, 
locuri pentru medalioanele arhanghelilor şi, respectiv proorocilor David şi 
Solomon (lipsă). La interior, motivul central lipsește; perimetral se află un 
chenar gravat cu vrej și flori de cerceluș, dublat de un alt chenar, de aseme- 
nea gravat, cu figuri de sfinţi ierarhi și serafimi. _ i PU Petros 

Tasul secundar are pe față o reprezentare a Înălțăru cu mici figuri 
turnate, cizelate și aplicate, împrejur desfăşurîndu-se — ca un chenar îngust 
— un vrej decorativ şi o inscripție dedicatorie cu elegante litere excizate: 
„+ A făcut acest panaghiar jupan Drăghici Vintilescu pentru biserica şi 
lăcașul Prea Curatei Intrări în Biserică al mînăstirii de la Snagov, în anul 6999 
(= 1491), indictionul 7“. Pe margine un chenar de tipul vrejului meandric și 
patru mici busturi în relief (doi arhangheli şi doi ierarhi). În interior se află o 
reprezentare a temei Rugăciune într-un somptuos cadru arhitectonic cu 
triplă arcadă, pe patru laturi sînt gravate patru figuri de profeţi, iar perime- 
tral se află un abundent chenar cu motive florale, între care se intercalează, 
dispuse în cruce, simbolurile celor patru Evangheliști. 

Piesă de remarcabilă virtuozitate, vădind o sigură stăpînire a mijloace- 
lor tehnice şi de expresie specifice orfevreriei, panaghiarul de la Snagov 
vădeşte gustul și posibilitățile mediului artistic din Ţara Românească, în 
ultimul deceniu al secolului XV?. 


1. Corina Nicolescu, Argintăria laică și religioasă în ţările române 
(sec. XIV-— XIX), Bucureşti, 1968, 192—193. 

2, Proveniența meșterului este incertă; datele stilistice par să indice o 
formaţie în zona veneto-dalmatină. 

Epitrahil de la minăstirea Putna; detaliu 


Alături de pictură și în strinsă relaţie cu reuşitele acesteia, broderia 
liturgică a constituit unul dintre cele mai reprezentative capitole ale creației 
artistice din vremea lui Ștefan cel Mare. Documentele de epocă lasă să se 
înţeleagă cît de generoase erau daniile de odoare — argintărie, broderie, 
icoane, manuscrise pentru multele ctitorii care înfloriseră pretutindeni în 
țară! . Din nefericire cele mai multe opere de acest fel au pierit, împuţina- 
rea lor datorindu-se jafurilor și prădăciunilor de tot felul care s-au succedat 
fără cruţare de-a lungul secolelor. 

În prezent, cel mai important tezaur de broderie liturgică medievală 
românească se păstrează la mînăstirea Putna, cele mai multe piese fiind 
dăruite chiar de Ştefan cel Mare. Epitrahile, văluri, epitafe, perdele de 
timplă (dvere) de aleasă frumuseţe fac faima acestui muzeu de notorietate 
europeană. 

Epitrahilul? reprodus parțial în planșa alăturată face parte din 
categoria zisă „de sărbători“, decorația lui cuprinzînd reprezentarea a 16 
praznice împărătești și episoade importante din ciclul Patimilor: Bunavesti- 
re, Naşterea, Aducerea la templu, Botezul, Învierea lui Lazăr, Schimbarea la 
faţă, Intrarea în lerusalim, Cina cea de taină, Rugăciunea de pe munte, 
Purtarea Crucii, Biciuirea, Răstignirea, Punerea în mormînt, Adormirea 
Maicii Domnului, Pogorirea la iad, Pogortrea Sfîntului Duh? . În extremită- 
țile epitrahilului se află tablourile votive ale donatorilor, identificarea lor 
fiind asigurată de inscripţiile brodate: „Ştefan voievod“, „Alexandru, fiul 
lui Ștefan voievod“. 

Broderia epitrahilului este realizată cu fire de aur și argint,de aseme- 
nea cu fire de mătase verde și roșie. Scenele biblice, ca și portretele donato- 
rilor, sînt reprezentate în medalioane circulare încadrate în ornamente 
vegetale. De remarcat claritatea compozițiilor, perfecta lor adaptare la 
exigenţele tehnice ale broderiei. Pe poale se află un decor meandric, de 
partea terminală atîrnînd ciucuri de mătase verzuie și albastră cu fir de aur. 

Considerat a fi anterior anului 1480, acest epitrahil face parte din 
grupul celor mai valoroase broderii păstrate din epoca lui Ştefan cel Mare! 


1. Este semnificativă în sensul arătat dania făcută de marele vistiernic Ignatie 
mînăstirii Moldoviţa, la 15 ianuarie 1462, respectiv „trei perdele de damască roşie cu aur, 
un pocrovăț, rucavițe din aceeași camhă de damasc şi o candelă de argint aurită”. 
Similar, Isac vistiernicul fereca, în anul 1498, Tetraevanghelul Mitropoliei de la Feleac. 
Este lesne de înţeles că fiecare biserică era înzestrată în primul rînd de către ctitorul său. 


2. *** Repertoriul monumentelor și obiectelor de artă din timpul lui Ştefan cel 
Mare, Bucureşti, 1958, p. 290—291;M. A. Musicescu, Broderia medievală românească, 
București, 1969,p. 31. 

3, Se poate observa că ordinea iconografică nu este în deplin acord cu textul 
biblic. 

4, Se află în păstrarea mînăstirii Putna; dimensiuni: lungimea 2,84 m, lățimea 

Epitaf de la mînăstirea Moldoviţa, jud. Suceava (1484)! 


Piesă de excepţională nobleţe expresivă, în a cărei compoziţie sînt 
magistral reunite virtuțile de densă semnificaţie dramatică și calitățile 
decorative cerute unei broderii de ceremonial. 

Pe fondul de mătase roz, brodat pe suportul din pînză de cînepă, 
în zona centrală, a fost figurat Iisus Hristos mort; trupul este gol, slăbit de 
suplicii, șoldurile înfăşurate într-o pînză, miinile încrucişate. Încadrată de 
părul lung care cade pe umeri și de barba neagră, figura Răstignitului 
exprimă o infinită tristeţe. Deasupra sa, trei îngeri în zbor pling ducîndu- -și 
mîinile la ochi sau la gură — ca pentru a potoli hohotele. Serafimi, „tronuri“ 
și numeroase stele acoperă cimpul compozițional, stabilind o perfectă 
unitate decorativă, sporind totodată încărcătura simbolică. De jur 
împrejur, o inscripţie brodată constituie chenarul ornamental al epitafului: 
„losif, cel cu bun chip de pe lemn a luat preacuratul tău trup, cu giulgiu 
curat înfășurindu-l și cu miresme în mormînt acoperindu-l l-a pus; dar trei 
zile după aceea ai înviat Doamne, dînd lumii mila cea mare, o răstignire ! 
Acest aer s-a făcut în timpul egumenului popa Anastasie, în anul 6992 
(= 1484) mai 15“. 

Demonstrind o remarcabilă virtuozitate în execuţie epitaful de la 
Moldoviţa e brodat în fir de aur și mătase, cu suprabroderie din mătase 
ivorie pentru figuri, brună pentru păr și barbă, și fir de aur pentru 
draperii? . 


1. %*** Repertoriul monumentelor şi obiectelor de artă din timpul lui Ștefan cel 
Mare, Bucureşti, 1958, p. 293-294; M. A. Musicescu, Broderia medievală românească, 
București, 1969,p. 32. 

2. Păstrat la mînăstirea Moldoviţa, epitaful are dimensiunile 0,70 x 0,62 m. 

Dvera „Adormirii Maicii Domnului” de la mînăstirea Putna (1485)! 


Între broderiile liturgice păstrate din epoca lui Ştefan cel Mare, 
perdelele de tîmplă — aşa-numitele dvere — ocupă un loc de frunte, dimen- 
siunile lor mari și varietatea iconografică pe care o oferă permițînd adevă- 
rate demonstraţii de artă atît din partea autorilor de proiecte (cartoane) 
cît şi din partea brodeurilor?. Dverele de la Putna au ca subiecte Înălțarea 
(1484), Adormirea Maicii Domnului (1485), Răstignirea (1500) şi Bunaves- 
tire (către 1500). 

Dvera „Adormirii Maicii Domnului“, reprodusă în planşa alăturată, 
reproduce în linii mari modelul iconografic prescris de erminii. Mijlocul 
imaginii este ocupat de figura Maicii Domnului întinsă pe o năsălie învelită 
cu o pînză roşie şi încadrată de patru sfeșnice înalte. În stînga, la căpătiiul 
Fecioarei, Apostolul Petru cădind. De o parte şi de alta, două grupuri 
formate din apostoli şi ierarhi între care poate fi identificat Sf. Nicolae? . 
Deasupra, într-o mandorlă de lumină, lisus Hristos, cu nimb cruciger, ține 
în braţe un prunc aureolat simbolizînd sufletul Mariei. În spaţiul mandorlei, 
încadrînd figura Mîntuitorului, mai sînt patru îngeri, cu miinile ascunse sub 
veşminte, şi un heruvim. În faţa năsăliei, arhanghelul Mihail retează cu 
sabia mîinile profanatoare ale necredinciosului Iechonias. Întreaga scenă se 
desfășoară pe un fond convenţional de arhitectură. Chenarul marginal este 
alcătuit dintr-un vrej vegetal, cu palmete; în partea inferioară se află inscrip- 
ţia dedicatorie:,,Această perdea a făcut-o Io Ştefan voievod, din mila lui 
Dumnezeu domn al Ţării Moldovei, fiul lui Bogdan voievod, în mînăstirea 
de la Putna, în anul 6993 (= 1495) mai 5“. 

Realizată din fir de aur, argint și mătase pe un fond de mătase albastră, 
dvera „Adormirii“* impresionează prin armonia calmă a compoziţiei genera- 
le, prin siluetele prelungi și elegante ale personajelor — asemănătoare cu 
acelea din pictura de la Bălinești — de asemenea, prin rafinamentul tehnic al 
execuţiei de detaliu“. 


1.*** Repertoriul monumentelor şi obiectelor de artă din timpul lui Ștefan cel 
Mare, Bucureşti, 1958, p. 295—297;M. A. Musicescu, Broderia medievală românească, 
Bucureşti, 1969,p. 32. 

2. Broderiile se executau atît de femei cît şi de bărbaţi; s-ar părea că cele mai multe 
piese păstrate provin din mînăstirile de călugări. 

3. Se ştie că Sf. Nicolae este socotit un apărător al cultului Maicii Domnului. 

4. Dimensiunile dverei: 1,27 m x 1,31 m. Se află în păstrarea mînăstirii Putna. 

Epitaf de la mînăstirea Moldoviţa (1494)! 


Ca broderii cu suprafeţe ample, epitafele constituie — alături de dvere— 
un grup aparte, perfect unitar din punct de vedere iconografic, tema sa fiind 
unică: reprezentarea Mîntuitorului în ipostaza morţii. Dincolo de cadrul 
restrictiv al temei date, autorii de cartoane și broderii au știut să găsească 
variații de interpretare care asigură fiecărei piese o individualitate de 
neconfundat. Epitaful de la Moldoviţa (1494) este un asemenea exemplu. 

Piesă de mari dimensiuni (2,06 m x L,ll m), el are chenarul format 
dintr-o lungă inscripţie brodată în limba slavonă: „Cu voia Tatălui: şi cu 
ajutorul Fiului și săvirșirea Sfintului Duh, lo Ștefan voievod, din mila lui 
Dumnezeu domn al "Țării Moldovei, fiul lui Bogdan voievod, şi cu binecuvîn- 
tătoarea doamna lui Maria și preaiubiţii săi fii, Alexandru și Bogdan, au 
făcut acest aer în mînăstirea de la Moldoviţa, unde este hramul Buneivestiri 
a Prea Sfintei Născătoare de Dumnezeu, în anul 7002 (= 1494), martie 1“. 

În centrul compoziţiei se află trupul neînsufleţit al lui lisus Hristos; 
capul său este sprijinit pe genunchii Maicii Domnului lingă care se află Maria 
Magdalena, iar picioarele sînt susţinute de loan Evanghelistul, alături de care 
stă o mironosiță. Deasupra se văd patru îngeri îngenuncheaţi (doi purtînd 
ripide) și unul în zbor, cu năframă la ochi. Jos sînt alţi patru îngeri îngenun- 
cheaţi, doi dintre ei cu ripide. În colțuri sînt simbolurile celor patru 
Evangheliști. Întreaga suprafață a fondului este presărată cu numeroase 
stele. De observat frumuseţea siluetelor, calda desfășurare a desenului, 
perfecta orchestrare cromatică. Nimic nu a fost neglijat pentru reușita 
artistică a acestui epitaf brodat cu migală din fire de aur, argint și mătase 
pe fond de mătase. 


1. În prezent, acest epitaf se păstrează la mînăstirea Suceviţa. *** Repertoriul 
monumentelor şi obiectelor de artă din timpul lui Ștefan cel Mare, Bucureşti, 1958, 
p. 301-302; M. A. Musicescu, Broderia medievală românească, București, 1969, p. 33. 

Dvera „Răstignirii” de la mînăstirea Putna (1500), detaliu 


În marele tezaur de artă de la mînăstirea Putna, dvera „Răstignirii““! 
ocupă un loc de excepţie prin intensitatea fondului de culoare sîngenie, fond 
care pune în evidenţă starea de dramatică tensiune a momentului evocat. 

n centrul compoziţiei se află lisus Hristos răstignit pe Cruce. Autorul 
cartonului a exagerat intenţionat alungirea trupului slab, istovit de suferință, 
reuşind o relativă izolare a Răstignitului față de personajele care îl înconjoa- 
ră și deasupra cărora descrie un semn cu putere de simbol. La picioarele 
Crucii, Nicodim şi Iosif din Arimateia stau în genunchi, la stînga se află 
Maica Domnului înconjurată de Sfintele Femei,iar ia dreapta este grupul 
alcătuit din Sf. loan Evanghelistul, sutaşul Longhin şi ostaşii săi. Deasupra 
Crucii zboară doi îngeri îndureraţi, iar pe laturi, formînd un majestuos cadru, 
cîte patru serafimi. În colţurile de jos se află figurile de mici dimensiuni ale 
donatorilor înveşmîntaţi de ceremonial, cu mantii şi coroane. inscripţia 
brodată în partea inferioară, formînd chenar, ni-l descoperă pe donator: 

„lo Ştefan voievod, fiul lui Bogdan voievod și doamna lui Maria, fiica 
lui Radu voievod, a făcut această dveră mînăstirii sale Putna, în anul 44 al 
domniei sale, în anul 7088 (= 1500), august 10“. 

Stăruind în faţa acestei broderii, vor trebui remarcate calităţile de 
ordin compozițional, eleganța siluetelor prelungi, ca și abilitatea integrării 
într-o viziune decorativă, un rol important revenind și profuziunii de stele 
presărate pe suprafaţa sîngerie a fonduiui. Detaliul cu figura donatorului, 
reprodus în planșa alăturată face evidentă frumuseţea lucrăturii, migala 
broderiei cu fire de aur, argint și mătase, migală asociată cu o uimitoare 
varietate de execuţie. 


]. *** Repertoriul monumentelor şi obiectelor de artă din timpul lui Ștefan cel 
Mare, Bucureşti, 1958, p. 304—307; M. A. Musicescu, Broderia medievală românească, 
Bucureşti, 1969,p. 33. 

2. Dimensiunile dverei: 1,26 x 1,38 m; se păstrează la muzeul mînăstirii Putna. 


216 


fi fi 
EV, 
AV, 


217 


? 


28 — Arta Creștină 4 — 


218 


PLANȘA 91 


Biserica ortodoxă „Adormirea Maicii Domnului” din Hălmagiu, jud. Arad; 
fragment de piatră murală 


Construită în ultimul sfert al secolului al XIV-lea, biserica ortodoxă 
„veche“* din Hălmagiu! , al cărei hram de sfințire pare să fi fost Sf. Nicolae, 
este unul dintre cele mai preţioase monumente româneşti din părțile 
arădene ale Munţilor Apuseni. Se ştie că satul Hălmagiu, situat pe valea 
Crişului Alb, a fost un străvechi sediu de protopopiat protejat de către 
voievozi locali, deseori amintiţi în documentele Evului mediu. 

Afectat de numeroase și nefaste intervenţii de-a lungul secolelor, 
venerabilul locaș a fost restaurat în anii 1974-1977, cu care prilej a fost 
readus la lumină și decorul mural original, peste care fuseseră suprapuse mai 
multe straturi de tencuială. Dacă picturile din altar par a fi mai vechi, poate 
chiar de la sfîrşitul secolului al XIV-lea, cele din navă aparţin ultimelor 
decenii ale secolului al XV-lea şi fac evidentă intensitatea vieţii artistice din 
mediul românesc ortodox. Programul iconografic prezintă o vădită libertate 
în distribuirea scenelor; se cere însă remarcată calitatea de excepţie a 
execuţiei, în spiritul fazei stilistice târzii a picturii bizantine. Printre cele mai 
frumoase compoziţii se numără Bunavestire, Schimbarea la față, scenele din 
viaţa Sfîntului Nicolae, tabloul votiv. În special scenele din viaţa Sfintului 
Nicolae (Visul împăratului Constantin, Ce: trei strategi în închisoare) rețin 
atenţia prin ductul suplu și elegant al desenului, prin discreţia armoniilor 
cromatice, prin nobila tipologie a personajelor. Pînă de curînd necunoscute, 
picturile bisericii ortodoxe „vechi“ din Hălmagiu se așează cu cinste în 
rîndul celor mai valoroase realizări ale artei românești din a doua jumătate 
a secolului al XV-lea. 


1. Biserica din Hălmagiu nu a făcut încă obiectul unei cercetări monografice de 
interes științific; o culegere de date la Gheorghe Ţărcuş, Biserica voievodală din 
Hălmagiu, în „Mitropolia Banatului“, 1980, nr. 7—8,p.550—557. 

Dvera „Adormirii Maicii Domnului” de la mînăstirea Putna (1485)! 


Între broderiile liturgice păstrate din epoca lui Ştefan cel Mare, 
perdelele de tîmplă — așa-numitele dvere — ocupă un loc de frunte, dimen- 
siunile lor mari şi varietatea iconografică pe care o oferă permiţînd adevă- 
rate demonstraţii de artă atît din partea autorilor de proiecte (cartoane) 
cît şi din partea brodeurilor?.. Dverele de la Putna au ca subiecte Înălțarea 
(1484), Adormirea Maicii Domnului (1485), Răstignirea (1500) şi Bunaves- 
tire (către 1500). 

Dvera „Adormirii Maicii Domnului“, reprodusă în planşa alăturată, 
reproduce în linii mari modelul iconografic prescris de erminii. Mijlocul 
imaginii este ocupat de figura Maicii Domnului întinsă pe o năsălie învelită 
cu o pînză roșie şi încadrată de patru sfeșnice înalte. În stînga, la căpătiiul 
Fecioarei, Apostolul Petru cădind. De o parte și de alta, două grupuri 
formate din apostoli și ierarhi între care poate fi identificat Sf. Nicolae?. 
Deasupra, într-o mandorlă de lumină, lisus Hristos, cu nimb cruciger, ţine 
în braţe un prunc aureolat simbolizînd sufletul Mariei. În spaţiul mandorlei, 
încadrînd figura Mîntuitorului, mai sînt patru îngeri, cu miinile ascunse sub 
veşminte, și un heruvim. În faţa năsăliei, arhanghelul Mihail retează cu 
sabia mîinile profanatoare ale necredinciosului lechonias. Întreaga scenă se 
desfășoară pe un fond convenţional de arhitectură. Chenarul marginal este 
alcătuit dintr-un vrej vegetal, cu palmete; în partea inferioară se află inscrip- 
ţia dedicatorie:,, Această perdea a făcut-o lo Ştefan voievod, din mila lui 
Dumnezeu domn al Ţării Moldovei, fiul lui Bogdan voievod, în mînăstirea 
de la Putna, în anul 6993 (= 1495) mai 5“. 

Realizată din fir de aur, argint şi mătase pe un fond de mătase albastră, 
dvera „Adormirii““* impresionează prin armonia calmă a compoziţiei genera- 
le, prin siluetele prelungi și elegante ale personajelor — asemănătoare cu 
acelea din pictura de la Bălinești — de asemenea, prin rafinamentul tehnic al 
execuţiei de detaliu“ . 


].*** Repertoriul monumentelor şi obiectelor de artă din timpul lui Ștefan cel 
Mare, Bucureşti, 1958, p. 295-297; M. A. Musicescu, Broderia medievală românească, 
Bucureşti, 1969,p. 32. 

2. Broderiile se executau atît de femei cît şi de bărbaţi; s-ar părea că cele mai multe 
piese păstrate provin din mînăstirile de călugări. 

3. Se ştie că Sf. Nicolae este socotit un apărător al cultului Maicii Domnului. 

4. Dimensiunile dverei: 1,27 m x 1,3l m. Se află în păstrarea mînăstirii Putna. 

Epitaf de la mînăstirea Moldoviţa (1494)! 


Ca broderii cu suprafeţe ample, epitafele constituie — alături de dvere— 
un grup aparte, perfect unitar din punct de vedere iconografic, tema sa fiind 
unică: reprezentarea Mîntuitorului în ipostaza morţii. Dincolo de cadrul 
restrictiv al temei date, autorii de cartoane și broderii au știut să găsească 
variații de interpretare care asigură fiecărei piese o individualitate de 
neconfundat. Epitaful de la Moldoviţa (1494) este un asemenea exemplu. 

Piesă de mari dimensiuni (2,06 m x 1,ll m), el are chenarul format 
dintr-o lungă inscripţie brodată în limba slavonă: „Cu voia Tatălui și cu 
ajutorul Fiului şi săvîrşirea Sfîntului Duh, lo Ştefan voievod, din mila lui 
Dumnezeu domn al "Ţării Moldovei, fiul lui Bogdan voievod, și cu binecuvîn- 
tătoarea doamna lui Maria și preaiubiţii săi fii, Alexandru și Bogdan, au 
făcut acest aer în mînăstirea de la Moldoviţa, unde este hramul Buneivestiri 
a Prea Sfintei Născătoare de Dumnezeu, în anul 7002 (= 1494), martie 1“. 

În centrul compoziţiei se află trupul neînsufleţit al lui Iisus Hristos; 
capul său este sprijinit pe genunchii Maicii Domnului lîngă care se află Maria 
Magdalena, iar picioarele sînt susținute de loan Evanghelistul, alături de care 
stă o mironosiţă. Deasupra se văd patru îngeri îngenuncheați (doi purtînd 
ripide) și unul în zbor, cu năframă la ochi. Jos sînt alţi patru îngeri îngenun- 
cheaţi, doi dintre ei cu ripide. În colţuri sînt simbolurile celor patru 
Evangheliști. Întreaga suprafaţă a fondului este presărată cu numeroase 
stele. De observat frumuseţea siluetelor, calda desfășurare a desenului, 
perfecta orchestrare cromatică. Nimic nu a fost neglijat pentru reușita 
artistică a acestui epitaf brodat cu migală din fire de aur, argint şi mătase 
pe fond de mătase. 


1. În prezent, acest epitaf se păstrează la mînăstirea Suceviţa. *** Repertoriul 
monumentelor şi obiectelor de artă din timpul lui Ștefan cel Mare, Bucureşti, 1958, 
p. 301—302; M. A. Musicescu, Broderia medievală românească, Bucureşti, 1969, p. 33. 

Dvera „Răstignirii” de la mînăstirea Putna (1500); detaliu 


În marele tezaur de artă de la mînăstirea Putna, dvera „Răstignirii“! 
ocupă un loc de excepţie prin intensitatea fondului de culoare sîngerie, fond 
care pune în evidenţă starea de dramatică tensiune a momentului evocat. 

În centrul compoziţiei se află lisus Hristos răstignit pe Cruce. Autorul 
cartonului a exagerat intenţionat alungirea trupului slab, istovit de suferinţă, 
reuşind o relativă izolare a Răstignitului faţă de personajele care îl înconjoa- 
ră și deasupra cărora descrie un semn cu putere de simbol. La picioarele 
Crucii, Nicodim şi losif din Arimateia stau în genunchi, la stînga se află 
Maica Domnului înconjurată de Sfintele Femei,iar ia dreapta este grupul 
alcătuit din Sf. loan Evanghelistul, sutașul Longhin și ostașii săi. Deasupra 
Crucii zboară doi îngeri îndureraţi, iar pe laturi, formînd un majestuos cadru, 
cîte patru serafimi. În colțurile de jos se află figurile de mici dimensiuni ale 
donatorilor înveșmintaţi de ceremonial, cu mantii și coroane. inscripţia 
brodată în partea inferioară, formînd chenar, ni-l descoperă pe donator: 

„lo Ştefan voievod, fiul lui Bogdan voievod şi doamna lui Maria, fiica 
lui Radu voievod, a făcut această dveră mînăstirii sale Putna, în anul 44 al 
domniei sale, în anul 7088 (= 1500), august 10“. 

Stăruind în faţa acestei broderii, vor trebui remarcate calităţile de 
ordin compozițional, eleganța siluetelor prelungi, ca și abilitatea integrării 
într-o viziune decorativă, un rol important revenind și profuziunii de stele 
presărate pe suprafaţa sîngerie a fondului. Detaliul cu figura donatorului, 
reprodus în planșa alăturată face evidentă frumuseţea lucrăturii, migala 
broderiei cu fire de aur, argint şi mătase, migală asociată cu o uimitoare 


varietate de execuţie. 


1.*** Repertoriul monumentelor şi obiectelor de artă din timpul lui Ștefan cel 
Mare, București, 1958, p. 304—307;M. A. Musicescu, Broderia medievală românească, 
București, 1969,p. 33. 

2. Dimensiunile dverei: 1,26 x 1,38 m; se păstrează la muzeul mînăstirii Putna. 

Biserica ortodoxă „Adormirea Maicii Domnului” din Hălmagiu, jud. Arad; 
fragment de piatră murală 


Construită în ultimul sfert al secolului al XIV-lea, biserica ortodoxă 
„veche“ din Hălmagiu! , al cărei hram de sfințire pare să fi fost Sf. Nicolae, 
este unul dintre cele mai preţioase monumente românești din părțile 
arădene ale Munţilor Apuseni. Se ştie că satul Hălmagiu, situat pe valea 
Crişului Alb, a fost un străvechi sediu de protopopiat protejat de către 
voievozi locali, deseori amintiţi în documentele Evului mediu. 

Afectat de numeroase şi nefaste intervenţii de-a lungul secolelor, 
venerabilul locaş a fost restaurat în anii 1974-1977, cu care prilej a fost 
readus la lumină și decorul mural original, peste care fuseseră suprapuse mai 
multe straturi de tencuială. Dacă picturile din altar par a fi mai vechi, poate 
chiar de la sfîrşitul secolului al XIV-lea, cele din navă aparţin ultimelor 
decenii ale secolului al XV-lea și fac evidentă intensitatea vieţii artistice din 
mediul românesc ortodox. Programul iconografic prezintă o vădită libertate 
în distribuirea scenelor; se cere însă remarcată calitatea de excepţie a 
execuţiei, în spiritul fazei stilistice tîrzii a picturii bizantine. Printre cele mai 
frumoase compoziţii se numără Bunavestire, Schimbarea la faţă, scenele din 
viaţa Sfîntului Nicolae, tabloul votiv. În special scenele din viaţa Sfîntului 
Nicolae (Visul împăratului Constantin, Cei trei strategi în închisoare) rețin 
atenţia prin ductul suplu și elegant al desenului, prin discreţia armoniilor 
cromatice, prin nobila tipologie a personajelor. Pînă de curînd necunoscute, 
picturile bisericii ortodoxe „vechi“ din Hălmagiu se aşează cu cinste în 
rîndul celor mai valoroase realizări ale artei românești din a doua jumătate 
a secolului al XV-lea. 


1. Biserica din Hălmagiu nu a făcut încă obiectul unei cercetări monografice de 
interes științific; o culegere de date la Gheorghe Ţărcuş, Biserica voievodală din 
Hălmagiu, în „Mitropolia Banatului“, 1980, nr. 7—8,p.550-—557. 

Biserica Adormirea Maicii Domnului a fostei mînăstiri 
de la Vad, jud. Cluj 


Prin statornica rîvnă a lui Ştefan cel Mare, nu doar Țara Moldovei s-a 
înveşmîntat în sfînta mantie a ctitoriilor, căci şi în Transilvania gloriosul 
domnitor s-a îngrijit să înalțe locașuri de închinare pentru românii din satele 
strămoșești. În anul 1488, cu sprijinul său se construia biserica de piatră 
Sfinta Parascheva a mitropoliei din Feleac, unde păstorea mitropolitul 
cărturar Daniil! . Alte biserici, din nefericire dispărute, au fost construite la 
Ciceu-Corabia și la Ciceu-Mihăești, pe pămîntul feudei pe care domnitorul 
moldovean o avea la cetatea Ciceului. 

Construită către sfîrșitul secolului al XV-lea, biserica fostei mînăstiri 
de la Vad, nu departe de orașul Dej, se înscrie în lunga suită de ctitorii 
dăruite ţării de Ștefan cel Mare și constituie una dintre cele mai preţioase 
mărturii a legăturilor existente între românii din Moldova și Transilvania? . 
Planul este de tip triconc, aidoma cu acela obișnuit în Moldova de atunci, 
dar sînt de observat mai multe particularităţi care demonstrează că pentru 
zidirea locașului au fost utilizaţi meșteri localnici, poate din Dej, care nu 
erau familiarizați cu sistemul de construcţie practicat dincolo de munte. 
Absida altarului este poligonală atît în interior cît și la exterior, după 
modelul bisericilor gotice transilvănene şi tot pe seama acestui model trebuie 
înțeleasă bolta stelară cu nervuri de piatră. Naosul fusese acoperit cu o 
pereche de bolți în cruce, pe nervuri, iar pronaosul avusese și el o boltă în 
cruce pe nervuri de piatră”. 

Interiorul este în prezent lipsit de orice decorație pictată. Fațadele nu 
prezintă, ca în Moldova, jocul decorativ al firidelor și ocniţelor, pe suprafaţa 
lor albă singurele elemente ornamentale fiind chenarele de tip gotic, cu 
traforuri, ale ferestrelor. 

Curînd după construirea bisericii de piatră, mînăstirea de la Vad a 
devenit reşedinţă de episcopie pentru românii din nordul Ardealului fiind 
deseori pomenită ca atare în documentele secolului al XVI-lea. 

În secolul al XVIII-lea, pe latura de vest a fost adăugat un pridvor, cu 
turn-clopotniță deasupra. Biserica din Vad a fost restaurată de fosta Direcţie 
a monumentelor istorice, în anii 1972-1974. 


1. Marius Porumb, Bisericile din Feleac și Vad, București, 1968,p. 10. 

2. Şt. Balş, Biserica lui Ștefan cel Mare de la Vad, în Buletinul Comisiunii 
Monumentelor Istorice, 1943, p. 75-83. 

3. Din nefericire, cu ocazia cercetărilor arheologice, nu au fost găsite nervurile de 
piatră ale bolților prăbușite şi s-a presupus că intenţia de a se construi bolți pe nervuri 
nu a fost dusă pînă la capăt, rămîniînd ca martori ai intenţiei doar consolele încastrate în 
ziduri. Ca atare restaurarea s-a mulțumit să consolideze bolțile în semicilindru găsite în 
momentul intervenţiei. Ulterior, în toamna anului 1981, o săpătură întîmplătoare a 
descoperit în vecinătatea bisericii nervurile de piatră, deci ipoteza că pronaosul a fost 
boltit în cruce pe nervuri se justifică pe deplin. 

Biserica Adormirea Maicii Domnului din Voievodenii Mari, 
com. Voila, jud. Brașov; fațada sudică 


Construită, potrivit tradiţiei locale, în anul 1492, biserica din Voievo- 
denii Mari este unul dintre cele mai interesante monumente românești din 
ţara Oltului ardelean, mărturie elocventă a eforturilor pe care populaţia 
autohtonă le făcea pentru a-și afirma prezenţa şi demnitatea în fața unui 
stăpîn feudal străin şi asupritor. Nu dispunem de documente scrise care să 
ateste împrejurările în care a fost construită această biserică, dar denumirea 
satului lămurește că aici a fost reședința unui voievodat local, constituit 
poate printr-o strămutare de populaţie. 

Analiza formelor arhitectonice este hotăritoare pentru datarea 
monumentului către sfîrşitul secolului al XV-lea. Nucleul originar! este 
alcătuit dintr-un naos pătrat, spre răsărit aflîndu-se absida altarului semi- 
circulară atît la interior cît şi la exterior. Absida este boltită, potrivit 
tradiţiei, în sfert de sferă, în timp ce naosul, neașteptat de înalt, este 
acoperit cu o boltă gotică pe nervuri care descriu o stea în patru colţuri. 
Aspectul stelar al bolţii şi, mai ales, nervurile cu profil delicat executate din 
ceramică situează biserica din Voievodenii Mari în faza tirzie a arhitecturii 
gotice transilvănene, în concordanţă cu tradiţia care o atribuie anului 1492, 
fiind vorba, în orice caz, de ultimele decenii ale secolului al XV-lea. Între 
naos și altar se află o tîmplă de zid, înaltă pînă la boltă şi străpunsă doar de 
două uşi. Interiorul este în întregime decorat cu picturi murale datînd din 
anul 1812”. Pe faţade se păstrează resturi de pictură — medalioane, siluete 
— datînd din anul 1820:. Pe latura de vest se află un pronaos cu turmn- 
clopotniţă, construcţii refăcute pe fundaţii mai vechi, în anii 1955—1956. 


1. Dimensiunile interioare ale naosului sînt de 5,80 x 5,60 m, iar adîncimea absidei 
este de 2,70 m, grosimea zidurilor din piatră brută fiind de 1,10m. 

2. Valer Literat a văzut inscripţia zugravului, între timp dispărută, „S-au zugrăvit 
acest sfînt oltariu de robii lui D(u)mn(e)zeu popa loa(n) Bica, fecioru său Man; 1812" 
(V. pn i Biserica din Voievodeni, în „Revista istorică“, București, 1922, VIII, nr. 
7-—9,p. 158). 


3. Inscripţie la fereastra superioară sudică a naosului. 

Tetraevanghelul lui Dimitrie Grămăticul de la mînăstirea Neamţu; 
pagina de titlu a Evangheliei după Matei 


Constituit încă din vremea lui Alexandru cel Bun, scriptoriul minăstirii 
Neamţu a fost de timpuriu ilustrat prin caligrafi și miniaturişti de prestigiu, 
numele lui Gavriil Uric fiind cel mai bun argument în acest sens. Sub veghea 
lui Ştefan cel Mare, scriptoriile mînăstirești s-au înmulţit, acela de la Putna 
ajungînd şi el la notorietate; tradiţia artei manuscrisului nu s-a stins nicioda- 
tă la Neamţu, aici fiind realizate în continuare lucrări de certă valoare, 
printre cei mai cunoscuţi meșteri numărindu-se Ghervasie şi Teodor 
Mărişescu! . Alături de aceștia se cere amintit Dimitrie Grămăticul de la care 
s-a păstrat un frumos Tetraevanghel datînd din anul 14972. 

Urmînd exemplul lui Gavriil Uric, Dimitrie Grămăticul a împodobit 
fiecare pagină de titlu cu un bogat frontispiciu și cu o iniţială decorativă. 
Compoziţia ornamentală este bazată pe o savantă îmbinare de împletituri 
şi cercuri intersectate, cu discrete aluzii fitomorfe sau zoomorfe. La efectul 
decorativ contribuie judicioasa punere în pagină și scrisul de căutată 
eleganță amintind, o dată mai mult, de tradiţia pe care o instituise Gavriil 
Uric. 


1. Teodor Mărişescu poate fi considerat, atît prin numărul cît și prin calitatea 
manuscriselor sale, unele prevăzute și cu miniaturi, drept cel mai important caligraf al 
epocii lui Ştefan cel Mare. 

2. Tetraevanghelul lui Dimitrie Grămăticul de la Neamţu se păstrează la Muzeul de 
Artă al R.S. România din Bucureşti. 

PLANȘA 95 


Spiridon Ieromonahul: Tetraevanghelul „curților de pe Bistriţa”; 
miniatura Evanghelistului loan 


Așa cum lămureşte lunga inscripţie dedicatorie acest valoros manuscris 
a fost dăruit de către Ştefan cel Mare: 

„Binecinstitorul și de Hristos iubitorul domn, lo Ştefan voievod din 
mila lui Dumnezeu domn al ţării Moldovei, fiul lui Bogdan voievod, care a 
tînjit pentru dragostea (lui Hristos) şi iubitor al cuvintelor lui Hristos (fiind) 
cu rîvnă a dat de s-a scris și ferecat acest Tetraevanghel și l-a dăruit spre rugă 
sieşi și doamnei lui Maria și fiilor lor, în biserica din curțile sale cele de pe 
Bistriţa, unde este hramul Nașterii cinstitului şi slăvitului prooroc înainte 
mergătorul şi botezătorul Ioan, în anul 7010 (> 1502) iar al domniei sale 
al patruzeci şi șaselea curgător; și s-a sfîrșit cu mîna mult păcătosului 
Spiridon ieromonahul, în mînăstirea Putna, luna iunie, 24 zile“. 

Curțile „de pe Bistriţa“ sînt cele de la Piatra Neamţ, a căror biserică- 
paraclis s-a păstrat (v. planșa 78). 

Copiat şi împodobit în scriptoriul de la Putna, acest Tetraevanghel 
se numără printre capodoperele artei cărții din epoca lui Ștefan cel Mare, 
făcînd dovada că Spiridon se situa, alături de Nicodim și Teodor Mărişescu, 
printre marii meșteri ai domeniului. 

Urmînd tradiţia instituită de Gavriil Uric, manuscrisul se impune 
atenţiei prin caligrafia de rafinată eleganţă, prin punerea aerată în pagină, 
prin frontispiciile și inițialele decorate cu împletituri. Fiecare Evanghelie este 
precedată de reprezentarea evanghelistului autor suprins într-un moment de 
inspirație sau în timpul lucrului, câmpul imaginii fiind înconjurat de un 
chenar lat decorat cu palmete. Figura evanghelistului Ioan este de sesizantă 
frumuseţe. Desenul viguros, incisiv pe alocuri, conturează cu precizie 
formele: capul pleşuv al Sfîntului este redat cu îngrijire, expresia de concen- 
trată așteptare aflindu-se în directă relaţie cu miinile oprite pentru un 
moment din scris. Cadrul arhitectonic este convenţional dar evocator, 
amintind binecunoscute modele bizantine tîrzii. Coloritul grav, cu intensități 
bine controlate, concură la definirea unei personalităţi artistice puternice 
și originale! . 


1. În prezent manuscrisul se află în păstrarea Muzeului de Artă al R.S. România. 
Vezi *** Repertoriul monumentelor și obiectelor de artă din timpul lui Ștefan cel Mare, 
București, 1958, p. 412-415; G. Popescu-Vilcea, Miniatura Românească, București, 
1981,p. 19—89. 

PLANȘA 96 


Altarul poliptic al bisericii evanghelice din Boian, jud. Sibiu; detaliu 


Către sfîrşitul secolului al XIV-lea, sanctuarele bisericilor romano- 
catolice din ţările occidentale au început să fie împodobite cu așa-numitele 
altare poliptice, cuprinzînd panouri sau ansambluri de panouri decorate cu 
picturi şi reliefuri inspirate din textele biblice sau hagiografice. 

În transilvania, moda altarelor poliptice a ajuns destul de repede, 
printre cele mai vechi piese păstrate numărindu-se altarul bisericii din Boian 
icom. Bazna, jud. Sibiu)'. Alcătuit dintr-un panou central şi două canaturi 
laterale, care se pot închide, altarul este lucrat din scînduri de lemn, 
suprafaţa sa fiind delimitată, prin rame profilate, în mici cîmpuri dispuse în 
două registre și decorate autonom. Pe fața altarului, decorația este realizată 
prin apiicarea unor reliefuri, prin pictare şi poieire. În mijloc, pe toată 
înălțimea, apare chipul Maicii Domnului pe tron, cu pruncul pe genunchi. 
Pruncul se întoarce către stînga, spre cei trei magi care i se închină, figurile 
lor ocupînd două mici panouri alăturate. Celelalte panouri sînt decorate cu 
următoarele teme: Bunavestire, Vizitaţiunea, Nașterea, Irod poruncind 
uciderea pruncilor, Tăierea pruncilor, Fuga în Egipt, Vestirea păstorilor, 
lisus cu părinți în drum spre templu, și isus între cărturar. Execuţia 
reliefurilor este stîngace dar expresivă, iar compoziţiile cu puţine personaje 
reușesc să exprime cu claritate tema lor narativă. Pe partea opusă, canaturile 
sînt decorate cu figuri de sfinte: Margareta, Dorotea, Apollonia, Agneta, 
Barbara, Ecaterina, Ursula. 

Executat cu probabilitate în ultimul sfert al secolului al XV-lea, altarul 
poliptic de la Boian provine dintr-un atelier local, poate din Sibiu sau din 
Mediaş, orașele cele mai apropiate. 


!. În prezent altarul bisericii din Boian se păstrează la Muzeul Brukenthal din Sibiu. 
Vezi V. Vătășianu, Istoria artei feudale în țările române, vol. L, București, 1959, p. 334— 
335, 388; V. Drăguţ, Arta gotică în România, București, 1979, p. 290—294. 

PLANȘA 97 


Biserica evanghelică din Mălincrav, jud. Sibiu; 
altarul poliptic ,„Magnificat'* 


De curînd restaurat, altarul poliptic al bisericii evanghelice din 
Mălîncrav! se numără printre cele mai remarcabile opere de pictură din 
patrimoniul transilvănean aparţinînd celei de a doua jumătăţi a secolului 
al XV-lea. Închinat Maicii Domnului, a cărei figură, înconjurată de îngeri — 
în tema Magmificat — ocupă panoul central, polipticul de la Mălincrav are o 
iconografie amestecată, imaginile de inspirație neotestamentară fiind 
însoţite de figuri de sfinţi. În jurul compoziţiei centrale se află sfintele 
„capitale“ ale Evului mediu occidental: Ecaterina din Alexandria, Margareta 
din Antiohia, Barbara și Agata. Pe feţele interioare ale canaturilor au fost 
pictate Nașterea lui Isus, Închinarea magilor, Adormirea Maicii Domnului, 
Punerea Maicii Domnului în mormînt, iar pe feţele exterioare sînt scenele: 
Vizitația, Prezentarea la templu, Bunavestire şi Tăierea Împrejur. Pe panouri- 
le laterale fixe se află figurile Arhanghelului Mihail şi, respectiv, Sfintul 
Gheorghe iar pe predelă Iisus al durerii între Maica Domnului și Sf. loan 
Evanghelistul. 

Imaginea centrală — Magnficat — este de nobilă frumuseţe, reușind sa 
împletească somptuosul și solemnul într-o compoziţie de autentic echilibru, 
străbătută parcă de acordurile muzicale ale cetei îngerești. Aşezată pe tron, 
cu pruncul pe genunchi, Maica Domnului este înfățișată ca o împărăteasă, 
încoronată și cu o amplă mantie broşată cu flori de aur. În jurul său se 
rotesc îngeri muzicanți, iar la poale au fost reprezentaţi doi ctitori. Panourile 
secundare — deşi în general simple ca înfăţişare, cu figuri scunde și cam 
înţepenite — reușesc să contribuie la impresia de solemn a ansamblului, 
datorită ritmurilor liniștite şi fondurilor de aur, cu aspect de brocart. 
Elementele iconografice de tradiţie bizantină — ca Adorm:rea Maicii Domnu- 
lu de tip Koimesis — se asociază în mod sugestiv formelor stilistice conser- 
vatoare aparţinînd goticului de sorginte nordică, forme asimilate de limbajul 
artistic local. Se poate afirma că altarul poliptic de la Mălîncrav ilustrează 
acel fenomen complex de absorbţie şi de sinteză propriu artei transilvănene 
ajunsă în faza finală a goticului tîrziu. 


1. V. Vătășianu, Istoria artei feudale în ţările române, vol. 1, Bucureşti, 1959. 
p. 777—778; V. Drăguţ, Arta gotică în România, București, 1979,p. 247—249. Restau- 
rarea altarului bisericii evanghelice din Mălincrav a fost efectuată în atelierul de specialita- 
te al Consistoriului Evanghelic, la Braşov, restaurator fiind Gisela Richter. 

PLANȘA 98 


Altarul poliptic al bisericii evanghelice din Mediaș; „Învierea“ 


Una dintre cele mai importante realizări ale artei religioase din Transil- 
vania secolului al XV-lea este altarul poliptic al bisericii evanghelice din 
Mediaș! . Executat de un meșter cu formaţie eclectică, la curent cu inovaţii- 
le picturii francone, dar legat, mai ales, de școala Vita — zisă a Dunării — 
acest altar de mari dimensiuni are un scrin central, odinioară decorat cu 
patru statui, şi două canaturi pe ale căror feţe sînt reprezentate opt scene 
din ciclul Patimilor: Prinderea lui lisus, Biciuirea la stilp, Încoronarea cu 
spini, Batjocorirea, Purtarea Cruci, Pregătirea pentru răstignire, Răstignirea, 
Învierea. 

„Inspirat de unele gravuri de largă circulaţie?, autorul altarului de la 
Mediaș şi-a compus imaginile cu multă inventivitate, introducînd în cadrul 
fiecărei scene momente episodice, unele cu valoare autonomă (Rugăciunea 
din Ghetsimani, Judecata la Caafa, Ghiceşte, Isus, cine te-a lovit, Pilat și 
slujnica, etc.). 

În scena Înwerii (plana alăturată), momentul principal este reprezentat 
în prim plan, în varianta iconografică preferată de Occident: lisus Hristos 
iese triumfător din mormîntul a cărui lespede a fost răsturnată de înger, spre 
uimirea şi spaima ostașilor de strajă. În al doilea plan, pictorul a înfățișat 
eliberarea lui Adam și a Evei din infern, interpretare liberă a temei cu 
profunde semnificaţii Pogorirea la iad. Fundalul este ocupat de un peisaj 
colinar, cu un sat amintind de satele săsești din părţile Tîrnavelor” ; pe o 
potecă se văd venind, către sfîntul mormînt, cele trei mironosiţe. 

Şovăind între mijloacele artistice ale goticului tîrziu și inovațiile de 
limbaj ale Renașterii, pictorul anonim a reușit să creeze un ansamblu de 
autentică frumuseţe, altarul poliptic din Mediaș impunîndu-se atenţiei prin 
coerenţa de expresie a ansamblului și prin clara putere de comunicare a 
fiecărei scene. Considerentele stilistice permit datarea polipticului medieşan 
în ultimele două decenii ale secolului al XV-lea. 


1. V. Vătășianu, Istoria artei feudale în ţările române, vol. 1, București, 1959, 
p. 781-782; V. Drăguţ, Arta gotică în România, Bucureşti, 1979,p. 250—253. 

2. Este vorba în primul rînd, despre gravurile lui Martin Schongauer. 

3. Peisaje transilvănene mai apar și în alte lucrări atribuite aceluiași meșter, 
întărind convingerea că era un localnic. 

PLANȘA 99 


Biserica reformată din Cluj-Napoca, jud. Cluj; fațada vestică și plan. 
Biserica reformată din Dej, jud. Cluj; vedere dinspre sud-est 


În cea de a doua jumătate a secolului al XV-lea, în paralel cu șantierele, 
încă active, ale bisericilor parohiale catolice din orașele mari — Cluj, Brașov, 
Sibiu — au fost deschise noi șantiere, fie pentru construirea unor biserici 
mînăstireşti, mai ales franciscane, fie pentru construirea unor biserici paro- 
hiale catolice în orașele mici și chiar la sate. Dacă în cîteva cazuri (Moşna, 
Biertan) a fost preluat tipul de biserică-hală devenit curent în marile orașe, 
de cele mai multe ori au fost construite biserici mononavate, altfel zis 
biserici-sală de mari dimensiuni. Preferate de franciscani și dominicani, 
datorită spaţiului interior unitar, mai potrivit pentru activitatea de predica- 
tori, bisericile-sală aveau în fapt o veche tradiţie în Transilvania, multe 
parohii rurale fiind înzestrate cu locașuri de acest tip. 

Biserica reformată din Cluj-Napoca! , odinioară aparţinînd unei mînăs- 
tiri franciscane, este considerată drept cea mai frumoasă biserică-sală de stil 
gotic din Transilvania. Construită din inițiativa regelui Matei Corvin, lucrări- 
le au început în 1487. Din 1490 șantierul a fost reorganizat de călugărul- 
arhitect Johannes, sub conducerea căruia zidirea a decurs în ritm alert, 
biserica fiind gata în 1494. Lungă de 35 m şi largă de 15 m, nava bisericii 
este acoperită cu o elegantă boltă gotică în reţea care se descarcă pe patru 
perechi de pilaștri de piatră. Corul şi absida (24 x 9,50 m) au, de asemenea, 
bolți în reţea dar cu un desen mai simplu. Lipsa tumurilor este compensată 
în faţada vestică de un înalt pinion triunghiular, element care conferă acestei 
fațade o particulară eleganţă, la aceasta contribuind și cele trei ferestre largi 
și înalte cu traforuri gotice. 

Înrudită tipologic cu biserica clujeană, biserica reformată din Dej”, 
odinioară catolică cu hramul Sf. Maria, este un alt exemplu reprezentativ al 
arhitecturii de stil gotic tîrziu. Zidirea sa a început în anul 1453, dar lucrările 
au mers încet, întreaga construcție fiind terminată abia către sfirșitul secolu- 
lui al XV-lea şi se presupune că în ultimul interval șantierul a fost condus de 
călugărul-arhitect Johannes, venit de la Cluj. Alcătuită dintr-o navă amplă, 
prevăzută cu un sanctuar pe latura de răsărit, biserica reformată din Dej are 
pe latura vestică un semeţ turn-clopotniţă al cărui parter, deschis cu arcade 
pe trei laturi, îndeplinește și funcţia de pridvor. Asemenea turnuri-clopotni- 
ță cu pridvor la parter se mai întîlnesc, în părţile Dejului şi Bistriţei, la bise- 
ricile din satele Dipșa și Unirea, ideea fiind reluată și în Moldova, la biserica 
Sf. Nicolae din Bălinești. Această circulaţie de forme arhitectonice din 
Transilvania în Moldova este perfect explicabilă pe fondul strînselor relaţii 
artistice dintre. cele două voievodate, cu atît mai mult cu cît în părţile 
Dejului se afla importanta feudă a cetăţii Ciceului stăpînită de Ștefan cel 
Mare. 


1. V. Vătășianu, Istoria artei feudale în ţările române, vol. 1, Bucureşti, 1959, 
p. 538-539; V. Drăguţ, Arta gotică în România, Bucureşti, 1979,p. 68—69. 
2, Ibidem, p. 548; V. Drăguţ, op. cit., p. 70—71. 

Biserica evanghelică din Moșna, jud. Sibiu; 
vedere generală; portalul sacristiei 


Situat numai la cîţiva kilometri la sud de orașul Mediaş, satul Moşna 
prezintă una dintre cele mai frumoase biserici de stil gotic tîrziu din Transil- 
vania! . Comunitatea săsească a așezării a comandat planurile şi construcția 
bisericii meşterului pietrar Andreas din Sibiu, meșter a cărui activitate de 
recunoscut prestigiu (la Sibiu, la Ațel, la Cristian) îl situează în fruntea 
zidarilor transilvăneni din cea de a doua jumătate a secolului al XV-lea. 

Biserica din Moșna a fost concepută ca o hală cu trei nave ale căror 
bolți prezintă un decor de nervuri în reţea. Ancadramentele de piatră sînt 
abundent decorate cu motive gotice, în special portalul sacristiei care 
combină sistemul baghetelor încrucişate cu o acoladă supraînălţată de un 
fleuron și de o statuie cu pinaclu. În imediata vecinătate a portalului 
sacristiei se află un tabernacol monumental de piatră traforată, operă a 
meșterului Andreas, căruia îi sînt atribuite și tabernacolele păstrate în 
bisericile evanghelice din Sighişoara? şi Boian. 

La începutul secolului al XVI-lea, biserica din Moșna a fost înconjurată 
de o puternică fortificaţie ţărănească, întărită cu turnuri, cu care prilej 
intrările sale laterale au fost supraînălţate de turnuri, iar pe latura de vest, 
la cca. 2 m a fost construit un masiv turn-clopotniţă (clopot din 1515). 


1. V. Vătăşianu, Istoria artei feudale în ţările române, vol. 1, București, 1959, 
indice; V. Drăguţ, Arta gotică în România, Bucureşti, 1958, indice. 
2. Este vorba despre biserica „Din deal“. 

racla Sf. loan cel Nou (detalii) ........ e ta carate coca e eee 
24 Gavriil Uric; Evanghelistul Matei, miniatură din Tetraevanghelul 

Doamnei Marina: (1429 )seaae itaaniă oaa e 3 3 e e aparent a n n Aaaa au 
25 Gavriil Uric; Evanghelistul Luca, miniatură din Tetraevanghelul 

Doamnei Marina)(1429) uz sa e oroarea, rare ee 0 ian a muia 8 e 
26 Potirele bisericilor evanghelice din Prejmer și Bunești, jud. Braşov . ... . . 
27 Biserica evanghelică din Sibiu; vedere exterioară . ........ cc... 
28 Biserica evanghelică din Sibiu; vedere interioară ......... cc... 
29 Biserica evanghelică “Din deal”, Sighişoara ......... cc... 
30 Mînăstirea Săraca, com. Şemlacul mic, jud. Timiş. ... cc... cc... 
31 Biserica din Densuș, jud. Hunedoara; sfînt taumaturg; 

semnătura pictorului Ștefan. n iata ie cerne retea tata ea e e aaa 
32 Biserica din Densuș, jud. Hunedoara; Sfîntul ierarh Atanasie; 

Sfintaure rile Mea, Seaca a taie ti sea a 00 Mag că minuta a asta cata, 
33 Biserica ortodoxă din Ostrovul Mare, jud. Hunedoara; 

Maica Domnului „Îndrumătoarea”... ce... 
34 Biserica Sf. Nicolae din Hunedoara. ...... cnc... 
35 Biserica Cetăţii Colţului, sat Suseni, com. Rîu de Mori, jud. Hunedoara; 

Sfînta Mahramă (pictură pe intradosul arcului triumfal)... .... 
36 Ușile de la mînăstirea Snagov... . ......... ..... .... ... ..... 
37 Ușile de la mînăstirea Snagov, detaliu (Sf. Gheorghe). ............ 
38 Biserica Sf. Vineri din Tîrgovişte .... ...... ... ............. 
39 Biserica parohială din Lujeni, jud. Cernăuţi (azi URSS) .......... : 
40 Biserica din Lujeni; figură de sfînt ...... coc... 
41 Minăstirea Putna, jud. Suceava. ..... cnc... ae... 
42 Minăstirea Putna; tumul tezaurului. .. cc... s.a... 
43 Tetraevanghelul de la mînăstirea Humor . . . .. sc... cn... .. 
44 Ferecătura Tetraevanghelului de la mînăstirea Humor ...... 
45 Biserica Cuvioasa Parascheva din Dolheștii Mari, jud. Suceava; 

pictură interioară (vedere generală; figură de profet) ......... 

46 Biserica Sfînta Cruce din Pătrăuți, jud. Suceava. . ... .. cc... 
47 Biserica Sfînta Cruce din Pătrăuți; tablou votiv. . . cc... cc... ... 
48 Biserica Sfinta Cruce din Pătrăuți, 

Sf. Constantin (detaliu din tablou votiv) .. cc... 
49 Biserica Sf. Cruce din Pătrăuți, 

Sfinţii militari Gheorghe și Dumitru (pictură din naos)........ 
50 Biserica Sfînta Cruce de la Pătrăuți, jud. Suceava; 

„„Cavalcada sfinţilor militari” (pictură în pronaos). .......... 
5] Biserica jallie— SUGEaVass asa acea stele aci aaa e ei a da a ratata de e 
52 Biserica Sf. Ilie — Suceava;tabloul votiv. ........ cc... 
53 Biserica Sf. Ilie — Suceava; scene din viaţa Sfîntului prooroc Ilie. ...... 
54 Biserica Sf. Gheorghe a fostei minăstiri Voroneţ, jud. Suceava; 

vedere:dinspre:sud-vesti; ct sua sea Tata ae ce tara aa e n atata ad 
55 Biserica Sf. Gheorghe a fostei minăstiri Voroneţ; 

tabloalivotiva/ detalii): ces ea e noa a taca tea n 0 aa Baa a aaa aa 
56 Biserica Sf. Gheorghe a fostei minăstiri Voroneţ; Spălarea picioarelor 

(pieturădinraltar) ses, „a is ao aaa Ano fu 0 i aaa 8 a 
57 Biserica Sf. Gheorghe a fostei minăstiri Voroneţ; 

Spălarea picioarelor (detaliu, pictură din altar). ........,.... 
58 Biserica Sf. Gheorghe a fostei miînăstiri Voroneţ; 

Spălarea picioarelor (pictură din altar) ...,.. cc... 
59 Biserica Sf. Gheorghe a fostei minăstiri Voroneţ; 

Împărtășania Apostolilor (detaliu), pictură din altar ......... 
60 Biserica Precista (Adormirea Maicii Domnului) din Bacău; 

vedere lațerală sudică, «n e e ee ne e e e aa e 0 eat aa a 
61 Biserica Sf. Gheorghe din Hirlău (vedere dinspre nord-est). ......... 
62 Biserica Sf. Gheorghe din Hirlău; fereastră la pronaos. ............ 
63 Biserica Adormirii Maicii Domnului din Borzești, jud. Bacău. ....... 
64 Biserica Sf. Nicolae din Dorohoi. .... cs... ........ sg ata 
65 Biserica Sf. Nicolae — „Popăuţi” din Botoşani ....... cc... 
66 Biserica Sf. Nicolae — „Popăuţi” din Botoşani 

Purtarea Crucii (pictură din naos)........... E iau taia dtz 
67 Biserica Sf. Nicolae „„Popăuţi” din Botoşani; 

Pogorirea la iad (pictură din naos) .. .. cc... 
68 Turnul-clopotniță al bisericii Sf. Nicolae — „Popăuţi” din Botoșani . . . 
69 Biserica Sf. Arhanghel Mihail din Războieni, jud. Neamţ; 


pisania; portalulisudie: 3 aaa e e a cae Aa aaa te a a a Eat a e a 
70 Biserica Sf. Arhanghel Mihail din Războieni, jud. Neamţ; 

vedereicătrebitraretie ase o aaa sec sau) ce ca aaa a a atat banat e să 
71 Biserica Sf. Arhanghel Mihail din Războieni: 

vedere interioară; bolțile pronaosului ....... cc... 
72 Biserica Sf. Nicolae din Bălinești, jud. Suceava ..... cc... 
73 Biserica Sf. Nicolae din Bălinești; 

icoana de hram (pictură din pronaos) .... cc... 
74 Biserica Sf. Nicolae din Bălinești; Cei trei strategi aduc danii 

Sfîntului Nicolae (detaliu, pictură din pronaos). ............ 
75 Biserica Sf. Nicolae din Bălinești; pictură din pridvor. ............ 
76 Biserica Sf. Nicolae din Bălinești, tabloul votiv 

(detaliuapietură/dinnaos)) esto oo caca zetaR) ce ep fe ig a, a ce a 
77 Biserica Sf. Nicolae din Bălinești; Punerea în mormînt 

(pictură niriao 5) Reese a at a aa a ARO a aaa Pta a e a, 
78 Biserica Sf. loan Botezătorul — Piatra Neamţ. .......... cc... 
79 Turnul-clopotniță al mînăstirii Bistriţa, jud. Neamţ. ............. 
80 Biserica Înălțarea Domnului a minăstirii Neamţu; 

vederetlaterală sudica eee azi ee e 0 e aaa Tip, că aaa 
81 Biserica Înălțarea Domnului a mînăstirii Neamţu; 

perspectivă axonometrică și plan . «<< e ee eee eee aaa 
82 Biserica Înălțarea Domnului a mînăstirii Neamţu; fațada vestică ..... 
83 Cădelniță de la mînăstirea Putna (1470) ...... cc... n... 
84 Cădelniță de la mînăstirea Bistrița, jud. Vîlcea . . .... 
85 Panaghiar de la minăstirea Snagov (1491)....... cc... ..... 
86 Epitrahil de la mînăstirea Putna; detaliu. ..... cc... 

Planșa 87 Epitaf de la mînăstirea Moldoviţa (1484). .... „cc... 
Planșa 88 Dvera „Adormirii Maicii Domnului” de la minăstirea Putna (1485)... . . 
Planşa 89 Epitaf de la mînăstirea Moldovița (1494)... cc... 
Planșa 90 Dvera ,„,Răstignirii” de la minăstirea Putna (1500); detaliu ......... 
Planșa 91 Biserica ortodoxă ,, Adormirea Maicii Domnului” din Hălmagiu, 
jud. Arad; fragment de pictură murală. ....... cc... 
Planșa 92 Biserica Adormirii Maicii Domnului a fostei mînăstiri 
AEO Vad SU ANEI). e 0 eee ea e ata e acas ao husa 
Planșa 93 Biserica Adormirii Maicii Domnului din Votevodenii Mari, com. Voila, 
jud: Brașey faţadasudicai a oa ea e pe a ea i a aaa Rain a 
Planșa 94 Tetraevanghelul lui Dimitrie Grămăticul de la mînăstirea Neamţu; 
pagina de titlu a Evangheliei după Matei ..... cc... 
Planșa 95 Spiridon ieromonahul: Tetraevanghelul „curților de pe Bistrița”; 
| miniatura evanghelistului loan . + sa e e ei ea a me 
Planșa 96 Altarul pohptic al bisericii evanghelice din Boian, jud. Sibiu; detaliu . . . 
Planșa 97 Biserica evanghelică din Mălincrav, jud. Sibiu ; 
alţaxulipolipiți es Magni ficat disc înca ae e e ai tao aa at a aa a a e a 
Planșa 98 Altarul poliptic al bisericii evanghelice din Mediaș; „Învierea” ........ 
| Planșa 99 Biserica reformată din Cluj-Napoca, jud. Cluj; faţada vestică și plan; 
| Biserica reformată din Dej, jud. Cluj; vedere dinspre sud-est. ........ 
| Planșa 100 Biserica evanghelică din Moșna, jud. Sibiu; 
vedere generală: portalul sacristiei ... . . cc... n... 
Cu puiSuu le e muza Stat hotari aa cota aia iau a BB Oe RMN Va so e aa ela lar tu o aha aaa 

